
MULȚUMIRI 


Orice carte reprezintă o invitaţie de a scrie, o provocare de a 
urca un munte aproape inaccesibil. Indiferent cât de greu ar fi 
scrisul, mă simt consolată la gândul că toți colegii și prietenii 
mei minunați îmi sunt alături. Trebuie să adresez multe 
multumiri inegalabilei mele agente literare Meg Ruley și echipei 
de la Jane Rotrosen Agency. Recomandările voastre au fost 
precum o stea călăuzitoare. De asemenea, adresez mulţumiri 
uimitoarei mele editoare, Linda Marrow, care poate face orice 
scriitor să strălucească, Ginei Centrello, pentru entuziasmul 
dovedit de-a lungul anilor, și doamnei Gilly Hailparn, pentru 
atenţia pe care mi-a acordat-o. Și, deși aflată dincolo de 
Atlantic, îi mulțumesc doamnei Selina Walker de la Transworld, 
care m-a încurajat neostenit. 

Și, în cele din urmă, trebuie să mulțumesc persoanei care stă 
alături de mine încă de la început. Soţul meu Jacob știe cât de 
greu este să fii căsătorit cu cineva care scrie. Cu toate acestea, 
a rămas lângă mine. 


„Și distrugeţi toate spiritele celor desfrânaţi, și copiii 
veghetorilor, fiindcă aceștia au nedreptăţit omenirea.” 


Cartea lui Enoch X:15 
Text evreiesc antic, datând din secolul 2 î.Hr. 


e UNU 


Arătau ca o familie perfectă. 

Așa gândea băiatul care stătea lângă groapa care îl aștepta 
pe tatăl lui, în vreme ce el îl asculta pe preotul plătit cu ora 
rostind platitudini din Biblie. În acea zi călduroasă de iulie se 
adunase un grup restrâns de persoane ca să deplângă trecerea 
în neființă a lui Montague Saul, cel mult douăsprezece persoane, 
dintre care băiatul nu cunoștea nici jumătate. În ultimele șase 
luni fusese plecat la școala cu internat, iar acum îi vedea pe unii 
dintre acei oameni pentru prima oară. Majoritatea nu-i stârneau 
niciun interes. 

Însă membrii familiei unchiului său... aceștia prezentau un 
interes deosebit pentru el. Meritau examinați. 

Cu părul castaniu rărit, anunțând o chelire inevitabilă, subțire 
și cu un aer de intelectual, sugerat de ochelarii cu lentile mari, 
doctorul Peter Saul semăna foarte mult cu Montague, fratele său 
decedat. Cu chipul rotund și dulce, Amy, soţia lui, arunca mereu 
priviri neliniștite către nepotul de cincisprezece ani, de parcă 
abia ar fi așteptat să-și încolăcească braţele în jurul lui și să-l 
sufoce cu o strângere. Fiul lor, Teddy, de zece ani, era numai 
piele și os. O copie miniaturală a lui Peter Saul, având inclusiv 
ochelari cu lentile mari. 

Și, în sfârșit, Lily, fiica lor. Şaisprezece ani. 

Câteva șuviţțe din părul ei scăpaseră din coada de cal, iar 
acum, din cauza arșiţei, i se lipiseră de faţă. Părea să nu se 
simtă bine în rochia neagră și se legăna ca un cal nărăvaș, ba 
înainte, ba înapoi, de parcă s-ar fi pregătit să o ia la goană. Ca și 
cum ar fi preferat să se afle oriunde altundeva, numai în cimitir 
nu, unde se vedea nevoită să gonească insectele ce băzâiau în 
preajma ei. 

„Par atât de normali, de comuni, gândea băiatul. Atât de 
diferiţi faţă de mine.” Apoi, privirea lui Lily a întâlnit-o pe a lui, 
iar el a perceput o tresărire de uimire. De recunoaștere 
reciprocă. În acea clipă, a simţit privirea ei pătrunzând în cele 
mai întunecate cotloane ale minţii lui, examinând toate 


locșoarele tainice pe care nu le mai explorase nimeni până 
atunci. Pe care el le ascunsese de toți. 

Tulburat, s-a uitat în altă parte. S-a concentrat asupra 
celorlalți oameni aflați în jurul mormântului. Menajera tatălui 
său. Avocatul. Cei doi vecini de alături. Simple cunoștințe care 
veniseră acolo dintr-un sentiment de respect, nu din afecțiune. 
Aceștia îl cunoșteau pe Montague Saul doar ca savant tăcut, 
care abia revenise din Cipru, care-și petrecea zilele făcându-și 
de lucru cu cărţi, hărți și cioburi de vase. Nu-l cunoșteau cu 
adevărat. Așa cum nu-i cunoșteau nici fiul. 

Intr-un târziu, s-a încheiat și serviciul religios, iar cei strânși 
acolo s-au îndreptat spre băiat - asemenea unei amibe care se 
pregătea să îl înghită cu compasiune - să-i spună ce rău le 
părea că el își pierduse tatăl. Și așa mai departe, după mutarea 
în Statele Unite. 

— Bine măcar că aici ai o familie care să te ajute, i-a spus 
preotul. 

„Familie? Da, presupun că oamenii ăștia fac parte din familia 
mea”, și-a zis băiatul, în vreme ce micuțul Teddy s-a apropiat 
sfios, împins în față de mama lui. 

— Acum o să-mi fii frate, a zis Teddy. 

— Zău? 

— Mama spune că ţi-a pregătit o cameră. Lângă a mea. 

— Dar eu o să rămân aici. În casa tatălui meu. 

Nedumerit, Teddy s-a uitat la mama lui. 

— Nu merge acasă la noi? 

Amy Saul s-a grăbit să spună: 

— Dragul meu, dar nu poţi locui singur. Ai doar cincisprezece 
ani. Poate o să-ţi placă atât de mult în Purity, încât vei dori să 
stai la noi. 

— Școala mea e în Connecticut. 

— Adevărat, dar anul școlar s-a încheiat deja. În septembrie, 
dacă vrei să te întorci la internat, nu se va opune nimeni. Dar în 
cursul verii vei locui la noi. 

— N-o să fiu singur aici. O să vină mama după mine. 

Aceste vorbe au fost urmate de o tăcere lungă. Amy și Peter 
s-au uitat unul la altul, iar băiatul a ghicit ce gândea fiecare. 
„Dar mama lui l-a abandonat de mult.” 

— Va veni după mine, a insistat el. 


— Fiule, o să mai discutăm despre asta, i-a zis cu calm 
unchiul Peter. 

e 

În cursul nopții, a rămas treaz în patul lui din casa tatălui său 
și i-a ascultat pe mătușa și pe unchiul său vorbind domol în 
biroul de la parter. Același birou în care Montague Saul trudise 
în ultimele luni să traducă textele scrise pe fragmente fragile de 
papirus. Același birou unde, în urmă cu cinci zile, tatăl lui 
suferise un atac de apoplexie și se prăbușise la masa de lucru. 
Oamenii aceia nu aveau ce căuta acolo, printre lucrurile 
nepreţuite ale tatălui său. Erau niște invadatori în acea casă. 

— E doar un copil, Peter. Are nevoie de o familie. 

— Dar nu-l putem lua cu forța la Purity dacă el nu vrea să 
meargă cu noi. 

— Când ai doar cincisprezece ani, nu ai niciun cuvânt de spus 
în această privință. Adulții trebuie să ia hotărârile. 

Băiatul s-a ridicat din pat și s-a strecurat afară din cameră. A 
coborât tiptil până la jumătatea scării ca să audă mai bine ce 
discutau cei doi. 

— Și, serios, câţi adulți a cunoscut până acum? Fratele tău nu 
prea intra în categoria asta. Era vârât până la urechi în 
veșmintele mumiilor lui, încât nici nu cred că a observat că în 
preajma lui era un copil. 

— Nu-i frumos să vorbești așa, Amy. Fratele meu a fost un om 
bun. 

— Bun, dar nu cu picioarele pe pământ. Nu înţeleg, ce fel de 
femeie este aceea care să vrea un copil cu el? lar apoi a plecat, 
lăsându-l pe Monty să-l crească pe băiat de unul singur? Nu 
pricep ce femeie este în stare să facă așa ceva. 

— Monty nu l-a crescut deloc rău. Băiatul ia numai note mari 
la școală. 

— După tine, așa se apreciază dacă un tată e bun sau nu? 
Doar după notele pe care le ia băiatul? 

— Dar e și un tânăr echilibrat. N-ai remarcat cât de bine s-a 
stăpânit la slujba religioasă? 

— E inert, Peter. Ai observat pe faţa lui măcar o singură 
expresie? 

— Și Monty era la fel. 

— Adică, rece, la asta te referi? 

— Nu, raţional. Logic. 


— Dar, dincolo de toate astea, ști; că băiatul suferă probabil. 
Mă apucă plânsul când mă gândesc câtă nevoie are de mama lui 
în aceste momente. E ciudat cum insistă că ea se va întoarce, 
când, de fapt, știe că nu se va întâmpla așa ceva. 

— Nu avem de unde să știm. 

— Nici măcar n-o cunoaștem pe femeia aceea! Monty doar 
ne-a scris din Cairo într-o zi să ne anunţe că are un fiu. La câte 
știm noi, putea să-l fi găsit printre trestii, ca pe Moise. 

Băiatul a auzit podeaua scârțâind deasupra lui și a aruncat o 
privire spre capul scării. A rămas uimit văzând-o pe verișoara lui 
Lily uitându-se la el cu ochi mari peste balustradă. Il urmărea, 
examinându-l, de parcă ar fi fost o creatură exotică pe care n-o 
mai întâlnise până atunci, și încerca să stabilească dacă era 
primejdioasă. 

— Aha! a zis mătușa Amy. Deci ești treaz! 

Unchiul și mătușa tocmai ieșiseră din birou și stăteau la 
picioarele scării, uitându-se în sus, către el. Păreau oarecum 
tulburaţi, gândindu-se că există posibilitatea ca el să le fi 
surprins toată discuţia. 

— Te simţi bine, dragul meu? l-a întrebat mătușa Amy. 

— Da, mătușă. 

— E foarte târziu. Ce-ar fi să te duci la culcare? 

Însă el nu s-a clintit. O vreme a rămas nemișcat pe trepte, 
întrebându-se cum avea să fie să locuiască împreună cu acești 
oameni. Ce ar putea învăţa de la ei. Poate vara ar deveni mai 
interesantă, până când avea să vină mama după el. 

— Mătușă Amy, a zis el, m-am hotărât. 

— În legătură cu ce? 

— Cu vacanţa și cu locul unde aș vrea să o petrec. 

Ea s-a gândit că avea să primească o veste neplăcută. 

— Te rog să nu te pripești! Avem o casă drăguță, pe marginea 
lacului, și vei avea propria cameră. Măcar vino în vizită, și după 
aceea te hotaărăști. 

— Dar m-am hotărât deja să stau cu voi. 

Deconcertată, mătușa lui a amuţit o clipă. Apoi faţa i s-a 
luminat într-un zâmbet și s-a grăbit să urce treptele până la el 
ca să-l strângă în braţe. Mirosea a săpun Dove și a șampon 
Breck. Atât de comun, de banal. Apoi, zâmbind larg, unchiul 
Peter l-a bătut afectuos pe umăr, acela fiind modul lui de a-l 
saluta pe noul fiu. Fericirea lor i-a amintit de o gogoașă umflată 


8 


și lipicioasă de vată de zahăr pe băț, absorbindu-l în acel univers 
în care nu existau decât iubire, lumină și râsete. 

— Copiii se vor bucura că mergi cu noi! a spus Amy. 

El și-a aruncat ochii spre capul scării, dar Lily nu mai era 
acolo. Se strecurase nebăgată în seamă. „Va trebui să nu o scap 
din ochi, și-a zis el, pentru că ea e deja cu ochii pe mine.” 

— Acum faci parte din familia noastră, a spus Amy. 

In timp ce urcau treptele împreună, i-a povestit de planurile ei 
pentru vară. De locurile în care aveau să-l ducă, de felurile 
speciale de mâncare pe care avea să le gătească pentru el când 
vor ajunge acasă. Părea fericită, ba chiar ameţită de fericire, ca 
o mamă care are încă un copil. 

Amy Saul nu avea habar ce anume vor duce acasă. 


e DOI 


DOISPREZECE ANI MAI TÂRZIU. 


Poate făcea o greșeală. 

Doctor Maura Isles s-a oprit o clipă în faţa ușilor Bisericii 
Doamnei Noastre a Luminii Divine, ezitând să intre. Credincioșii 
erau deja înăuntru, iar ea rămăsese singură în noapte, în vreme 
ce fulgii de zăpadă cădeau foșnind pe capul ei descoperit. Prin 
ușile închise ale bisericii a auzit organista cântând Adeste 
Fidelis, și și-a dat seama că toată lumea se așezase. Dacă avea 
de gând să li se alăture, era momentul să intre. 

A șovăit, pentru că nu-și avea cu adevărat locul printre 
credincioșii care frecventau acea biserică. Însă muzica o 
atrăgea, la fel și promisiunea căldurii și a mângâierii oferite de 
ritualurile familiare. Afară, în strada întunecată, era singură. lar 
asta, chiar în Ajunul Crăciunului. 

A urcat treptele și a intrat. 

Până și la acea oră târzie, stranele erau pline de familii și de 
copii somnoroși care fuseseră sculaţi din pat pentru a participa 
la slujba de la miezul nopţii. Sosirea ei întârziată a atras câteva 
priviri, iar când s-au stins și ultimele acorduri din Adeste Fidelis, 
ea s-a strecurat și s-a așezat pe prima bancă liberă, chiar în 
partea din spate a bisericii. Aproape imediat, a trebuit să se 
ridice, rămânând în picioare împreună cu restul credincioșilor, 
pentru că începuse cântecul de intrare. Părintele Daniel Brophy 
s-a apropiat de altar și a făcut semnul crucii. 

— Bunătatea și pacea lui Dumnezeu, Tatăl nostru, și Domnul 
Isus Hristos să pogoare asupra voastră, a zis el. 

— Și asupra ta, a murmurat Maura, alături de enoriași. Chiar 
și după atâţia ani petrecuţi departe de biserică, răspunsurile îi 
veneau firesc pe buze, imprimate de slujbele de duminică la 
care mersese în copilărie. „Doamne, îndură-te de noi! Doamne, 
îndură-te de noi! Doamne, îndură-te de noi!” 

Cu toate că Daniel nu își dăduse seama că ea era în biserică, 
Maura și-a abătut atenţia asupra lui. Asupra părului negru, 
asupra gesturilor pline de graţie, asupra vocii pline, de bariton. 

În acea noapte avea să îl urmărească fără nicio rușine, fără să 
se jeneze. În acea noapte avea dreptul să se uite. 

— Adu-ne bucuria eternă în regatul raiului, unde sălășluiește 
El cu tine și cu Sfântul Duh, un Dumnezeu pe veci. 

Așezându-se la loc pe bancă, Maura a auzit accese înăbușite 
de tuse și scâncete de copii obosiţi. Flăcările lumânărilor 
tremurau pe altar în semn de sărbătorire a luminii și a speranţei 
în acea noapte de iarnă. Daniel a început să citească: 

— „Dar îngerul le-a zis: Nu vă temeţi. Căci, iată, vă 
binevestesc vouă bucurie mare, care va fi pentru tot poporul.”! 

„Din Luca, s-a gândit Maura, recunoscând pasajul. Luca, 
doctorul.” 

— „Și acesta va fi semnul: veţi găsi un prunc înfășat...”2 

Apoi Daniel, văzând-o pe Maura, s-a oprit brusc. lar ea s-a 
gândit: „E chiar așa o surpriză să mă vezi aici, Daniel?” 

El și-a dres glasul, s-a uitat spre notițe și a continuat să 
citească: 

— „Veţi găsi un prunc înfășat, culcat în iesle.” 

Deși Daniel știa acum că ea se așezase printre enoriași, 
privirea lui nu a mai întâlnit-o pe a ei. Nici cât s-a intonat 
Cantate Domino și Dies Sanctificatus, nici în timpul colectei ori a 
liturghiei cuminecăturii. În timp ce persoanele din jurul ei s-au 
ridicat în picioare și au pășit în faţă, pentru a primi sfânta 
împărtășanie, Maura a rămas pe bancă. Dacă nu crezi, ar fi o 
ipocrizie să primești cuminecătura și să sorbi din vinul sfinţit. 

„Atunci, ce caut aici?” 

Cu toate acestea, a rămas și la riturile de încheiere a slujbei, 
binecuvântarea și despărțirea. 

— Mergeţi în pacea lui Hristos! 

Odată slujba terminată, oamenii au început să iasă din 
biserică, încheindu-și paltoanele și trăgându-și mănușile. Și 
Maura s-a ridicat și tocmai ieșea pe interval, când l-a zărit pe 
Daniel încercând să-i atragă atenţia, implorând-o din priviri să 
nu plece. S-a așezat la loc, conștientă că oamenii care treceau 
prin dreptul băncii ei o studiau. Ştia ce vedeau ori ce-și 
închipuiau: o femeie singură, dornică să audă cuvintele de 
mângâiere ale preotului în noaptea de Crăciun. 

Sau vedeau oare mai mult decât atât? 


1 Evanghelia după Luca, 2:10. 
2 Evanghelia după Luca, 2:12. 

Ea nu le-a răspuns la priviri. Pe măsură ce biserica s-a golit, a 
rămas cu ochii aţintiţi în faţă, concentrându-se cu stoicism 
asupra altarului, gândind: „E târziu și ar trebui să mă duc acasă. 
Nu știu dacă e bine să mai stau”. 

— Bună, Maura. 

Femeia a ridicat ochii și a răspuns privirii lui. Biserica nu se 
golise de tot. Organista își strângea partiturile, iar câţiva 
membri ai corului își îmbrăcau paltoanele, însă în acel moment 
Daniel își concentrase atenţia asupra Maurei, ca și cum ea ar fi 
fost singura persoană din încăpere. 

— A trecut multă vreme de când nu ai mai venit pe aici, a zis 
el. 

— Așa este. 

— Din august, adevărat? 

„Deci și tu ai ţinut socoteala.” 

El s-a lăsat pe bancă, alături de ea. 

— Mă surprinde să te văd aici. 

— La o adică, e Crăciunul. 

— Dar tu nu crezi în asta. 

— Încă-mi plac slujbele. Cântecele. 

— Acesta a singurul motiv pentru care ai venit? Să cânți 
câteva imnuri? Să rostești de câteva ori „Amin” și „Slavă lui 
Dumnezeu”? 

— Am vrut să ascult niște muzică. Să stau printre oameni. 

— Să nu-mi spui că ești singură în noaptea asta. 

Ea a ridicat din umeri, apoi a pufnit în râs. 

— Doar mă știi, Daniel. Nu mă omor după petreceri. 

— Mă gândeam doar... Adică, am presupus că... 

— Ce anume? 

— Că ești cu cineva. Mai ales în noaptea asta. 

„Sunt. Cu tine.” 

Amândoi au amuţit văzând organista apropiindu-se pe 
interval, cărându-și sacoșa cu notele. 

— Noapte bună, părinte Brophy. 

— Noapte bună, doamnă Easton. Mulţumesc pentru recitalul 
încântător. 

— Cu plăcere. 

Femeia i-a mai aruncat o ultimă privire cercetătoare Maurei, 
apoi și-a continuat drumul spre ușă. Au auzit ușa închizându-se, 
și au rămas în sfârșit singuri. 

— De ce a durat atât de mult? a întrebat-o el. 

— Păi, știi cum e când te ocupi de morţi. Niciodată nu termini. 
În urmă cu câteva săptămâni, unul dintre patologii noștri s-a 
internat pentru o operaţie la coloană, iar noi ceilalți trebuie să-l 
suplinim. Am fost ocupată, asta-i tot. 

— Dar puteai da un telefon. 

— Da, știu. 

Și el putea telefona, dar n-a făcut-o. Daniel Brophy nu trecea 
niciodată graniţa, și, probabil, asta era bine - ea s-a luptat cu 
ispite cât pentru amândoi. 

— Și ce-ai mai făcut în ultima vreme? l-a întrebat ea. 

— Ai auzit de atacul de inimă suferit de părintele Roy luna 
trecută, nu? l-am luat locul în calitate de capelan al poliţiei. 

— Mi-a zis detectivul Rizzoli. 

— Am fost la locul crimei de acum câteva săptămâni din 
Dorchester. Când a fost împușcat un ofițer de poliţie. Te-am 
văzut acolo. 

— Eu, nu. Trebuia să-mi dai măcar bună ziua. 

— Păi, erai ocupată. Foarte concentrată, ca de obicei. A 
zâmbit. Nici n-ai idee cât de îndârjită poţi să pari, Maura. Știai 
asta? 

Ea a râs scurt. 

— Poate că asta e problema mea. 

— Problemă? 

— Sperii bărbaţii. 

— Pe mine nu m-ai speriat. 

„Dar cum aș putea? a gândit ea. Tu nu te lași cucerit.” Apoi, în 
mod deliberat, s-a uitat la ceas și s-a ridicat în picioare. 

— E foarte târziu și ţi-am răpit deja prea mult timp. 

— Nu am nicio treabă urgentă, a zis el și a condus-o spre ușă. 

— Ai o turmă întreagă de suflete de care să te ocupi. Și mai e 
și Crăciunul. 

— Cred că ţi-ai dat seama că nici eu nu am unde să mă duc în 
noaptea asta. 

Ea s-a oprit o clipă și s-a întors cu faţa spre el. Au rămas 
singuri în biserică, inspirând mirosul de ceară arsă și de tămăie, 
arome familiare care readuceau în memorie alte sărbători de 
Crăciun din copilărie, alte slujbe ca aceea. Zile când intrarea 
într-o biserică nu provoca vârtejul de sentimente pe care îl trăia 
acum. 

— Noapte bună, Daniel, a zis ea și s-a întors spre ușă. 

— O să mai treacă patru luni până te voi vedea din nou? a 
întrebat el, ridicând puţin glasul, pentru că ea se îndepărtase 
deja. 

— Nu știu. 

— Mi-e dor de conversațiile noastre, Maura. 

Pregătită să deschidă ușa, ea a șovăit din nou. 

— Și mie. Poate de aceea n-ar trebui să mai stăm de vorbă. 

— Nu avem de ce să ne rușinăm. 

— Deocamdată, a spus ea încet, fără să se uite la el, ci la ușa 
grea din lemn sculptat, care stătea între ea și libertate. 

— Maura, să nu lăsăm lucrurile să rămână așa între noi. Nu 
există niciun motiv să nu putem menţine un fel de... 

Apoi a amuţit brusc. 

Telefonul ei mobil tocmai suna. 

Ea l-a scos din poșetă. La acea oră, un apel nu putea însemna 
nimic bun. În timp ce a răspuns la telefon, a simţit ochii lui 
Daniel aţintiţi asupra ei și fiorul provocat de acea privire. 

— Doctor Isles, a spus ea, cu glas nefiresc de glacial. 

— Crăciun fericit, a zis detectivul Jane Rizzoli. Mă surprinde că 
nu ești acasă. Am încercat întâi acolo. 

— Am venit la slujba de la miezul nopţii. 

— Mamă, e deja unu. Încă nu s-a terminat? 

— Ba da, Jane, și tocmai mă pregăteam să plec, a spus Maura, 
pe un ton care descuraja orice alte întrebări. Ce mi-ai pregătit? a 
întrebat ea - știa deja că acel apel nu era doar din curtoazie, ci o 
convocare. 

— Adresa e Prescott Street numărul 210, East Boston. O 
reședință. Eu și Frost suntem aici de o jumătate de oră. 

— Amănunte? 

— Avem o victimă, o tânără. 

— Omucidere? 

— Da. 

— Pari foarte convinsă. 

— O să te convingi și tu când sosești. 

A închis, și a descoperit că Daniel încă o urmărea. Pierduseră 
însă momentul pentru a-și asuma riscuri, pentru a spune lucruri 
pe care le-ar fi putut regreta amândoi. Între ei se interpusese 
din nou moartea. 

— Trebuie să te duci la treabă? 


14 


— Sunt de serviciu în noaptea asta. Și-a vârât telefonul înapoi 
în poșetă. Cum nu am pe nimeni din familie în oraș, m-am oferit 
voluntară. 

— Chiar în noaptea asta? 

— De fapt, pentru mine nu contează că e Crăciunul. 

Și-a încheiat paltonul până la guler și a ieșit din clădire, în 
plină noapte. El a urmat-o până afară, și, în timp ce ea mergea 
prin zăpada proaspăt căzută până la mașină, cu veșmântul alb 
fluturând în vânt, a rămas să o urmărească de pe trepte. 
Aruncând o privire peste umăr, ea l-a văzut cum a ridicat o 
mână în semn de rămas-bun. 

În timp ce mașina se îndepărta, el a continuat să fluture 
mâna. 

e TREI 


Girofarurile albastre ale celor trei mașini de patrulă pulsau 
prin filigranul creat de căderea fulgilor de zăpadă, anunţându-i 
pe toţi cei care se apropiau: „Aici s-a petrecut ceva, ceva 
îngrozitor”. Când și-a parcat automobilul Lexus în apropierea 
unui troian de zăpadă, ca să le facă loc și altor vehicule, Maura a 
simţit cum bara de protecţie faţă se freacă de gheaţă. La acea 
oră, de Crăciun, singurele vehicule care ar mai fi putut să apară 
pe strada îngustă erau cele care făceau parte, la fel ca al ei, din 
anturajul morţii. l-a luat o clipă să-și facă puţin curaj gândindu- 
se la orele epuizante care o așteptau, simţindu-și ochii deja 
obosiţi hipnotizaţi de luminile pâlpâitoare. A avut senzaţia că 
mâinile și picioarele i-au amorțit; circulația sangvină începuse să 
se lenevească. „Trezește-te, și-a spus ea. E timpul să treci la 
treabă!” 

A coborât din mașină, și rafala neașteptată de vânt îngheţat a 
alungat somnul din mintea ei. A pășit prin pudra proaspăt 
depusă, iar fulgii s-au ridicat ca niște pene albe dinaintea 
cizmelor ei. Cu toate că era ora unu și jumătate, ferestrele 
câtorva case modeste de pe stradă erau luminate și printr-una 
dintre ele, decorată cu desene înfățișând reni zburând și 
batoane de dulciuri, a văzut silueta unui vecin curios care se 
uita din căldura căminului în noaptea ce nu mai era nici tăcută, 
nici sfântă. 

— A, doctor Isles? a exclamat un poliţist de patrulare, unul 
mai în vârstă, pe care ea l-a recunoscut vag. Era însă evident că 
omul știa precis cine era ea. Cum de-aţi avut așa noroc într-o 
seară ca asta? 

— AȘ putea să-ţi pun aceeași întrebare, domnule poliţist. 

— Înseamnă că amândoi am tras un bilet nenorocos, a zis 
omul și a pufnit în râs. Al naibii de fericit Crăciun mai avem. 

— Detectivul Rizzoli e înăuntru? 

— Da, ea și Frost au început să filmeze. A făcut apoi semn 
spre o reședință unde toate luminile erau aprinse, o casă 
semănând cu o cutie, îngrămădită într-un șir de clădiri destul de 

atinse de vreme. Cred că au terminat și a venit rândul 
dumneavoastră. 

Niște icnete îndesate au făcut-o să se uite spre stradă, unde o 
femeie blondă stătea încovoiată, ţinându-și paltonul strâns în 
jurul trupului, ca să nu-și stropească poalele în vreme ce vărsa 
în troianul de zăpadă. 

Polițistul a pufnit cu oarecare dispreț. Apoi a murmurat către 
Maura: 

— Doamna aceea are să devină un detectiv pe cinste la 
Omucideri. A apărut aici de parcă făcea parte din distribuţia 
filmului Cagney și Lacey. S-a apucat să ne pună la punct. Da, 
făcea pe dura. Apoi a intrat în casă, a aruncat o privire, după 
care a ajuns imediat afară ca să-și verse și maţele, a zis el șia 
izbucnit în râs. 

— N-am mai văzut-o. E de la Omucideri? 

— Am auzit că a fost transferată acolo de la Narcotice și 
Moravuri. Sclipitoarea idee a comisarului-șef de a promova 
femeile, a zis el, clătinând din cap. Nu rezistă mult aici. Eu așa 
simt. 

Femeia detectiv s-a șters la gură și a pornit nesigură către 
treptele ce dădeau spre verandă, dar a simţit cum i se înmoaie 
picioarele și s-a lăsat la pământ. 

— Alo! Doamnă detectiv! a strigat polițistul. Vă rog să vă 
îndepărtați de scena crimei. Dacă mai vărsaţi, măcar nu o faceţi 
în locurile de unde se colectează probe. 

Un poliţist mai tânăr, care stătea în apropiere, s-a apucat de 
chicotit. 

Detectiva a tresărit și s-a ridicat, lumina albastră și 
stroboscopică ce i-a luminat brusc faţa accentuându-i aerul de 
suferință. 

— O să mă duc să stau câteva minute în mașină, a murmurat 
ea. 

— Da. Bună idee, doamnă. 

Maura a urmărit-o retrăgându-se în adăpostul oferit de 
vehicul. Ce orori avea să vadă în interiorul casei? 

— Doamnă doctor, a strigat spre ea detectivul Barry Frost, 
care tocmai ieșise din casă și stătea pe verandă, zgribulit, 
purtând doar o geacă. Părul blond îi stătea răsculat, de parcă 
tocmai ar fi căzut din pat. Deși întotdeauna pământiu la faţă, 

lumina gălbuie îi dădea o paloare și mai bolnăvicioasă decât de 
obicei. 

— Am înţeles că lucrurile arată foarte rău înăuntru, a spus ea. 

— Nu e chiar ceea ce ai vrea să vezi de Crăciun. M-am gândit 
să ies și să mai iau o gură de aer. 

Maura s-a oprit la poalele scării, observând vălmășagul de 
urme de tălpi imprimate pe veranda presărată de zăpadă. 

— Pot să trec pe acolo? 

— Da. Toate urmele alea sunt lăsate de polițiștii din Boston. 

— N-aţi găsit urme plantare? 

— Nu mare lucru. 

— Cum adică, înseamnă că făptașul a zburat pe fereastră? 

— S-ar părea că a șters orice urmă. Incă se văd semnele de 
măturare. 

Ea s-a încruntat. 

— Criminalul a acordat atenţie tuturor amănuntelor. 

— Așteaptă până vezi ce e înăuntru. 

A urcat treptele, apoi și-a tras învelitoarea de protecţie peste 
încălțăminte și și-a pus mănuși. De aproape, Frost arăta chiar 
mai rău, având chipul uscățiv și lipsit de orice culoare. Insă, 
după ce a inspirat de câteva ori, s-a oferit cu un gest ezitant: 

— Te conduc eu înăuntru. 

— Nu, rămâi aici cât e nevoie. O să mă îndrume Rizzoli. 

El a dat din cap, dar fără să se uite la ea; se holba spre 
stradă, arătând ca un tip care încearcă din răsputeri să nu verse 
ceea ce tocmai a mâncat. Maura l-a lăsat să-și continue bătălia 
și a dus mâna spre clanţă. Era deja pregătită pentru ceea ce 
putea fi mai rău. Cu doar câteva clipe în urmă, își făcuse 
apariţia, la capătul puterilor, scuturând din cap în încercarea de 
a se trezi; acum simţea încordarea care-i vibra ca un curent prin 
tot corpul. 

A pășit în casă. S-a oprit o clipă în prag, cu pulsul accelerat, și 
a contemplat o scenă câtuși de puţin alarmantă. Podeaua din 
stejar din holul de la intrare era uzată binișor. Din prag, a văzut 
până în camera de zi, care era mobilată cu piese ieftine, 
disparate, care nu se potriveau: o canapea cu șezutul deformat 
și căzut, un fotoliu gonflabil, un corp de bibliotecă din plăci de 
PFL asamblat de un amator și cărămizi din beton. Deocamdată, 
nimic care să urle că acea încăpere a devenit /ocu/ crimei. 
Oroarea urma să apară curând; știa că o pândește din acea 

casă, pentru că îi văzuse reflectarea în ochii lui Barry Frost și în 
faţa lividă a femeii detectiv. 

A traversat camera de zi, ajungând în sufragerie, unde a 
remarcat patru scaune în jurul unei mese din pin. Insă privirea ei 
nu s-a concentrat asupra mobilierului, ci asupra aranjamentului 
care fusese pregătit, ca pentru o masă în familie. O cină pentru 
patru persoane. 

Una dintre farfurii avea un șervet de pânză pus deasupra, iar 
țesătura era împroșcată de picături mărunte de sânge. Cu o 
mișcare delicată, a întins mâna spre șervet. Ridicându-l de un 
colț, a aruncat o privire dedesubt, la ceea ce se găsea pe 
farfurie. Instantaneu, a dat drumul șervetului și s-a tras înapoi, 
împiedicându-se și scoțând un gâfâit de uimire. 

— Înţeleg că ai descoperit mâna stângă, a auzit ea o voce. 

Maura s-a răsucit. 

— M-ai speriat de moarte. 

— Chiar vrei să te sperii ca lumea? a întrebat-o detectivul Jane 
Rizzoli. Vino cu mine! 

S-a răsucit și a condus-o pe Maura pe hol. La fel ca Frost, Jane 
arăta de parcă ar fi fost dată jos din pat cu forța. Pantalonii îi 
erau boţiţi, iar părul negru și sârmos i se încâlcise. Spre 
deosebire de Frost, ea se mișca fără nicio dificultate, iar 
încălțămintea acoperită cu învelitoarea de hârtie fâșâia pe 
lemnul podelei. Dintre toţi detectivii care apăreau cu 
regularitate în sala de autopsie, Jane era de obicei aceea care 
ajungea de cele mai multe ori până în apropierea mesei, 
aplecându-se peste ea, ca să vadă mai bine, iar acum nu șovăia 
defel în timp ce se deplasa de-a lungul holului. Maura a fost 
aceea care a rămas în urmă, având privirea atrasă de picăturile 
de sânge care se înșirau pe podea. 

— Rămâi pe partea asta, a spus Jane. Avem aici niște urme 
neclare de pantofi, care merg în ambele direcţii. S-ar părea că 
sunt niște pantofi sport, de atletism. Acum urmele s-au uscat, 
dar n-aș vrea să se șteargă. 

— Cine ne-a mobilizat? 

— A fost un telefon dat la poliţie. Imediat după miezul nopţii. 

— De unde? 

— Din această locuinţă. 

Maura s-a încruntat. 

— Victima? A încercat să ceară ajutor? 

— Nu s-a auzit nicio voce. Cineva a format numărul 
operatoarei care răspunde la apelurile de urgenţă și a lăsat 
receptorul fără să-l mai pună în furcă. Prima mașină de 
patrulare a ajuns aici la zece minute după acel apel. Polițistul a 
găsit ușa descuiată, a intrat în dormitor și a ieșit aproape 
imediat. 

Jane s-a oprit în faţa unei uși și a aruncat o privire peste umăr, 
către Maura. O privire de avertisment. „De aici încolo, treburile 
devin neplăcute.” 

„Mâna retezată mi-a fost îndeajuns.” 

Jane s-a tras deoparte ca să o lase pe Maura să examineze 
dormitorul. Nu a văzut victima; doar sângele. Organismul uman 
conţine în medie aproximativ cinci litri de sânge. Același volum 
de vopsea roșie ar putea acoperi în întregime suprafaţa unei 
camere mici. Când a privit pe ușa deschisă, a rămas 
deconcertată văzând dâre de o extravaganţă ieșită din comun, 
sugerând niște ghirlande azvârlite de mâna cuiva jucăuș pe 
pereţii albi, peste piesele de mobilier și peste cearșafuri. 

— Sânge arterial, a zis Rizzoli. 

Maura s-a mulțumit să confirme cu un gest din cap, rămânând 
tăcută, în vreme ce privirea ei a urmat arcele de stropi, 
descifrând o poveste de groază scrisă cu roșu pe pereți. Când 
era studentă, trebuise să facă practică la un serviciu de urgenţă 
și văzuse cum victima unei împușcături pierduse sânge cât se 
afla pe masa de operaţie. Din cauza presiunii sangvine care 
scădea mereu, într-o încercare disperată de a rezolva situaţia, 
chirurgul rezident făcuse o laparotomie, sperând să ţină sub 
control hemoragia internă. Deschisese abdomenul victimei, 
dând naștere unei fântâni arteziene de sânge arterial care 
țţâșnise brusc din aorta ruptă, împroșcându-i pe medici pe feţe și 
pe halate. In acele ultime secunde de agitaţie dementă, în 
vreme ce extrăgeau sângele prin aspirare și plasau prosoape 
sterile în cavitatea abdominală, Maura nu văzuse nimic altceva 
decât sânge. Strălucirea lui mată, mirosul ca de carne. Băgase 
mâna în abdomenul deschis pentru a extrage un depărtător al 
peretelui abdominal, iar căldura care pătrunsese prin mânecile 
halatului îi dăduse o senzaţie de alinare, ca o baie fierbinte. În 
ziua aceea, în sala de operaţii, Maura văzuse jetul îngrozitor pe 
care îl poate crea chiar și o tensiune arterială slabă. 

Acum, când își plimba privirea de-a lungul pereţilor 
dormitorului, tot sângele, care derula povestea ultimelor 
secunde de viaţă ale victimei, îi reţinea atenţia. „Când s-a făcut 
prima tăietură, inima victimei încă bătea, dând naștere presiunii 
arteriale.” Acolo, deasupra patului, lovise primul jet, cu forța 
unui glonț pornit dintr-o mitralieră, descriind un arc pe perete. 
După cele câteva bătăi viguroase de inimă, jetul slăbise în 
intensitate, și arcele începuseră să mai coboare. Organismul 
încercase să compenseze presiunea în scădere, arterele se 
contractaseră, iar pulsul se iuţise. Insă, cu fiecare bătaie, 
sângele se împuţinase, ceea ce grăbise instalarea morţii. Când, 
într-un târziu, presiunea scăzuse de tot, iar inima se oprise, nu 
mai rămăseseră jeturi, ci doar un firicel de sânge care se 
scursese alene. Aceea era moartea pe care Maura a văzut-o 
scrisă pe pereţi și pe pat. 

Apoi privirea i s-a oprit, ţintuită de ceva ce aproape că-i 
scăpase printre dârele și picăturile de sânge. lar acel lucru a 
făcut-o să simtă un fior care i-a gâdilat neplăcut părul de la 
ceafă. Pe perete, desenate cu sânge, se vedeau trei cruci 
răsturnate. lar dedesubt, câteva simboluri greu de descifrat: 


yH 

— Ce Înseamnă asta? a întrebat Maura încet. 

— Nu știm. Am încercat și noi să găsim o explicație. 

Maura nu a reușit să-și mute privirea de la literele mânijite pe 
perete. A simţit un nod în gât. 

— Ce naiba avem aici? 

— Așteaptă până vezi și restul. Jane a dat roată patului, 
ajungând de cealaltă parte, și a arătat cu degetul spre podea. 
Victima e chiar aici. De fapt, în mare parte. 

Maura a putut vedea femeia abia după ce a ocolit patul. 
Dezbrăcată, zăcea pe spate. Pierderea de sânge făcuse ca 
pielea să capete o culoare ca de alabastru, iar Maura și-a 
amintit brusc de o vizită făcută la British Museum, unde văzuse 
expuse zeci de fragmente de statui din epoca romană. Trecerea 

veacurilor ciobise marmura, crăpând capete, frângând braţe, 
până când statuile deveniseră niște torsuri fără chip, anonime. 
Același lucru a văzut când privirea i-a căzut asupra cadavrului. O 
Venus spartă. Fără cap. 

— S-ar părea că a fost ucisă aici, pe pat, a spus Jane. Așa se 
explică jeturile de pe peretele acela și tot sângele care s-a scurs 
în saltea. Apoi a tras-o pe podea, poate pentru că avea nevoie 
de o suprafaţă tare, pe care să termine tăierea. Jane a suspinat 
lung și s-a întors, de parcă ar fi ajuns la capătul puterilor, 
nemaifiind în stare să se uite la cadavru. 

— Ai spus că primei mașini de patrulare i-au trebuit zece 
minute ca să ajungă aici după acel apel la poliţie, a zis Maura. 

— Întocmai. 

— Ceea ce s-a întâmplat aici - amputările, detașarea capului 
-, toate astea au luat mai mult de zece minute. 

— Ne-am dat seama de asta. Nu cred că apelul a fost dat de 
victimă. 

Scârțâitul podelei le-a făcut pe amândouă să se întoarcă. L-au 
văzut pe Barry Frost în cadrul ușii, lăsând impresia că nu era 
prea dornic să pășească înăuntru. 

— Au sosit cei de la laboratorul criminalistic, le-a anunţat el. 

— Spune-le să intre. Jane a tăcut o clipă. Văd că nu arăţi prea 
grozav. 

— Ba eu cred că am rezistat destul de bine. Având în vedere 
ce-i aici. 

— Kassovitz cum se mai simte? A terminat de vărsat? Am 
avea nevoie de ajutor aici. 

Frost a clătinat din cap. 

— A rămas în mașină. Nu cred că rezistă să vadă și asta. Mă 
duc să-i chem pe cei de la laborator. 

— Spune-i să fie mai curajoasă, ce Dumnezeu!? a strigat Jane 
după Frost, care tocmai ieșea din încăpere. Nu-mi place când 
femeile mă lasă baltă. Uite așa ne alegem cu un prost renume. 

Privirea Maurei a revenit la torsul de pe podea. 

— Aţi găsit...? 

— Restul? a zis Jane. Da. Ai văzut deja mâna stângă. Cea 
dreaptă e în cadă. lar acum, cred că a venit momentul să-ţi arăt 
bucătăria. 

— Ce-aţi găsit acolo? 


22 


— Alte surprize, a spus Jane, și a traversat încăperea, pornind 
spre hol. 

Întorcându-se să o urmeze, Maura și-a surprins imaginea în 
oglinda din dormitor. A remarcat în treacăt ochii obosiţi și părul 
moale, lipit de cap, ud de la fulgii topiţi. 

Dar nu imaginea propriului chip a făcut-o să îngheţe. 

— Jane, a șoptit ea. Uită-te la asta! 

— La ce anume? 

— Pe oglindă. Simbolurile. 

Maura s-a întors și a privit fix la scrisul de pe perete. 

— Vezi? E imaginea pe dos! Acelea nu sunt simboluri, ci litere, 
care se pot citi doar în oglindă. 

Jane s-a uitat la perete, apoi în oglindă. 

— Acela e un cuvânt? 

— Da. Se citește Peccavi. 

Jane a clătinat din cap. 

— Chiar și așa, tot nu-mi spune nimic. 

— E-n latină, Jane. 

— Și ce-nseamnă? 

— „Am păcătuit.” 

Vreme de o clipă, cele două femei s-au privit lung. Apoi, Jane 
a pufnit pe neașteptate în râs. 

— Mda, halal confesiune. Crezi că un asemenea păcat se 
șterge cu câteva rugăciuni către Fecioara Maria? 

— Poate că acest cuvânt nu se referă la ucigaș. Poate are 
legătură cu victima. S-a uitat la Jane. „Am păcătuit.” 

— Pedeapsă, a zis Jane. Răzbunare. 

— Un posibil motiv. Femeia a făcut ceva care l-a înfuriat pe 
ucigaș. A păcătuit împotriva lui. lar asta e răsplata. 

Jane a inspirat adânc. 

— Hai la bucătărie! 

A condus-o pe Maura pe hol. Ajunsă în ușa bucătăriei, s-a oprit 
și s-a uitat la Maura, care se oprise, prea tulburată de ceea ce 
vedea ca să mai scoată vreo vorbă. 

Pe podeaua acoperită cu gresie fusese trasat un cerc 
folosindu-se, după toate aparențele, cretă roșie. În jurul 
circumferinței, la intervale relativ egale, se găseau cinci pete 
negre de ceară topită și solidificată. „Lumânări”, și-a spus 
Maura. În centrul acelui cerc, așezat astfel încât ochii să fie 

îndreptaţi spre ceea ce mai rămăsese din lumânări, se afla capul 
retezat al victimei. 

Un cerc. Cinci lumânări negre. „Ofrandă rituală.” 

— Așadar, acum trebuie să mă duc la fetița mea, a zis Jane. 
lar dimineaţă ne vom așeza în jurul pomului de Crăciun și vom 
desface cadourile, prefăcându-ne că e pace pe pământ. Numai 
că eu o sa-mi duc aminte de... asta... și o să mă simt ţintuită de 
ochii ăștia. Crăciun fericit, pe naiba! 

Maura și-a înghiţit nodul din gât. 

— Știm cine e femeia? 

— Ei, încă nu i-am adus prietenii și vecinii ca să o identifice, 
să nu mai existe niciun dubiu. „Alo, recunoaștețţi capul de pe 
podeaua bucătăriei?” Insă, folosindu-ne de fotografia de pe 
permisul de conducere, putem afirma că e vorba despre Lori- 
Ann Tucker. Douăzeci și opt de ani. Păr castaniu, ochi căprui. 
Brusc, Jane a pufnit în râs. Dacă punem laolaltă toate părțile 
găsite, cam asta e persoana. 

— Şi ce știți despre ea? 

— În poșeta ei am găsit un fluturaș de plată a salariului. 
Lucrează la Muzeul de Știință. Nu știm exact cu ce se ocupă 
acolo, dar judecând după casă, mobilă... - și Jane a aruncat o 
privire către sufragerie - nu câștigă bani cu nemiluita. 

Apoi au auzit glasuri și scârțâit de podea, semn că în casă 
intraseră cei de la Criminalistică. Jane s-a îndreptat imediat, ca 
să-i întâmpine cu o atitudine de siguranță, așa cum avea de 
obicei. Detectivul Rizzoli, netemătoare, așa cum o știa toată 
lumea. 

— Bună seara, domnilor, a zis ea când Frost și cei doi 
criminaliști au intrat discret în bucătărie. Avem ceva pe cinste. 

— Isuse! a murmurat unul dintre ei. Și unde e restul din 
victimă? 

— În câteva camere. Probabil va trebui să începeţi cu... 

S-a oprit și, brusc, trupul i-a îngheţat în poziţie de drepţi. 

Telefonul de pe blatul bucătăriei a început să sune. 

Frost se afla cel mai aproape de el. 

— Ce părere ai? a întrebat el, uitându-se scurt la Rizzoli. 

— Răspunde! 

Fără grabă, Frost a ridicat receptorul cu degetele înmănușate. 

— Alo? Alo! După aceea, l-a pus înapoi în furcă. A închis. 

— De la ce număr de telefon s-a făcut apelul? 

Frost a apăsat butonul pentru activarea listei de apeluri 
primite. 

— E un număr din Boston. 

Jane și-a scos telefonul mobil și s-a uitat la numărul afișat. 

— Incerc să sun la numărul acela, a zis ea și începând să-l 
formeze, în timpul apelului, a rămas nemișcată, concentrată. Nu 
răspunde. 

— Să vedem dacă s-a mai apelat aici de la același număr, a 
zis Frost. A vizualizat din nou lista de apeluri, verificând fiecare 
telefon primit sau dat. Așa, aici avem apelul la poliţie. La 
doisprezece și zece. 

— E făptașul, care și-a anunţat isprava. 

— Mai e un apel, cu puţin înainte de asta. Către un număr din 
Cambridge. A ridicat privirea. La doisprezece și cinci. 

— Făptașul a dat aceste două telefoane? 

— Dacă a fost făptașul. 

Jane a rămas cu ochii la telefon. 

— Să ne gândim puţin! Omul stă aici, în bucătărie. Tocmai a 
ucis-o și a îmbucăţit-o. l-a tăiat mâna, braţul. A așezat capul aici, 
pe podea. De ce s-a apucat să telefoneze? A vrut să se laude cu 
ce-a făcut? Și cui i-a telefonat? 

— Să descoperim, a propus Maura. 

Jane și-a folosit din nou mobilul, de astă dată pentru a apela 
numărul din Cambridge. 

— Sună. In regulă, a intrat robotul. A tăcut o clipă, iar privirea 
ei a fulgerat-o brusc pe Maura. Nici n-o să vă vină a crede cui îi 
aparţine numărul. 

— Cui? 

Jane a închis, apoi a format din nou. l-a întins telefonul 
Maurei. 

Aceasta a auzit patru ţărâituri. Apoi a intrat robotul și mesajul 
înregistrat. A auzit un glas pe care l-a identificat imediat, fiindu-i 
foarte familiar. 

— „Aţi apelat reședința doctorului Joyce P. O'Donnell. Regret 
că nu vă pot răspunde, dar, dacă-mi lăsaţi un mesaj, vă voi 
contacta eu.” 

Maura a închis și s-a uitat uimită în ochii parcă împietriţi ai lui 
Jane. 

— De ce ar telefona ucigașul acasă la Joyce O'Donnell? 

— Glumești? a sărit Frost. E chiar numărul ei? 

— Dar cine e persoana? a întrebat unul dintre criminaliști. 
Jane l-a privit. 
— Joyce O'Donnell, a zis ea, este vampir. 

e PATRU 


Nu era locul în care Jane și-ar fi dorit să se afle în acea 
dimineaţă de Crăciun. 

Ea și Frost au rămas în automobilul ei Subaru, oprit pe Brattle 
Street, privind reședința mare, albă, cu aer colonial. Jane 
vizitase acea casă ultima oară pe timp de vară, când grădina din 
fața casei era îngrijită fără cusur. Văzând-o acum, în alt 
anotimp, a rămas impresionată de bunul-gust dovedit în fiecare 
amănunt, începând cu decoraţiunile cenușii ca gresia și 
terminând cu acea cunună atrăgătoare de pe ușa principală. 
Poarta din fier forjat era împodobită cu ramuri de pin și cu 
panglici roșii, iar prin fereastra din față se putea vedea pomul 
de Crăciun, sclipind de ornamente. Asta venea ca o surpriză. 
Până și vampirii sărbătoreau Crăciunul. 

— Dacă nu ai chef, a zis Frost, pot vorbi eu cu ea. 

— Dar ce, crezi că nu mă descurc? 

— Mă gândeam că poate ţi-e greu. 

— Mai greu îmi va fi să nu o strâng de gât. 

— Păi, vezi? La asta mă refeream. Cu atitudinea asta s-ar 
putea să strici totul. Voi două vă cunoașteți de ceva timp, iar 
asta schimbă datele situaţiei. Nu ai cum să rămâi imparțţială. 

— Știind cine e, nimeni n-ar putea fi neutru. Mai ales dacă știi 
cu ce se ocupă. 

— Rizzoli, face așa ceva pentru bani. 

— La fel fac și prostituatele. 

„Doar că târfele nu fac rău nimănui”, s-a gândit Jane, privind 
lung la casa lui Joyce O'Donnell. Plătită cu sânge de numeroși 
ucigași. Târfele nu apar în tribunale purtând taioare scumpe de 
la St. John și nici nu apar pe scaunul martorilor ca să apere niște 
măcelari. 

— Te rog, încearcă să-ţi păstrezi calmul, a sfătuit-o Frost. Nu 
trebuie să ne placă fiinţa asta. Dar nu ne putem permite să o 
irităm. 

— Crezi că asta mi-am propus? 

— Păi, uită-te la tine! Ţi-ai scos deja ghearele. 

— Numai ca măsură de protecţie, a zis Jane în timp cea 
deschis portiera mașinii. Am convingerea că ticăloasa asta va 
încerca să-și înfigă colții în mine. 

A coborât, iar piciorul i s-a cufundat până sub genunchi în 
zăpadă, însă abia dacă a perceput răceala strecurându-i-se prin 
șosete; fiorul rece nu era din cauza frigului. Stătea cu ochii 
ațintiţi înspre casă, concentrată asupra confruntării pe care 
urma să o aibă cu femeia care îi cunoștea prea bine temerile. 
Care știa și cum să exploateze acele temeri. 

Frost a deschis poarta dintr-o mișcare, apoi amândoi au mers 
pe aleea de pe care zăpada fusese curățată. Pe dale se formase 
o pojghiţă de gheaţă, iar Jane a făcut eforturi atât de mari să nu 
lunece, încât, atunci când a ajuns la treptele care dădeau spre 
verandă, se simţea deja ameţită și nesigură și parcă nu mai știa 
cum să pășească. Nu era nicidecum cea mai fericită situaţie în 
care să dea ochii cu Joyce O'Donnell. Starea ei s-a agravat când 
s-a deschis ușa, iar în cadrul ei a apărut O'Donnell, elegantă ca 
de obicei, cu părul blond, neted și lucios, tuns scurt, purtând o 
bluză roz încheiată la toţi nasturii și pantaloni kaki care se 
mulau perfect pe corpul ei atletic. In vreme ce Jane, cu taiorul ei 
negru deja șifonat, având manșetele pantalonilor umede de la 
zăpada topită, se simțea ca un cerșetor care tocmai a bătut la 
poarta unui conac. „Exact așa cum vrea să mă simt.” 

O'Donnell i-a salutat cu răceală. 

— Domnilor detectivi. 

Nu s-a dat imediat la o parte; această pauză a fost făcută cu 
intenţia de a demonstra că acolo, pe teritoriul ei, ea era 
stăpâna. 

— Putem intra? a întrebat Jane în cele din urmă. 

Știa că li se va permite să intre, desigur. Că jocul abia 
începuse. 

O'Donnell le-a făcut semn să intre. 

— Nu așa îmi place să-mi petrec ziua de Crăciun, le-a zis ea. 

— Nici noi n-am fi vrut să o petrecem așa, a ripostat Jane. Și 
sunt convinsă că nici victima nu a dorit asta. 

— După cum v-am spus, înregistrarea s-a șters deja, le-a zis 
O'Donnell, conducându-i în camera de zi. Puteţi să o ascultați, 
dar nu aveţi ce auzi. 

Nu se schimbaseră prea multe de la ultima vizită făcută de 
Jane în acea casă. A observat aceleași picturi abstracte pe 

pereţi, aceleași carpete orientale, în nuanţe bogate. Singurul 
element nou era pomul de Crăciun. Brazii din copilăria lui Jane 
se împodobeau la întâmplare, de ramurile lor se agăţau 
ornamente desperecheate care nu erau suficient de rezistente 
ca să supravieţuiască asaltului copilului Rizzoli. Apoi, urmaseră 
pomii împodobiţi cu beteală - multă, multă beteală. „Brazi stil 
Vegas”, așa îi numea ea. 

Insă în acest pom nu exista niciun fir de beteală. Nici urmă de 
Vegas în această casă. In schimb, de ramuri stăteau agățate 
prisme din cristal și podoabe argintii sub forma unor lacrimi, în 
care se reflectau razele reci de soare de pe pereţi, amintind de 
niște cioburi de lumină care dansau. „Până și nenorocitul ăsta 
de pom de Crăciun mă face să mă simt nelalocul meu.” 

O'Donnell s-a apropiat de telefonul cu robot. 

— Asta e tot ce a rămas, a zis ea și a apăsat butonul de 
redare a mesajelor. Vocea sintetică a anunţat: „Nu există 
mesaje”. Femeia a ridicat ochii înspre detectivi. Imi pare rău, 
dar înregistrarea pe care mi-aţi cerut-o nu mai e. Seara trecută, 
imediat ce am ajuns acasă, mi-am ascultat toate mesajele. Le- 
am șters unul după altul, pe măsură ce le ascultam. Când am 
ajuns la mesajul vostru, prin care îmi cereaţi să păstrez 
înregistrarea, era deja prea târziu. 

— Câte mesaje au fost? a întrebat-o Jane. 

— Patru. Al vostru a fost ultimul. 

— Apelul care ne interesa a fost făcut la douăsprezece și 
zece. 

— Da, numărul celui care mi-a telefonat a rămas în memorie. 
O'Donnell a apăsat un buton. S-a uitat la apelul de la 12:10. Dar 
cel care a telefonat la ora asta nu a spus nimic, a adăugat ea. 
Apoi a privit înspre Jane. Nu exista niciun mesaj. 

— Dar ce ai auzit? 

— V-am spus deja. Nimic. 

— Niciun sunet? Vreun televizor ori zgomot de trafic? 

— Nici măcar o respiraţie precipitată. Doar câteva secunde de 
tăcere, apoi declicul de închidere. Tocmai de aceea l-am șters 
imediat. Nu aveam ce să ascult. 

— Numărul apelantul îţi este cunoscut? a întrebat-o Frost. 

— Ar trebui? 

— Păi, tocmai asta vrem să aflăm, a zis Jane, tonul tăios fiind 
evident. 

Privirile li s-au întâlnit, iar Jane a văzut în ochii lui O'Donnell o 
sclipire de dispreț. „Ca și cum n-aş fi demnă de atenţia ei.” 

— Nu, n-am recunoscut numărul, a spus O'Donnell. 

— Ai auzit de Lori-Ann Tucker? 

— Nu. Cine e această persoană? 

— Cea care a fost ucisă noaptea trecută, la domiciliul ei. De 
acolo ai fost sunată. 

O'Donnell a rămas pe gânduri o clipă, după care a zis drept 
explicație: 

— Poate a format greșit. 

— Nu cred, doctore O'Donnell. Credem că tu erai într-adevăr 
destinatarul. 

— De ce să mă sune pe mine și să nu scoată o vorbă? Mai 
degrabă aș zice că a auzit robotul, și-a dat seama că a greșit și, 
pur și simplu, a închis. 

— Nu credem că victima a telefonat. 

O'Donnell a rămas din nou pe gânduri, de data asta pentru 
mai mult timp. 

— Inţeleg, a zis ea. S-a îndreptat către un fotoliu și s-a așezat, 
dar nu pentru că ar fi fost zguduită de veste. Așa cum stătea jos, 
părea netulburată, arătând ca o împărăteasă care ţine sfat cu 
dregătorii ei. Deci bănuiţi că ucigașul este cel care mi-a 
telefonat. 

— Nu lași impresia că te îngrijorează o asemenea posibilitate. 

— Nu știu îndeajuns de multe ca să încep să mă agit. Nu 
cunosc absolut nimic despre caz. Ce-ar fi să-mi daţi și alte 
amănunte? 

A făcut apoi un semn către canapea, o invitaţie adresată 
vizitatorilor să se așeze. Era primul gest de ospitalitate venit din 
partea ei. 

„Pentru că acum avem ceva interesant de oferit. A simţit 
mirosul sângelui. Exact ce-și dorește femeia asta.” 

Canapeaua era de un alb imaculat, iar Frost a ezitat înainte 
de a lua loc, de parcă s-ar fi temut să nu o murdărească. Jane, în 
schimb, nu a șovăit deloc. S-a așezat cu pantalonii umezi de 
zăpadă, rămânând cu privirea fixată asupra lui O'Donnell. 

— Victima este o femeie în vârstă de douăzeci și opt de ani, a 
precizat Jane. A fost ucisă noaptea trecută, pe la miezul nopţii. 

— Aveţi suspecți? 

— Deocamdată nu am arestat pe nimeni. 

— Deci nu aveți idee cine este ucigașul. 

— Am spus doar că nu am arestat pe nimeni. Acum verificăm 
câteva piste. 

— lar eu sunt una dintre ele. 

— Cineva a telefonat aici de la domiciliul victimei. Putea fi 
făptașul. 

— Și de ce ar fi vrut el - presupunând că e vorba despre un 
bărbat - să stea de vorbă cu mine? 

Jane s-a aplecat puţin spre O'Donnell. 

— Amândouă știm de ce, doctore. Să nu uităm de activitatea 
pe care o desfășori. Probabil că există un club al susținătorilor, 
al tuturor ucigașilor care te socotesc prietena lor. Ai un renume, 
doar știi asta, în rândul criminalilor. Ești doamna psiholog care 
stă la taifas cu monștrii. 

— Încerc să-i înţeleg, asta e tot. Îi studiez. 

— Şi îi aperi. 

— Sunt neuropsihiatru. Sunt mai în măsură decât alţii să 
depun mărturie în faţa instanţelor. Nu orice ucigaș trebuie 
azvârlit în închisoare. Unii dintre ei sunt oameni cu probleme 
extrem de grave. 

— Da, îţi cunosc teoria. Dacă lovești un individ în cap, îi sunt 
afectaţi lobii frontali, iar el este absolvit de orice răspundere 
pentru lucrurile pe care le face după aceea. Poate ucide o 
femeie, pentru ca apoi să o ciopârțească, iar tu insiști să-l aperi 
în instanţă. 

— Asta a păţit victima? Pe fața lui O'Donnell a apărut o 
expresie care-i trăda bruscul interes tulburător, iar ochii ei au 
căpătat sclipiri de fiară. A fost dezmembrată? 

— De ce întrebi? 

— Vreau doar să știu. 

— Din curiozitate profesională? 

O'Donnell s-a rezemat de spătarul canapelei. 

— Detective Rizzoli, am discutat cu mulţi criminali. De-a 
lungul anilor, am întocmit statistici impresionante privind 
motivații, metode, modele. De aceea, bineînțeles, manifest o 
curiozitate profesională. A făcut o scurtă pauză. Dezmembrarea 
nu este un procedeu chiar atât de neobișnuit. Îndeosebi dacă 
asta ușurează ascunderea cadavrului. 

— Nu ăsta a fost motivul în cazul de faţă. 

— De unde știți asta? 

— Este evident. 

— Adică a pus la vedere părți din cadavru? A regizat totul? 

— De ce? Cunoști din întâmplare niște dezaxaţi care se ocupă 
cu așa ceva? Știi și câteva nume pe care să ni le pui la 
dispoziție? Oamenii ăștia îţi scriu, nu-i așa? Ei te știu. Doctoriţa 
căreia îi place să afle toate amănuntele. 

— Când îmi scriu, acești oamenii o fac la adăpostul 
anonimatului. Nu-și declară numele. 

— Dar primești scrisori de la ei, a zis Frost. 

— Primesc mesaje de la lume. 

— De la ucigași. 

— Ori de la oameni cu imaginaţie. Îmi este imposibil să 
stabilesc dacă afirmaţiile lor sunt adevărate sau nu. 

— Consideri că unii dintre ei se mulțumesc să fantazeze? 

— Da, și probabil că nu vor pune niciodată asemenea lucruri 
în practică. Au nevoie de o modalitate de a-și exprima porniri 
inacceptabile. Toţi suferim de așa ceva. Până și cei mai 
manieraţi bărbați visează uneori cu ochii deschişi la lucrurile pe 
care ar dori să le facă femeilor. Lucruri atât de absurde și de 
ciudate, încât ei nu îndrăznesc să le mărturisească nimănui. 
Pariez că până și pe tine te frământă unele gânduri nelalocul lor, 
domnule detectiv Frost. 

Și-a fixat asupra lui o privire prin care încerca să-l facă să se 
simtă stânjenit. Spre meritul lui, Frost nici măcar nu a tresărit. 

— Ţi-a scris cineva despre fantezii legate de dezmembrare? 

— În ultima vreme, nu. 

— Dar a făcut-o cineva în trecut. 

— Dar, v-am spus, dezmembrarea nu reprezintă ceva ieșit din 
comun. 

— Ca fantezie ori ca acţiune reală? 

— In ambele sensuri. 

— Doctore O'Donnell, cine ţi-a scris despre asemenea 
fantezii? a întrebat-o Jane. 

Femeia a privit-o drept în ochi. 

— Corespondenţa mea este confidențială. De aceea oamenii 
se simt în siguranţă când îmi destăinuiesc secretele, dorinţele 
ori fantazările lor. 

— Oamenii ăștia îţi telefonează vreodată? 

— Rareori. 

— Și vorbești cu ei? 

— Nu-i evit. 

— Păstrezi o listă a acestor persoane? 

— N-aș putea-o numi listă. Nici nu-mi mai amintesc când am 
primit ultimul telefon de acest gen. 

— S-a întâmplat noaptea trecută. 

— N-am fost aici ca să răspund la apel. 

— Nu erai aici nici la ora două dimineaţa, a zis Frost. Am 
telefonat și la acea oră și a intrat iarăși robotul. 

— Unde ai fost noaptea trecută? a întrebat-o Jane. 

O'Donnell ridică din umeri. 

— Am fost plecată. 

— La ora două în Ajunul Crăciunului? 

— Am fost cu niște prieteni. 

— La ce oră ai ajuns acasă? 

— Probabil pe la două și jumătate. 

— Înseamnă că ai niște prieteni foarte apropiaţi. Vrei să ne 
dai numele lor? 

— Nu. 

— De ce? 

— De ce să accept să-mi fie încălcată intimitatea? Chiar 
trebuie să răspund la o asemenea întrebare? 

— Vorbim despre anchetarea unei crime. Noaptea trecută a 
fost măcelărită o femeie. Scena crimei arăta mai înfiorător decât 
majoritatea celor văzute de mine până acum. 

— Și vreţi să-mi verificaţi alibiul. 

— Sunt curioasă de ce refuzi să ne spui. 

— Sunt suspectă? Ori încercaţi să-mi demonstraţi cine e șeful? 

— Nu ești suspectă. Deocamdată. 

— Atunci nici nu sunt obligată să discut cu voi. Brusc, 
O'Donnell s-a ridicat de pe canapea și a pornit spre ușă. Vă rog 
să plecaţi imediat. 

Frost a dat să se ridice, însă a văzut că Jane nu s-a clintit, așa 
că s-a așezat înapoi pe canapea. 

— Dacă ţi-ar păsa cât de cât de victimă, dacă ai fi văzut ce i-a 
făcut... 

O'Donnell s-a întors spre Jane. 

— De ce nu-mi spui clar? Ce anume i-a făcut? 

— Vrei amănunte, nu? 

— Se încadrează în domeniul meu de activitate. Trebuie să 
cunosc detaliile. A făcut un pas spre Jane. Asta mă ajută să 
înțeleg. 

„Ori te excită. De aceea pari să fi devenit brusc foarte 
interesată. Chiar avidă să afli.” 

— Aţi spus că femeia a fost dezmembrată, a reluat O'Donnell. 
l-a tăiat capul? 

— Rizzoli, a zis Frost pe un ton prevenitor. 

Dar nici nu era nevoie ca Jane să dezvăluie ceva, pentru că 
O'Donnell trăsese deja concluzia. 

— Capul reprezintă un simbol foarte puternic. Personal. 
Extrem de individual, a zis ea și a mai făcut un pas în față, 
apropiindu-se ca o fiară de pradă. L-a luat cu el, ca trofeu? Ca 
suvenir al faptei comise? 

— Spune-ne unde ai fost noaptea trecută. 

— Ori a lăsat capul la faţa locului? Amplasat astfel încât 
impactul să fie maxim? Sau într-un loc în care să poată fi 
observat imediat? Pe un blat de bucătărie, de pildă? Ori undeva 
pe podea, unde să sară în ochi? 

— Cu cine ai fost? _ 

— Afişarea unui cap, a feţei, reprezintă un mesaj de forță. In 
acest fel, ucigașul declară că deţine controlul deplin asupra 
situaţiei. Îți arată cât de neajutorată ești, doamnă detectiv. Și 
cât de puternic este el. 

— Cu cine ai fost? 

Chiar în clipa când a rostit acele cuvinte, Jane și-a dat seama 
că făcuse o greșeală. Îi îngăduise lui O'Donnell să o întărâte, iar 
ea își pierduse cumpătul. Semnul suprem de slăbiciune. 

— Relaţiile mele de prietenie sunt personale, a spus 
O'Donnell. Apoi a adăugat, cu un zâmbet discret: Cu excepţia 
persoanelor pe care deja le știi. Mă refer la cunoștința noastră 
comună. Mereu întreabă de tine, te asigur. Vrea mereu să știe 
ce mai pui la cale. 

Nu era nevoie ca O'Donnell să menţioneze un nume. 
Amândouă îl știau. Ambele știau că vorbea de Warren Hoyt. 

„Nu reacţiona, și-a zis Jane. Nu-i îngădui să-și dea seama cât 
de adânc și-a înfipt ghearele în tine.” A simţit însă că faţa i se 
crispează și l-a văzut pe Frost privind-o cu un aer îngrijorat. 
Cicatricele lăsate de Hoyt pe mâinile lui Jane erau rănile rămase 

la vedere; existau însă și altele, profunde, ascunse ochiului. 
Chiar și acum, la doi ani distanţă, tresărea când îi auzea numele. 

— E un admirator de-al tău, doamnă detectiv, a spus 
O'Donnell. Și cu toate că din cauza ta n-o să mai poată merge, 
nu-ți poartă deloc pică. 

— Nu mă interesează câtuși de puţin ce gândește el. 

— Săptămâna trecută m-am dus să-l vizitez. Mi-a arătat 
colecția de tăieturi din ziare. „Dosarul Jane”, cum îi place lui să 
spună. Când ai fost prinsă în asediul acela din spital, vara 
trecută, a rămas în fața televizorului toată noaptea. Nu i-a 
scăpat nicio secundă din transmisiunea aceea. O'Donnell a făcut 
o scurtă pauză. Mi-a zis că ai o fetiţă. 

Jane a simţit că îngheaţă. „Nu-i permite asta. Nu o lăsa să-și 
înfigă și mai adânc ghearele.” 

— Am înţeles că numele fiicei tale este Regina, adevărat? 

Jane s-a ridicat în picioare și, cu toate că era mai scundă 
decât O'Donnell, expresia din ochii ei a făcut-o pe cealaltă 
femeie să se tragă brusc înapoi. 

— Vom reveni, a zis Jane. 

— Veniţi de câte ori vreţi, i-a răspuns O'Donnell. Dar altceva 
nu am de declarat. 


— Minte, a zis Jane. 

A deschis cu o smucitură portiera mașinii și s-a așezat la 
volan. 

A rămas acolo, uitându-se lung la priveliștea care semăna cu 
imaginea de pe o felicitare de Crăciun, cu razele de soare 
reflectate orbitor de turturi, cu casele împodobite de zăpadă, 
decorate cu vâsc și având ghirlande confecționate cu bun-gust. 
Pe strada aceea nu se vedea niciun Moș Crăciun împopoţonat și 
nici reni, nu erau tot felul de luminiţțe pe acoperișuri, ca în 
Revere, unde crescuse ea. Și-a amintit de casa lui Johnny Silva, 
aflată în apropierea locuinţei părinţilor ei, și de mulţimea de 
gură-cască veniţi de pretutindeni ca să treacă pe strada lor doar 
ca să admire spectacolul de lumini orbitoare cu care familia 
Silva ieșea în evidenţă în fiecare decembrie. Acolo îi puteai 
vedea pe Moș Crăciun și pe magi, dar și ieslea cu Maria și cu 
Isus și o întreagă menajerie de animale care ar fi făcut arca lui 
Noe să se scufunde. Toate iluminate ca la bâlci. Cu energia 

electrică pe care neamul Silva o consuma în fiecare an de 
Crăciun, s-ar fi putut alimenta un mic popor african. 

Însă aici, pe Brattle Street, nu vedeai asemenea spectacole 
lipsite de gust, ci doar o eleganţă atent studiată. Aici nu locuiau 
oameni de teapa lui Johnny Silva. Insă Jane ar fi preferat să-l 
aibă ca vecin pe nesăratul Johnny decât pe femeia care locuia în 
acea casă din faţa ei. 

— Ştie mai multe despre acest caz decât e dispusă să ne 
povestească. 

— Cum de-ai ajuns la concluzia asta? a întrebat-o Frost. 

— Așa îmi spune instinctul. 

— Parcă nu credeai în instinct. Așa mi-ai zis mereu, că nimic 
nu se compară cu o încercare norocoasă. 

— Dar o cunosc pe femeia asta. Știu ce o atrage. S-a uitat la 
Frost, a cărui paloare iernatică părea și mai pronunţată în 
soarele slab. Noaptea trecută nu a primit doar un simplu apel de 
la ucigaș. 

— E doar o bănuială. 

— Atunci de ce a șters înregistrarea? 

— Păi, de ce nu? Dacă apelantul nu a lăsat niciun mesaj? 

— Asta e varianta ei. 

— Of, Doamne. A reușit să te tulbure, a zis Frost și a clătinat 
din cap. Ştiam eu că așa se va întâmpla. 

— Ba nici pe departe! 

— Serios? Când a început să vorbească despre Regina, nu ţi-a 
sărit ţandăra? Doar e psiholog. Ştie cum să te manipuleze. Nici 
n-ar trebui să stai de vorbă cu ea. 

— Și cine s-o facă? Tu? Ori neînţărcata aia de Kassovitz? 

— Cineva care nu a mai avut de-a face cu ea. Cineva căruia 
să nu-i cunoască punctele slabe. 

l-a aruncat lui Jane o privire cercetătoare care a făcut-o să-și 
dorească să fi fost cât mai departe de el. Erau parteneri de doi 
ani și, cu toate că nu erau cei mai buni prieteni, se înțelegeau 
într-un mod în care nici prietenii, nici amanţii nu se înțeleg, 
pentru că trecuseră amândoi prin aceleași clipe de oroare, 
duseseră împreună aceleași bătălii. Frost, mai bine decât 
oricine, chiar și decât soțul ei, Gabriel, știa în ce relaţii era cu 
O'Donnell. 

Și cu ucigașul cunoscut sub numele de Chirurgul. 

— Încă te înfioară, nu-i așa? a întrebat-o el încet. 

— Nu reușește decât să mă irite. 

— Pentru că știe ce anume te sperie. Și îți amintește mereu 
de el, niciodată nu uită să menţioneze numele lui. 

— De parcă m-aș teme câtuși de puţin de un individ care nici 
măcar nu-și poate mișca degetele de la picioare! Care nu poate 
urina decât dacă o asistentă îi vâră un tub pe sculă? Da, mă tem 
de nu se mai poate de Hoyt. 

— Mai ai coșmaruri? 

Întrebarea lui a făcut-o să înghete. Pe el nu-l putea minţi; și-ar 
fi dat imediat seama. De aceea, n-a scos o vorbă, mulțumindu- 
se să privească drept în faţă, la strada aceea perfectă, cu case 
ireproșabile. 

— Eu aș avea, a zis el, dacă mi s-ar fi întâmplat mie. 

„Insă nu ţi s-a întâmplat, s-a gândit ea. Eu sunt cea care a 
simţit cuțitul lui Hoyt la gât, care poartă urmele bisturiului 
mânuit de el. Eu sunt aceea la care el se gândește mereu și care 
apare în fanteziile lui.” Deși Chirurgul nu i-ar mai putea face 
niciun rău, simpla idee că ea devenise obiectul dorințelor lui o 
făcea să se înfioare de groază. 

— Dar de ce discutăm despre el? a zis ea. Acum ne referim la 
O'Donnell. 

— Nu-i poţi separa. 

— Nu eu sunt cea care îi evocă mereu numele. Să nu ne 
îndepărtăm de la subiect, bine? Joyce P. O'Donnell și motivul 
pentru care ucigașul a ales să îi telefoneze. 

— Nu putem ști sigur că ucigașul a fost la capătul firului. 

— O discuţie cu O'Donnell reprezintă idealul oricărui pervers 
în materie de sex la telefon. Oamenii îi pot spune cele mai 
demente fantezii, iar ea le înghite pe nemestecate și mai cere și 
altele, luând notițe în același timp. Tocmai de aceea îi 
telefonează indivizii ăştia. Tocmai de aceea a sunat și faptașul. 
A vrut să se laude cu isprava lui. A vrut să fie ascultat de cineva, 
iar ea este, evident, cea mai potrivită persoană căreia să i te 
destăinui. Doctor Crimă. Cu un gest nervos, a răsucit cheia în 
contact, pornind mașina. Din fantele de aerisire a răbufnit aer 
rece. Tocmai de aceea i-a telefonat. Să se laude. Să se bucure 
de atenţia ei. 

— De ce ne-ar fi minţit? 

— De ce n-a vrut să ne spună unde a fost noaptea trecută? 
Asta ne face să ne întrebăm cu cine a fost. Și dacă nu cumva 
acel apel a reprezentat o invitaţie. 

Frost a privit-o încruntat. 

— Tu chiar vorbești serios? 

— Cu puţin timp înainte de miezul nopții, făptașul nostru a 
căsăpit-o pe Lori-Ann Tucker. Apoi i-a telefonat doamnei 
O'Donnell. Ea susține că nu a fost acasă - că robotul a preluat 
acel apel. Dar dacă era acasă la ora aia? Dacă discuţia chiar a 
avut loc? 

— Dar noi i-am telefonat la ora două dimineaţa. Nu ne-a 
răspuns. 

— Pentru că la ora aia nu mai era acasă. A spus că a plecat la 
niște prieteni, a continuat Jane și l-a privit. Dar dacă a fost vorba 
de un anume prieten? Unul proaspăt, sclipitor? 

— Hai, încetează! Chiar crezi că l-ar apăra pe ucigaș? 

— O văd în stare și de asta. Jane a decuplat frâna de mână și 
s-a îndepărtat cu mașina de bordură. O văd în stare de orice. 

e CINCI 


— Nu așa se petrece ziua de Crăciun, a zis Angela Rizzoli, 
mutându-și privirea de la aragaz la fiica ei. 

Pe ochiuri fierbeau patru cratiţe, iar capacele vibrau din cauza 
aburului care se înălța ca o ghirlandă delicată în jurul părului 
umezit al Angelei. A ridicat un capac și a dat drumul, în apa 
clocotindă, unei farfurii pline de găluște din cartof făcute în 
casă. Acestea au căzut în apă cu un plescăit, iar stropii 
împrăștiați de ele au anunţat că ora mesei se apropia în mod 
implacabil. Jane a aruncat o privire prin bucătărie, la 
numeroasele farfurii pline cu preparate. Teama cea mai 
cumplită a Angelei Rizzoli era că, într-o bună zi, cei din casă vor 
rămâne flămânzi. 

În orice caz, acea zi era departe. 

Pe blatul din bucătărie se găsea un picior de miel, rumenit la 
cuptor, pregătit cu oregano și cu usturoi, și o tigaie cu cartofi 
prăjiţi și condimentaţi cu rozmarin. Jane a văzut și pâinișoare 
albe și o salată de roșii cu mozarella. O salată de fasole verde 
era singura contribuţie adusă de Jane și de Gabriel la acea masă 
festivă. Pe aragaz, cratiţele aburinde răspândeau alte arome, iar 
în apa care clocotea găluștele se răsuceau și săltau. 

— Mamă, cu ce te-aș putea ajuta? a întrebat Jane. 

— Cu nimic. Doar vii de la muncă. Stai jos acolo! 

— Nu vrei să rad brânza? 

— Nu, nu. Sigur ești obosită. Gabriel mi-a zis că ai stat trează 
toată noaptea, a zis Angela și a amestecat într-o oală cu o 
lingură de lemn. Nu înţeleg de ce a trebuit să lucrezi și astăzi. E 
inuman. 

— Trebuia s-o fac. 

— Dar e Crăciunul! 

— Spune-le asta și răufăcătorilor, a zis Jane și a scos 
răzătoarea din sertar și s-a apucat să treacă bucata de 
parmezan peste lame. Nu putea să stea fără să facă nimic în 
bucătăria aceea. Cum se face că Mike și Frankie nu-ți dau o 
mână de ajutor? Cred că gătești de azi-dimineaţă. 

— Ei, parcă nu-ţi cunoști fraţii. 

— Da, a zis ea șia pufnit. 

„Din nefericire.” 

În cealaltă cameră se auzea crainicul comentând un meci de 
fotbal televizat. Strigătele bărbaţilor de alături s-au unit cu ale 
spectatorilor de pe stadion, cu toţii încurajând nu știu ce individ 
cu fundul mic, care alerga cu o minge în mână. 

Angela s-a apucat să examineze salata de fasole verde. 

— Da, asta arată grozav! Din ce e făcut sosul? 

— Nu știu. Gabriel a făcut-o. 

— Tare norocoasă ai fost, Jane. Ai un bărbat care știe să 
gătească. 

— la lasă-l pe tata flămând câteva zile, să vezi cum învaţă să 
gătească. 

— Ah, nu, nicio șansă. Ar sta nemișcat la masă, așteptând ca 
mâncarea să-i vină plutind. 

Apoi Angela a ridicat cratița cu apă fiartă și a răsturnat-o, 
golind găluștele într-o strecurătoare. In vreme ce aburul se 
destrăma, Jane a văzut faţa transpirată a mamei sale, încadrată 
de câteva șuvițe de păr. Afară, vântul șuiera pe străzile 
acoperite cu o pojghiţă de gheaţă, însă acolo, în bucătăria 
mamei, căldura le îmbujora feţele și se condensa pe geamurile 
reci. 

— Hai la mami, a zis Gabriel, intrând în bucătărie ducând-o în 
braţe pe Regina. Uite cine s-a trezit. 

— N-a dormit prea mult, a zis Jane. 

— Cu meciul ăla de fotbal în plină desfășurare? a zis el 
râzând. Fata noastră sigur ţine cu Patriots. S-o fi auzit cum urla 
când au marcat cei de la Dolphins. 

— Dă-mi-o și mie. 

Jane a desfăcut brațele și a strâns-o la piept pe Regina, care 
se zbătea să scape. „N-are decât patru luni, și încearcă deja să 
se îndepărteze de mine.” Micuța și agitata Regina venise pe 
lume cu pumnii strânși, cu feţișoara vânătă de atâta tipat. „Te 
grăbești atât de mult să crești? s-a întrebat Jane în timp ce-și 
legăna fetița. N-ai vrea să mai rămâi mică o vreme, ca să te pot 
ține în braţe, să mă bucur de tine, înainte ca trecerea anilor să 
te ducă departe de casa noastră?” 

Regina a prins-o de păr pe Jane și a tras cu putere. Crispându- 
se de durere, Jane i-a desfăcut degetele încleștate și s-a uitat la 
mâna fiicei ei. Și, pe neașteptate, și-a adus aminte de altă 

mână, rece și lipsită de viaţă. Fiica altcuiva, zăcând în bucăţi la 
morgă. „E Crăciunul, cea mai mare sărbătoare a anului, și nu se 
cuvine să mă gândesc la femei moarte.” Însă, în timp ce săruta 
părul mătăsos al Reginei și inhala mirosul de săpun și de 
șampon pentru copii, nu a reușit să-și alunge din minte 
imaginea altei bucătării și a ochilor care o priveau de pe 
podeaua pardosită cu gresie. 

— Hai, mamă, că e pauză. Când mâncăm și noi? 

Jane a ridicat privirea spre fratele ei mai mare, Frankie, care, 
înalt și masiv, a apărut în bucătărie. Jane îl văzuse ultima oară în 
urmă cu un an, când se dusese acasă, în California, să petreacă 
alături de familie zilele de Crăciun. De atunci, umerii lui se 
lățiseră și mai mult. Frankie părea să devină tot mai corpolent, 
iar acum braţele îi erau atât de musculoase și de mari, încât nici 
nu și le putea ţine drepte, ci le legăna ca o maimuţă. „Atâtea 
ore petrecute la sală, ridicând greutăţi, și uite unde a ajuns. Mai 
mare, dar în niciun caz mai deștept.” L-a măsurat din priviri pe 
Gabriel, care tocmai desfăcea o sticlă de Chianti. Mai înalt și mai 
zvelt decât Frankie, părea construit ca un cal de curse, nu ca 
unul de povară. „Când ai minte, ce nevoie mai ai de mușchi?” și- 
a zis ea. 

— Masa va fi gata peste zece minute. 

— Asta înseamnă că o să pierdem din meci, a comentat 
Frankie. 

— Ce-ar fi să închideți televizorul ăla? a spus Jane. Doar 
suntem la masa de Crăciun. 

— Da, și am fi mâncat mai devreme dacă apăreai la timp. 

— Frankie, s-a răstit Angela la el. Sora ta a lucrat toată 
noaptea. Și uite-o, a venit să mă ajute. Așa că nu te lua de ea! 

Cum amândoi s-au uitat la mama lor cu surprindere, în 
bucătărie s-a lăsat liniștea. „Chiar mi-a luat partea pentru prima 
oară?” 

— Mda. Grozav Crăciun, a bombănit Frankie și a ieșit din 
bucătărie. 

Angela a trecut găluștele scurse într-un bol și a turnat sos 
aburind din carne de vițel deasupra. 

— Nu preţuiesc deloc munca femeilor, a mormăit ea. 

— Ai băgat și tu de seamă asta? a întrebat-o Jane râzând. 

— Ce, noi nu merităm puţin respect? a făcut Angela întinzând 
mâna după cuțitul de bucătărie și atacând o legătură de 

pătrunjel, tocând-o cu mișcări ameţitor de rapide. Doar eu sunt 
de vină. Trebuia să-l educ mai bine. Dar, serios vorbind, e vina 
tatălui tău. El a dat tonul. Nu m-a apreciat niciodată. 

Jane a aruncat o privire spre Gabriel, care și-a ales exact acel 
moment ca să părăsească bucătăria. 

— Hei, mamă... A făcut tata ceva care te-a stârnit? 

Angela s-a uitat peste umăr la fiica ei, rămânând cu cuțitul 
ridicat deasupra legăturii de pătrunjel. 

— Nu cred că te interesează. 

— Ba da. 

— Nu vreau să ajung până acolo, Janie. Nu, nu. Cred că tatăl 
tău merită respectul copiilor lui, indiferent ce ar face. 

— Deci a făcut ceva. 

— Ti-am spus, n-am de gând să-ţi povestesc. Angela a prins 
între degete pătrunjelul tocat și la presărat deasupra vasului cu 
găluște. Apoi a pășit hotărâtă până la ușă și a strigat, acoperind 
sonorul televizorului. La masă! Așezaţi-vă! 

În ciuda tonului poruncitor al Angelei, au mai trecut câteva 
minute până când Frank Rizzoli și cei doi fii ai lui s-au smuls din 
fața televizorului. Începuse deja spectacolul din pauza meciului, 
iar fete cu picioare lungi, purtând costume cu paiete, se fâțâiau 
pe scenă. Cei trei bărbaţi au rămas cu ochii lipiţi de ecran. Doar 
Gabriel s-a ridicat să le ajute pe Jane și pe Angela să aducă 
platourile cu mâncare în sufragerie. Cu toate că nu a scos un 
cuvânt, Jane i-a citit în ochi tot ce avea de spus. 

„De când s-a transformat Crăciunul în perioadă de război?” 

Angela a trântit vasul cu cartofi copţi pe masă și a intrat în 
camera de zi, punând mâna pe telecomandă. Dintr-o apăsare, a 
închis televizorul. 

Frankie a scos un geamăt. 

— Hai, mamă. Trebuie să apară și Jessica Simpson peste 
zece... 

Apoi a remarcat expresia de pe faţa ei și a tăcut instantaneu. 

Mike a fost primul care a sărit de pe canapea. Fără să scoată 
o vorbă, s-a strecurat supus până în sufragerie, urmat cu pași 
mai ezitanţi de fratele lui, Frankie, și de Frank senior. 

Masa era aranjată cu multă pricepere. In sfeșnice de cristal 
fuseseră aprinse lumânări. Angela scosese serviciul de farfurii 
albastru cu auriu din porțelan, precum și șervete de pânză și 
noile pahare pe care tocmai le cumpărase de la un magazin al 

firmei Dansk. După ce s-a așezat, Angela a aruncat o privire 
asupra aranjamentului, dar pe faţă nu i-a apărut o expresie de 
mândrie, ci una de dezamăgire amară. 

— Totul arată minunat, doamnă Rizzoli, a zis Gabriel. 

— A, îţi mulțumesc. Știu că tu știi câtă muncă necesită toate 
astea, pentru că tu știi să gătești. 

— Păi, n-am avut de ales, după ce am trăit singur atâţia ani. A 
dus o mână sub masă și a strâns-o pe Jane de degete. Am avut 
noroc să găsesc o fată care știa să gătească. 

Ar fi voit să adauge: „Când își găsește timp pentru așa ceva”. 

— Eu am învăţat-o pe Jane tot ce știe. 

— Mamă, îmi dai o bucată de friptură de miel? a zis Frankie cu 
voce tare. 

— Poftim? 

— Mielul. 

— Dar unde-a dispărut te rog? Nu ţi-l dau decât după ce te 
exprimi cum se cuvine. 

Tatăl lui Jane a suspinat. 

— Doamne sfinte, Angie! E Crăciunul. Lasă băiatul să 
mănânce. 

— Îi tot dau să mănânce de treizeci și șase de ani. Doar n-o să 
piară de foame doar pentru că-i cer să fie cât de cât politicos. 

— Hm... mamă, a îndrăznit Mike. N-ai vrea să-mi dai, ăă, te 
rog, niște cartofi? Apoi a adăugat încă o dată, cu sfiiciune: Te 
rog. 

— Da, Mikey. 

lar Angela i-a întins castronul. 

Preţ de câteva clipe, nimeni nu a scos nicio vorbă. Singurele 
sunete au fost cele de mestecat și de tacâmuri lovite ușor de 
farfuriile din porțelan. Jane a aruncat o privire către tatăl ei, care 
stătea într-un capăt al mesei, apoi la mama ei, așezată în 
celălalt. Între ei nu se stabilise niciun contact vizual. Erau atât 
de absenţi unul faţă de celălalt, încât s-ar fi putut afla în încăperi 
diferite. Jane nu-și găsise timp să îi analizeze pe părinţii ei, dar 
în acea seară se vedea silită să o facă, iar constatările o 
deprimau. Cum de îmbătrâniseră atât de brusc? Când 
începuseră ochii mamei să fie încercănaţi și de când părul tatei 
devenise atât de rar și de alb? 

Și de când se urau în asemenea hal? 


43 


— la spune, Janie, ce te-a ţinut atât de ocupată noaptea 
trecută? a întrebat-o tatăl ei, uitându-se la ea și făcând toate 
eforturile ca să evite până și o privire spre Angela. 

— Hm, tată, nu cred că ar dori cineva cu adevărat să audă 
așa ceva. 

— Eu, da, a contrazis-o Frankie. 

— E Crăciunul. Mă gândeam c-ar fi mai bine să... 

— Cine a încasat-o? 

Ea a aruncat o privire către fratele ei mai mare. 

— O tânără. N-a fost deloc plăcut. 

— Pe mine nu mă deranjează dacă ne povestești, a spus 
Frankie, vârând o bucată rozalie de miel în gură și începând să 
mestece. 

Frankie, sergentul-major, o invita să-l pună la încercare. 

— Chestia asta sigur te-ar tulbura. Pentru că, îţi jur, pe mine 
mă tulbură al dracului de mult. 

— Arăta bine tipa? 

— Ce legătură are una cu alta? 

— Mă-ntrebam și eu. 

— E o întrebare prostească. 

— De ce? Dacă arăta bine, ajută să înţelegi motivaţia tipului. 

— Să o ucidă? Isuse! Ce-i cu tine, Frankie? 

— Jane, a intervenit tatăl ei. E Crăciunul. 

— Păi Jane are dreptate, s-a răstit Angela. 

Frank s-a uitat uimit la soţia lui. 

— Fiica ta a vorbit urât la masă, iar tu te iei de mine? 

— Păi crezi că doar femeile frumoase merită ucise? 

— Mamă, dar n-am spus așa ceva, a protestat Frankie. 

— N-a zis asta, a întărit tatăl. 

— Dar așa aţi gândit. Amândoi. Doar femeile atrăgătoare 
merită să li se acorde atenţie. lubește-le ori omoară-le, chestia 
devine interesantă doar dacă sunt drăgute. 

— Of, te rog! 

— Te rog ce, Frank? Știi că e adevărat. Uită-te la tine! 

Jane și fraţii ei s-au uitat încruntațţi la tatăl lor. 

— Da' de ce să ne uităm la el, mamă? a întrebat Mike. 

— Angela, a zis Frank, suntem la masa de Crăciun. 

— Știu că e Crăciunul! a zis Angela și a sărit în picioare, 
suspinând. Știu. 

După aceea a ieșit din încăpere, ducându-se în bucătărie. 

Jane s-a uitat la tatăl ei. 

— Ce se petrece între voi? 

Frank a ridicat din umeri. 

— Femei care îmbătrânesc. Se mai schimbă și ele. 

— Aici nu e vorba doar de o perioadă dificilă. Mă duc să văd 
ce se întâmplă cu ea. 

Și Jane s-a ridicat de pe scaun și a urmat-o pe mama ei în 
bucătărie. 

— Mamă? 

Angela a lăsat impresia că nu auzise. Stătea cu spatele întors 
spre ușă, bătând frișca într-un vas de inox. Mixerul clănţănea, 
azvârlind fulgi de frișcă pe blatul mesei. 

— Mamă, te simţi bine? 

— Trebuie să pregătim desertul. Am uitat cu desăvârșire că 
trebuia să bat frișca. 

— Mamă, ce se petrece? 

— Trebuia să pregătesc frișca înainte de a ne așeza la masă. 
Știi că fratele tău Frankie se enervează dacă trebuie să aștepte 
prea mult pentru următorul fel. Dacă-l facem să aștepte mai 
mult de cinci minute, știi ce-o să se întâmple, o să deschidă din 
nou nenorocitul ăla de televizor. Angela a întins mâna după 
zahăr și a pus o lingură în vas, timp în care a continuat să bată 
frișca. Mike măcar se străduiește să fie drăguţ. Chiar dacă nu 
vede în jur decât exemple proaste. Oriunde s-ar uita, doar 
exemple proaste vede. 

— Ascultă, îmi dau seama că e ceva care nu merge. 

Angela a oprit mixerul și, cu umerii căzuţi, a rămas cu privirea 
ațintită la frişcă, bătută atât de mult, încât căpătase consistenţa 
untului. 

— Janie, nu e treaba ta. 

— Dacă e ata, atunci mă privește. 

Mama ei s-a întors să se uite la ea. 

— Căsătoria e mai grea decât îţi închipui tu. 

— Bine, dar ce-a făcut tata? 

Angela și-a desfăcut șorțul și l-a aruncat pe blat. 

— Te descurci fără mine să servești prăjiturile? Mă doare 
capul. Mă duc sus, să stau puțin întinsă. 

— Mamă, hai să lămurim lucrurile! 

— Nu vreau să mai discut despre asta. Nu sunt chiar așa cum 
crezi. N-o să-i silesc niciodată pe copiii mei să aleagă de partea 
cui sunt. 

Și Angela a ieșit din bucătărie și a călcat apăsat până a ajuns 
în dormitor. 

Deconcertată, Jane s-a întors în sufragerie. Frankie era prea 
ocupat cu cea de-a doua porție de miel ca măcar să ridice 
privirea din farfurie. Însă Mike avea o expresie neliniștită pe 
chip. Frankie era masiv și insensibil ca un dulap, însă Mike 
înţelesese că în acea seară se petrecuse ceva cu adevărat grav. 
Jane s-a uitat la tatăl ei, care golea sticla de Chianti în propriul 
pahar. 

— Tată, vrei să-mi spui și mie ce se petrece? 

Tatăl ei a luato gură devin. 

— Nu. 

— E foarte afectată. 

— Asta rămâne între mine și ea, ai înțeles? S-a ridicat apoi și 
l-a bătut pe Frankie pe umăr. Hai! Cred că mai prindem ultimele 
minute din meci. 

e 

— Am avut parte de cel mai ratat Crăciun posibil, a spus Jane, 
în timp ce mergea spre casă cu Gabriel. 

Regina adormise în scaunul ei special, și pentru prima oară în 
acea seară Jane și Gabriel puteau să discute netulburați. 

— De obicei, nu se întâmpla așa. Cum să zic, ne mai hârâiam, 
dar mama reușea de obicei să ne strângă în jurul ei până la 
urmă. A aruncat o privire spre soțul ei, a cărui față rămăsese 
impenetrabilă în penumbra din mașină. Îmi pare rău. 

— De ce? 

— N-ai știut că intri într-o familie de nebuni. Acum s-ar putea 
să te întrebi în ce te-ai vârât. 

— Mda. Aș spune că a sosit momentul să-mi dau nevasta la 
schimb. 

— Păi te gândești puțin ș/la asta, nu? 

— Jane, termină cu prostiile! 

— La naiba, există momente când îmi vine să stau cât mai 
departe de familie. 

— Bun, dar eu sigur nu vreau să fug de tine. Și-a întors 
privirea spre drum, pentru că zăpada spulberată de vânt plutea 
pe dinaintea farurilor. Câteva momente, au mers fără să-și 

vorbească. Apoi, Gabriel a zis: Știi ceva, eu nu i-am auzit pe ai 
mei certându-se. Niciodată, în toată copilăria mea. 

— Așa, pune sare pe rană! Eu sunt conștientă că în familia 
mea toți sunt gură-spartă. 

— Tu provii dintr-o familie unde fiecare își face cunoscute 
sentimentele, asta e tot. Trântesc ușile, răcnesc și apoi rânjesc 
ca niște hiene. 

— A, din ce în ce mai bine. 

— Tare mi-ar fi plăcut să fi crescut într-o asemenea familie. 

— Ai dreptate, a zis Jane și a izbucnit în râs. 

— Jane, părinţii mei nu răcneau și nici nu trânteau ușile. Nici 
nu râdeau prea mult. Nu, familia colonelului Dean a fost prea 
disciplinată ca să se coboare atât de jos încât să se lase 
dominată de emoţii. Nu-mi aduc aminte ca tata să fi spus 
vreodată „te iubesc”, mie ori mamei. A trebuit să învăţ aceste 
cuvinte. Și încă învăţ să le rostesc. A privit spre Jane. Tu m-ai 
învăţat asta. 

Jane și-a lăsat mâna pe piciorul lui. Soţul ei cel calm și 
impenetrabil. Mai rămăseseră câteva lucruri pe care trebuia să 
le înveţe de la ea. 

— Atunci nu-ţi cere scuze pentru ei, a zis el. Ei ţi-au dat viaţă. 

— Uneori asta mă face să-mi pun anumite întrebări. Mă uit la 
Frankie și îmi zic: „Doamne Dumnezeule, fă ca eu să fiu 
copilașul pe care l-au găsit în prag”. 

El a izbucnit în râs. 

— Situaţia a fost cam încordată în seara asta. Până la urmă, 
despre ce a fost vorba? 

— Habar n-am, a zis Jane și s-a așezat mai comod în scaun. 
Dar, mai devreme ori mai târziu, tot o să aflăm noi. 

e ŞASE 


Jane și-a tras învelitoarea de hârtie peste încălțăminte, a 
îmbrăcat un halat chirurgical și și-a legat cordonul. Uitându-se 
pe geamul despărțitor în laboratorul de autopsii, și-a zis: „Nu 
vreau să intru acolo”. Însă Frost se afla deja în încăpere, cu 
halatul pe el și având pe chip o mască, în spatele căreia Jane a 
reușit totuși să detecteze o grimasă. Yoshima, asistentul Maurei, 
a scos radiografiile dintr-un plic și le-a așezat pe panoul de 
vizionare. Stând cu spatele spre ea, Maura obstrucţiona câmpul 
vizual al lui Jane, ascunzându-i ceea ce, de fapt, nici nu ţinea să 
vadă. În urmă cu nicio oră, Jane stătuse la masa din bucătărie, 
cu Regina gângurind în brațele ei, în timp ce Gabriel pregătise 
micul dejun. Acum ouăle prăjite i se vânzoleau în stomac, iar ea 
ar fi vrut să-și smulgă halatul de pe ea și să iasă din clădire, să 
meargă prin zăpada purificatoare. 

În ciuda acestor gânduri, a împins ușa și a intrat în sala de 
autopsii. 

Maura a aruncat o privire peste umăr; pe faţă nu i se zărea 
nicio expresie care să-i trădeze dezgustul faţă de procedurile pe 
care trebuia să le urmeze. Era o profesionistă, pregătită să-și 
facă meseria. Cu toate că amândouă se ocupau, într-un fel, de 
moarte, Maura avea relaţii mai apropiate cu aceasta și nu o 
tulbura chiar atât de mult să o privească drept în faţă. 

— Tocmai ne pregăteam să începem, a spus ea. 

— Am rămas blocată în trafic. Circulaţia e dată peste cap în 
dimineaţa asta. 

Jane și-a pus masca și s-a apropiat de un capăt al mesei. S-a 
ferit să privească rămășițele, concentrându-se în schimb asupra 
panoului unde se aflau radiografiile puse spre examinare. 

Yoshima a apăsat pe comutator, iar becurile s-au aprins, 
iluminând cele două filme din spate. Radiografii ale craniului. 
Însă nu semănau cu nimic din ce văzuse Jane până atunci. Acolo 
unde ar fi trebuit să se afle coloana cervicală existau doar 
câteva vertebre, iar apoi... nimic. Doar umbra zdrenţuită a 
țesuturilor moi, unde fusese tăiat gâtul. Și l-a imaginat pe 
Yoshima așezând capul pentru a fi radiografiat. Oare se 

rostogolise ca o minge de plajă în timp ce el îl așezase pe caseta 
conţinând filmul, poziționând colimatorul la un anumit unghi? Și- 
a întors privirea de la panoul iluminat. 

Și s-a trezit privind direct spre masa de disecţie. La rămășițele 
expuse în dispunerea anatomică. Torsul era pe spate, iar părţile 
secționate - așezate în poziţia în care ar fi trebuit să fie. Un 
puzzle din carne și oase, cu piesele așteptând să fie 
reasamblate. Cu toate că nu voia să privească, nu avea încotro: 
capul, care se rostogolise, rămânând înclinat pe urechea stângă, 
de parcă victima s-ar fi întors ca să privească într-o parte. 

— Trebuie să analizez mai îndeaproape rana, a spus Maura. 
Mă ajuţi să-l ţin în poziţie normală? Pauză. Jane? 

Derutată, Jane s-a uitat fix la ea. 

— Poftim? 

— Yoshima are de făcut niște fotografii, iar eu trebuie să mă 
uit cu lupa. Maura a prins craniul între mâinile înmănușate și l-a 
rotit, încercând să unească marginile rănii. Uite, îl ţii în poziţia 
asta. Trage-ţi niște mănuși pe mâini și vino în capătul ăsta. 

Jane a aruncat o privire spre Frost. „Mai bine tu decât eu”, a 
citit ea în ochii lui. S-a deplasat către celălalt capăt al mesei. 
Acolo s-a oprit cât să-și pună mănușile, după care a prins capul 
între palme. S-a trezit privind fix în ochii victimei, remarcând 
corneele lipsite de strălucire, de parcă ar fi fost din ceară. După 
o zi și jumătate de stat în frigider, carnea era rece, și, ținând 
acel cap între palme, gândul i-a zburat la raionul de măcelărie 
de la un supermarket, unde puii reci ca gheaţa stau ambalați în 
pungi de plastic. „Până la urmă, toţi suntem doar carne.” 

Maura s-a aplecat deasupra rănii. 

— Se pare că există o singură tăietură în partea din spate. O 
lamă foarte ascuţită. Singura urmă de zimţi apare doar sub 
urechi. O tăietură foarte mică ca și cum ar fi fost făcută cu un 
cuţit de pâine. 

— Bine, dar cuțitul pentru pâine nu e chiar atât de ascuţit, a 
intervenit Frost, a cărui voce a părut să vină de foarte departe. 

Jane s-a uitat spre el și a observat că partenerul ei stătea 
destul de aproape de lavoar, ţinându-se cu mâna de mască. 

— Prin cuţit de pâine nu m-am referit strict la lamă, a precizat 
Maura. E vorba de stilul de tăiere. La mișcările de feliere care 
merg tot mai adânc, în același plan. Aici vedem doar despicarea 
iniţială, foarte adâncă, cea care a tăiat exact prin cartilajul 

tiroidian, până la coloana vertebrală. Apoi, o dezarticulare 
rapidă, între vertebrele cervicale doi și trei. Această decapitare 
a durat mai puțin de un minut. 

Yoshima s-a apropiat cu camera digitală, fotografiind rana. 
Din faţă, din lateral. Oroarea văzută din toate unghiurile. 

— Gata, Jane, a zis Maura. Să ne uităm acum la planul de 
incizare. Maura a prins capul și l-a răsucit cu faţa în jos. 
Menţine-l puţin în poziția asta. 

Jane a zărit carnea sfârtecată și traheea căscată și și-a întors 
brusc privirea, ţinând capul fără a se mai uita la el. 

Maura s-a apropiat din nou cu lupa ca să examineze suprafața 
tăieturii. 

— Văd striaţii pe cartilajul tiroidei. Cred că lama a fost cu 
zimţi. Fă câteva fotografii aici! 

S-au auzit declicuri repetate, semn că Yoshima se aplecase 
pentru a face fotografiile. „O să-mi apară mâinile în fotografii, a 
gândit Jane. Acest moment ce va fi păstrat pentru dosarele cu 
probe. Capul ei, mâinile mele.” 

— Ai zis... ai zis că pe perete era un jet de sânge arterial, a 
intervenit Frost. 

Maura a confirmat cu un gest din cap. 

— În dormitor. 

— Deci era încă în viaţă. 

— Da. 

— lar această decapitare a durat doar câteva secunde? 

— Cu un cuţit ascuțit și cu mână sigură, un ucigaș poate face 
asta în câteva secunde. Doar coloana vertebrală l-ar putea face 
să piardă timp. 

— inseamnă că ea și-a dat seama, nu? A simţit. 

— Mă îndoiesc. 

— Dacă-ţi taie cineva capul, rămâi conștient măcar câteva 
secunde. Așa am auzit la emisiunea radio The Art Bell Show. Un 
doctor a intrat într-o zi în direct și a vorbit despre ceea ce se 
întâmplă în timpul ghilotinării. A zis că probabil condamnatul 
este în continuare conștient atunci când capul i se desprinde de 
corp. Practic, simţi cum te rostogolești. 

— Ar putea fi adevărat, dar... 

— Doctorul acela a spus că Maria Stuart, Regina Scoţienilor, a 
încercat să vorbească și după ce i s-a retezat capul. A continuat 
să miște din buze. 

— Frost, ce Dumnezeu? a izbucnit Jane. Crezi că vrem să fim 
și mai îngrozite de atât? 

— Dar e posibil, nu? Ca victima să simtă când i se desprinde 
capul... 

— Foarte puţin probabil, a zis Maura. Și nu afirm asta doar ca 
să te menajez. A întors capul pe o parte. Pipăia craniul. Exact 
aici. 

Frost s-a uitat îngrozit la ea. 

— Nu, am înţeles, clar. Nu e nevoie. 

— Vino aici! Pune-ţi o mănușă pe mână și trece-ți degetele 
peste osul temporal. Se vede și o rană pe scalp. N-am remarcat- 
o decât după ce am îndepărtat sângele. Pipăie ţeasta aici și 
spune-mi ce simţi! 

Evident, era ultimul lucru pe care Frost avea chef să-l facă, 
dar și-a tras o mănușă și, cu fereală, a pus degetele pe craniu. 

— Acolo, aha, osul e afundat. 

— O fractură craniană cu depresie. Se vede și la radiografie, a 
zis Maura, ducându-se înspre panoul iluminat și arătând către 
porţiunea în care apărea craiul. Pe filmul făcut din lateral se văd 
fracturile pornind de la punctul de impact. Ele radiază ca o 
pânză de păianjen pe osul temporal. De fapt, chiar așa se 
numește acest tip de fractură. Model mozaic sau în pânză de 
păianjen. S-a produs într-un loc deosebit de periculos, deoarece 
artera medie meningiană trece exact pe sub acest punct. Dacă 
artera se sparge, pacientul are hemoragie în cavitatea craniană. 
Când vom deschide cutia craniană, vom vedea dacă așa s-au 
petrecut lucrurile. S-a uitat la Frost. E vorba despre o lovitură 
puternică primită în cap. Cred că victima își pierduse cunoștința 
când a început decapitarea. 

— Dar încă trăia. 

— Da. Sigur era în viaţă. 

— Dar nu știi dacă își pierduse cunoștința. 

— Pe braţe nu se văd urme de lovituri ori de alt fel. Nicio 
dovadă că s-a zbătut să scape. Doar nu lași pe cineva să-ţi taie 
gâtul fără să lupţi. Cred că a fost năucită de lovitura aceea în 
cap. Nu cred că a simţit lama cuţitului. Maura a făcut o pauză, 
apoi a adăugat moale: Cel puţin așa sper. S-a deplasat către 
partea dreaptă a cadavrului, a prins braţul amputat și a ridicat 
capătul incizat către lupă. Avem și mai multe urme ale uneltei 
folosite pe suprafața cartilajului, unde a dezarticulat încheietura 

cotului, a spus ea. Se pare că aici s-a folosit același cuțit. Cu 
tăișul zimţat și foarte ascuţit. 

A lipit braţul de cot, de parcă ar fi asamblat un manechin, și s- 
a uitat la îmbinare. Pe faţă nu i-a apărut o expresie de oroare, ci 
doar una de concentrare. Parcă ar fi examinat niște dispozitive 
mecanice ori niște rulmenţi, nu carne ciopârțită. Nu braţul unei 
femei care până nu demult îl ridicase ca să-și dea părul din ochi, 
să facă semne cuiva ori să facă o mișcare de dans. Cum de 
reușea Maura să nu se lase afectată? Cum de putea intra în 
fiecare dimineaţă în această clădire, știind ce o aștepta? Zi după 
zi, să ţii bisturiul în mână ca să diseci tragedia unor vieţi 
curmate prea curând? „Şi eu mă ocup de aceste tragedii. Dar eu 
nu sunt silită să văd ţeste desfăcute și nici să-mi vâr mâinile în 
cavităţi abdominale.” 

Maura a dat roată cadavrului pe partea stângă. Fără să 
șovăie, a ridicat mâna retezată. Refrigerată și golită de sânge, 
părea din ceară, nu din carne - ca imaginea pe care oare un 
recuzitor despre felul în care trebuie să arate o mână adevărată. 
Maura a apropiat lupa de mână și a examinat suprafața tăiată, 
neregulată. O clipă n-a scos o vorbă, însă pe frunte i-au apărut 
câteva cute, semn al unei încruntări. 

A așezat apoi mâna pe masă și a ridicat braţul stâng ca să 
examineze ciotul de la încheietura mâinii. Incruntarea ei s-a 
accentuat. A ridicat din nou mâna și a pus cele două răni faţă în 
față, încercând să potrivească suprafeţele incizate, mâna cu 
încheietura, pielea ca de ceară cu pielea ca de ceară. 

Brusc, a lăsat pe masă acele părţi de corp și s-a uitat la 
Yoshima. 

— Pune, te rog, la vizionare filmele cu încheietura și cu mâna. 

— Ai terminat cu toate radiografiile craniene? 

— O să revin la ele mai târziu. Acum vreau să văd mâna 
stângă și încheietura. 

Yoshima a scos primul set de radiografii și a fixat un alt 
grupaj. Pe fundalul iluminat al panoului de vizionare mâna și 
oasele degetelor străluceau vag, falangele părând niște tulpini 
zvelte de bambus. Maura și-a scos mănușile și s-a apropiat de 
panoul de vizionare, rămânând cu privirea fixată asupra 
imaginilor. N-a spus nimic; iar tăcerea ei i-a sugerat lui Jane că 
se întâmplase ceva ciudat. 

Maura s-a întors și s-a uitat la ea. 

— Aţi cercetat toată casa victimei? 

— Da, bineînțeles. 

— Toată casa? Fiecare dulap, sertar...? 

— N-am găsit mare lucru. Femeia se mutase acolo de câteva 
luni. 

— Și în frigider? În congelator? 

— Cei de la Criminalistică au percheziţionat peste tot. De ce? 

— Vino să te uiţi la radiografia asta! 

Jane și-a scos mănușile murdare de sânge și s-a apropiat de 
panoul iluminat ca să se uite la filme. N-a remarcat nimic care 
să justifice tonul de îngrijorare al Maurei, nimic care să nu 
corespundă cu ceea ce se găsea pe masa de disecţie. 

— La ce anume să mă uit? 

— Vezi imaginea asta a mâinii? Oasele astea mici se cheamă 
carpiene. Ele alcătuiesc baza mâinii, înainte de bifurcarea 
degetelor. 

Maura a luat mâna lui Jane ca să-i demonstreze, întorcând-o 
cu palma în sus și expunând cicatricea care avea să-i 
amintească mereu de ceea ce îi făcuse un alt ucigaș. O urmă a 
violenţei, lăsată pe carnea ei de Warren Hoyt. Insă Maura n-a 
făcut niciun comentariu privitor la cicatrice; în schimb, a arătat 
către partea cărnoasă a bazei palmei lui Jane, în apropierea 
încheieturii. 

— Aici sunt oasele carpiene. Pe radiografie, ele arată ca niște 
pietricele. Sunt porțiuni mici de os, ținute laolaltă de ligamente, 
mușchi și ţesut conjunctiv. Acestea conferă mâinilor noastre 
flexibilitate,  permiţându-ne o serie nesfârșită de mișcări 
uimitoare care slujesc în sculptură ori pentru cântatul la pian. 

— Bine. Și? 

— Ăsta de aici, în șirul proximal - Maura a arătat către 
radiografie, un os aflat în apropiere de încheietură - se numește 
os navicular. Observi, sper, că dedesubtul lui există un spaţiu 
corespunzător, iar apoi, pe filmul ăsta, se vede o ciobitură clară 
a altui os. Este o parte din procesul stiloid. Când a tăiat mâna, 
criminalul a retezat și un fragment din osul braţului. 

— Tot nu pricep semnificaţia acestor lucruri. 

— Acum uită-te la radiografia ciotului de braţ. Și Maura a 
arătat către alt film. Vezi capătul periferic al celor două oase ale 
antebraţului. Cel mai subţire este cubitusul - osul epicondil 
mijlociu. lar cel gros, din partea cu degetul mare, se numește 

radius. Aici apare acel proces stiloid despre care-ţi vorbeam mai 
devreme, înţelegi la ce mă refer? 

Jane s-a încruntat. 

— Este intact. Pe radiografia acestui braţ, osul acela este aici 
cu totul. 

— Exact. Nu numai că este intact, ba chiar are o bucăţică din 
osul următor anexată de el. O așchie din osul navicular. 

În încăperea foarte rece, Jane și-a simţit brusc faţa amorţindu- 
i. 

— Of, Doamne, a zis ea încet. Cazul ăsta începe să capete o 
întorsătură foarte urâtă. 

— Foarte urâtă. 

Jane s-a întors și a pornit spre masă. S-a uitat la mâna 
retezată, care stătea alături de ceea ce consideraseră - atât ea, 
cât și ceilalţi - că era braţul de care fusese legată. 

— Suprafețele tăiate nu se potrivesc, a spus Maura. Și nici 
radiografiile. 

— Vrei să ne spui că mâna asta nu-i aparține? a întrebat 
Frost. 

— Vom avea nevoie de o analiză a ADN-ului care să confirme 
constatarea. Dar eu susțin că dovada e chiar aici, pe panoul de 
vizionare. S-a răsucit și a privit-o pe Jane. Deci mai există o 
victimă pe care încă n-aţi găsit-o. Pentru că avem mâna ei 
stângă. 

e ȘAPTE 


Miercuri, 15 iulie. Faza lunii: nouă. 

Acestea sunt ritualurile familiei Saul. 

La ora unu după-amiază, unchiul Peter vine acasă după o 
jumătate de zi petrecută la clinică. Se schimbă în blugi și tricou 
și se îndreaptă spre grădina de legume, unde se găsește o 
adevărată junglă de roșii și lujeri de castraveți, ce atârnă pe 
sforile spalierelor. 

La ora două după-amiază, micuțul Tommy urcă dealul dinspre 
lac, având cu el și undiţa. Dar nu a prins nimic. Nu l-am văzut 
aducând acasă niciun peștișor. 

La două și un sfert, cele două prietene ale lui Lily urcă dealul, 
având cu ele costume de baie și prosoape. Cea mai înaltă - cred 
că o cheamă Sarah - aduce și un aparat de radio. Muzica stranie 
și zgomotoasă care se aude din el tulbură acum după-amiaza 
altfel liniștită. Deasupra prosoapelor întinse pe peluză, cele trei 
fete se prăjesc la soare ca niște feline somnoroase. Pielea lor 
lucește de la loţiunea de bronzat. Lily se ridică în capul oaselor 
și întinde mâna după sticla ei de apă. In timp ce o ridică spre 
buze, încremenește brusc și rămâne cu privirea spre fereastra 
mea. Mă vede că o urmăresc. 

Nu este prima oară. 

Încet, așază sticla de apă jos și le spune ceva prietenelor ei. 
Acestea se ridică și privesc în direcția mea. O vreme, ele privesc 
spre mine, iar eu spre ele. Sarah închide radioul. Se ridică toate 
în picioare, își scutură prosoapele și vin în casă. 

Un moment mai târziu, Lily bate la ușa camerei mele. Nu 
așteaptă răspunsul, ci intră neinvitată. 

— De ce ne urmărești? întreabă ea. 

— Mă uitam pe fereastră. 

— Ba te uitai la noi. 

— Pentru că, întâmplător, eraţi acolo. 

Privirea îi cade pe biroul meu. Acolo stă deschisă cartea pe 
care mi-a dat-o mama când am împlinit zece ani. Cunoscută în 
general sub numele de Cartea egipteană a morților, este o 
colecție de texte antice, găsite în sarcofage. Toate vrăjile și 

incantaţiile de care are cineva nevoie pentru a călători în viața 
de dincolo. Se apropie de carte, dar ezită să o atingă, de parcă 
paginile i-ar putea frige degetele. 

— Te interesează ritualurile morții? o întreb eu. 

— Sunt simple superstiții. 

— De unde știi dacă nu le-ai încercat? 

— Chiar poţi citi hieroglifele astea? 

— M-a învăţat mama. Dar astea sunt doar vrăji mărunte. Nu 
cele cu adevărat puternice. 

— Și ce face o vrajă puternică? 

Îmi aruncă o privire atât de directă, iar ochii ei nu clipesc 
defel, încât mă întreb dacă nu cumva e ceva mai mult decât 
pare. Dacă nu cumva o subestimez. 

— Cele mai puternice, îi răspund eu, pot aduce morţii înapoi 
la viață. 

— Vrei să spui că se întâmplă ca în filmul Mumia? întreabă ea 
râzând. 

Mai aud niște chicoteli și, întorcându-mă, le văd pe cele două 
prietene ale ei stând în ușă. Au tras cu urechea la discuţia 
noastră și mă măsoară cu dispreţ. Evident, sunt cel mai straniu 
băiat pe care l-au văzut vreodată. Nici nu au habar cât de diferit 
sunt în realitate. 

Lily închide Cartea morților. 

— Să mergem la înot, fetelor, spune ea, și iese din cameră, 
lăsând în urmă mirosul dulceag al loţiunii de bronzat. 

Pe fereastră, le urmăresc coborând dealul, mergând spre lac. 
Acum s-a așternut liniștea în casă. 

Intru în camera lui Lily. Din peria ei extrag două fire lungi de 
păr și le strecor în buzunar. Desfac dopurile de la sticlele cu 
loţiuni și creme aflate pe toaletă și le miros; fiecare aromă 
aduce cu sine câte o amintire: Lily la micul dejun. Lily stând 
alături de mine în mașină. Îi deschid sertarele, dulapul și îi ating 
hainele. Haine pe care probabil le poartă orice adolescent 
american. La urma urmelor, e o simplă fată, nimic mai mult. Dar 
trebuie să o urmăresc îndeaproape. 

La asta mă pricep cel mai bine. 

e OPT 


SIENA, ITALIA. AUGUST. 


Lily Saul s-a trezit brusc, parcă ieșind la suprafață dintr-un 
somn adânc, și a rămas întinsă, gâfâind printre așternuturile 
răsucite. Lumina de culoarea ambrei a după-amiezii târzii 
pătrundea printre crăpăturile obloanelor închise parţial. În 
semiîntunericul de deasupra patului, se auzea o muscă bâzâind, 
rotindu-se și abia așteptând să se așeze pe pielea ei umedă. 
Spaima ei. S-a ridicat pe salteaua subţire și și-a dat peste cap 
părul încâlcit, și-a masat capul, timp în care, treptat, pulsul i-a 
mai scăzut. Sudoarea i se scurgea de la subsuori, pătându-i 
tricoul. Reușise să doarmă în perioada cea mai toridă a după- 
amiezii, însă camera i s-a părut la fel de sufocantă, aerul 
apăsător, gata să o înece. „Nu pot trăi la nesfârșit în felul ăsta, 
pentru că o să-mi pierd minţile. Poate că sunt deja cu mintea 
rătăcită.” 

S-a ridicat din pat și s-a apropiat de fereastră. Până și dalele 
de ceramică de sub tălpi radiau căldură. Impingând obloanele, a 
privit piaţeta, clădirile care se încingeau la soare ca niște 
cuptoare de piatră. Un abur auriu a învăluit domurile și 
acoperișurile cu o umbră ușoară. Arșiţa verii i-a gonit în case pe 
localnicii din Siena; doar turiștii mișunau pe afară, rătăcind cu 
priviri lacome pe aleile înguste, gâfâind și asudând când urcau 
strada în pantă către bazilică ori făcându-și fotografii în Piazza 
del Campo, simţindu-și încălțămintea topindu-se și lipindu-se de 
dalele de pe stradă: toate lucrurile ce ţin de turism și pe care le- 
a făcut și ea când a sosit la Siena pentru prima oară, înainte de 
a se fi adaptat la ritmul localnicilor, înainte ca arșiţa lunii august 
să cuprindă acel oraș medieval. 

Sub fereastra ei, în piaţetă, nu era niciun suflet. Dar, în vreme 
ce se întorcea, a zărit o mișcare în umbra unei uși. A încremenit 
și și-a îndreptat privirea asupra acelui loc. „Nu-l pot vedea. El 
mă vede?” Apoi, cel care se adăpostise în acel loc a ieșit din 
ascunzătoare și a traversat piaţeta cu pași mărunți, după care a 
dispărut. 


57 


Doar un câine. 

Cu un hohot de râs, s-a întors de la fereastră. Nu orice umbră 
ascunde un monstru. „Însă unele, da. Unele umbre te urmăresc, 
te ameninţă, oriunde te-ai duce.” 

În baia minusculă, s-a spălat pe faţă cu apa călâie, apoi și-a 
prins părul negru la spate, într-o coadă de cal. Nu a mai pierdut 
vremea cu machiajul; în cursul anului care trecuse, abandonase 
o serie de obiceiuri care o ţineau în loc. Călătorise și trăise doar 
cu o valijoară și cu un rucsac, avusese doar două perechi de 
încălțăminte, sandale și pantofi sport. Blugii, tricourile și 
puloverele o ajutaseră să îndure căldura verii, dar și lapovița 
iernii. Dacă se gândea bine, supraviețuirea însemna doar o 
chestiune de a stabili priorităţile, indiferent că era vorba de 
îmbrăcăminte ori de protecția emoţională. Fereşte-te de 
intemperii, evită legăturile care apropie. 

Așa ești în siguranţă. 

Și-a înșfăcat rucsacul și a ieșit din cameră în holul întunecat. 
Acolo s-a oprit o clipă, așa cum proceda mereu, și a introdus o 
bucată ruptă dintr-un chibrit în partea de jos a ușorului ușii, 
după care a închis-o și a încuiat-o. Asta nu însemna că 
încuietoarea veche ar fi descurajat pe cineva. Ca și clădirea, de 
altfel, probabil că era veche de secole. 

Făcându-și curaj ca să înfrunte arșiţa, a pășit afară, intrând în 
piaţetă. S-a oprit, verificând locul pustiu. Încă era devreme 
pentru ca localnicii să iasă cu treburi, însă peste o oră aceștia 
aveau să se trezească din somnolența provocată de masa de 
prânz, pornind din nou către magazinele ori birourile lor. Işi 
acordase ceva timp pentru sine înainte să fie nevoită să se 
întoarcă la lucru, unde o aștepta Giorgio. Avusese șansa de a se 
plimba și de a-și pune ordine în gânduri, de a vizita locurile 
preferate din orașul la care ţinea atât de mult. Se afla în Siena 
de trei luni, dar deja simțea că orașul se îndepărta de ea. Era 
nevoită să-l părăsească în curând, așa cum fugise și din alte 
locuri pe care le iubise. 

„Am stat deja prea multă vreme aici.” 

A mers prin piaţetă și a luat-o pe aleea îngustă care ducea 
spre Via de Fontebranda. Drumul a dus-o către vechiul apeduct 
al orașului, prin dreptul unor clădiri în care cândva locuiseră 
meșteșugari medievali și care adăpostiseră apoi abatoare. 
Fontebranda fusese o emblemă a Senei, cândva celebrată de 

Dante, iar apele sale erau încă limpezi, îmbietoare, chiar după 
trecerea atâtor secole. Cândva, se plimbase aici sub luna plină. 
Potrivit legendei, la acele ceasuri apăreau vârcolacii să se 
scalde în ape, asta înainte de a căpăta din nou forme umane. În 
noaptea aceea însă, ea nu zărise vârcolaci, ci doar turiști beți. 
Poate că nu era nicio deosebire între unii și ceilalți. 

Mergând la deal, cu sandalele ei solide lipăind pe pietrele 
fierbinţi ca scoase din cuptor, a trecut prin dreptul Sanctuarului 
și al casei Sfintei Caterina, patroana Sienei, care supravieţuise 
perioade foarte lungi de vreme fără mâncare, hrănindu-se doar 
cu Sfânta Cuminecătură. Sfânta Caterina avusese viziuni foarte 
clare ale iadului, purgatoriului și raiului și-și dorise gloria și 
suferinţa divine ale martirajului. După o boală îndelungată, nu 
reușise decât să moară ca oricare altul, lucru absolut 
dezamăgitor. În timp ce făcea eforturi să urce dealul, Lily își 
spunea: „Și eu am avut viziuni ale iadului. Dar nu vreau martiraj. 
Vreau să trăiesc. Aș face orice ca să trăiesc”. 

Până să ajungă la bazilica din San Domenico, tricoul ei era 
leoarcă de sudoare. A rămas gâfâind pe culmea dealului și a 
contemplat orașul, cu acoperișurile din ţiglă neclare din cauza 
aburului fierbinte care se înălța spre cer. Aceea era o priveliște 
care o făcea să sufere profund, pentru că știa că va trebui să o 
lase în urmă. Şi așa zăbovise în Siena mai mult decât s-ar fi 
cuvenit, iar acum simţea deja cum răul o ajungea din urmă, 
aproape că-i simţea mirosul slab, respingător, adus de vânt. În 
jurul ei, turiștii cu coapse pline și pufoase viermuiau pe culmea 
dealului, însă ea a rămas într-un colț, mută, o fantomă între vii. 
„Deja moartă. Pentru mine, timpul ăsta e furat.” 

— Scuză-mă, domnișoară. Vorbești englezește? 

Luată pe neașteptate, Lily s-a întors și a văzut un bărbat între 
două vârste și pe soţia acestuia, purtând tricouri asemănătoare 
cu inscripţiile unei universități din Pennsylvania și șorturi largi. 
Bărbatul avea în mână un aparat foto care părea foarte 
complicat. 

— Vreţi să vă fac o fotografie? i-a întrebat Lily. 

— Ar fi grozav! Mulţumim. 

Lily a luat aparatul și a întrebat: 

— Are vreo chestie mai șmecheră? 

— Nu, doar apeși pe buton. 

Cei doi și-au împreunat braţele și s-au așezat pentru poză, 
priveliștea Sienei întinzându-se ca o tapiserie medievală în 
spatele lor. Acela era suvenirul lor după un urcuș greu pe o zi 
cumplit de fierbinte. 

— Eşti americancă, nu-i așa? a întrebat-o femeia, când Lily le- 
a înapoiat aparatul. Din ce stat? 

Era o simplă întrebare amicală, una pe care nenumărați turiști 
și-o adresează de obicei unii altora, fiind o modalitate de a face 
conversaţie cu concetățeni cât sunt departe de ţară și de casă. 
Însă asta a pus-o pe Lily în gardă. „Curiozitatea lor e aproape 
sigur nevinovată. Însă eu nu-i cunosc pe acești oameni. Nu pot fi 
sigură.” 

— Din Oregon, a minţit ea. 

— Serios? Și fiul nostru locuiește acolo! Din ce oraș? 

— Portland. 

— Vai, ce mică-i lumea! El stă pe Northwest Irving. Nu cumva 
e în apropierea locuinţei tale? 

— Nu. Lily se retrăgea deja, refugiindu-se din faţa acelor 
oameni insistenţi, care probabil că urmau să o invite la o cafea 
ca să îi pună și alte întrebări, dorind să obţină amănunte pe care 
nu era dispusă să le ofere nimănui. Vă doresc o vizită plăcută! 

— Ascultă, n-ai vrea... 

— Trebuie să mă întâlnesc cu cineva. 

A fluturat din mână și a fugit de lângă ei. Ușile bazilicii se 
căscau în faţa ei, oferindu-i adăpost. A pășit înăuntru, în tăcerea 
și răcoarea specifice unui asemenea loc, și a scos un oftat de 
ușurare. Biserica era aproape pustie; doar câţiva turiști umblau 
fără ţintă prin spaţiul vast, iar vocile lor erau, din fericire, foarte 
potolite. S-a îndreptat către arcada gotică, unde razele soarelui 
sclipeau prin vitraliu, creând o lumină ce părea ar fi trecut prin 
pietre preţioase, dincolo de mormintele nobililor din Siena care 
se înșirau de-a lungul ambelor ziduri. Pătrunzând într-o nișă a 
capelei, Lily s-a oprit înaintea altarului din marmură poleită și a 
privit concentrată la chivotul unde se găsea capul conservat al 
Sfintei Caterina de Siena. Rămășițele ei pământești fuseseră 
împărțite și dăruite ca relicve sfinte, trupul ei aflându-se la 
Roma, iar un picior - la Veneţia. Știuse ea oare ce soartă o 
aștepta? Că îi va fi smuls capul de tors și că fața ei mumificată 
va fi expusă spre vizionare armatelor de turiști asudaţi și 
mulțimilor de copii care sporovăiesc neîncetat? 

Găvanele uscate ale sfintei priveau fix de sub sticla vitrinei. 
„Așa arată moartea. Dar deja știi asta, nu-i așa, Lily Saul?” 

Tremurând, Lily a părăsit nișa capelei și a mers grăbită prin 
biserica plină de ecouri, căutând ieșirea. Ajunsă iarăși afară, s-a 
simţit aproape recunoscătoare pentru arșița de acolo. Dar 
recunoștinţa ei nu cuprindea și turiștii. Erau prea mulţi 
necunoscuţi cu aparate de fotografiat. Oricare dintre ei ar fi 
putut să o fotografieze pe furiș. 

A părăsit bazilica și a pornit în josul dealului, prin Piazza 
Salimbeni, prin dreptul Palatului Tolomei. Labirintul de străduţe 
înguste îi năucea pe turiști, însă Lily știa drumul, astfel că s-a 
mișcat cu repeziciune și cu hotărâre către destinaţia ei. 
Intârziase deja, pentru că zăbovise prea mult pe culme, iar 
Giorgio sigur avea să o dojenească. O asemenea perspectivă nu 
o speria însă, pentru că mormăielile de nemulţumire ale lui 
Giorgio nu aveau niciodată consecințe grave. 

Așadar, deși a ajuns cu un sfert de oră mai târziu, nu a sesizat 
nici măcar o aluzie de nemulţumire. Clopotelul de la ușă a scos 
un clinchet, anunțând sosirea ei în atelier; a intrat adulmecând 
mirosul cunoscut de cărţi prăfuite, camfor și fum de ţigaretă. 
Giorgio și Paolo, fiul lui, stăteau aplecaţi deasupra unei mese în 
partea din spatele atelierului, ambii având prinse pe cap niște 
lupe mari. Când a ridicat capul, Lily s-a simţit privită de un ochi 
uriaș, ciclopic. 

— Trebuie neapărat să vezi asta! i-a strigat el în italiană. Abia 
a sosit. Trimisă de un colecţionar din Israel. 

Erau atât de emoţionați, încât nici nu băgaseră de seamă că 
ea întârziase. Ea și-a așezat rucsacul în spatele pupitrului la care 
lucra și s-a strecurat pe lângă masa veche de când lumea și 
banca mănăstirească din stejar. Prin dreptul sarcofagului roman, 
care acum slujea, din nefericire, drept ladă pentru depozitarea 
dosarelor. A pășit peste o ladă desfăcută, din care talașul folosit 
drept material de protecţie se împrăștiase pe jos, și a privit 
încruntată către obiectul de pe pupitrul lui Giorgio. Era un bloc 
din marmură sculptată, care făcuse probabil parte dintr-un 
edificiu. A remarcat patina de pe două suprafeţe alăturate, o 
piatră fasonată de colţ. 

Tânărul Paolo și-a scos lupa, ciufulindu-și părul. Așa cum îi 
rânjea, cu părul vâlvoi, arăta ca unul dintre vârcolacii legendari 
ai Sienei, cu toate că era în continuare foarte fermecător și cu 

totul inofensiv. La fel ca tatăl lui, Paolo nu știa câtuși de puţin ce 
însemna cruzimea, și, dacă nu ar fi fost conștientă de faptul că 
mai devreme sau mai târziu i-ar fi frânt inima, Lily l-ar fi 
acceptat ca iubit. 

— Cred că o să-ţi placă piesa asta, a zis el și i-a întins lupa. 
Știu că mereu te-au interesat asemenea lucruri. 

Ea s-a aplecat deasupra pietrei și a examinat o siluetă 
sculptată, amintind de un bărbat. Stătea drept în picioare, 
având o fustă în jurul taliei și brățări decorative la mâini și la 
picioare. Insă capul nu era uman. A plimbat lupa peste cap și s-a 
apropiat și mai mult. Când detaliile au căpătat viaţă prin lupă, s- 
a simţit cuprinsă brusc de o răceală cumplită. A văzut dinţi de 
câine, rânjiţi, și degete terminate cu gheare. Și coarne. 

S-a îndreptat de mijloc, simţindu-și gâtlejul uscat și glasul 
ciudat de rece. 

— Ai spus că acest colecţionar e din Israel? 

Giorgio a dat aprobator din cap și și-a scos lupa, devenind o 
versiune mai vârstnică, mai plinuţă a lui Paolo. Aceiași ochi 
negri, însă ridaţi de vârstă. 

— Omul ăsta nu a mai fost pe la noi până acum. Așa că nu 
știm nimic sigur despre originea lui. Și nici dacă putem să avem 
încredere în el. 

— Cum de ne-a trimis piesa asta? 

Giorgio a ridicat din umeri. 

— A sosit într-o ladă chiar azi. Asta e tot ce știu. 

— Dorește să o vindem în numele lui? 

— Ne-a cerut doar o evaluare. Ce părere ai? 

Ea și-a trecut un deget peste patina lăsată de vreme. A simţit 
din nou răceala care se strecura dinspre piatră în carnea ei. 

— De unde spune că are piesa? 

Giorgio a întins mâna după un maldăr de hârtii. 

— Spune că a primit-o acum opt ani, la Teheran. Cred că a 
scos-o în secret din ţară. A ridicat din nou din umeri și a clipit. 
Dar ce ne doare pe noi? 

— E persană, a murmurat ea. Personajul sculptat este 
Ahriman. 

— Ce este acest Ahriman? a întrebat Paolo. 

— Nu ce este. Cine este. În Persia antică, Ahriman era un 
demon. Spiritul distrugerii. A lăsat lupa jos, pe pupitru, și a 
inspirat adânc. Este personificarea răului. 

Giorgio a scăpat un hohot de râs și și-a frecat palmele de 
bucurie. 

— Ai văzut, Paolo? Ti-am spus că ea își va da seama. Diavoli, 
demoni, se pricepe la tot. De fiecare dată găsește răspunsul 
potrivit. 

— De ce? a întrebat-o Paolo, privind-o. N-am înțeles niciodată 
de ce te interesează lucrurile rele atât de mult. 

Cum să-i răspundă la o asemenea întrebare? Cum să-i spună 
că s-a uitat cândva în ochii Fiarei, iar aceasta o fixase cu 
privirea? Că o văzuse? „De atunci mă tot urmărește.” 

— Așadar, este autentică? a vrut să știe Giorgio. Piatra asta 
de colţ. 

— Da, cred că da. 

— Atunci ar trebui să-i scriu neîntârziat noului nostru amic din 
Tel Aviv, nu? Să-i spunem că a trimis-o neguţătorului potrivit, 
aceluia care îi știe valoarea. Cu mare grijă, el a așezat piatra 
înapoi în lada de transport. Pentru ceva atât de deosebit, sigur o 
să găsim un cumpărător. 

„Cine să vrea o asemenea monstruozitate în casă? s-a 
întrebat Lily. Cine și-ar dori să aibă Răul privindu-l de pe 
peretele propriului cămin?” 

— A, era cât pe ce să uit, a zis Giorgio. Ştii că ai un admirator? 

Lily s-a încruntat spre el. 

— Poftim? 

— La ora prânzului, în atelier a intrat un bărbat. A întrebat 
dacă am angajat vreo femeie din America. 

Lily a înghețat. 

— Și ce i-ai răspuns? 

— L-am împiedicat pe tata să spună ceva, a intervenit Paolo. 
Puteam da de bucluc, pentru că nu ai permis de muncă. 

— Dar acum m-am gândit mai bine, a spus Giorgio. Și cred că 
probabil te-a plăcut. Și de aceea s-a interesat, a zis Giorgio și i-a 
făcut cu ochiul. 

Ea a înghiţit în sec. 

— A spus cum îl cheamă? 

Giorgio l-a lovit amical pe fiul lui peste braț. 

— Ai văzut? a zis el drept dojană. Te mişti prea încet, băiete. 
Acum o să vină altul și-o să ne-o răpească de sub nas. 

— Cum îl chema? a repetat Lily, de astă dată cu glas mai 
tăios. 

Cu toate acestea, nici tatăl, nici fiul nu au perceput 
schimbarea din tonul ei. Erau prea preocupaţi ca să se 
tachineze. 

— N-a zis, i-a răspuns Giorgio. Cred că vrea să pară misterios, 
nu? Să-ţi stârnească interesul. 

— Era tânăr? Cum arăta? 

— Aha. Deci te interesează. 

— Arăta cumva... a făcut o pauză - oarecum neobișnuit? 

— Cum adică, neobișnuit? 

„Nu era uman”, i-a venit ei să spună. 

— Avea ochii foarte albaștri, a zis Paolo, foarte vioi. Ciudaţi. 
Sclipitori, ca ai unui înger. 

„Tocmai opusul unui înger.” 

S-a întors imediat și s-a apropiat de fereastră, apoi a privit 
prin geamul prăfuit spre trecători. „E aici. M-a găsit și la Siena.” 

— Se va întoarce, cara mia. Ai răbdare, i-a spus Giorgio. 

„lar când va veni, eu nu va trebui să mai fiu aici.” 

Și-a ridicat rucsacul. 

— lertaţi-mă, le-a zis el. Nu mă simt bine. 

— Ce-ai păţit? 

— Cred că n-ar fi trebuit să mănânc pește seara trecută. Nu 
mi-a priit. Trebuie să plec acasă. 

— Te conduce Paolo. 

— Nu! Nu e nevoie. A deschis ușa dintr-o mișcare, făcând 
clopoțelul să scoată un clinchet puternic. Nu e nimic grav. 

Apoi a fugit din atelierul-magazin și nu a mai privit înapoi de 
teamă că Paolo va încerca să fugă după ea, insistând să facă pe 
politicosul și să o însoțească. Nu-și putea îngădui să îi stea în 
cale. Acum, important era să se îndepărteze cât mai rapid de 
acel loc. 

A urmat un traseu sinuos până la apartament, evitând 
piaţetele aglomerate și străzile principale. A preferat să o taie 
pe alei lăturalnice, să urce trepte înguste prinse între ziduri 
medievale, descriind un drum în cerc spre cartierul 
Fontebranda. Avea nevoie de doar cinci minute pentru a 
împacheta. Învăţase să se miște repede, să plece la primul 
indiciu, astfel că tot ce trebuia să facă era să-și azvârle hainele 
și trusa de toaletă în valiză și să-și recupereze rezerva de euro 
din ascunzătoarea aflată în spatele oglinzii. În ultimele trei luni, 
Giorgio o plătise la negru, în numerar, știind prea bine că ea nu 

avea permis de muncă. Strânsese o sumă rezonabilă, care să o 
ajute să depășească perioadele când nu găsea de lucru, 
suficientă pentru a se putea stabili într-un alt oraș. Trebuia să-și 
recupereze banii și valiza și să o șteargă imediat. Direct la staţia 
de autobuz. 

Ba nu. Dacă se gândea mai bine, acest traseu putea fi ușor 
anticipat de el. Mai bine lua un taxi. Mai costisitor, desigur, dar 
avea să meargă cu el doar până la ieșirea din oraș, până la San 
Gimignano, de unde putea lua un tren până la Florenţa. Acolo, 
se putea face nevăzută, în mulțimea de turiști. 

Nu a intrat în clădire prin piaţetă; a preferat să se apropie pe 
strada laterală, cotropită deja de umbre, s-a strecurat pe lângă 
pubele și biciclete legate cu lanţ și a urcat pe treptele din dos. 
Într-unul dintre apartamentele vecine urla muzica, năvălind în 
hol pe ușa lăsată deschisă. Era adolescentul acela îmbufnat din 
imobilul alăturat. Tito și aparatul lui blestemat de radio. L-a zărit 
pe tânăr, ghemuit pe canapea, arătând de parcă ar fi fost 
drogat. A trecut prin dreptul camerei lui, îndreptându-se către 
apartamentul ei. Tocmai își scotea cheile, când a observat bățul 
de chibrit rupt și a îngheţat. 

Nu mai era prins în ușorul ușii; căzuse pe podea. 

Dându-se înapoi, a simțit inima bătându-i cu putere. Când s-a 
retras dincolo de ușa lui Tito, acesta a ridicat privirea spre ea și 
a salutat-o făcându-i cu mâna, rămânând în continuare pe 
canapea. Cel mai nepotrivit moment ca să se arate prietenos 
faţă de ea. „Să nu-mi adresezi nicio vorbă, l-a implorat ea în 
gând. Să nu scoţi niciun cuvânt.” 

— Nu te-ai dus la muncă azi? a întrebat-o el tare, în italiană. 

Ea s-a întors și a fugit pe trepte în jos, aproape împiedicându- 
se de bicicletele legate acolo. „Am întârziat prea mult”, s-a 
dojenit ea, în vreme ce a dat colţul în goană și a urcat câteva 
trepte. Ghemuindu-se într-o grădină năpădită de verdeață, s-a 
ascuns îndărătul unui zid dărăpănat și a încremenit acolo, abia 
îndrăznind să respire. Nu a auzit nici pași, nici alte zgomote care 
să trădeze prezenţa vreunui urmăritor. 

„Poate că acel chibrit a căzut singur. Poate reușesc să-mi 
recuperez valiza. Banii.” 

A îndrăznit să arunce un ochi peste zid, uitându-se de-a lungul 
aleii. Nimeni. 

„Să risc? Să fac o încercare?” 

S-a strecurat din nou pe alee. Și-a croit drum printr-o 
îmbărligătură de străduțe înguste, până a ajuns la marginile 
piaţetei. Însă nu a ieșit la lumină, ci s-a furișat către colţul cădirii 
și a aruncat o privire spre fereastra apartamentului ei. 
Obloanele de lemn erau deschise, așa cum le lăsase. În lumina 
crepusculară, a zărit ceva mișcându-se în dreptul ferestrei. O 
siluetă, doar o clipă, încadrată de obloane. 

S-a tras înapoi, îndărătul clădirii. „La naiba! La naiba!” 

Și-a desfăcut rucsacul și a verificat ce avea în portofel. 
Patruzeci și opt de euro. Bani de ajuns pentru câteva mese și un 
bilet de autobuz. Poate îi ajungeau să plătească un drum cu 
taxiul până la San Gimignano, dar pentru nimic mai mult. Avea 
un card, însă nu îndrăznea să îl folosească decât în orașe 
aglomerate, unde putea dispărea imediat în mulţime. Ultima 
oară o folosise în Florenţa, într-o sâmbătă noaptea, când străzile 
gemeau de lume. 

„Nu aici. Nu în Siena.” 

A părăsit piaţeta și a pornit-o spre aleile ascunse din 
Fontebranda. Acela era cartierul pe care îl cunoștea cel mai 
bine; acolo putea scăpa de orice urmăritor. S-a îndreptat către o 
cafenea măruntă, pe care o descoperise cu câteva săptămâni în 
urmă, frecventată doar de localnici. Înăuntru era întuneric 
precum într-o grotă, iar fumul de ţigară putea fi tăiat cu cuțitul. 
S-a așezat la o masă dintr-un colț și a comandat un sendviș cu 
cașcaval și roșii și un espresso. Când a terminat, a mai cerut o 
cafea. In acea noapte avea să rămână trează. Putea merge pe 
jos până la Florența. Erau doar - cât oare - între 32 și 40 de 
kilometri, nu? Mai dormise pe câmp și cu alte ocazii. Furase 
piersici ori culesese struguri sub protecţia întunericului. Putea 
repeta isprava. 

Și-a devorat sendvișul, adunând în palmă aproape toate 
firimiturile și înghiţindu-le. Nu știa când avea să mai mănânce. 
Când a părăsit cafeneaua, noaptea cuprinsese de mult orașul, 
așa că a putut să se deplaseze pe străzi fără să se teamă prea 
mult că va fi recunoscută. Mai avea o soluție. Riscantă, într- 
adevăr, însă ar fi scutit-o de mers pe jos mai bine de treizeci de 
kilometri. 

lar Giorgio ar fi ajutat-o. Ar fi dus-o până la Florenţa. 

A mers ce a mers, ocolind pe departe zona Campo, foarte 
aglomerată, și alegând cu precădere străzile lăturalnice. Când, 

într-un târziu, a ajuns la casa lui Giorgio, o dureau deja 
picioarele, iar tălpile îi erau rănite din cauza pietrelor din pavajul 
denivelat. La adăpostul întunericului, s-a oprit și a privit spre 
fereastră. Soţia lui Giorgio murise cu ani în urmă, iar acum tatăl 
și fiul stăteau doar ei doi în apartament. lnăuntru, la etaj, 
luminile erau aprinse, însă nu putut observa nicio mișcare. 

Nu a fost chiar atât de nesăbuită încât să bată la ușa de la 
intrare. A preferat să dea roată casei, mergând prin grădiniţa 
din spate; a trecut pe lângă o tufă de lămâiţă parfumată și alta 
de lavandă, apoi a bătut la ușa bucătăriei. 

Nu a primit niciun răspuns. 

Și-a încordat auzul ca să-și dea seama dacă mergea 
televizorul, gândindu-se că poate de aceea bătaia ei în ușă nu 
fusese auzită, însă nu a perceput decât zgomotele înfundate ale 
traficului de pe stradă. 

A încercat clanţa, iar ușa s-a deschis singură. 

N-a avut nevoie decât de o privire. A văzut imediat sânge, 
brațe frânte și chipuri strivite. Ale lui Giorgio și Paolo, care 
stăteau strânși într-o ultimă îmbrățișare. 

S-a tras îndărăt, ţinându-și palma strâns peste gură, simțind 
cum i se înceţoșează ochii din pricina lacrimilor. „Am greșit. A 
fost vina mea. Au murit din cauza mea.” 

Împleticindu-se prin tufele de lavandă, s-a lovit de poarta de 
lemn. Zdruncinătura a făcut-o să-și vină în simţiri. 

„Du-te. Fugi!” 

A ieșit grăbită din grădină, fără să se mai oprească să tragă 
zăvorul porţii, și a fugit pe stradă, făcând ca tălpile sandalelor să 
pleoscăie pe dalele mari. 

Nu a rărit pasul decât atunci când a ajuns la marginea 
orașului Siena. 

e NOUĂ 


— Suntem absolut siguri că există o a doua victimă? a întrebat 
locotenentul Marquette. Încă nu avem confirmarea ca urmare a 
analizei ADN. 

— Dar avem două tipuri de sânge, a obiectat Jane. Mâna 
amputată a aparţinut unei persoane cu sânge din grupa O 
pozitiv. Lori-Ann Tucker are A pozitiv. Prin urmare, doctorul Isles 
a făcut o apreciere corectă. 

În sala de ședințe s-a lăsat liniștea. 

După o vreme, doctorul Zucker a zis încet: 

— Devine foarte interesant. 

Jane s-a uitat peste masă. Privirea neclintită a psihologului 
criminalist dr. Lawrence Zucker o făcuse mereu să se simtă 
stânjenită. Acum se uita la ea de parcă ar fi fost singurul lucru 
care-i stârnea curiozitatea, dându-i senzaţia că ochii lui îi 
sfredelesc creierul. Lucraseră împreună la ancheta desfășurată 
în cazul Chirurgului, în urmă cu doi ani și jumătate, iar Zucker 
știa cât de mult suferise din pricina acelui criminal. Avea 
cunoștință de coșmarurile ei, de atacurile de panică de care 
suferea. Remarcase obiceiul ei de a-și freca neîncetat cicatricele 
din palme, de parcă ar fi vrut să îndepărteze astfel amintirile 
neplăcute. De atunci încoace, coșmarurile în care apărea 
Warren Hoyt se mai răsăriseră. Însă când Zucker o privea astfel, 
Jane se simţea expusă, pentru că știa cât de vulnerabilă fusese 
cândva. Și îi purta ranchiună doctorului pentru asta. 

Și-a luat ochii de la el și s-a concentrat asupra celorlalţi doi 
detectivi, Barry Frost și Eve Kassovitz. Includerea acesteia din 
urmă în echipă fusese o greșeală. Acum toată lumea din serviciu 
știa că femeia nu se ferise de nimeni când vărsase într-un troian 
de zăpadă, iar Jane ar fi putut anticipa încă din noaptea aceea 
glumele care aveau să se facă pe seama ei. A doua zi după 
Crăciun, o găleată uriașă din plastic, purtând o etichetă cu 
numele ei, apăruse în mod inexplicabil pe masa de la intrarea în 
birou. Kassovitz ar fi trebuit să ia totul în râs ori poate să se 
supere. Însă ea părea înfrântă, ca o focă lovită cu parul în cap, 
așa că stătea deprimată pe scaun, prea demoralizată ca să aibă 

vreo replică. Dacă nu învăţa să riposteze cu vigoare, Kassovitz 
nu avea să reziste multă vreme atacurilor concertate ale 
colegilor. 

— Deci avem un ucigaș care nu se mulțumește doar să-și 
dezmembreze victimele, a zis Zucker, ci îi place să transfere 
părţi din corp de la o victimă la alta. Avem vreo fotografie a 
mâinii? 

— Avem o mulţime, i-a răspuns Jane. l-a întins lui Zucker 
dosarul întocmit după autopsie. După cum arată, putem fi siguri 
că aceasta este mâna unei femei. 

Imaginile erau îndeajuns de respingătoare pentru a întoarce 
pe dos stomacul oricui, însă pe fața lui Zucker nu a apărut nicio 
expresie de șoc ori de dezgust în timp ce a răsfoit dosarul. Pe 
chipul lui se putea citi doar curiozitatea. Jane remarcase oare o 
înfiorare curioasă în ochii lui? Îi plăcea să vadă atrocitățile 
suferite de trupul acelei femei? 

Doctorul a rămas cu ochii la fotografia mâinii. 

— Unghiile nu sunt date cu ojă, dar degetele arată îngrijit, 
asta e clar. Da, într-adevăr, avem mâna unei femei. A aruncat o 
privire spre Jane peste rama subțire a ochelarilor. Amprentele 
au fost identificate? 

— Persoana căreia i-a aparținut mâna nu are cazier. Nu a 
efectuat serviciul militar. De aceea, nu am găsit nimic la NCIC?. 

— Nu apare în nicio bază de date? 

— Amprentele ei sigur nu există în baza de date. 

— lar mâna asta nu e cumva un rest de la vreun spital? 
Rezultată după vreo amputare? 

— Am verificat toate centrele medicale din zona Boston, a zis 
Frost. În ultimele două săptămâni, au avut loc două operaţii de 
amputare de mână, una la Mass Gen, iar cealaltă la Pilgrim 
Hospital. Ambele au fost efectuate ca urmare a unor traume. 
Primul caz a fost un accident provocat de o drujbă. Al doilea, 
atacul unui câine. În ambele situaţii, mâinile au fost atât de 
mutilate, încât nu au putut fi refăcute chirurgical. lar în primul 
caz a fost vorba despre un bărbat. 

— Această mână nu a fost recuperată din deșeurile vreunui 
spital, a spus Jane. Și nici nu a suferit mutilări. A fost tăiată cu 

un cuțit cu lama zimțată, foarte bine ascuţită. De asemenea, 
tăierea nu s-a făcut cu îndemânare chirurgicală. Vârful 
radiusului a fost retezat, fără a se face nicio încercare evidentă 
de a reduce pierderea de sânge. Nu s-au efectuat ligaturi ale 
vaselor de sânge și nici disecția straturilor de piele. E o simplă 
tăietură. 

— Există vreo persoană dată dispărută care să se 
potrivească? 

— În Massachusetts, nu, a intervenit Frost. Extindem aria de 
căutare. Pentru femei albe. Imposibil să fi fost dată dispărută cu 
prea mult timp în urmă, pentru că mâna nu s-a degradat prea 
mult. 

— Poate a fost congelată, a spus Marquette. 

— Nu, a zis Jane. La examinarea cu microscopul nu s-au 
constatat deteriorări celulare. Așa a stabilit doctorul Isles. Când 
țesuturile sunt congelate, dilatarea apei fragmentează celulele, 
iar ea nu a găsit așa ceva. S-ar putea ca mâna să fi fost 
refrigerată ori ţinută în apă rece cu gheaţă, așa cum se 
procedează cu organele recoltate pentru transplanturi. Insă 
înghețată nu a fost. De aceea, considerăm că posesoarea acelei 
mâini a fost ucisă cu doar câteva zile în urmă. 

— Dacă a fost ucisă, a zis Zucker. 

Toţi s-au întors spre el. Ideea îngrozitoare sugerată prin vorbe 
i-a făcut pe cei prezenţi să amuţească. 

— Crezi că femeia ar mai putea fi în viață? a întrebat Frost. 

— Teoretic, amputările în sine nu sunt fatale, nu-i așa? 

— Of, Doamne, a gemut Frost. Să tai mâna unui om și să-l lași 
în viață... 

Zucker s-a uitat și la alte fotografii de la autopsie, oprindu-se 
la fiecare și studiindu-le cu concentrarea unui bijutier care 
examinează ceva prin lupă. Intr-un târziu, a pus dosarul pe 
masă. 

— Există două motive posibile pentru care un criminal 
dezmembrează un cadavru. În primul rând, din raţiuni practice. 
Trebuie să scape de el. Asemenea ucigași sunt conștienți de 
ceea ce fac și au un scop precis. Ințeleg necesitatea de a se 
debarasa de probele criminalistice și de a-și ascunde crima. 

— Ucigași organizaţi, a zis Frost. 

— Dacă dezmembrarea este urmată de dispersarea ori 
ascunderea părţilor, asta presupune planificare. Avem aşa- 
numitul ucigaș cognitiv. 

— Dar aceste părţi nu au fost ascunse, a spus Jane. Au fost 
lăsate în casă, în locuri unde ucigașul știa că vor fi descoperite. 
l-a întins lui Zucker un alt set de fotografii. Astea sunt de la locul 
faptei. 

Doctorul a deschis dosarul și a privit atent prima fotografie. 

— Lucrurile devin tot mai interesante, a murmurat el. 

„Se uită la o mână retezată, așezată pe o farfurie întinsă, și 
doar atât poate să spună?” 

— Cine a aranjat masa? a întrebat Zucker ridicând ochii spre 
ea. Cine a așezat farfuriile, tacâmurile, paharele de vin? 

— Credem că făptașul. 

— Dar de ce? 

— Cine naiba să știe? 

— Adică, de ce ați presupus că ela făcut asta? 

— Pentru că am găsit o picătură de sânge sub una dintre 
farfurii, ceea ce înseamnă că a pus mâna pe ea. 

— Și amprente? 

— Din păcate, nu. A purtat mănuși. 

— Dovadă că a planificat amănunțit. A prevăzut totul. Zucker 
și-a îndreptat din nou privirea spre fotografie. Avem o masă 
pentru patru persoane. Asta are vreo semnificaţie? 

— Orice părere e binevenită. În dulap existau opt farfurii, așa 
că ar fi putut pune mai multe. Insă a preferat să folosească doar 
patru. 

— Doctore Zucker, cu ce crezi că avem de a face? a întrebat 
locotenentul Marquette. 

Psihologul nu i-a răspuns. A răsfoit în continuare fotografiile, 
oprindu-se la imaginea braţului retezat, aflat în cadă. Apoi a 
trecut la o fotografie făcută în bucătărie. A urmat o tăcere 
lungă, timp în care el a examinat lumânările topite și cercul 
desenat pe podea. Și ceea ce se găsea în centrul cercului. 

— Asta ni se pare un aranjament ritualic foarte bizar, a spus 
Frost. Cercul trasat cu cretă, lumânările arse... 

— Sigur reprezintă un ritual. Zucker a ridicat capul, iar 
sclipirea din ochii lui a făcut-o pe Jane să simtă un fior pe ceafă. 
Făptașul a desenat cercul? 

Luată prin surprindere de întrebarea lui, Jane a ezitat. 

— Adică, este posibil ca el să fi fost făcut de victimă? 

— Eu nu fac presupuneri. Sper că nici tu. Ce te face să fii atât 
de convinsă că nu victima a trasat cercul? Că nu a participat din 
proprie voinţă la acest ritual? 

Jane mai că a izbucnit în râs. „Mda, mă ofer să mi se taie 
gâtul.” 

— Doar ucigașul putea desena cercul și putea aprinde acele 
lumânări, a zis Jane. Pentru că nu am găsit nicio bucăţică de 
cretă în casă. După ce a folosit-o să deseneze cercul pe 
podeaua bucătăriei, a luat-o cu el. 

Zucker s-a rezemat de speteaza scaunului și a rămas pe 
gânduri. 

— Așadar, ucigașul dezmembrează, dar nu ascunde părţile 
detașate. Nu procedează la desfigurarea feţei. Lasă puţine 
dovezi criminalistice, iar asta arată că este un bun cunoscător al 
legii. Cu toate acestea, ne predă - ca să spunem așa - cel mai 
important indiciu: o parte din corpul altcuiva. A făcut o pauză. S- 
a descoperit spermă? 

— În corpul victimei nu s-a descoperit. 

— Şi nici la locul faptei? 

— Cei de la laboratorul criminalistic au verificat casa la lumină 
ultravioletă. lar aparatul acela, Crimescope, a depistat 
numeroase fire de păr, dar nici urmă de spermă. 

— Avem din nou de a face cu un comportament cognitiv tipic. 
Nu a lăsat nicio probă privind activitatea sexuală. Dacă e cu 
adevărat un ucigaș motivat de sex, atunci știe să se controleze 
suficient de bine ca să aștepte până când eliberarea sexuală 
poate fi sigură. 

— Dar dacă nu e motivat de sex? a întrebat Marquette. 

— Atunci nu-mi este limpede ce reprezintă toate astea, a spus 
Zucker. Însă dezmembrarea, etalarea părţilor de corp... 
Lumânările, cercul trasat cu cretă. A privit în jur. Sunt convins că 
toți ne gândim la același lucru. La ritualuri sataniste. 

— Era ajunul Crăciunului, a adăugat Marquette. Cea mai 
sfântă dintre nopţi. 

— Dar ucigașul nostru n-a mers acolo ca să-l sărbătorească pe 
Prinţul Luminii, a spus Zucker. Nu, el a încercat să-l cheme pe 
Prinţul Întunericului. 

— Mai există o fotografie pe care trebuie să o vezi, a spus 
Jane, făcând semn către teancul de fotografii pe care Zucker nu- 
| răsfoise. Am găsit și ceva scris pe perete. Cu sângele victimei. 

Zucker a găsit fotografia. 

— Trei cruci răsturnate, a zis el. Astea ar putea avea o 
semnificație satanistă. Dar ce reprezintă simbolurile de sub 
cruci? 

— E un cuvânt. 

— Nu-l pot citi. 

— E pe dos. Se poate citi în oglindă. 

Zucker a ridicat din sprâncene. 

— Ştiţi care este semnificaţia scrierii în oglindă, nu? 

— Nu. Ce înseamnă? 

— Când Diavolul face un târg pentru a-ţi cumpăra sufletul, 
pactul se încheie și se semnează prin scriere în oglindă. Apoi s-a 
încruntat, străduindu-se să descifreze cuvântul. Ce înseamnă? 

— Peccavi. E în latină, și înseamnă „Am păcătuit.” 

— O confesiune? a sugerat Marquette. 

— Ori o lăudăroșenie, a spus Zucker. Anunţându-l pe Satana: 
„Ti-am îndeplinit porunca, Stăpâne”. S-a uitat în continuare la 
celelalte fotografii răsfirate pe masă. Tare aș vrea să-l am pe 
acest ucigaș în camera de interogatorii. Există foarte mult 
simbolism aici. De ce a aranjat părţile corpului în felul ăsta? 
Care e semnificaţia mâinii așezate pe farfurie? Dar a mesei 
pregătite pentru patru persoane? 

— Cei patru călăreţi ai Apocalipsei, a zis încet detectivul 
Kassovitz. 

Era prima oară când rostea ceva în cursul acelei ședințe. 

— De ce faci o asemenea sugestie? a întrebat-o Zucker. 

— Vorbim despre Satana. Despre păcat. Kassovitz și-a dres 
glasul, dând impresia că devine mai sigură pe ea, și s-a 
îndreptat de spate. Astea sunt teme biblice. 

— Cele patru tacâmuri puteau însemna că omul are trei 
prieteni invizibili care i se alătură pentru o masă la miezul nopţii, 
a spus Jane. 

— Nu agreezi tema biblică? a intervenit Zucker. 

— Știu că arată a satanism, a spus Jane. Adică, totul e clar - 
cercul și lumânările. Scrisul în oglindă, crucile răsturnate. Ca și 
cum ar vrea să ne conducă spre concluzia asta. 

— Crezi că lucrurile au fost doar regizate în acest sens? 

— Poate, pentru a ascunde adevăratul motiv al uciderii lui 
Lori-Ann Tucker. 

— Dar ce alt motiv putea exista? Avea probleme 
sentimentale? 

— E divorțată, iar fostul soț trăiește în New Mexico. S-au 
despărțit în mod amiabil. Ea s-a mutat la Boston în urmă cu trei 
luni. Se pare că nu avea niciun prieten. 

— Muncea? 

Eve Kassovitz a zis: 

— Am stat de vorbă cu șeful ei de la Muzeul Științei. Lori-Ann 
lucra în atelierul de cadouri. Nimeni nu are cunoștință de vreun 
conflict ori de alte probleme de acest gen. 

— Știm asta sigur? a întrebat Zucker, adresându-se de fapt lui 
Jane, nu lui Kassovitz, un afront care nu a trecut neobservat de 
aceasta. 

Reprezenta încă o lovitură dată respectului de sine, și așa 
destul de șifonat. 

— Detectivul Kassovitz ţi-a spus deja ce știm, a replicat Jane, 
sprijinind-o pe colega ei de echipă. 

— Bine, a făcut Zucker, atunci de ce a fost ucisă femeia asta? 
De ce s-a regizat totul ca să apară ca satanism, dacă de fapt nu 
e? 

— Ca să facă lucrurile mai interesante. Și să atragă atenția. 

Zucker a pufnit în râs. 

— Cum adică, nu ne atrăgea și așa atenţia? 

— Nu e vorba despre noi. Atenţia cuiva care este mult mai 
important pentru acest făptaș. 

— Te referi la doctorul O'Donnell, adevărat? 

— Știm că ucigașul i-a telefonat, dar ea susţine că nu era 
acasă. 

— Și n-ai crezut-o? 

— Nu putem ști asta, pentru că a șters toate mesajele de pe 
robotul telefonic. A zis că a fost doar un apel, fără niciun mesaj. 

— Ce te face să crezi că nu e adevărat? 

El a privit-o câteva clipe. 

— Știu că voi două aţi avut conflicte. Că prietenia ei cu 
Warren Hoyt te deranjează. 

— Aici nu mai e vorba despre relaţia mea cu O'Donnell... 

— Ba da. Ea întreţine o amiciţie cu omul care era cât pe ce să 
te ucidă, cel a cărui dorinţă profundă e să termine acea treabă 
începută cândva. 

Extrem de încordată, Jane s-a aplecat înspre el. 

— Doctore Zucker, te rog să nu mai amintești despre acest 
lucru, a zis ea cu glas reţinut. 

El a privit-o fix și a văzut în ochii ei ceva care l-a făcut să bată 
ușor în retragere. 

— O consideri suspectă pe O'Donnell? a întrebat-o el. 

— N-am încredere în ea. A devenit un soi de accesoriu pentru 
răufăcători. Dacă este plătită îndeajuns pentru a depune 
mărturie, ea apare în instanţă și apără aproape orice fel de 
criminal. Susţine că omul a suferit din punct de vedere 
neurologic și că nu este răspunzător de acţiunile lui. Că locul lui 
este într-un spital, nu în închisoare. 

— Doctore Zucker, nu e iubită deloc de polițiști. De nimeni, a 
adăugat Marquette. 

— Chiar dacă am iubi-o, a spus Jane, tot rămân întrebări fără 
răspuns. De ce i-a telefonat ucigașul de la locul faptei? De ce nu 
a fost acasă? De ce nu vrea să ne spună unde a fost? 

— Pentru că este conștientă de ostilitatea ta. 

„Nici nu-și închipuie cât de ostilă pot să fiu.” 

— Detective Rizzoli, dai de înţeles că doctorul O'Donnell are 
vreo legătură cu această crimă? 

— Nu, dar o văd în stare să exploateze situaţia asta. Să o 
alimenteze. Fie că a vrut, fie că nu, ea a inspirat acţiunea. 

— În ce fel? 

— Știi că, uneori, o pisică de casă ucide șoareci pe care îi 
aduce drept ofrandă pentru stăpâni? Ca semn de afecțiune? 

— Și crezi că ucigașul încearcă să o impresioneze pe 
O'Donnell. 

— Tocmai de aceea i-a telefonat. De aceea a regizat acea 
scenă cu atâta minuţie, ca să-i stârnească interesul. Apoi, ca să 
se asigure că fapta lui este descoperită, a telefonat la poliţie. lar 
câteva ore mai târziu, în timp ce noi stăteam în bucătărie, 
telefonează la domiciliul victimei de la un telefon public, doar ca 
să se asigure că ne aflăm acolo. Ucigașul ăsta ne manipulează 
pe toţi după bunul său plac. Pe polițiști. Și pe O'Donnell. 

— Ea își dă seama ce pericol poate prezenta o asemenea 
situaţie? a intervenit Marquette. Să atragă atenţia unui ucigaș? 

— N-a lăsat să se înţeleagă că ar fi prea impresionată. 

— Dar femeia asta nu se sperie? 

— Poate după ce-i va trimite acel mic semn de afecțiune. 
Echivalentul șoarecelui mort, a zis Jane, apoi a tăcut o clipă. Să 
nu uităm, mâna lui Lori-Ann Tucker încă nu a apărut. 

e ZECE 


În timp ce stătea în bucătăria de acasă, tăind friptură rece de 
pui pentru o gustare de seară, lui Jane îi era imposibil să nu se 
gândească la acea mână. A dus mâncarea la masă, unde soțul 
ei, de obicei într-o ţinută impecabilă, stătea cu mânecile 
suflecate și cu salivă de copil scurgându-i-se de pe guler. Ar 
putea fi ceva mai sexy decât un bărbat care, cu răbdare, o face 
să râgâie pe fetiţa lui? Regina a scos un râgâit lung, iar Gabriel a 
izbucnit în râs. Era un moment plăcut care avea să le rămână în 
memorie. Toţi laolaltă, sănătoși și în siguranţă. 

Apoi ea s-a uitat la friptura porţionată și s-a gândit la ceea ce 
văzuse pe altă farfurie, pe masa altei femei. A împins farfuria 
deoparte. 

„Suntem doar carne. Ca puiul ăsta. Sau ca...” 

— Credeam că ţi-e foame, a spus Gabriel. 

— M-am răzgândit. Parcă, dintr-odată, friptura asta nu mi se 
mai pare atât de apetisantă. 

— Din cauza acelui caz, nu? 

— Aș vrea să nu mă mai gândesc la el. 

— Am văzut dosarele pe care le-ai adus acasă în seara asta. 
N-am rezistat, și am aruncat o privire prin ele. Și pe mine m-ar 
tulbura. 

Jane a clătinat din cap. 

— Tu parcă erai în concediu. Când colo, cu ce te ocupi, verifici 
fotografiile unei autopsii? 

— Păi stăteau la vedere pe masă. A așezat-o pe Regina în 
cărucior. Vrei să vorbim despre asta? Poate-ţi dau și eu vreo 
sugestie, nu se știe. S-ar putea să-ţi slujească la ceva. 

Ea a aruncat o privire spre Regina, care se uita la ei cu ochi 
vii, și, brusc, a pufnit în râs. 

— Doamne, când o să fie suficient de mare ca să înțeleagă, 
asta va deveni o conversaţie de familie foarte potrivită. „la zi, 
scumpo, azi câte cadavre ai văzut?” 

— Ea nu ne poate înţelege. De aceea, te rog să-mi povestești. 

Jane s-a ridicat și s-a dus la frigider, de unde a luat o sticlă de 
bere și a desfăcut-o. 

— Jane. 

— Chiar vrei să auzi amănunte? 

— Vreau să știu ce te supără atât de mult. 

— Doar ai văzut fotografiile. Iti dai seama ce mă tulbură. S-a 
așezat din nou și a luat o gură de bere. Uneori, a zis ea încet, 
privind către sticla care se aburise, mă gândesc că e o nebunie 
să ai copii. li iubești, îi crești... Apoi îi vezi pătrunzând într-o 
lume unde păţesc tot felul de lucruri. Unde dau peste oameni 
ca... 
„Ca Warren Hoyt”, a continuat ea în gând, dar nu i-a rostit 
numele; aproape niciodată nu o făcea. Era ca și cum, spunându- 
| cu voce tare, l-ar fi invocat pe Satana. 

Bâzâitul brusc al interfonului a făcut-o să se îndrepte de 
spate. S-a uitat la ceasul de pe perete. 

— E zece și jumătate. 

— Să vedem cine e. Gabriel s-a dus în camera de zi și a 
apăsat butonul. Da. 

Din difuzor s-a auzit o voce neașteptată. 

— Eu sunt, a zis mama lui Jane. 

— Urcaţi, doamnă Rizzoli, a zis Gabriel și a apăsat pe butonul 
de deschidere a ușii. E foarte târziu. Ce caută la noi? 

— Nici nu îndrăznesc s-o întreb. 

Au auzit pașii Angelei pe trepte, ceva mai rari și mai apăsaţi 
decât de obicei, însoţiţi de un bufnet intermitent, ca și cum ar fi 
târât ceva după ea. Abia când a ajuns pe palierul de la etaj au 
văzut ce era. 

O valiză. 

— Mamă? a făcut Jane, însă în clipa în care a rostit acel 
cuvânt, cu greu putea crede că femeia aceea cu părul în 
dezordine și cu ochi agitaţi era mama ei. 

Paltonul Angelei avea nasturii desfăcuţi, o parte din guler îi 
stătea îndoită în interior, iar pantalonii îi erau umezi până 
aproape de genunchi, de parcă ar fi trecut prin nămeţi de 
zăpadă ca să ajungă până acolo. Ținea mânerul valizei cu 
ambele mâini și părea pregătită să azvârle cu ea în cineva. În 
oricine. 

Arăta pusă pe harţă. 

— Trebuie să stau la voi în noaptea asta, a zis Angela. 

— Poftim? 

— Păi, pot intra ori nu? 

— Sigur, mamă. 

— Lăsaţi-mă pe mine să o duc, doamnă Rizzoli, a spus 
Gabriel, luând valiza din mâinile ei. 

— Ai văzut? a zis Angela, arătând către Gabriel. Așa trebuie să 
se poarte un bărbat! Dacă vede că o femeie are nevoie de 
ajutor, sare imediat să o ajute. Așa se poartă un domn. 

— Mamă, ce s-a întâmplat? 

— Ce s-a întâmplat? Ce s-a întâmplat? Nici nu ştiu de unde să 
încep. 

Regina a scos un țipăt de protest pentru că fusese ignorată 
prea multă vreme. 

Imediat, Angela s-a grăbit să intre în bucătărie și și-a ridicat 
nepoata din cărucior. 

— Of, copile, sărmană fetiţă! Nici n-ai idee ce te așteaptă 
când o să crești. 

S-a așezat apoi la masă și s-a apucat să o legene, strângând-o 
atât de tare, încât Regina a început să se zbată, încercând să 
scape din mâinile acelei femei care o sugruma. 

— Hai, mamă, a suspinat Jane. Ce ţi-a mai făcut tata? 

— Nu vreau să-ți spun. 

— Atunci cine o să-mi spună? 

— N-o să-mi fac copiii să-și urască tatăl. Nu e bine ca părinții 
să se vorbească de rău unul pe celălalt. 

— Nu mai sunt copil. Vreau să știu ce se petrece. 

Însă Angela nu i-a dat nicio explicaţie. A continuat să se 
legene, strângând copilul în braţe. Regina făcea eforturi tot mai 
disperate să scape. 

— Hmm... cât crezi că o să rămâi la noi, mamă? 

— Nu știu. 

Jane a aruncat o privire spre Gabriel, care dăduse dovadă de 
înţelepciune și nu se vârâse în discuţie. A remarcat aceeași 
sclipire de panică și în ochii lui. 

— Cred că va trebui să-mi găsesc o nouă locuinţă, a zis 
Angela. Să am propriul apartament. 

— Stai puţin, mamă. Doar nu vrei să spui că nu te mai întorci 
acasă. 

— Exact asta spuneam. Vreau să-ncep o viaţă nouă, Janie. S-a 
uitat la fiica ei și a împins bărbia înainte în semn de sfidare. Sunt 
atâtea femei care fac la fel. Își lasă soţii și se descurcă foarte 
bine. Nu avem nevoie de ei. Putem trăi și singure. 

— Mamă, dar tu nu ai o slujbă. 

— Și ce crezi că am făcut în ultimii treizeci și șapte de ani? 
Gătind și făcând curat pentru omul acela? Îţi închipui că a 
prețuit asta vreodată? Vine acasă și înfulecă tot ce-i pun 
dinainte. Nu-l interesează câtă grijă înseamnă asta. Știi câţi 
oameni mi-au spus că artrebui să deschid un restaurant? 

„Adevărat, i-a trecut lui Jane prin minte, ar fi unul grozav.” 
Însă nu avea de gând să spună ceva care să încurajeze acţiunea 
aceea necugetată. 

— Și atunci să nu-mi mai spui: „Dar tu nu ai o slujbă”. Slujba a 
fost să-l îngrijesc pe acel om, și cu ce m-am ales? Aș putea face 
aceeași treabă și să fiu plătită pentru asta. A strâns-o apoi pe 
Regina cu o vigoare reînnoită, iar copilul a scos un țipăt de 
nemulțumire. O să stau la voi o vreme. O să dorm în camera 
copilului. Chiar dacă aș dormi direct pe podea, nu mă 
deranjează. Și o să-i port de grijă când voi doi sunteţi la muncă. 
E greu de crescut un copil, doar știți asta. 

— Cum vrei, mamă, a zis Jane, apoi, cu un oftat, s-a apropiat 
de telefon. Dacă tu nu vrei să-mi spui ce se petrece, poate-mi 
zice tata. 

— Ce-ai de gând să faci? 

— Îi telefonez. Pun rămășag că vrea să-și ceară iertare. 

„Pariez că-i este foame și vrea ca bucătarul-șef să se 
întoarcă.” A ridicat receptorul și a format numărul. 

— Nici nu era nevoie să te deranjezi, i-a zis Angela. 

Telefonul a sunat o dată, de două ori... 

— Îţi spun, n-o să răspundă. Nu e acasă. 

— Păi, unde e? a întrebat-o Jane. 

— La ea acasă. 

Jane a îngheţat auzind că telefonul de la domiciliul părinţilor ei 
suna și nu ridica nimeni receptorul. Încet, a închis și s-a întors cu 
faţa către mama ei. 

— La cine acasă? 

— La ea. La târfă. 

— Isuse! 

— Isus n-are nimic de a face cu asta. 

Și Angela a inspirat adânc, reprimându-și un suspin. S-a 
aplecat, ţinând-o strâns la piept pe Regina. 

— Tata se întâlnește cu altă femeie? 

Fără o vorbă, Angela a dat din cap. Apoi a ridicat o mână să-și 
șteargă faţa. 

— Cine e? Cu cine se vede? Jane s-a așezat ca să se uite în 
ochii mamei. Spune-mi, cine e? 

— De la serviciu... a șoptit Angela. 

— Dar el lucrează cu un grup de bărbaţi în vârstă. 

— E nouă. E... e... și deodată glasul Angelei s-a frânt. E mai 
tânără. 

Brusc, s-a auzit telefonul sunând. 

— Nu vreau să vorbesc cu el. Te rog să-i spui tu asta, a zis 
Angela. 

Jane a aruncat o privire către numărul afișat pe ecran, dar nu 
l-a recunoscut. Poate că o suna tatăl ei. Poate telefona de la 
domiciliul celeilalte. Al târfei. 

— Detectiv Rizzoli, a spus ea apăsat. 

O pauză, după care a auzit: 

— O noapte cam agitată, nu crezi? 

„Și lucrurile nu se vor opri aici”, a anticipat ea, recunoscând 
vocea detectivului Darren Crowe. 

— Ce s-a întâmplat? 

— Ceva urât. Ne aflăm pe Beacon Hill. Tu și Frost trebuie să 
veniți încoace. Nu-mi place să fiu eu cel care vă anunţă, dar... 

— Păi, nu ești de serviciu? 

— Da, dar asta ne privește pe toţi, Rizzoli. Glasul lui Crowe 
suna mai sumbru decât își amintea ea, și din el lipsea obișnuita 
notă de sarcasm. E vorba despre unul dintre ai noștri, a zis el 
încet. 

Sigur. Un poliţist. 

— Cine? a întrebat ea. 

— Eve Kassovitz. 

Jane a amuţit. A rămas cu receptorul între degetele parcă 
amorțite, gândindu-se: „Dar am văzut-o în urmă cu câteva ore”. 

— Rizzoli? 

Jane și-a dres glasul. 

— Dă-mi adresa! 

După ce a închis, a văzut că Gabriel o dusese pe Regina în 
cealaltă încăpere, iar acum Angela stătea cu umerii căzuţi, 
neștiind ce să facă cu mâinile. 

— İlmi pare rău, mamă, a zis Jane. Trebuie să plec. 

Angela a făcut un gest din umeri care îi trăda deznădejdea. 

— Sigur. Du-te! 

— Vorbim când mă întorc. 

S-a aplecat ca să o sărute pe obraz și i-a văzut de aproape 
pielea căzută a feței și ochii obosiţi. „Când a îmbătrânit atât de 
mult?” 

Și-a prins arma în toc și și-a scos paltonul din dulap. În timp 
ce își încheia nasturii, l-a auzit pe Gabriel spunând: 

— A picat cam prost. 

S-a întors să-l privească. „Ce se va întâmpla când voi 
îmbătrâni, ca mama? O să mă părăsești și tu pentru o femeie 
mai tânără?” 

— S-ar putea să întârzii, a spus ea. Nu mă aștepta. 

e UNSPREZECE 


Maura a coborât din automobilul ei Lexus, făcând ca pojghiţa 
subţire de gheaţă de pe pavaj să scoată sunete ca de sticlă 
spartă. Zăpada care se topise în orele mai calde ale zilei 
îngheţase în vântul rece și aspru care începuse să bată după 
căderea întunericului, iar în lumina intermitentă a girofarurilor 
de pe mașinile de patrulă orice suprafaţă sticlea, alunecoasă și 
periculoasă. A văzut un poliţist mai mult lunecând decât pășind, 
dând din brațe în toate părțile ca să-și menţină echilibrul, apoi a 
observat că și mașina celor de la Criminalistică a derapat când a 
frânat, aproape oprindu-se în bara de protecţie a unei mașini de 
poliție. 

— Doctore, ai grijă cum calci, a prevenit-o un poliţist de pe 
cealaltă parte a străzii. Deja avem un ofiţer care a căzut pe 
gheaţă. Se pare că și-a fracturat încheietura mâinii. 

— Ar trebui să se dea cu sare pe drum. 

— Da, a zis polițistul și și-a dres glasul. Cineva ar trebui să 
facă asta, pentru că indivizii de la serviciile municipale sigur n-o 
să se țină de treabă într-o noapte așa de rece. 

— Unde e detectivul Crowe? 

Polițistul a făcut un semn cu mâna înmănușată către șirul de 
case elegante. 

— La numărul patruzeci și unu. La câteva case mai sus. Dacă 
vrei, te conduc eu până acolo. 

— Nu, mulțumesc. Mă descurc. 

S-a oprit puţin, cât timp o altă mașină de patrulă a dat colţul 
și a derapat, lovindu-se ușor de bordura trotuarului. Maura a 
numărat cel puţin opt mașini parcate, care blocau deja strada 
îngustă. 

— O să avem nevoie de spaţiu ca să poată trece și furgoneta 
morgii, a spus ea. Chiar trebuie să fie aici toate mașinile astea 
de patrulă? 

— Da, trebuie, i-a răspuns polițistul. Tonul vocii lui a făcut-o 
să se întoarcă pentru a-l vedea. lluminată de girofarurile 
mașinilor, faţa lui părea sculptată în umbre sumbre. Trebuie să 
fim cu toţii aici. Îi datorăm asta. 

Maura s-a gândit la locul crimei din Ajunul Crăciunului, când 
Eve Kassovitz stătuse aplecată în zăpadă ca să verse. Și-a mai 
adus aminte și de faptul că polițiștii din echipele de patrulă își 
bătuseră joc de femeia detectiv căreia i se făcuse greață. Acum 
acea femeie murise, iar cei care-și dăduseră coate rămăseseră 
muţi, dovedind brusc un respect sumbru, datorat oricărui poliţist 
care cădea la datorie. 

Polițistul a respirat brusc, furios, scoțând aburi pe nări. 

— Și prietenul ei e dintre ai noștri. 

— Tot poliţist? 

— Da. Ajută-ne să-l prindem pe făptaș, doctore! 

Ea a dat din cap. 

— O să-l prindem. 

A înaintat pe trotuar, dându-și brusc seama că era urmărită 
de mai toți polițiștii care observaseră sosirea ei. li cunoșteau 
mașina; știau cu toții cine era. A văzut gesturile de recunoaștere 
ale unora dintre ei, niște siluete care stăteau în grupuri strânse, 
în timp ce respiraţia lor se ridica asemenea unor nori de aburi, 
făcându-i să pară niște fumători adunaţi să tragă pe furiș câte-o 
țigară. Cu toţii știau scopul macabru al sosirii ei, tot astfel cum 
știau că oricare dintre ei putea deveni într-o bună zi obiectul 
nedorit al atenţiei ei. 

Vântul a ridicat pe neașteptate un nor de zăpadă, iar ea a 
închis ochii, lăsându-și în același timp capul în jos ca să se 
ferească de înţepătura fulgilor de gheaţă. Când a ridicat capul, 
s-a trezit privind spre cineva a cărui prezență nu o anticipase. 
Pe cealaltă parte străzii stătea părintele Daniel Brophy, care 
vorbea încet cu un tânăr poliţist care se rezemase deznădăjduit 
de o mașină de patrulă, părând prea slăbit ca să stea pe 
propriile picioare. Brophy și-a lăsat un braţ pe umărul omului ca 
să-l consoleze, iar acesta s-a lipit moale de el, suspinând, iar 
Brophy l-a luat ușor în braţe. In apropiere se găseau și alţi 
polițiști, tăcând stânjeniţi, mutându-și greutatea de pe un picior 
pe altul și privind în pământ, simțindu-se încurcațţi în fața acelei 
demonstraţii de suferință amară. Cu toate că nu a auzit 
cuvintele rostite de preot, Maura l-a văzut pe tânărul poliţist 
dând din cap și l-a auzit reușind să răspundă, în ciuda glasului 
înecat de lacrimi. 

„Eu n-aș fi în stare să fac ceea ce face Daniel”, s-a gândit ea. 
Era mult mai ușor să taie carnea moartă și să perforeze oase 


84 


decât să se confrunte cu durerea celor vii. Brusc, Daniel a ridicat 
capul și a observat-o. Pentru un moment, au rămas privindu-se. 
Apoi ea s-a răsucit, continuându-și drumul spre casă, unde, 
legată de balustrada din fier forjat de pe verandă, flutura o 
bandă galbenă care marca locul faptei. El avea treaba lui, ea pe 
a ei. Trebuia să se concentreze. Însă, în timp ce privea fix la 
trotuarul pe care înainta, gândul îi era tot la Daniel. Oare avea 
să îl găsească acolo după ce-și va fi terminat treaba? lar dacă-l 
găsea tot acolo, ce avea să se întâmple? O să-l invite la o cafea? 
Asta o va face să pară prea îndrăzneață, prea dornică? Ori îi va 
spune, pur și simplu, noapte bună și-și va vedea de drum, ca 
întotdeauna? 

„Ce vreau să se întâmple?” 

A ajuns la clădire și s-a oprit pe trotuar, ridicând ochii către 
reședința atrăgătoare, cu trei niveluri. Înăuntru, toate luminile 
erau aprinse. Treptele din cărămidă duceau către ușa de la 
intrare masivă, unde un ciocan din alamă strălucea în lumina 
plăcută a felinarelor decorative care imitau iluminatul cu gaz. Pe 
verandă nu se vedeau decorațiuni de sărbătoare. Pe acea 
stradă, nu era singura ușă lipsită de obișnuita cunună din flori. 
Prin ferestrele mari și arcuite a văzut licărul focului arzând în 
vatră, dar nu și sclipirea intermitentă a luminilor pomului de 
Crăciun. 

— Doctor Isles? 

A auzit scrâșnetul ascuţit scos de balamalele metalice și a 
aruncat o privire către detectivul care tocmai îi deschisese ușa 
din fier forjat din lateralul casei. Roland Tripp era unul dintre 
polițiștii mai în vârstă de la Omucideri, iar în acea noapte vârsta 
lui era mai vizibilă ca oricând. Stătea în apropierea unei lămpi 
de gaz, iar lumina acesteia îi făcea pielea să capete o paloare 
gălbuie, accentuând pungile de sub ochi și pleoapele umflate și 
grele. În ciuda jachetei mari, umplute cu puf, el părea să 
tremure foarte tare, și i-a vorbit Maurei printre fălcile încleștate, 
de parcă ar fi încercat să-și înfrâneze clănţănitul dinţilor. 

— Victima e aici, în spate, a spus el, deschizându-i ușa doar 
cât să poată trece. 

Maura a pășit înăuntru, iar Tripp a închis poarta cu un 
zăngănit. A condus-o apoi într-o curte interioară îngustă, 
luminând calea cu fasciculul tremurător al lanternei lui. Aleea 
fusese curățată de la ultimul viscol, astfel încât pe dale se 

depusese doar un strat superficial de fulgi aduși de vânt. Tripp 
s-a oprit, iar lanterna lui a rămas îndreptată spre un morman 
mic de zăpadă de la marginea aleii. Acolo se vedea o pată de 
culoare roșie. 

— Asta l-a alertat pe majordom. A văzut sângele. 

— Aici există așa ceva? 

— Da, bineînţeles. Aici locuiesc oameni cu bani. 

— Și cu ce se ocupă? Mă refer la proprietar. 

— Spune că este profesor pensionat. A predat la Boston 
College. 

— Nu știam că profesorii universitari o duc atât de bine. 

— Să vezi ce e înăuntru. Asta nu e casa unui profesor. Tipul 
ăsta are bani din alte surse. Tripp a îndreptat fasciculul lanternei 
către ușa laterală. Majordomul a ieșit pe ușa asta cu un sac de 
resturi menajere. A luat-o spre pubelele acelea, când a observat 
că poarta era deschisă. Atunci a bănuit că s-a petrecut ceva 
ciudat. De aceea s-a întors prin curtea laterală și s-a uitat peste 
tot. A zărit pata de sânge, iar urma roșie l-a făcut să priceapă că 
se întâmplase ceva rău. Şi a observat și alte pete de sânge 
mergând spre partea din spate a casei. 

Maura a rămas cu privirea în pământ. 

— Victima a fost târâtă de-a lungul aleii. 

— Să-ţi arăt! 

Detectivul Tripp a mers spre partea din spate a casei, 
ajungând într-o curte de mici dimensiuni. Și-a plimbat fasciculul 
lanternei peste dalele acoperite de o pojghiță de gheață și peste 
straturile de flori, acum acoperite cu niște ramuri de pin care le 
protejau de frig. În mijlocul curții se afla un chioșc alb. În cursul 
verii, construcția reprezenta un punct de atracţie, un loc 
umbros, unde se putea sta la o cafea, inspirând parfumurile 
grădinii. 

Însă actualul ocupant al chioșcului nu respira defel. 

Maura și-a scos mănușile de lână și și-a pus unele din latex. 
Acestea nu constituiau o piedică în calea vântului aspru care 
pătrundea până la os. Lăsându-se pe vine, a tras folia de plastic 
pe care cineva o pusese peste silueta ghemuită. 

Detectivul Eve Kassovitz zăcea pe spate, cu brațele pe lângă 
trup, având părul blond îmbibat de sânge. Era îmbrăcată în 
negru - pantaloni de lână, un palton de culoare vernil și cizme 
negre. Paltonul avea nasturii desfăcuţi, iar puloverul era ridicat, 

scoțând la iveală pielea mânijită de sânge. Avea tocul pistolului 
la centură, iar arma se găsea la locul ei. Insă ceea ce i-a atras 
Maurei atenţia a fost faţa cadavrului, iar ceea ce a văzut a făcut- 
o să se tragă înapoi, îngrozită. Pleoapele femeii fuseseră tăiate, 
iar ochii ei rămăseseră larg deschiși, într-o eternă privire în gol. 
Firicelele de sânge se uscaseră pe ambele tâmple, arătând ca 
niște lacrimi roșii. 

— Am văzut-o acum șase zile, a zis Maura. La locul unei alte 
crime. 

A ridicat privirea spre Tripp. Faţa lui era ascunsă de umbre, 
astfel că nu a reușit să vadă decât o siluetă masivă care o 
domina. 

— În East Boston. 

El a dat din cap. 

— Eve a fost transferată la serviciul nostru cu câteva 
săptămâni în urmă. A venit de la Narcotice și Moravuri. 

— Locuiește în acest cartier? 

— Nu, doamnă. Are un apartament tocmai în Mattapan. 

— Atunci ce a căutat în Beacon Hill? 

— Nici măcar prietenul ei nu știe. Dar avem câteva ipoteze. 

Maura și-a amintit de tânărul poliţist pe care îl văzuse 
suspinând în braţele lui Daniel. 

— Prietenul ei este acel poliţist? Cel care e cu părintele 
Brophy? 

— Ben a suferit o lovitură cumplită. E al naibii de greu să 
reziști când afli așa ceva de la alţii. Era în patrulare când a auzit 
prin staţie vorbindu-se despre moartea ei. . 

— Și nu știe ce căuta ea în această zonă? Imbrăcată în negru 
și având o armă asupra ei? 

Tripp a șovăit o fracțiune de secundă, însă a fost suficient 
pentru ca Maurei să nu-i scape acest lucru. 

— Detective Tripp, a făcut ea. 

El a oftat. 

— l-am făcut viaţa grea de tot. Ştii... după întâmplarea din 
Ajunul Crăciunului. Probabil că ironiile au mers cam prea 
departe. 

— Te referi la faptul că i s-a făcut greață când a văzut scena 
crimei? 

— Da. Îmi dau seama că a fost o chestie copilărească. Dar așa 
facem noi mereu. Ne luăm peste picior, uneori chiar ne 
insultăm. Se pare însă că Eve a luat totul ca un afront personal. 

— Asta tot nu explică prezenţa ei pe Beacon Hill. 

— Ben spune că, după toate ironiile și batjocurile, ea a dorit 
foarte mult să arate ce poate. Credem că a venit până aici ca să 
descopere ceva legat de caz. Dacă e adevărat, nu s-a deranjat 
să anunțe pe nimeni din echipă. 

Maura s-a uitat la faţa Evei Kassovitz. La ochii care priveau în 
gol. Cu degetele înmănușate, a dat deoparte șuvițele de păr 
întărit de sânge și a descoperit o plagă la scalp, dar nu a reușit, 
prin palpare, să depisteze nicio fractură. Lovitura care îi 
desprinsese pielea de pe cap nu părea suficient de gravă ca să-i 
fi provocat moartea. Apoi și-a îndreptat atenţia asupra torsului. 
Cu o mișcare blândă, a ridicat puloverul, descoperind cutia 
toracică, și a rămas cu privirea aţintită asupra sutienului plin de 
sânge. Rana produsă de înjunghiere străpunsese pielea imediat 
sub stern. Sângele se închegase, iar o crustă îngheţată obtura 
deja marginile rănii. 

— La ce oră a fost găsită? 

— ln jur de zece seara. Majordomul a venit ceva mai 
devreme, în jur de șase, ca să aducă un sac de resturi menajere, 
dar atunci nu a observat-o. 

— A dus gunoiul de două ori în seara asta? 

— In casă a avut loc o cină pentru cinci persoane. S-a gătit 
mult și au fost destule resturi. 

— Așadar, acceptăm o oră a morţii situată între ora șase și 
zece seara. 

— Întocmai. 

— Și când a fost văzută ultima oară în viaţă de către prietenul 
ei? 

— În jurul orei trei. Cu puţin timp înainte ca el să plece pentru 
a intra în tură. 

— Deci are alibi. 

— De nezdruncinat. lar partenerul lui a stat lângă el toată 
seara, a spus Tripp, apoi a tăcut. Vrei să iei temperatura 
cadavrului? Pentru că noi am măsurat deja temperatura 
mediului ambiant, dacă te ajută la ceva. Sunt -11*C. 

Maura s-a uitat la îmbrăcămintea groasă a cadavrului. 

— N-o să iau temperatura rectală aici. N-aș vrea să o dezbrac 
pe întuneric. Martorul a stabilit deja intervalul în care a survenit 
moartea. Să sperăm că nu s-a înșelat în privinţa orei. 

Tripp a scos un mormăit. 

— Probabil până la fracțiuni de secundă. Merită să-l cunoști pe 
acest majordom. Îl cheamă Jeremy. Acum îmi dau seama ce 
înseamnă să fii pedant. 

O rază de lumină a sfâșiat întunericul. Maura a observat o 
siluetă care se apropia, plimbându-și fasciculul lanternei prin 
curte. 

— Bună, doctore, a spus Jane. Nu știam că ai ajuns deja. _ 

— Abia am sosit, a zis Maura, ridicându-se în picioare. In 
semiîntuneric, nu a reușit să vadă chipul lui Jane, ci doar haloul 
masiv creat de părul ei. Nu mă așteptam să te văd aici. Cel care 
m-a chemat a fost Crowe. 

— Tot el m-a sunat și pe mine. 

— Unde e? 

— Înăuntru, ia declaraţii proprietarului. 

Tripp a pufnit cu dispreț. 

— Păi, sigur. Acolo e cald. lar eu trebuie să îngheț afară. 

— Gata, Tripp, a zis Jane. S-ar părea că îl iubești pe Crowe la 
fel de mult ca mine. 

— Păi, bineînţeles, e un tip foarte de treabă. Nici nu mă miră 
că fostul lui partener a preferat să se pensioneze înainte de 
termen. A expirat cu forță, iar aburul s-a ridicat în vălătuci în 
aerul întunecat. Cred că ar trebui să-l punem pe Crowe să facă 
toate turele din serviciu, ca să mai împărțim puţin suferinţa. 
Apoi am putea lucra pe rând ca să îl înghiţim pe Băiatul 
Simpatic. 

— Crede-mă, l-am suportat mai mult decât era cazul, a spus 
Jane. A privit atentă la Eve Kassovitz, după care glasul i s-a 
înmuiat. Pentru ea, omul a fost un ticălos, nu-i așa? Chestia aia, 
cu găleata în care să verși, nu? 

— Da, a recunoscut Tripp. Dar cu toţii suntem vinovaţi, într-un 
fel sau altul. Poate că s-ar afla printre noi dacă... Apoi a 
suspinat. Ai dreptate. Am fost cu toţii niște nesimţiți. 

— Ai spus că a venit aici ca să lucreze la caz, a zis Maura. 
Avea vreun indiciu? 

— O'Donnell, a spus Jane. A fost una dintre persoanele 
invitate la cina din seara asta. 

— Și Kassovitz o urmărea? 

— Am analizat pe scurt posibilitatea de a o ţine sub 
supraveghere, dar a fost doar o alternativă. Nu mi-a zis că ar 
avea de gând să-i dea curs. 

— lar O'Donnell s-a aflat în această casă? 

Pt încă e înăuntru. Este interogată în aceste momente. 
Indrăznesc să spun că admiratorul foarte credincios al lui 
O'Donnell tocmai i-a adus o nouă ofrandă. 

— Așadar, consideri că este vorba despre același făptuitor. 

— Sunt convinsă de asta. 

— Aici avem de a face doar cu mutilarea ochilor, fără vreo 
dezmembrare. Lipsesc simbolurile rituale de la crima din East 
Boston. 

Jane a aruncat o privire spre Tripp. 

— Nu i-ai arătat încă? 

— Eram cât pe ce. 

— Ce să îmi arate? a întrebat Maura. 

Jane a ridicat lanterna și a luminat ușa din spate a reședinței. 
Maura a văzut ceva ce a făcut-o să simtă un fior de gheaţă pe 
spate. Pe ușă au apărut trei cruci răsturnate. Și, între ele, cu 
cretă roșie, fusese trasat un ochi care privea fix. 

— Eu aș spune că este opera omului nostru, a spus Jane. 

— Ar putea fi un imitator. O serie de persoane au văzut 
simbolurile astea în dormitorul lui Lori-Ann Tucker. lar polițiștii 
sunt slobozi la gură. 

— Dacă mai trebuie ceva care să te convingă... a spus Jane și 
a îndreptat lanterna spre partea de jos a ușii. Pe singura treaptă 
de granit, care ducea în casă, se afla ceva înfășurat într-o 
bucată de pânză. Am desfăcut-o cât să ne uităm înăuntru, a 
spus Jane. Cred că am găsit mâna stângă a lui Lori-Ann Tucker. 

O rafală neașteptată de vânt a măturat curtea, ridicând în aer 
un val de fulgi reci, care au pișcat-o de ochi pe Maura, 
îngheţându-i în același timp obrajii. Numeroasele frunze moarte 
au început să fluture și să tremure deasupra verandei și a 
chioșcului în care se aflau. 

— Ai lua în calcul posibilitatea ca omul nostru să nu aibă nicio 
legătură cu Joyce O'Donnell? a zis Maura cu glas stăpânit. 

— Sigur că da. Kassovitz a urmărit-o pe O'Donnell până aici. 
Ucigașul a văzut-o și a ales-o drept următoarea victimă. Ea are 
totuși o legătură cu O'Donnell. 

— Ori a văzut-o pe Kassovitz în Ajunul Crăciunului. Și ea era la 
locul crimei. Probabil că criminalul urmărea casa lui Lori-Ann 
Tucker. 

— Cum adică, se amuza urmărind toate eforturile noastre? s-a 
mirat Tripp. 

— Da. Bucurându-se de faptul că toată agitația, toți polițiștii 
se aflau acolo din cauza lui și a faptelor sale. Asta îți dă un 
sentiment de putere. 

— Prin urmare, a urmărit-o pe Kassovitz până aici, a spus 
Tripp, doar pentru că i-a atras atenţia în acea noapte? Doamne, 
asta dă o nouă dimensiune acestui caz! 

Jane s-a uitat la Maura. 

— Asta sugerează că ar fi putut să ne urmărească pe oricare 
dintre noi. Cu alte cuvinte, ne cunoaște pe toți. 

Maura s-a aplecat și a ridicat cearșaful de pe cadavru. Mâinile 
îi erau amorţite și greoaie când și-a scos mănușile de latex, ca 
să și le pună pe cele din lână. 

— Simt că îngheţ. Aici nu mai pot face mare lucru. Trebuie să 
o transportăm la morgă. lar eu simt nevoia să-mi dezgheț 
mâinile. 

— Ai chemat deja ambulanța? 

— E pe drum. Dacă nu te superi, cred că o să aştept în mașina 
mea. Vreau să scap de vântul ăsta aspru. 

— Cred că toți ar trebui să scăpăm de vântul ăsta înghețat, a 
spus Tripp. 

S-au întors și-au mers de-a lungul curții laterale, apoi au 
trecut prin poarta de fier, ajungând în strălucirea gălbuie a 
lămpilor cu gaz. Dincolo de stradă, profilate în lumina 
tremurândă a girofarurilor de la mașinile de patrulare, se 
vedeau câteva grupuri de polițiști. 

Printre aceștia se afla Daniel, ceva mai înalt decât toți, 
ținându-și mâinile vârâte adânc în buzunarele paltonului. 

— Poţi intra în casă odată cu noi și poţi aștepta acolo, i-a spus 
Jane. 

— Nu, a zis Maura, cu ochii la Daniel. O să stau în mașină. 

Jane a tăcut o clipă. Și ea îl observase pe Daniel și putea 
bănui de ce Maura întârzia pe afară. 

— Doctore, dacă vrei să stai la căldură, a spus Jane, nu cred 
că afară e locul cel mai potrivit. Dar faci cum dorești. Apoi l-a 

bătut pe umăr pe Tripp. Hai, să ne întoarcem înăuntru. Să 
vedem cum se descurcă Băiatul Simpatic. 

Apoi au urcat amândoi treptele și au intrat în casă. 

Maura s-a oprit o clipă pe trotuar, privind spre Daniel. El nu a 
dat impresia că o văzuse stând acolo. Se jena să se apropie de 
ea în prezența atâtor polițiști. Dar ce motiv avea să se simtă 
stânjenit, la urma urmei? Ea venise să-și facă treaba, iar el, de 
asemenea. E lucrul cel mai firesc din lume ca două cunoștințe să 
se salute când se întâlnesc. 

A traversat strada, către cercul de polițiști. Abia în acel 
moment Daniel a văzut-o. La fel și ceilalţi. Toţi au tăcut când ea 
s-a apropiat. Deși Maura avea de a face cu polițiști în fiecare zi, 
și îi vedea la locurile atâtor crime, niciodată nu se simţea în 
largul ei lângă aceștia, senzaţie împărtășită și de ei. Acest 
sentiment reciproc de respingere nu era niciodată mai evident 
ca în astfel de momente, când privirea lor cădea asupra ei. Işi 
dădea seama ce gândeau despre ea. Glaciala doctoriţă Isles, 
care nu râde niciodată. Ori poate se simțeau intimidați; poate 
titlul de doctor care-i însoțea numele era acela care o deosebea 
de ei, făcând-o inabordabilă. 

„Ori e vina mea. Poate se tem de mine.” 

— Furgoneta morgii trebuie să sosească dintr-o clipă în alta, a 
zis ea, găsind un subiect de conversaţie legat strict de 
activitatea ei. Ar trebui să-i faceţi loc, să poată intra pe stradă. 

— Bineînţeles, doamnă doctor, a spus unul dintre polițiști și a 
tușit. 

S-a lăsat din nou tăcere, iar polițiștii s-au uitat care încotro, 
oriunde, numai la ea nu, mutându-și în același timp greutatea 
de pe un picior pe celălalt. 

— Îţi mulțumesc, i-a zis ea. O să aştept în mașină. 

Nu a aruncat nicio privire spre Daniel, ci s-a răsucit pe călcâie 
și s-a îndepărtat. 

— Maura? 

Auzind sunetul vocii lui, ea a privit înapoi și a observat că 
polițiștii încă o urmăreau. „Întotdeauna o să ai public, s-a 
lamentat ea. Eu și Daniel nu reușim niciodată să rămânem 
singuri.” 

— Ce ai descoperit până acum? a întrebat-o el. 

Conștientă de privirile curioase ale polițiștilor, Maura a ezitat. 

— Deocamdată, nu știu mai multe decât alţii. 

— Putem discuta despre asta? Dacă aș ști mai multe, mi-ar fi 
de folos ca să-l consolez pe polițistul Lyall. 

— Mi-e greu. Nu sunt sigură... 

— Nu e nevoie să-mi spui ceva care te-ar face să te simţi 
stânjenită. 

Ea a ezitat din nou. 

— Hai în mașina mea! E aici în apropiere. 

Au pornit alături, cu mâinile în buzunarele paltoanelor, cu 
capetele plecate, ferindu-și feţele de rafalele îngheţate. Maura 
s-a gândit la Eve Kassovitz, care zăcea singură în curte, corpul 
ei fiind deja rece, cu sângele îngheţându-i în vine. In acea 
noapte, pe un asemenea vânt, nimeni nu voia să rămână în 
compania morții. Au ajuns la mașină și s-au strecurat înăuntru. 
Ea a pornit motorul ca să poată avea căldură, însă aerul abia 
începea să se dezmorțească. 

— Polițistul Lyall era prietenul ei? a întrebat ea. 

— Omul e distrus. Nu cred că am reușit să-l liniștesc. 

— N-aș fi în stare să fac treaba ta, Daniel. Nu mă pricep să mă 
apropii de suferinţă. 

— Ba te ocupi de ea. Nu ai încotro. 

— Nu în sensul în care o faci tu, când totul e atât de nemilos, 
de proaspăt. De la mine se așteaptă răspunsurile, nimeni nu 
apelează la mine ca să-l consolez. Apoi Maura s-a uitat la el. In 
semiîntunericul din mașină, el era doar o siluetă. Fostul capelan 
de la Departamentul de Poliţie Boston a rezistat numai doi ani. 
Sunt convinsă că stresul a contribuit la atacul cerebral pe care l- 
a suferit. 

— Da, dar părintele Roy avea șaizeci și cinci de ani, doar știi 
asta. 

— Și ultima oară când l-am văzut arăta de optzeci. 

— Mda, nu e ușor să te scoli în miez de noapte, a recunoscut 
el. Apoi a oftat, făcând geamul din partea lui să se aburească. 
Nici pentru polițiști nu e ușor. Ori pentru doctori sau pompieri. 
Însă nu e cu totul neplăcut, a adăugat el, și a râs ușor, pentru că 
deplasarea la locul unor crime este singura mea șansă de ate 
întâlni. 

Deși nu a reușit să vadă expresia din ochii lui, Maura i-a simţit 
ochii aţintiţi asupra ei și s-a bucurat că stăteau pe întuneric. 

— Aveai obiceiul să mă vizitezi, a spus el. De ce n-o mai faci? 

— Păi am venit la slujba de la miezul nopţii, nu? 

El a râs fără convingere. 

— Toată lumea apare la Crăciun. Până și cei care nu cred. 

— Dar eu am fost acolo. Nu te-am ocolit. 

— Chiar așa, Maura? Nu m-ai ocolit? 

Ea nu a scos o vorbă. O clipă, în lumina slabă din automobil, 
s-au privit unul pe altul. Aerul dinăuntru abia se încălzise, însă 
degetele ei erau tot amorțite și simţea un val de căldură urcând 
către obraji. 

— Îmi dau seama ce se petrece, a spus el pe un ton discret. 

— Nu știi nimic. 

— Sunt la fel de uman ca tine, Maura. 

Ea a izbucnit brusc în râs. Într-un râs amar. 

— Da, vorbim de un clișeu. Care se petrece între un preot și o 
enoriașă. 

— Să nu simplificăm lucrurile atât de mult. 

— Tot un clișeu rămâne. Pesemne că s-a mai întâmplat de o 
mie de ori. Preoţi și gospodine. Preoţi și văduve neconsolate. E 
pentru prima oară, Daniel? Pentru că, în cazul meu, se întâmplă 
prima dată. 

Brusc, rușinată de faptul că-și dezlânţuise toată furia 
împotriva lui, Maura s-a uitat în altă parte. În afară de a-i oferi 
prietenia, atenţia, ce altceva făcuse el? „Sunt creatorul propriei 
nefericiri.” 

— Dacă asta te face să te simţi mai bine, a spus el discret, nu 
ești singura care se simte jalnic. 

Ea stătea perfect neclintită, în timp ce aerul a susurat dinspre 
ventilator. Privea drept înainte, prin parbrizul care se aburise 
deja din cauza condensului, însă celelalte simţuri i s-au 
concentrat dureros asupra lui. Chiar de-ar fi fost oarbă și surdă, 
tot ar fi perceput existența lui acolo, atât era de sensibilă la 
orice semn al prezenței lui. Trăind, în același timp, în ritmul 
propriei inimi, al nervilor ei care fierbeau. Trăise o emoție 
perversă care se născuse ca urmare a declaraţiei lui că se 
simţea nefericit. Tot era bine că nu suferea doar ea, nu rămânea 
singura care stătea trează toată noaptea. Când este vorba 
despre sentimente, suferinţa își caută întotdeauna un tovarăș. 

Cineva a bătut cu putere în geam. Luată prin surprindere, 
Maura a întors capul și a văzut o siluetă fantomatică uitându-se 
înăuntru. A coborât geamul și a dat ochii cu un polițist de 
patrulare. 

— Doctore Isles? A sosit ambulanța morgii. 

— Mulţumesc. Vin imediat. Geamul s-a ridicat cu un foșnet, și 
pe el au apărut dungi de umezeală. A oprit motorul și s-a uitat la 
Daniel. Avem de ales, a zis ea. Putem să ne simţim amândoi 
mizerabil. Ori ne putem vedea de vieţile noastre. Eu prefer să 
merg înainte. 

A coborât din mașină și a închis ușa. Apoi a inspirat adânc, și 
aerul i s-a părut atât de rece, încât a simţit că-i arde gâtlejul. 
Însă acea respiraţie i-a alungat și ultima urmă de nehotărâre, 
limpezindu-i mintea și făcând-o să se concentreze asupra a ceea 
ce avea de făcut în continuare. S-a îndepărtat de mașină fără să 
privească înapoi. A pornit din nou spre grupurile de polițiști, 
intrând și ieșind din insulele de lumină create de lămpile 
stradale. Acum Daniel se afla în spatele ei; iar înainte o aștepta 
femeia moartă. Și toți acei polițiști, care încă nu plecaseră. Ce 
așteptau? Răspunsuri pe care încă nu le putea da? 

Și-a strâns paltonul în jurul trupului, ca și cum ar fi vrut să 
respingă privirile lor, gândindu-se în același timp la Ajunul 
Crăciunului și la alt loc al unei crime. La Eve Kassovitz, care 
rămăsese pe stradă în acea noapte, ca să verse în zăpadă. Să fi 
presimţit Kassovitz că avea să fie urmatorul obiect al atenţiei 
Maurei? 

Tăcuţi, polițiștii s-au strâns cu toţii în apropierea casei, în timp 
ce brancardierii morgii au adus-o pe Eve Kassovitz din curte. 
Când brancarda pe care se afla cadavrul acoperit a ieșit pe 
poarta de fier, polițiștii au rămas cu capetele descoperite în 
vântul năprasnic, formând un șir solemn, pentru a saluta mut pe 
unul dintre ai lor. Nu s-au dispersat nici după ce targa a fost 
urcată în vehicul și ușile s-au închis. Și-a pus șepcile pe cap și au 
început să se îndrepte fără grabă spre mașinile lor de patrulare 
abia după ce luminile ambulanţei s-au mistuit în noapte. 

Și Maura se pregătea să pornească spre mașina ei, când ușa 
casei s-a deschis. A ridicat ochii către lumina caldă ce se revărsa 
dinăuntru și a văzut silueta unui bărbat care a venit la ea 
privind-o fix. 

— lertaţi-mă. Sunteţi doctorul Isles? a întrebat omul. 

— Da, de ce? 

— Domnul Sansone ar dori să vă invite în casă. Acolo e mult 
mai cald, și am pregătit un ibric de cafea. 

Aflată încă la baza scării, Maura a ezitat și a ridicat ochii spre 
lumina plăcută în care era învăluit majordomul. Acesta stătea 
drept, urmărind-o cu o neclintire bizară, lucru care a făcut-o să- 
și aducă aminte de o statuie în mărime naturală pe care o 
văzuse cândva într-un magazin care vindea cadouri-surpriză, un 
majordom din mucava, ţinând într-o mână o tavă cu băuturi. A 
aruncat o privire în lungul străzii, către mașina ei. Daniel 
plecase, așa că o aștepta o călătorie singuratică până la 
apartamentul pustiu. 

— Mulţumesc, a spus ea și a urcat treptele. Nu mi-ar strica o 
ceașcă de cafea. 

e DOISPREZECE 


A ajuns în holul de intrare, unde era cald. Faţa îi era toată 
amorţită de la vântul mușcător și rece. A început să-și simtă 
obrajii abia după ce a stat în faţa focului, cât a așteptat ca 
majordomul să-l anunţe pe domnul Sansone; a simţit înţepătura 
plăcută a nervilor redeșteptaţi, a pielii care se încălzește. A auzit 
murmurul discuţiei ce se purta în altă încăpere - glasul 
detectivului Crowe, apăsat când întreba câte ceva, apoi câte-un 
răspuns domol, abia auzit. O voce de femeie. Din șemineu a 
auzit pocnetul tăciunilor, și un firicel de fum i-a pătruns în nări, 
iar asta a făcut-o să-și dea seama că în vatră ardeau bușteni 
adevăraţi, ceea ce i-a anulat prima impresie că avea în faţă o 
imitație reușită, cu încălzire electrică. Însemna că și pictura 
foarte veche în ulei care atârna deasupra șemineului era 
autentică. Portretul unui bărbat purtând o robă de catifea de 
culoare roșie, având un crucifix la gât. Cu toate că nu era tânăr, 
iar în părul negru îi apăruseră fire argintii, în ochii lui sclipea un 
foc tineresc. In lumina pâlpâitoare din cameră, ochii aceia 
păreau extrem de vii și de pătrunzători. 

A simţit un fior și s-a întors, intimidată în mod straniu de 
privirea unui om care sigur murise demult. În cameră existau și 
alte curiozităţi, alte comori ce meritau examinate. A văzut 
scaune îmbrăcate în mătase în dungi, o vază chinezească având 
patina dată de secole, o masă din lemn de trandafir pe care se 
găseau o cutie de trabucuri și un vas din cristal plin cu brandy. 
Covorul pe care stătea avea o dungă de uzură pe centru, 
dovadă a vârstei lui și a nenumăratelor tălpi ce-l călcaseră, însă 
marginile lui, aproape neatinse,  evidenţiau calitatea 
neîndoielnică a lânii groase și măiestria ţesătorului. A privit spre 
picioare, la tapiseria înfățișând nenumărate viţe ce se împleteau 
pe fondul roșu ca vinul de Burgundia și încadrau un unicorn 
așezat sub coroana unui copac. Brusc, s-a simţit vinovată că 
stătea cu tălpile pe o asemenea capodoperă. S-a tras deoparte, 
pe podea, și s-a apropiat de vatră. 

A ajuns iarăși faţă în faţă cu portretul de deasupra șemineului. 
A ridicat din nou privirea spre ochii care păreau să se uite drept 
la ea. 

— Face parte dintre bunurile familiei de generaţii întregi. 
Uimitor cât de vii au rămas culorile, nu? Chiar și după patru 
veacuri. 

Maura s-a întors către bărbatul care tocmai intrase în cameră. 
Își făcuse apariţia atât de discret, de parcă s-ar fi materializat pe 
negândite în spatele ei, și o luase prin surprindere, așa că acum 
ea nu știa ce să-i răspundă. Purta un pulover negru pe gât, care 
contrasta șocant cu părul argintiu. După faţă, bărbatul nu părea 
să aibă mai mult de cincizeci de ani. Dacă ar fi trecut pe lângă el 
pe stradă, Maura sigur l-ar fi privit insistent, pentru că 
trăsăturile lui atrăgeau atenţia, părând în același timp uimitor 
de familiare. A remarcat fruntea lată și atitudinea aristocratică. 
Ochii lui au reflectat licărul flăcărilor din șemineu, dând impresia 
că erau iluminaţi din interior. Se referise la portret ca la o 
moștenire de familie, și Maura a remarcat imediat asemănarea 
dintre bărbatul imortalizat acolo și cel din fața ei. Ochii erau 
identici. 

El i-a întins mâna. 

— Bună seara, doctore Isles. Sunt Anthony Sansone. 

Privirea lui se fixase asupra feţei ei, iar ea s-a întrebat dacă 
nu cumva se mai văzuseră cu altă ocazie. 

„Nu. Sigur mi-aș fi adus aminte de un bărbat atât de 
atrăgător.” 

— Mă bucur că am ocazia să te cunosc, a zis el, strângându-i 
mâna. După câte am auzit despre tine. 

— De la cine? 

— De la doctorul O'Donnell. 

Maura a simţit că mâna îi îngheaţă în strânsoarea degetelor 
lui și s-a tras înapoi. 

— Nu-mi explic de ce aș deveni subiect de discuţie pentru 
alţii. 

— Are de spus numai lucruri frumoase despre tine. Crede-mă. 

— Asta mă surprinde. 

— De ce? 

— Pentru că eu nu pot vorbi la fel despre ea, a spus Maura. 

El a dat din cap, în semn că înțelege situaţia. 

— Da, poate stârni uneori antipatii. Până ajungi să o cunoști 
mai bine. Să-i preţuiești intuiţia. 

Ușa s-a deschis, dar atât de încet, încât Maura nu a auzit-o. 
Însă clinchetul delicat al ceștilor de porțelan a anunţat-o că 
majordomul pătrunsese în încăpere, aducând o tavă cu cești și 
un ibric. Le-a așezat pe o măsuţă, s-a uitat la Sansone cu o 
privire întrebătoare, apoi s-a retras. Nu fusese rostită nicio 
vorbă; stăpânul și majordomul comunicaseră doar din ochi și 
printr-un gest imperceptibil din cap - era tot vocabularul 
necesar celor doi, care se cunoșteau îndeajuns de bine ca să se 
dispenseze de cuvintele inutile. 

Sansone i-a făcut semn să se așeze, iar Maura s-a lăsat pe un 
fotoliu stil Empire, îmbrăcat în mătase vărgată. 

— Îmi cer scuze că te ţin în salonașul acesta, a zis el, dar 
poliţia a pus stăpânire pe restul încăperilor pe timpul anchetei. A 
turnat cafea în cești și i-a întins una. Am înţeles că ai examinat 
victima, adevărat? 

— Am văzut-o. 

— Și ce părere ai? 

— Ştii că nu pot face comentarii. 

El s-a rezemat de spătarul scaunului, părând a se simţi în 
largul său pe brocartul albastru cu auriu. 

— Nu mă refer la cadavru, a zis el. Ințeleg perfect de ce nu 
poţi discuta despre constatările medicale făcute. Vorbeam 
despre scenă în sine. Aspectul general al locului crimei. 

— Ar trebui să o întrebi asta pe anchetatorul principal, 
detectivul Rizzoli. 

— Mă interesează mai mult impresiile tale. 

— Eu sunt doctor. Nu detectiv. 

— Dar eu consider că ai o percepţie specială privind cele 
petrecute în grădina mea în această noapte. S-a aplecat ușor 
spre ea, fixând-o cu ochii negri ca de cărbune. Ai văzut 
simbolurile de pe ușa din spate? 

— Nu am dreptul să discut despre... 

— Doctore Isles, nu ai ce să divulgi. Am văzut și eu cadavrul. 
lar doctorul O'Donnell la fel. Când Jeremy a găsit femeia, a venit 
direct în casă pentru a ne anunţa. 

— lar apoi tu și O'Donnell aţi mers ca niște turiști să aruncaţi 
o privire? 

— Departe de noi ideea de turism. 

— V-aţi gândit cumva la urmele de tălpi pe care le-aţi distrus? 
La probele pe care probabil le-aţi modificat? 

— Am fost conștienți de ceea ce făceam. Trebuia să vedem de 
aproape locul crimei. 

— Trebuia? 

— Casa aceasta nu-mi este doar reședință. Ea este și un loc 
de întrunire pentru colegi din întreaga lume. Faptul că acest act 
de violenţă s-a petrecut atât de aproape ne-a alarmat. 

— Ar alarma pe oricine ar găsi un cadavru în propria grădină. 
Dar prea puţini oameni ar ieși afară cu oaspeţii ca să se uite la 
el. 

— Trebuia să aflăm dacă era vorba doar despre un act 
oarecare de violență. 

— Ori... 

— Un avertisment, adresat nouă. Sansone și-a lăsat ceașca de 
cafea pe masă și și-a îndreptat atenţia asupra ei, însă părea atât 
de concentrat, încât ea s-a simţit ca ţintuită pe scaunul tapițat. 
N-ai văzut simbolurile de pe ușă? Acel ochi? Cele trei cruci 
răsturnate? 

— Ba da. 

— Am înţeles că s-a mai petrecut o crimă, de Crăciun. O altă 
femeie. Și la locul acelei fapte s-au găsit cruci răsturnate, 
desenate pe peretele dormitorului. 

Nu era nevoie ca ea să-i dea o confirmare; bărbatul citise deja 
adevărul pe faţa ei. Maura aproape că a simţit privirea lui 
scormonitoare care descoperise deja prea multe despre ea. 

— Am putea discuta despre asta, a zis el. Cunosc deja 
amănuntele importante. 

— De unde? Cine ţi-a povestit? 

— Persoane de încredere. 

Ea a pufnit într-un fel care-i trăda neîncrederea. 

— Doctorul O'Donnell fiind una dintre aceste persoane? 

— Chiar dacă nu o placi, ea rămâne o autoritate în domeniu. 
Să nu uităm lucrările ei despre criminalii în serie. Ea înţelege 
aceste creaturi. 

— Unii ar spune că se identifică cu ele. 

— La un anumit nivel, trebuie să te identifici cu ele. Ea e 
dispusă să se strecoare în mintea lor. Să le examineze orice 
cotlon al creierului. 

Adică așa cum se simţise și Maura examinată de privirea de 
mai devreme a lui Sansone. 

— Trebuie să devii monstru ca să-i cunoşti pe monștri, a spus 
Maura. 

— Chiar crezi asta? 

— În privinţa doctorului O'Donnell, da. Cred asta. 

El s-a aplecat și mai mult spre ea, iar vocea i-a devenit tot 
mai domoală, ajungând aproape un murmur. 

— Antipatia față de Joyce pornește din raţiuni personale? 

— Personale? 

— Pentru că știe atât de multe despre tine. Despre familia ta. 

Descumpănită, Maura l-a privit fix, incapabilă să scoată vreun 
sunet. 

— Ne-a vorbit despre Amalthea, a zis el. 

— Nu avea acest drept. 

— Întemniţarea mamei tale este o chestiune publică. Știm cu 
toţii ce a făcut. 

— E vorba despre viaţa mea personală... 

— Da, iar ea reprezintă unul dintre demonii tăi personali. 
Înţeleg prea bine asta. 

— De ce dracu' te interesează asta? 

— Pentru că ne interesează persoana ta. Ai privit răul în ochi. 
L-ai văzut pe chipul mamei tale. Ştii că există acolo, în 
moștenirea ta. Asta mă fascinează, doctore Isles - faptul că 
provii dintr-un părinte atât de violent, și totuși, iată-te, lucrând 
de partea îngerilor. 

— Lucrez de partea științei și a raţiunii, domnule Sansone. 
Îngerii nu au niciun amestec. 

— Am înţeles, deci nu crezi în îngeri. Dar în omologii lor crezi? 

— Adică în demoni? a zis Maura și a pufnit în râs. Sigur că nu. 

El a privit-o o clipă cu o expresie ușor dezamăgită. 

— Dacă religia ta pare a fi știința și raţiunea, așa cum spui tu, 
cum explică știința ce s-a întâmplat în grădina mea? Și ceea ce 
s-a întâmplat de Crăciun? 

— Îmi ceri să explic răul. 

— Întocmai. 

— Nu pot. Nici știința nu poate. Răul există, pur și simplu. 

El a confirmat cu un gest din cap. 

— Exact. Există pur și simplu și se află mereu alături de noi. O 
entitate reală, care trăiește printre noi și ne urmărește. Așteaptă 

momentul potrivit să se hrănească. Majoritatea oamenilor nu 
sunt conștienți de el și nu-l recunosc, nici măcar atunci când îi 
atinge, când trece pe lângă ei pe stradă. Glasul lui a coborăt, 
ajungând o șoaptă. In acel moment de tăcere, Maura a auzit 
pocnetul lemnelor care ardeau în vatră și murmurul vocilor din 
camera alăturată. Dar tu îl recunoști, a zis el. L-ai văzut cu ochii 
tăi. 

— Am văzut doar ceea ce a văzut orice polițist. 

— Nu mă refer la crimele obișnuite. Soţi care-și omoară 
partenerii de viață, distribuitori de droguri care-și ucid 
concurenţii. Vorbesc despre ceea ce ai văzut în ochii mamei 
tale. Sclipirea aceea. Scânteia. Nu divină, ci lipsită de sfinţenie. 

O pală de vânt a gemut pe coș, împrăștiind cenușa, care s-a 
lovit de grătarul de protecţie. Flăcările au tremurat, micșorându- 
se dinaintea unui intrus nevăzut. In încăpere parcă s-a răcit 
brusc, ca și cum toată căldura și lumina fuseseră aspirate. 

— Inteleg perfect de ce nu vrei să vorbeşti despre Amalthea, 
a zis el. E cumplit să moștenești un asemenea sânge. 

— Ea nu are nimic de-a face cu ceea ce sunt, a zi Maura. Nu 
ea m-a crescut. Până în urmă cu câteva luni, nici n-am știut de 
existenţa ei. 

— Cu toate astea, ești foarte sensibilă în privinţa subiectului. 

Ea l-a privit drept în ochi. 

— Nici nu mă sinchisesc. 

— Mi se pare ciudat că nu-ţi pasă. 

— Doar nu moștenim păcatele părinţilor noștri. Și nici virtuțile 
lor. 

— Unele păcate sunt prea grele ca să se șteargă. A făcut un 
semn către pictura de deasupra șemineului. De acel om mă 
despart șaisprezece generații. Și, cu toate acestea, nu voi scăpa 
de moștenirea lui. Nu mă voi izbăvi niciodată de lucrurile pe 
care le-a făptuit. 

Maura a rămas cu privirea aţțintită asupra portretului. Din nou 
a impresionat-o asemănarea izbitoare dintre bărbatul viu care 
stătea alături de ea și chipul zugrăvit pe pânză. 

— Ai spus că pictura e moștenire de familie. 

— O moștenire de care nu m-am bucurat. 

— Cine a fost? 

— Monseniorul Antonino Sansone. Portretul a fost pictat la 
Veneţia, în 1561. La apogeul puterii lui. Ori, mai curând, la 
apogeul depravării lui. 

— Antonino Sansone? Numele tău? 

— Sunt descendentul lui direct. 

Încruntată, ea a privit pictura. 

— Dar el... 

— Da, a fost preot. Asta voiai să spui, nu? 

— Da. 

— Mi-ar lua toată noaptea ca să depăn povestea lui. Poate 
altă dată. Să ne mulțumim a spune că Antonino nu a fost un om 
sfânt. A făcut altor ființe umane niște lucruri care te-ar îndemna 
să pui la îndoială însuși înţelesul... A tăcut o clipă. Nu e un 
strămoș cu care să mă mândresc. 

— Dar îi ţii portretul expus în casă. 

— Ca memento. 

— Pentru ce? 

— Uită-te la el, doctore Isles. Seamănă cu mine, nu crezi? 

— Ciudat de mult. 

— De fapt, am putea fi fraţi. Tocmai de aceea stă agăţat 
acolo. Ca să-mi aducă aminte că răul are chip uman, unul chiar 
atrăgător. Ai putea trece pe lângă acel om, ai putea să-l vezi 
zâmbinduc-ți, dar ţi-ar fi imposibil să-ţi imaginezi ce gândește 
despre tine. Poţi examina un chip cât de mult vrei, dar niciodată 
nu vei ști precis ce se află dincolo de mască. S-a aplecat spre 
ea, iar părul lui a reflectat lumina focului ca o cască argintie. Ei 
arată la fel ca noi, doctore Isles, a zis el încet. 

— Ei? Rostești acest cuvânt de parcă ar reprezenta o specie 
diferită. 

— Poate că da. Atavisme ale altei ere. Știu doar că nu sunt la 
fel ca noi. lar singura modalitate de a-i identifica este să aflăm 
ce fac. Să ne luăm după urmele de sânge, să tragem cu urechea 
la ţipete. Să căutăm ceea ce majoritatea departamentelor de 
poliţie nu reușesc să remarce din cauza avalanșei de cazuri: 
asemănările. Noi căutăm dincolo de zgomotul de fond al 
crimelor de zi cu zi, al vărsărilor de sânge obișnuite, pentru a 
vedea punctele fierbinţi. Noi veghem pentru a descoperi urmele 
monștrilor. 

— Ce să înţeleg prin acest noi? 

— Oamenii cu care mă aflam în această seară. 

— Oaspeţii de la cină. 

— Noi împărtășim credinţa că răul nu este doar un concept. 
Este real și are o prezență reală. Are un chip. A făcut o pauză. 
Într-un anumit moment din viaţă, fiecare dintre noi l-am văzut în 
carne și oase. 

Maura a ridicat din sprâncene mirată. 

— Pe Satana? 

— Indiferent cum vrei să-l numești, a zis el, ridicând din 
umeri. S-au folosit multe nume pentru el, dacă pornim din 
vechime. Lucifer, Abigor, Samael, Mastema. Fiecare cultură are 
un nume pentru rău. Eu și prietenii mei ne-am lovit personal de 
el. l-am descoperit puterea și i-am recunoscut-o, doctore Isles. 
Și suntem speriaţi, a recunoscut el și a privit-o drept în ochi. Mai 
ales în această noapte. 

— Crezi că această crimă, comisă în grădina ta... 

— Are legătură cu noi. Cu ceea ce facem noi aici. 

— Mai precis? 

— Monitorizăm faptele monștrilor. Din această ţară, din 
întreaga lume. 

— Aţi înfiinţat un club de detectivi amatori? Pentru că mie 
așa-mi sună. 

Apoi și-a mutat privirea la portretul lui Antonino Sansone, 
care, neîndoielnic, valora o avere. O simplă privire în jur îi 
spunea Maurei că acest om avea o grămadă de bani de aruncat 
pe fereastră. Dar și timp de pierdut cu ocupaţii excentrice. 

— De ce a fost ucisă femeia aceea în grădina mea, doctore 
Isles? a întrebat el. De ce a ales casa mea, și tocmai în această 
seară? 

— Crezi că are legătură cu tine și cu acest club din care faci 
parte? 

— Ai văzut desenele cu cretă de pe ușa mea. Și desenele de 
la locul crimei din noaptea de Crăciun. 

— Dar nu am nici cea mai vagă idee ce semnifică ele. 

— Crucile răsturnate sunt simboluri satanice obișnuite. Dar 
ceea ce mă interesează este cercul trasat cu cretă în casa lui 
Lori-Ann Tucker. Cel de pe podeaua bucătăriei. 

Nu avea rost să nege realitate; acest om cunoștea toate 
detaliile. 

— Bun, dar ce semnifică acel cerc? 

— Ar putea fi un cerc de apărare. Un alt simbol preluat din 
ritualurile satanice. Trasând un cerc, Lori-Ann a încercat, 
pesemne, să se protejeze. Poate a încercat să ţină sub control 
forțele pe care le invoca din beznă. 

— Stai puţin. Crezi că victima l-a desenat, ca să îl alunge pe 
diavol? 

Tonul vocii ei nu lăsa niciun dubiu în privinţa părerii ei despre 
teoria avansată de Sansone - o absurditate fără egal. 

— Dacă l-a trasat ea, atunci nu știa pe cine - sau ce - invoca. 

Brusc, flăcările au fâlfâit, ridicându-se ca niște gheare 
orbitoare. Maura s-a întors și a văzut ușa deschizându-se, și în 
cadrul ei a apărut doctorul Joyce O'Donnell. Aceasta s-a oprit, 
evident surprinsă de prezenţa Maurei în cameră. Apoi și-a 
îndreptat atenţia asupra lui Sansone. 

— Ce norocoasă am fost. După două ore de interogatoriu, 
drăguţii de polițiști din Boston au hotărât că, în sfârșit, pot pleca 
acasă. Anthony, masa oferită de tine a fost extraordinară. Nu vei 
reuși nicicând să depășești ce ai realizat în seara asta. 

— Să sperăm că așa se va întâmpla, a zis Sansone. Dă-mi 
voie să-ţi aduc paltonul. 

S-a ridicat și a deschis un panou de lemn, dând la iveală un 
dulap ascuns. A ţinut apoi paltonul din blană, iar O'Donnell s-a 
strecurat în el cu o graţie de felină, atingându-i mâinile cu părul 
blond. Maura a perceput o anumită familiaritate în acel contact 
de o clipă, un dans elegant între doi oameni care se cunoșteau 
bine. 

Poate chiar prea bine. 

În timp ce-și încheia nasturii, O'Donnell s-a uitat cu atenţie la 
Maura. 

— A trecut ceva timp, doctore Isles, a spus ea. Cum se simte 
mama ta? 

„Întotdeauna atacă la vena jugulară. Nu-i îngădui să vadă că a 
nimerit ţinta.” 

— Habar n-am, a răspuns Maura. 

— Nu te-ai întors să o vezi? 

— Nu. Dar probabil știai asta. 

— A, eu am terminat discuţiile cu Amalthea cu mai bine de o 
lună în urmă. De atunci n-am mai văzut-o. Încet, O'Donnell și-a 
tras mănușile de lână pe degetele lungi și elegante. Ultima oară 

când am văzut-o, se simţea foarte bine, dacă te interesează 
cumva. 

— Nu mă interesează. 

— Acum au pus-o să lucreze în biblioteca închisorii. A devenit 
pasionată de lectură. Citește orice carte de psihologie pe care o 
poate găsi. O'Donnell a făcut o pauză, ca să-și aranjeze mai bine 
mănușile pe degete. Dacă ar fi avut norocul să meargă la 
universitate, ar fi devenit o somitate în materie. 

„Însă mama mea a ales altă cale. Aceea de animal de pradă. 
De măcelar.” Indiferent cât de mult s-ar fi străduit Maura să se 
distanțeze, indiferent cât de mult ar fi încercat să nu se 
gândească la Amalthea, nu reușea să se uite în oglindă fără să 
vadă ochii mamei ei, maxilarul ei. Monstrul care îi întorcea 
privirea din oglindă. 

— Anamneza ei va ocupa un capitol întreg în următoarea mea 
carte, a spus O'Donnell. Dacă vei dori vreodată să stai de vorbă 
cu mine, cazul ei s-ar limpezi și mai mult. 

— Nu am ce adăuga. 

Anticipând că va fi refuzată, O'Donnell s-a mulțumit să 
zâmbească. 

— Merită să întrebi, a spus ea și s-a uitat la Sansone. Privirea 
ei a zăbovit, semn că ar mai fi voit să spună ceva, dar nu putea 
în prezenţa Maurei. Noapte bună, Anthony. 

— Vrei să-l pun pe Jeremy să te însoţească până acasă, 
pentru a fi siguri? 

— Nici gând, a zis ea și i-a aruncat un zâmbet care i s-a părut 
Maurei o parte a unui joc amoros. Îmi port și singură de grijă. 

— Joyce, trecem printr-o situaţie deosebită. 

— Ți-e teamă? 

— Am fi nebuni dacă nu ne-am teme. 

Ea și-a azvârilit fularul în jurul gâtului, un gest teatral menit să 
accentueze faptul că ea nu voia să admită că teama, ceva foarte 
vulgar, o va face să ezite. 

— Te sun mâine. 

A deschis ușa, lăsând să pătrundă în încăpere o rafală de aer 
rece, un vârtej de fulgi, care s-au împrăștiat ca niște puncte 
sclipitoare pe covorul foarte vechi. 

— Ai grijă, i-a spus el. 

A rămas în ușă, urmărind-o pe O'Donnell îndreptându-se către 
mașină. Într-un final, s-a întors din nou cu faţa spre Maura. 

— Așadar, tu și prietenii tăi credeţi că vă aflaţi de partea 
îngerilor, a spus Maura. 

— Așa credem. 

— lar ea de partea cui este? 

— Știu foarte bine că între ea și forțele de ordine nu există 
sentimente de iubire. Faptul că slujește ca martor al apărării o 
pune în contradicție cu acuzarea. Numai că eu o cunosc pe 
Joyce de trei ani. Știu de partea cui este. 

— Poţi băga mâna în foc pentru ea? 

Apoi Maura și-a ridicat paltonul, pe care îl așezase pe un 
taburet. El nu a încercat să o ajute la îmbrăcat; probabil simţise 
că ea, spre deosebire de O'Donnell, nu avea chef să fie 
cocoloșită. În timp ce-și încheia nasturii, a simţit că era urmărită 
de două perechi de ochi. Portretul lui Antonino Sansone o 
privea, iar ochii acelui bărbat străpungeau ceţurile a patru 
secole, astfel că nu a rezistat ispitei de a arunca o privire în 
direcţia tabloului, către bărbatul ale cărui acţiuni întreprinse cu 
multe generaţii în urmă îl făceau să se cutremure pe cel care îi 
ducea numele mai departe. 

— Spui că ai privit răul în ochi, a reluat ea, întorcându-se 
către gazda ei. 

— Amândoi am făcut-o. 

— Atunci ar trebui să știi deja că apelează la haine de 
împrumut, a spus ea. 

Apoi a ieșit din casă și a inspirat aerul care părea să 
sclipească, asemenea ceţii. Trotuarul se întindea dinaintea ei ca 
un râu întunecat, iar felinarele aruncau insule de lumină palidă. 
Pe stradă era parcată o mașină de patrulă, cu motorul mergând 
la ralanti. Maura a zărit silueta unui polițist stând la volan. A 
ridicat o mână în semn de salut. 

Polițistul i-a răspuns. 

„N-am niciun motiv să fiu agitată, a încercat ea să se 
liniștească, mergând spre propriul automobil. Mașina e în 
apropiere, iar în zonă e și un poliţist.” Sansone gândea la fel. 
Maura a aruncat o privire peste umăr și l-a văzut pe bărbat pe 
trepte, urmaărind-o. Cu toate astea, a scos cheile mașinii și a 
ținut degetul mare deasupra butonului de declanșare a alarmei. 
In timp ce se deplasa pe trotuar, a fost atentă la umbre, căutând 
să depisteze orice mișcare, oricât de neînsemnată. A simţit că 

încordarea din umeri a dispărut abia după ce a urcat în mașină 
și a auzit portierele blocându-se. 

„E momentul să merg acasă. Să beau ceva tare.” 

Ajunsă acasă, a găsit două mesaje noi pe robotul telefonic. A 
făcut primul drum în bucătărie, ca să-și pună un pahar de 
brandy, apoi s-a întors în camera de zi și, în timp ce a sorbea, a 
apăsat pe butonul de redare a mesajelor. Auzind glasul primului 
apelant, a rămas nemișcată. 

— Sunt Daniel. Nu-mi pasă cât de târziu este când o să asculți 
mesajul meu. Dar telefonează-mi, te rog. N-aș vrea să cred că tu 
și... O pauză. Maura, trebuie să stăm de vorbă. Sună-mă! 

Nu a făcut niciun gest. A rămas locului, ţinând în mână 
paharul cu brandy, simţindu-și degetele amorțite tot timpul cât 
s-a derulat cel de-al doilea mesaj. 

— Doctore Isles, sunt Anthony Sansone. Voiam să mă asigur 
că ai ajuns cu bine acasă. Telefonează-mi ca să mă anunțţi, te 
rog. 

Robotul a amuţit. Maura a respirat adânc, a întins mâna după 
receptor și a format numărul. 

— Reședința Sansone. Jeremy la telefon. 

— Sunt doctorul Isles. Vrei să...? 

— Bună seara, doctore. O clipă, să-l chem. 

— Anunţă-l că am ajuns acasă. 

— Știu că ţine foarte mult să discute cu dumneavoastră. 

— Nu-l mai deranja. Noapte bună. 

— Noapte bună, doamnă doctor. 

Maura a închis și a rămas cu mâna deasupra receptorului, 
dorind parcă să mai formeze un număr. 

O bufnitură pe verandă a făcut-o să-și îndrepte brusc spatele. 
S-a dus până la ușa de la intrare și a aprins lumina din curte. 
Afară, vântul răscolea zăpada fină ca un praf. Pe verandă, un 
turțur zăcea în bucăți, semănând cu un pumnal spart. A stins 
lumina, însă a mai zăbovit la fereastră, privind în noapte; a 
văzut un camion al municipalităţii trecând încet, cu motorul 
ambalat, împrăștiind sare pe strada îngheţată. 

A revenit pe canapea și s-a uitat lung la telefon, timp în care a 
sorbit restul de brandy. 

„Trebuie să stăm de vorbă, Maura. Sună-mă.” 

A pus paharul pe masă, a stins lampa și s-a dus la culcare. 

e TREISPREZECE 


22 iulie. Faza lunii: primul pătrar. 

Mătușa Amy stă la mașina de gătit și amestecă într-o cratiţă 
cu ghiveci, având pe faţă o expresie de vacă fericită. In această 
zi închisă, cu nori întunecaţi care se adună pe cer spre apus, ea 
pare să nu ia în seamă bubuitul tunetelor. In lumea ei, fiecare zi 
este însorită. Nu vede niciun rău, nici nu se teme de el. 
Seamănă cu vitele de la ferma de jos, de lângă drum, care se 
îngrașă cu trifoi și habar nu au că pe lume există și abator. Ea 
nu este în stare să vadă mai departe de propria fericire, nu are 
ochi pentru prăpastia ce se cască la picioarele ei. 

Nu seamănă defel cu mama. 

Mătușa Amy se întoarce de la mașina de gătit și ne anunţă: 

— Cina e aproape gata. 

— Aranjez eu masa, mă ofer, iar ea îmi surâde 
recunoscătoare. Nu e nevoie de eforturi mari ca să o fac fericită. 
În vreme ce aranjez farfuriile şi șervețelele pe masă și plasez 
furculiţele cu dinţii în jos, după moda franțuzească, îi simt 
privirea iubitoare. Ea vede doar un băiat tăcut și agreabil; e 
oarbă la ceea ce sunt eu de fapt. 

Doar mama mea știe adevărul. Ea poate urmări neamul 
nostru tocmai până la Hyksos, care a domnit peste partea de 
nord a Egiptului, într-o vreme când Zeul Războiului era sacru. 
„Prin venele tale curge sângele vânătorilor din Antichitate, mi-a 
spus mama. Dar e preferabil să nu vorbești despre asta, pentru 
că oamenii nu vor înţelege.” 

Vorbesc puţin după ce ne așezăm la masă. Membrii familiei 
flecăresc suficient cât să alunge orice clipă de tăcere. Vorbesc 
despre ce a făcut Teddy astăzi la lac sau ce a auzit Lily acasă la 
Lori-Ann. Despre recolta de roșii pe care o vor avea în august. 

După ce am terminat masa, unchiul Peter a spus: 

— Cine vrea să meargă până-n oraș la o îngheţată? 

Sunt singurul care preferă să rămână acasă. 

Îi urmăresc din ușa de la intrare în timp ce se îndepărtează cu 
mașina. Imediat ce aceasta dispare în josul dealului, urc treptele 
și intru în dormitorul mătușii și al unchiului. Abia așteptam șansa 

de a-l explora. În încăpere miroase a ceară de lustruit mobilierul, 
cu aromă de lămâie. Patul este ordonat făcut, însă observ 
câteva amănunte care trădează dezordinea - pantalonii de blugi 
ai unchiului aruncaţi pe spătarul unui scaun, câteva reviste pe 
noptieră - care confirmă că în acea încăpere trăiesc oameni. 

În baia lor, deschid dulăpiorul de medicamente și descopăr, 
alături de obișnuitele pilule contra durerilor de cap și a răcelilor, 
o reţetă veche de doi ani, pe numele doctorului Peter Saul. 

„Valium, 5 mg. A se lua câte o tabletă de trei ori pe zi, după 
necesităţi, pentru dureri de spate.” 

Mai sunt cel puţin zece, douăsprezece pastile rămase în 
flacon. 

Revin în dormitor. Deschid sertarele dulapului și descopăr că 
mătușa mea poartă sutien cu cupă B. Și că lenjeria ei este din 
bumbac, și că unchiul meu poartă șorturi mărime medie. Intr-un 
sertar de jos, găsesc o cheie. E prea mică pentru a fi de la vreo 
ușă. Cred că știu unde se potrivește. 

La parter, în biroul unchiului meu, introduc cheia într-o 
încuietoare, iar ușa dulapului se deschide fără probleme. Pe 
raftul dinăuntru se află un pistol vechi, pe care l-a moștenit de la 
tatăl lui, singurul motiv pentru care nu s-a debarasat de el. Nu l- 
a scos niciodată; cred că se teme puţin de el. 

Încui dulapul și pun cheia la loc în sertar. 

O oră mai târziu, aud mașina oprind pe alee și ies ca să-i 
întâmpin în vreme ce ei intră în casă. 

Mătușa Amy îmi zâmbește de cum mă vede. 

— Îmi pare rău că nu ai venit cu noi. Te-ai plictisit rău? 

e PAISPREZECE 


Scrâșnetul frânelor camionului a făcut-o pe Lily Saul să se 
trezească speriată. A ridicat capul, gemând din cauza gâtului 
care o durea, și a clipit somnoroasă către peisajul rural ce defila 
pe lângă ea. Tocmai se crăpa de ziuă, iar ceața de dimineaţă era 
o boare aurie ce plutea peste viile și livezile încărcate de rouă. 
Spera din tot sufletul ca sărmanii Paolo și Giorgio să fi ajuns într- 
un loc măcar la fel de frumos; cei doi ar fi meritat din plin să 
ajungă în rai. 

„Insă eu nu-i voi revedea acolo. Asta va fi singura mea șansă 
de a vedea cum arată raiul. Aici și acum. Un moment de pace, 
infinit de preţios, pentru că știu că nu va ţine mult.” 

— A, te-ai trezit, în sfârșit, a spus șoferul în italiană, cântărind- 
o din ochi. 

Noaptea trecută, când oprise pe marginea șoselei, chiar la 
ieșirea din Florenţa, ca să o ia cu el, fata nici nu se uitase prea 
bine la el. Acum, când lumina dimineţii pătrundea pieziș în 
cabina camionului, ea i-a remarcat trăsăturile aspre, fruntea 
teșită și barba crescută peste noapte. l-a citit imediat întrebarea 
din privire: „Domnișoară, vrei sau nu?” Americancele erau 
mereu prăzi ușoare. Dacă li se oferea o plimbare gratis ori un 
loc de dormit peste noapte, erau gata să se culce cu șoferii. 

„Asta se va întâmpla când o să îngheţe iadul”, a promis în 
gând Lily. Asta nu însemna că nu se culcase cu unul sau doi 
necunoscuţi. Poate mai fuseseră și alţii, însă atunci fusese vorba 
de măsuri disperate. Acei bărbați avuseseră măcar ceva farmec 
și îi oferiseră lucrurile de care avea nevoie în acele momente - 
nu doar adăpost, ci protecţia unor braţe de bărbat. Şansa de a 
se bucura pentru o clipă de dulcea amăgire că cineva era în 
stare să o protejeze. 

— Dacă ai nevoie de locuinţă, i-a spus șoferul, am un 
apartament în oraș. 

— Îţi mulțumesc, dar nu e nevoie. 

— Ai unde să te duci? 

— Am... prieteni. M-au invitat să stau la ei. 

— Unde anume, în Roma? Ca să știu unde te las. 

Şoferul și-a dat seama că ea minţea. O punea la încercare. 

— Serios, i-a zis el. Nu e nicio problemă. 

— Lasă-mă în apropierea gării. Prietenii mei locuiesc în zonă. 

Privirea lui i-a măturat din nou chipul. Lui Lily nu i-au plăcut 
ochii lui. A văzut în ei răutate; o făceau să se gândească la 
sticlirea din ochii unui șarpe încolăcit, gata să atace în orice 
clipă. 

Brusc, el a ridicat nepăsător din umeri, apoi a arborat un 
zâmbet, vrând să arate astfel că nu-i păsa câtuși de puţin. 

— Ai mai fost la Roma? 

— Sigur. 

— Vorbești foarte bine italiana. 

„Da, dar nu suficient de bine. Localnicii își dau seama că sunt 
o străină de cum deschid gura.” 

— Cât o să stai în oraș? 

— Nu știu. „Până nu voi mai fi în siguranţă. Până plănuiesc 
următoarea mutare.” 

— Dacă o să ai vreodată nevoie de ajutor, poţi să-mi 
telefonezi, a zis el, scoțând o carte de vizită din buzunarul 
cămășii și întinzându-i-o. Ai acolo numărul meu de mobil. 

— O să te sun cândva, a spus ea, dând drumul cărţii de vizită 
în rucsac. 

„Lasă-l să-și facă iluzii.” În felul ăsta, nu avea să-i facă 
probleme la coborâre. 

La Stazione Termine din Roma, ea s-a dat jos din cabina 
camionului și a fluturat mâna în semn de rămas-bun. S-a simţit 
privită insistent cât a traversat strada, către gară. Nu s-a uitat 
înapoi, ci a intrat direct în clădire. Ajunsă acolo, la adăpostul 
geamurilor, s-a întors să se uite la camionul lui. L-a văzut rămas 
acolo, așteptând. „Hai, cară-te. Dispari dracului din viața mea.” 

Ajuns în spatele camionului, un taximetrist a claxonat; abia în 
acel moment s-a urnit camionul. 

Lily a ieșit din gară și a mers agale până în Piazza della 
Repubblica, unde s-a oprit câteva clipe, ameţită de mulţimea de 
oameni, de arșiță, de hărmălaie și de gaze de eșapament. 
Înainte de a ieși din Florenţa, reușise să treacă pe la un 
bancomat, de unde extrăsese trei sute de euro, așa că simțea 
că are situaţia sub control. Cheltuind cu măsură, putea rezista 
vreme de două săptămâni. Trăind cu pâine, cașcaval și cafea, 
adăpostindu-se în cele mai prăpădite hoteluri. Acela era 

cartierul în care putea găsi cazarea cea mai ieftină. Și, având în 
vedere grupurile numeroase de turiști străini care intrau și 
ieșeau din gară, Lily se putea strecura cu ușurință printre 
aceștia. 

Trebuia totuși să fie prevăzătoare. 

Oprindu-se în faţa unui magazin cu de toate, s-a gândit cum 
își putea schimba înfățișarea fără mari eforturi. Să-și vopsească 
părul? Nu. În ţara frumuseţilor brunete, era cel mai bine să 
rămână brunetă. Probabil că se impunea o schimbare a 
garderobei. Să nu mai arate atât de americancă. Să renunţe la 
blugi, în favoarea unei rochiţe ieftine. A intrat într-un magazin 
prăfuit și, jumătate de oră mai târziu, a ieșit purtând o rochie 
albastră, din bumbac. 

Într-un acces de extravaganţă, s-a răsfățat apoi cu o farfurie 
ce dădea pe dinafară de spaghete Bolognese, prima ei masă 
caldă după două zile de călătorie. Sosul s-a dovedit nu tocmai 
reușit, iar pastele erau îmbibate de apă și fierte mai mult decât 
ar fi trebuit, însă a mâncat tot, adunând fiecare fărâmă de carne 
cu ajutorul dumicaţilor de pâine. Apoi, simţindu-și stomacul plin, 
cu umerii apăsați de arșiță, a pornit, pe jumătate somnoroasă, 
în căutarea unui hotel. A găsit unul pe o străduță murdară. In 
fața intrării câţiva câini își marcaseră trecerea pe acolo. La 
ferestre fluturau rufe spălate, iar o pubelă din care gunoiul și 
sticlele sparte dădeau pe afară era năpădită de muște. 

Perfect. 

Camera pe care a închiriat-o dădea spre o curte interioară 
plină de umbre. În timp ce-și descheia rochia, a rămas cu 
privirea fixată asupra unei pisici scheletice care se repezise 
asupra unui lucru prea mic pentru ca ea să-și dea seama ce era. 
O bucată de sfoară? Vreun șoricel nefericit? 

După ce s-a dezbrăcat și a rămas în lenjerie intimă, s-a 
prăbușit pe patul deșelat și a ascultat zdrăngănitul aparatelor de 
aer condiţionat din curte, claxoanele stridente și uruitului de 
autobuze din Orașul Etern. „Un oraș cu patru milioane de 
locuitori reprezintă un loc potrivit pentru a te ascunde o vreme, 
a gândit ea. Nimeni nu mă va găsi aici cu una, cu două.” 

Nici măcar Diavolul. 

e CINCISPREZECE 


Casa Edwinei Felway se găsea în suburbia Newton. Era 
așezată la marginea terenului pe care se afla Braeburn Country 
Club, cu vedere către pârâul Cheesecake, acum doar o panglică 
șerpuitoare și lucioasă de gheaţă. Cu toate că nu era cea mai 
mare casă de pe strada aceea cu reședințe impunătoare, 
excentricitatea ei fermecătoare o făcea să se deosebească de 
vecinele ei mai impresionante. Viţele groase de glicină se 
cățăraseră pe pereţii de piatră și se agăţaseră de ei ca niște 
degete bolnave de artrită, așteptând primăvara pentru a încălzi 
articulațiile chinuite și pentru a scoate flori. Încadrată de una 
dintre coloanele de susținere, o fereastră mare cu vitraliu părea 
să privească în afară ca un ochi multicolor. Sub acoperișul 
ascuţit din ardezie, ţurțurii sclipeau ca niște dinţi zimţaţi. În 
curtea din faţa casei, câteva sculpturi își ițeau capetele 
acoperite de gheaţă, de parcă ar fi ieșit dintr-o hibernare 
petrecută sub un strat gros de zăpadă: o zână înaripată, 
îngheţată în plin zbor. Un balaur, a cărui respiraţie arzătoare era 
stinsă pe moment. O fată mlădioasă ca o salcie, având cununa 
de flori de pe cap transformată de iarnă într-o coroană de 
ghiocei. 

— Ce părere ai? a întrebat Jane după ce a privit pe geamul 
mașinii către casă. Două milioane? Două și jumătate? 

— In cartierul acesta, imediat lângă terenul de golf? Cred că 
face mai curând vreo patru milioane, a spus Barry Frost. 

— Casa asta veche și ciudată? 

— Eu nu cred că e chiar atât de veche. 

— Mda, dar cineva s-a chinuit mult de tot ca s-o facă să pară 
astfel. 

— Ține de atmosferă. La asta mă refeream. 

— Adevărat. Casa celor șapte pitici. 

Jane a virat, intrând pe alee, și a oprit lângă o furgonetă. Când 
au coborât pe pietrele bine presărate cu nisip, Jane a observat 
pe parbrizul furgonetei plăcuţa anunțând o persoană cu 
handicap. Uitându-se pe lunetă, a văzut și un lift pentru scaunul 
cu rotile. 

— A, bună ziua! Sunteţi detectivii pe care-i aştept? s-a auzit 
un glas foarte sonor. Femeia care stătea pe verandă și le făcea 
semn cu mâna era, evident, lipsită de orice handicap. 

— Doamna Felway? a întrebat Jane. 

— Da. Detectivul Rizzoli? 

— Da, și partenerul meu, detectivul Frost. 

— Să fiți atenţi la pietrele acelea de râu, sunt lunecoase. Eu 
mă străduiesc să presar nisip pe alee, dar, vă asigur, nimic nu 
se compară cu niște pantofi sănătoși. 

„Sănătos” era un cuvânt care se aplica neîndoielnic 
garderobei Edwinei Felway, a remarcat Jane, când a urcat 
treptele ca să strângă mâna femeii. Gazda purta o haină largă 
din tweed, pantaloni de lână și cizme din cauciuc, costumaţia 
unei englezoaice de la țară, rol pe care ea părea să-l joace 
foarte bine, începând cu accentul și terminând cu cizmele verzi 
din picioare. Cu toate că sărise mai mult ca sigur de șaizeci de 
ani, stătea dreaptă și neclintită ca un copac, cu umerii largi ca ai 
unui bărbat și cu faţa ușor îmbujorată de ger. Părul cărunt, tăiat 
cu un breton simplu, era prins la spate cu agrafe mari din baga, 
ceea ce îi scotea în evidenţă fața cu pomeţi proeminenţi și ochii 
albaștri și limpezi cu care cerceta totul. 

— Am pus deja ibricul la fiert, a spus Edwina, conducându-i în 
casă. Asta în caz că doriţi un ceai. 

A închis ușa, și-a scos cizmele, rămânând în șosete, apoi a 
luat în picioare niște papuci destul de uzaţi. De la etaj s-a auzit 
lătrat de câini. Mari, judecând după sunet. 

— Ah, i-am închis în dormitor. Nu sunt prea disciplinaţi în 
prezenţa străinilor. Și pot intimida vizitatorii. 

— Să ne descălțăm? a întrebat-o Frost. 

— Doamne ferește! Câinii sunt când afară, când înăuntru, și 
aduc nisip pe labe. Nu-mi fac eu griji că se murdărește podeaua. 
Daţi-mi paltoanele. 

Când și-a scos paltonul, Jane nu s-a putut abţine și a privit în 
sus, către tavanul arcuit. Grinzile aparente aminteau de acelea 
din sălile castelelor medievale. lar fereastra rotundă cu vitraliu 
pe care o observase de afară îngăduia luminii să se filtreze într- 
o nuanță ca de acadea. Oriunde s-ar fi uitat, pe fiecare perete 
vedea ciudățenii. O nișă adăpostind o madonă de lemn, 
decorată cu aplicaţii de aur și cu sticlă multicoloră. Un triptic 
ortodox rusesc, pictat în tonuri amintind de rubine. Statuete 

animaliere sculptate, șaluri de rugăciune tibetane și un șir de 
strane medievale din stejar. lar rezemat de un perete se vedea 
un stâlp totemic indian care se înălța până la etaj. 

— Grozav, a exclamat Frost. Aveţi o casă extrem de 
interesantă, doamnă. 

— Soțul meu a fost antropolog. Și colecționar, până când nu 
am mai avut loc să expunem toate obiectele strânse. A făcut 
semn către capul de vultur care îi privea cu ochi reci din vârful 
stâlpului totemic. Acesta a fost obiectul lui preferat. Mai avem 
asemenea lucruri la păstrare. Pesemne că valorează o avere, 
dar eu m-am atașat de fiecare lucrușor, indiferent cât de urât ar 
fi, și nu mă îndur să mă despart de ele. 

— lar soţul este... 

— Decedat, a spus ea fără nicio șovăială. Ca pe un fapt de 
viaţă. Era ceva mai în vârstă decât mine. Sunt văduvă de ani 
buni. Dar cincisprezece ani ne-am înţeles foarte bine. 

Apoi le-a agăţat paltoanele în cuier, și Jane a reușit să arunce 
o privire în dulapul de haine aglomerat, remarcând un baston 
din abanos având drept măciulie un craniu uman. „Ce 
monstruozitate, eu l-aș fi aruncat de mult.” 

Edwina a închis ușa dulapului și i-a privit. 

— Sunt convinsă că abia respiraţi din cauza acestei anchete. 
De aceea, ne-am gândit să vă facem sarcina mai ușoară. 

— Mai ușoară? s-a mirat Jane. 

Țiuitul tot mai strident al ceainicului a făcut-o pe Edwina să 
arunce o privire către hol. 

— Să mergem în bucătărie, a propus ea, și i-a condus în 
zgomotul scos de tălpile papucilor târâţi pe podeaua din stejar, 
roasă de vreme. Anthony ne-a prevenit că o să ne puneţi multe 
întrebări, de aceea am așternut pe hârtie o dare de seamă 
completă. Tot ce mai ţinem minte de seara trecută. 

— Domnul Sansone a discutat acest lucru cu dumneavoastră? 

— Mi-a telefonat noaptea trecută ca să-mi spună tot ce s-a 
petrecut după plecarea mea. 

— Îmi pare rău că a făcut-o. Ar fi fost mai bine dacă nu aţi fi 
discutat cu el pe marginea acestui subiect. 

Edwina s-a oprit în mijlocul holului. 

— De ce? Ca să abordăm problema ca niște orbi? Dacă vrem 
să fim de ajutor poliţiei, trebuie să fim siguri de fapte. 

— Eu prefer declaraţiile independente de la martori. 

— Fiecare membru al grupului nostru este independent, 
credeţi-mă. Fiecare își menţine părerile. Anthony nici nu ar dori 
ca lucrurile să se petreacă altfel. Tocmai de aceea cooperăm 
atât de bine. 

Țiuitul ceainicului s-a oprit brusc, iar Edwina a aruncat o 
privire către bucătărie. 

— Aha, înseamnă că el a reușit. 

ER Cine se mai afla în casă? 

Edwina s-a grăbit să intre în bucătărie, spunând: 

— Lasă-mă pe mine! 

— S-a rezolvat, Winnie, am umplut deja vasul. Ai vrut ceai 
irlandez pentru dejun, da? 

Bărbatul stătea într-un cărucior cu rotile, cu spatele la 
vizitatori. Așadar, acela era proprietarul furgonetei de pe alee. 
Și-a întors scaunul ca să-i salute, iar Jane a remarcat smocul de 
păr castaniu și moale, ochelarii cu rame groase din baga și ochii 
cenușii. Au măsurat-o pe Jane cu o privire directă și curioasă. 
Părea suficient de tânăr pentru a fi fiul Edwinei - nu părea să fi 
împlinit treizeci de ani. După accent, părea american, și nu 
exista nicio asemănare între Edwina, sănătoasă și robustă, și 
acel tânăr palid. 

— Să facem prezentările, a spus Edwina. Detectivul Frost și 
detectivul Rizzoli. lar el este Oliver Stark. 

Jane l-a privit cu atenţie pe tânăr. 

— Aţi fost unul dintre oaspeţii de la cina de seara trecută. La 
domiciliul domnului Sansone. 

— Da, a confirmat Oliver, apoi a făcut o pauză, încercând să 
descifreze expresia de pe faţa ei. E ceva rău în asta? 

— Sperasem să discutăm separat cu fiecare. 

— Detectivii nu sunt încântați că am discutat deja despre caz 
între noi, a redat Edwina pe scurt situaţia. 

— Păi am anticipat că așa vor reacţiona, nu-i așa, Winnie? 

— Dar e mult mai eficient în acest fel, când asamblezi toate 
amănuntele. Așa economisim timp. Edwina s-a apropiat de masa 
de bucătărie și a strâns un maldăr de ziare, începând cu 
Bangkok Post și terminând cu The Irish Times. Le-a mutat pe un 
blat alăturat, după care a tras două scaune. Veniţi, vă rog, 
așezaţi-vă. Mă duc să aduc dosarul. 

— Dosarul? s-a mirat Jane. 


117 


— Sigur, noi am iniţiat deja un dosar. Anthony s-a gândit că 
veţi dori un exemplar. 

Apoi a ieșit din bucătărie, și au auzit-o urcând treptele cu pași 
apăsați. 

— E rezistentă ca un arbore sequoia, nu credeți? a zis Oliver. 
Până să o cunosc, n-am știut că englezii sunt atât de puternici. 
Și-a împins apoi scaunul până lângă masă și le-a făcut semn să 
se așeze. Știu că tot ce vă propunem contravine principiilor în 
care credeţi. Anchetarea independentă a martorilor, și restul. 
Dar acest demers sporește eficiența. Plus că azi-dimineaţă am 
purtat o discuţie tip conferinţă cu Gottfried, așa că veți avea trei 
declaraţii simultan. 

— Vă referiţi la Gottfried Baum? l-a întrebat Jane. Cel de-al 
patrulea oaspete la cină? 

— Da. Trebuia să fie Bruxelles la seara trecută, și tocmai de 
aceea el și Edwina au plecat de la masă ceva mai devreme. L- 
am sunat acum câteva ore ca să comparăm observațiile. 
Amintirile noastre seamănă foarte mult între ele, a zis el și a 
zâmbit vag. Probabil că e una dintre puţinele ocazii când ne 
punem de acord în legătură cu ceva. 

Jane a oftat. 

— Știţi ceva, domnule Stark... 

— Nimeni nu-mi spune așa. Prefer Ollie. 

Jane s-a așezat, pentru a-l privi în faţă. El i-a susţinut privirea 
cu o expresie ușor amuzată, lucru care a iritat-o. Părea să 
spună: „Sunt deștept, și știu asta. Mai inteligent decât nu știu ce 
polițistă”. O mai irita și faptul că, probabil, el avea dreptate; 
arăta, ca băiatul genial de care te temi întotdeauna atunci când 
se așază alături de tine la ora de matematică. Puștiul care își 
predă lucrarea la algebră în timp ce restul colegilor încă se 
căznesc cu prima problemă. 

— Noi nu ţinem să dăm peste cap protocolul pe care îl folosiţi 
de obicei, a spus Oliver. Vrem doar să vă fim de ajutor. Și așa se 
va întâmpla dacă vom coopera. 

La etaj, s-a auzit lătrat de câini, zgomot de gheare pe podea, 
apoi încercarea Edwinei de a-i potoli și, în sfârșit, bufnitura de 
ușă închisă. 

— Ne puteţi ajuta doar răspunzând la întrebările noastre, a 
spus Jane. 

— Cred că nu aţi înțeles. 

— Ce anume îmi scapă? 

— Cât de utili vă putem fi. Mă refer la grupul nostru. 

— Așa. Domnul Sansone mi-a spus despre micul club de luptă 
împotriva criminalităţii. 

— E o societate, nu un club. 

— Și e vreo diferență? a întrebat Frost. 

Oliver l-a măsurat din priviri. 

— Seriozitatea, domnule detectiv. Avem membri în întreaga 
lume. Și nu suntem amatori. 

— Ollie, ești profesionist în aplicarea legii? l-a întrebat Jane. 

— De fapt, sunt matematician. Dar mă interesează cu 
precădere simbologia. 

— Poftim? 

— Interpretez simbolurile. Originile și înțelesurile lor, atât cele 
la vedere, cât și cele ascunse. 

— Aha. Și doamna Felway? 

— Ea e antropolog. Și a devenit de curând membră a 
societății noastre. A primit recomandări deosebite din partea 
filialei noastre din Londra. 

— lar domnul Sansone? El sigur nu este poliţist. 

— Dar ar putea fi. 

— Ne-a spus că este pensionar după o carieră academică. A 
predat istorie la Boston College. Asta nu-mi sugerează vreo 
legătură cu aplicarea legii. 

Oliver a râs. 

— Anthony preferă să fie subestimat. Așa e el. 

Edwina a revenit în bucătărie cu un dosar. 

— Așa e cine, Ollie? 

— Vorbeam despre Anthony. Domnii polițiști consideră că e 
profesor de istorie pensionat. 

— Păi asta și e, a zis Edwina și s-a așezat. Nu are rost să-și 
facă reclamă. 

— Și ce ar mai trebui să știm despre el? a întrebat Frost. 

— Păi, să știți că este foarte bogat, a spus Edwina. 

— Asta mi s-a părut evident. 

— Da, dar vreau să spun că e extrem de bogat. Casa din 
Beacon Hill nici nu se compară cu proprietatea din Florența. 

— Ori cu reședința din Londra, a intervenit Oliver. 

— Și asta ar trebui să ne impresioneze? a întrebat Jane. 

Edwina a replicat aruncând o privire glacială. 

— Banii în sine rareori fac pe cineva să impresioneze. 
Contează ce face omul cu acei bani. Apoi a așezat dosarul pe 
masă, în faţa lui Jane. Pentru dumneavoastră, doamnă detectiv. 

Jane a deschis dosarul la prima pagina. Foaia cuprindea o 
cronologie tipărită îngrijit a evenimentelor petrecute în seara 
precedentă, așa cum și le amintiseră cei trei oaspeţi la cină - 
Edwina, Oliver și misteriosul Gottfried Baum. 


(Toate orele sunt aproximative) 
6.00: Sosesc Edwina și Gottfried 
6.15: Sosește Oliver. 

6.20: Sosește Joyce O'Donnell. 
6.40: Primul fel servit de Jeremy... 


Și apoi întregul meniu. Consomme urmat de somon în aspic și 
salată de lăptuci proaspete. Turnedo de vită cu rondele crocante 
de cartofi. O degustare de porto drept garnitură la brânză de 
Reblochon. Şi, la sfârșit, la cafea, o tartă Sacher cu frișcă. 

La ora nouă și jumatate, Edwina și Gottfried au plecat 
împreună la aeroportul Logan, unde Edwina l-a lăsat pe 
Gottfried, care avea avion pentru Bruxelles. 

La ora nouă și jumătate, Oliver a părăsit Beacon Hill, 
ducându-se direct acasă. 

— Asta e tot ce ne amintim despre desfășurarea orară, a spus 
Edwina. Ne-am străduit să fim cât se poate de preciși. 

„Mergând până la consomme”, a constatat Jane, verificând 
enumerarea cronologică. Nu a găsit niciun element de interes; 
se repetau informaţii pe care le furnizaseră deja Sansone și 
majordomul său, la care se adăugau amănuntele culinare. 
Imaginea de ansamblu rămânea aceeași: o noapte de iarnă. Cei 
patru oaspeţi sosesc la reședința din Beacon Hill în interval de 
douăzeci de minute. Impreună cu gazda lor iau o cină elegantă, 
degustă vinuri scumpe și discută despre crimele zilei, fără să-și 
dea seama că afară, în grădina îngheţată din spatele clădirii, o 
femeie era ucisă. 

„Mare club de luptă împotriva crimei. Amatorii ăștia nu sunt 
buni de nimic.” 

Urma apoi o simplă filă de hârtie purtând imprimată o singură 
literă ca frontispiciu: un „M”, cu caracter gotic. lar dedesubt, 
scris de mână: „Oliver, analiza ta? A.S.” Anthony Sansone? Jane 

a trecut la fila următoare și a dat cu ochii de o fotografie pe care 
a recunoscut-o imediat: simbolurile care fuseseră desenate pe 
poarta din grădina lui Sansone. 

— Asta e de la locul crimei, a zis Jane. Cum ați intrat în 
posesia ei? 

— Anthony ne-a trimis-o  azi-dimineaţă. E una dintre 
fotografiile pe care le-a făcut seara trecută. 

— Nu este pentru publicul larg, a spus Jane. Constituie o 
probă. 

— O probă foarte interesantă, a zis Oliver. Știţi semnificaţia 
ei? Mă refer la simboluri. 

— Sunt satanice. 

— Da, acesta e un răspuns ce vine automat. Vedem simboluri 
ciudate la locul crimei și, imediat, presupunem că e fapta 
vreunui cult satanist. lar asta pare să rezolve problema. 

— Credeţi că este vorba despre altceva? a întrebat Frost. 

— Eu nu susţin că nu ar fi vorba despre un cult. Sataniștii 
folosesc crucea răsturnată, ca simbol al Antihristului. lar în cazul 
crimei din Ajunul Crăciunului, cea în care victima a fost 
decapitată, a apărut cercul desenat pe podea, în jurul capului. 
Plus lumânările arse. Asta sigur amintește de un ritual satanic. 

— De unde știți toate astea? 

Oliver a aruncat o privire spre Edwina. 

— Domnii polițiști chiar ne cred niște nepricepuţi, nu? 

— Nu are importanţă cum am aflat amănuntele, a spus 
Edwina. Adevărul este că avem cunoștință despre acest caz. 

— Atunci, ce părere aveţi despre acest simbol? a întrebat 
Frost, arătând către fotografie. Cel care pare ca un ochi. Și el 
este semn satanic? 

— Depinde, a zis Oliver. Întâi să analizăm ce aţi văzut la 
scena crimei de la Crăciun. A existat un cerc trasat cu cretă 
roșie, în interiorul căruia a fost plasat capul retezat. lar în 
exterior arseseră cinci lumânări. 

— Ceea ce înseamnă...? 

— Cercurile reprezintă simboluri primitive și sunt universale. 
Pot semnifica multe lucruri. Soarele, Luna. Protecţie. Eternitatea. 
Renașterea, ciclul vieții. Și, desigur, este folosit de culturile 
satanice pentru a reprezenta organul sexual feminin. Nu știm 
precis ce a însemnat pentru persoana care l-a trasat în acea 
noapte. 

— Dar putea avea o semnificaţie satanică, a insistat Frost. 

— Desigur. lar cele cinci lumânări ar putea reprezenta cele 
cinci vârfuri ale unei pentagrame. Acum, să vedem ce s-a 
desenat noaptea trecută pe poarta dinspre grădină a lui 
Anthony. A arătat către fotografie. Ce vedeţi? 

— Un ochi. 

— Spuneţi-mi mai multe despre acest ochi. 

— Are ceva ce seamănă cu o lacrimă. Și o geană, care atârnă 
dedesubt. 

Oliver a luat un pix din buzunarul cămășii și a întors foaia de 
hârtie pe partea cealaltă. 

— O să desenez simbolul ceva mai limpede, ca să vedeți 
exact ce elemente diferite cuprinde. 

A reprodus desenul pe foaie: 


Pete 


— Tot ca un ochi arată, a spus Frost. 

— Da, dar toate aceste trăsături - geana, lacrima - îl fac să fie 
un ochi foarte deosebit. Simbolul acesta se cheamă Udjat. 
Experții în culturile satanice vă pot spune că acesta este un 
simbol al ochiului lui Lucifer, care le vede pe toate. Lacrima 
apare pentru că el jelește după sufletele care nu îi sunt supuse. 
Unii teoreticieni ai conspirației susțin că este același ochi care e 
imprimat pe bancnotele americane. 

— Vă referiţi la ochiul din vârful piramidei? 

— Exact. Acea așa-zisă dovadă că finanţele lumii sunt 
conduse de cei credincioși lui Satana. 

— Așadar, revenim la simbolurile satanice, a spus Jane. 

— Asta ar fi o interpretare. 

— Mai sunt și altele? 

— Asta este un simbol folosit de confreria antică a masonilor. 
lar acest context are un înţeles nevinovat. Pentru ei, 
simbolizează propășirea, iluminarea. 

— Căutarea cunoașterii, a spus Edwina. Se referă la învăţarea 
secretelor meseriei lor. 

— Vreţi să spuneţi că această crimă a fost făptuită de 
masoni? a întrebat Jane. 

— Nu, Doamne ferește! a spus Oliver. Nu voiam nicidecum să 
sugerez așa ceva. Sărmanii masoni au fost ţinta atâtor acuzații 
nedrepte, încât nu vreau sub nicio formă să le repet. Vă fac o 
scurtă prezentare istorică. Asta e domeniul meu, înţelegeți, 
interpretarea simbolurilor. Incerc să vă explic că acest simbol, 
Udjat, este foarte vechi. Pentru unii, înţelesul lui este sacru. 
Pentru alţii, e terifiant, un simbol al răului. Dar înțelesul lui 
originar, pe vremea Egiptului antic, era mai puţin ameninţător. 
Era mai curând practic. 

— Și ce însemna atunci? 

— Reprezenta ochiul lui Horus, zeul soarelui. Horus este de 
obicei prezentat în picturi ori în sculpturi cu trup de om și cap de 
șoim. Era personificat pe pământ de faraon. 

Jane a suspinat. 

— Deci ar putea fi un simbol satanic ori unul al iluminării. Ori 
ochiul unui zeu egiptean cu cap de pasăre. 

— Mai există o posibilitate. 

— Chiar mă așteptam să spuneţi asta. 

Oliver a pus din nou mâna pe pix și a desenat o altă variantă 
a ochiului. 

— Acest simbol, a zis el, a început să fie folosit în Egipt în jurul 
anului 1200 î.Hr. Se găsește în scrisul hieratic. 

— Acela este tot ochiul lui Horus? a întrebat Frost. 

— Dar, dar trebuie observat că ochiul este acum alcătuit din 
două secţiuni separate. Irisul este reprezentat de acest cerc, 
între două jumătăţi ale albului ochiului. Apoi vin lacrima și geana 
cârlionţată, așa cum aţi numit-o. Arată ca o versiune stilizată a 
Udjat, dar, de fapt, avea o utilizare foarte practică, fiind un 
simbol matematic. Fiecare parte a ochiului reprezintă o fracţie. 
Și a scris numerele pe schiţa făcută: 

— Aceste fracţii rezultă din împărţirea numerelor la doi. 
Ochiul întreg reprezintă numărul integral, 1. Jumătatea din 
stânga a albului ochiului reprezintă 1⁄2. Geana reprezintă 1/32. 

— Și ajungem la vreun înţeles? a întrebat Jane. 

— Desigur. 

— Care ar fi acesta? 

— Că probabil în acest ochi există un mesaj precis. La primul 
loc al faptei, capul tăiat era înconjurat de un cerc. La al doilea 
loc, apare semnul Udjat pe o ușă. Dacă aceste două simboluri ar 
fi legate? Ce se întâmplă dacă un simbol trebuie să fie cheia 
pentru interpretarea celuilalt? 

— Adică, o cheie matematică? 

— Da. lar cercul, din prima crimă, a reprezentat un element 
din Udjat. 

Jane s-a încruntat la desenele lui Oliver, la numerele notate 
de el în diferitele secțiuni ale ochiului atotvăzător. 

— Vrei să spui că acel cerc de la prima crimă trebuie să fie 
interpretat ca iris? 

— Da. Și el are o valoare. 

— Adică reprezintă un număr? O fracție. 

S-a uitat la Oliver și a văzut că el se aplecase puţin spre ea, 
având obrajii ușor îmbujorați. 

— Exact, a spus el. lar fracţia ar fi? 

— 1/2, a spus ea. 

— Corect, a zis el și a zâmbit. Corect. 

— Un sfert din ce? a întrebat Frost. 

— Asta încă nu știm. Ar putea însemna pătrarul lunii. Ori unul 
dintre cele patru anotimpuri. 

— Ori ar putea însemna că a încheiat doar un sfert din treabă, 
a spus Edwina. 

— Da, a întărit Oliver. Poate ne spune că vor mai urma câteva 
crime. Că plănuiește în total patru. 

Jane s-a uitat la Frost. 

— Erau patru scaune și patru tacâmuri așezate la masă. 

In pauza care a urmat, ţârâitul telefonului lui Jane a sunat 
șocant de tare. A recunoscut numărul laboratorului de 
criminalistică și a raspuns imediat. 

— Rizzoli. 

— Bună ziua, detective. Sunt Erin, de la analiza probelor. Mai 
ţii minte cercul roșu trasat pe podeaua bucătăriei? 

— Da. Tocmai despre el discutam acum. 

— Am comparat pigmentul de acolo cu cel cu care s-au trasat 
simbolurile de la locul crimei din Beacon Hill. Desenul de pe ușă. 
Pigmenţii sunt identici. 

— Deci făptașul a folosit aceeași cretă roșie la ambele crime. 

— Da, tocmai de aceea ţi-am telefonat. Nu este cretă roșie. 

— Dar ce e? 

— Ceva mult mai interesant. 

e ȘAISPREZECE 


Laboratorul de criminalistică se afla în aripa sudică a 
Departamentului de Poliţie Boston, din Schroeder Plaza, la 
câţiva pași de birourile Serviciului de omucideri. Plimbarea până 
acolo i-a dus pe Jane și pe Frost prin dreptul ferestrelor care 
dădeau spre Roxbury, un cartier obosit, cu oameni săraci. Insă 
în acele momente, sub mantia zăpezii, totul arăta pur și curat; 
până și cerul părea să se fi clătit, iar aerul era limpede. Însă 
acea priveliște sclipitoare a unei părți din oraș nu i-a reţinut 
decât o clipă atenţia lui Jane; pe ea o interesa ce se petrecea în 
camera S269, laboratorul de analiză chimică. 

Criminalista Erin Volchko îi aștepta. Imediat ce Jane și Frost au 
pătruns în încăpere, ea s-a răsucit de la microscopul asupra 
căruia stătuse aplecată până atunci și a ridicat un dosar care 
stătea pe tăblia mesei. 

— Să-mi faceţi cinste cum se cuvine, a spus ea, pentru cât am 
muncit la analiza asta. 

— Mereu spui asta, a remarcat Frost. 

— De data asta vorbesc serios. După toate probele care s-au 
cules de la prima crimă, am crezut că asta nu-mi va da nicio 
bătaie de cap. Cu toate astea, a trebuit să umblu peste tot ca să 
descopăr cu ce a fost trasat cercul. 

— Deci nu e o cretă oarecare, a spus Jane. 

— Nici vorbă, a zis Erin și i-a întins un dosar. Te rog să arunci 
o privire. 

Jane a deschis dosarul. Deasupra era o fotografie cu o serie 
de imagini. Nişte picături roșii pe un fundal neclar. 

— Am început cu microscopie de mare amplificare, a explicat 
Erin. Cam 600x până la 1000x. Picăturile care se văd acolo sunt 
particule de pigment, culese de pe cercul trasat pe podeaua 
bucătăriei. 

— Și ce înseamnă asta? 

— Câteva lucruri. Observaţi că există diferite variaţii de 
culoare. Particulele nu sunt uniforme. Indicele de refracție 
variază și el între 2,5 și 3,01, iar multe dintre acele particule 
sunt birefrigerente. 

— Și ce înseamnă asta? 

— Acelea sunt particule de oxid anhidru de fier. O substanţă 
destul de obișnuită, care se găsește în toată lumea. Ea dă lutului 
nuanțele lui caracteristice. Se regăsește în pigmenții folosiți de 
artiști, ca să se obţină culori precum roșu, galben și brun. 

— Asta nu mi se pare chiar așa ieșit din comun. 

— Așa am gândit și eu, până când am adâncit puţin subiectul. 
Am presupus că provenea de la o bucată de cretă ori de la un 
creion pastel, de aceea am făcut comparații cu mostre pe care 
le-am primit de la un magazin cu produse pentru pictori. 

— Și ai gasit corespondențe? 

— Niciuna. Diferenţa a devenit imediat clară la microscopie. În 
primul rând, granulele de pigment roșu din creioanele pastel 
evidenţiau o variabilitate mult mai mică a culorii și a indicelui de 
refracție. Asta pentru că, în prezent, mai toți oxizii de fier care 
se folosesc la producerea pigmenţilor sunt sintetici - produși 
chimici, nu extrași din sol. De obicei, se utilizează un compus 
roșu Marte, un amestec de oxizi de fier și aluminiu. 

— Deci aceste granule de pigment de aici, din fotografie, nu 
sunt sintetice? 

— Nu, acela este oxid anhidru de fier în stare naturală. Se mai 
cheamă și hematit, cuvânt ce vine din greacă, unde înseamnă 
sânge. Pentru că uneori este roșu. 

— Și în culorile folosite de artiști se folosesc pigmenţi 
naturali? 

— Am găsit câteva creioane pastel și crete speciale la 
producerea cărora se folosește hematitul ca pigment. Dar creta 
conţine și carbonat de calciu. lar la fabricarea creioanelor pastel 
se utilizează liant natural pentru fixarea pigmentului. Un fel de 
amidon, metil celulozic ori gumă tragacantă. Totul se amestecă 
laolaltă într-o pastă, care este apoi extrudată printr-o matriţă ca 
să se ajungă la forma de creion. In mostrele culese de la locul 
faptei, nu am găsit nicio urmă de gumă tragacantă ori de 
amidon de aglomerare. Și nici nu am constatat suficient 
carbonat de calciu care să ne arate că ar proveni de la cretă 
colorată. 

— Atunci nu avem de-a face cu ceva ce se poate cumpăra la 
orice magazin de produse pentru artiști plastici. 

— Cel puţin nu pe plan local. 

— Și atunci, de unde provine substanţa aceea roșie? 


127 


— Să vorbim întâi despre substanţa roșie. Ce este ea, mai 
precis. 

— Ai spus că se numește hematit. 

— Exact. Oxid anhidru de fier. Dar, când se găsește în lut 
colorat, poartă alt nume: ocru. 

— Nu era substanţa folosită de indienii americani ca să-și 
picteze feţele? a întrebat Frost. 

— Ocrul a fost folosit de omenire de cel puțin trei sute de mii 
de ani. S-a găsit și în mormintele omului de Neanderthal. Cel 
roșu, mai ales, a fost apreciat pretutindeni la ceremoniile 
mortuare, probabil datorită asemănării lui cu sângele. S-a găsit 
în picturile rupestre datând din Epoca Pietrei și pe zidurile din 
Pompei. Era folosit de antici pentru a-și colora trupurile în scop 
decorativ ori pentru război. Și se mai folosea la ritualuri magice. 

— Inclusiv la ceremonii satanice? 

— Are culoarea sângelui. Indiferent de religie, roșul are o 
putere simbolică. Erin a făcut o pauză. Ucigașul acesta a apelat 
la metode neobișnuite. 

— Știm asta deja, a spus Jane. 

— Cu alte cuvinte, știe istorie. Nu apelează la creta obișnuită 
pentru desenele lui rituale. Folosește în schimb același pigment 
cunoscut și în paleolitic. Și sigur nu l-a găsit în grădina casei lui. 

— Dar spuneai că ocrul roșu se găsește și în lutul obișnuit, a 
obiectat Frost. Poate l-a găsit pe undeva. 

— Nu, dacă te referi la vreo grădină din apropiere, a zis Erin și 
a făcut un semn către dosarul pe care Jane îl ţinea în mână. Să 
vedeţi analiza chimică. Ceea ce s-a constatat la cromatografie 
cu gaz și la spectroscopie Raman. 

Jane a dat încă o pagină și a văzut o foaie imprimată la 
computer. O diagramă cu nenumărate valori maxime. 

— Ne interpretezi și nouă diagrama asta? 

— Sigur. Întâi, spectroscopia Raman. 

— Nici n-am auzit de așa ceva. 

— E o tehnică folosită de specialiștii arheologi pentru analiza 
oricărui artefact istoric. Utilizează spectrul vizibil al unei 
substanţe pentru a-i stabili proprietăţile. Marele avantaj pentru 
arheologi este că nu distruge obiectul în sine. Se pot analiza 
pigmenţii de pe orice, începând cu feșele de pe mumii și 
terminând cu Giulgiul din Torino, iar obiectul nu se deteriorează 
câtuși de puţin. L-am rugat pe doctorul lan MacAvoy, de la 

Catedra de arheologie de la Harvard, să analizeze rezultatele 
spectrelor Raman, iar el a confirmat că mostra conţine oxid de 
fier, lut și siliciu. 

— Asta e ocrul roșu? 

— Da. 

— Dar știai asta de la bun început. 

— Da, dar mi-a prins bine confirmarea lui. Apoi doctorul 
MacAvoy s-a oferit să-mi depisteze sursa. De unde provine acel 
ocru. 

— Se poate afla așa ceva? 

— Tehnica se află deocamdată în etapa de cercetare. Probabil 
că tribunalul nu ar admite asemenea probe. Dar el a avut 
curiozitatea să facă o comparaţie cu profilurile de ocru pe care 
le-a adunat din mai toată lumea. A stabilit concentraţii ale altor 
unsprezece elemente în acele mostre: magneziu, titan și toriu. 
Conform teoriei, orice sursă geografică prezintă un profil 
distinctiv în ceea ce privește prezenţa altor substanțe. E ca și 
cum s-ar analiza mostre de sol recoltate de pe un pneu de 
mașină și s-ar descoperi că prezintă profilul cu zinc și plumb 
tipic pentru o anumită zonă minieră din Missouri. In cazul de 
faţă, la acest ocru comparăm mostra cu unsprezece variabile 
separate. 

— Acele substanţe prezente în ocru. 

— Exact. Și arheologii au întocmit o bibliotecă de surse de 
ocru. 

— De ce? 

— Pentru că îi ajută să stabilească locul de provenienţă a 
oricărui artefact. De exemplu, de unde provine pigmentul de pe 
Giulgiul din Torino? Din Franţa ori din Israel? Răspunsul poate 
contribui la stabilirea locului de origine al giulgiului. Ori, în cazul 
unei picturi rupestre antice, de unde a procurat artistul ocrul pe 
care l-a folosit? Dacă sursa se află la mai bine de o mie de 
kilometri depărtare înseamnă că a călătorit chiar el până acolo 
ori că a existat o formă preistorică de comerţ. Tocmai de aceea 
este atât de valoroasă biblioteca surselor de ocru. Ne oferă o 
imagine asupra vieţii omului antic. 

— Și ce știm despre mostra noastră de pigment? a întrebat 
Frost. 

— Ei bine, a zis Erin și a zâmbit, în primul rând, conţine o 
mare cantitate de bioxid de mangan - 15% -, ceea ce îi conferă 

o culoare mai profundă și mai bogată. Aceeași proporţie s-a 
descoperit și în ocrul roșu folosit în Italia medievală. 

— Deci provine din Italia? 

— Nu, venețienii îl importau. Doctorul MacAvoy a comparat 
profilul de elemente și a descoperit că mostra se potrivea unui 
anumit loc, unde se extrage și în prezent ocru. Insula Cipru. 

— Vreau să văd pe harta lumii, a spus Jane. 

Erin i-a făcut semn către dosar. 

— Întâmplător, am extras una de pe internet. 

Jane a dat pagina, ajungând la hartă. 

— Aha, am văzut. În Mediterană, la sud de Turcia. 

— Am impresia că ar fi fost mai ușor dacă folosea o cretă 
roșie, a spus Frost. 

— Și mult mai ieftin. Ucigașul vostru a ales un pigment 
neobișnuit, provenind dintr-o sursă obscură. Poate are legături 
în Cipru. 

— Ori face un joc cu noi, a zis Frost. Se apucă să deseneze 
simboluri bizare. Folosește pigmenţi ciudaţi. Parcă ar dori să ne 
sucească mințile. 

Jane a rămas cu ochii la hartă, examinând-o. S-a gândit la 
simbolul desenat pe ușa din grădina lui Anthony Sansone. Udjat, 
ochiul atotvăzător. S-a uitat apoi la Frost. Egiptul se află la sud 
de Cipru. 

— Te gândești la ochiul lui Horus? 

— Ce este acela? a întrebat Erin. 

— Simbolul care a fost desenat la locul crimei din Beacon Hill, 
a spus Jane. Horus e zeul egiptean al soarelui. 

— Și acela este un simbol satanic? 

— Nu știm ce semnifică el pentru făptaș, a spus Frost. Fiecare 
vine cu câte-o teorie. E satanist. lubitor de istorie. Ori ar putea fi 
vorba pur și simplu despre nebunie. 

Erin l-a aprobat cu un gest din cap. 

— Ca Fiul lui Sam. Tin minte că poliţia a pierdut foarte mult 
timp întrebându-se cine putea fi misteriosul Sam. S-a dovedit că 
era doar halucinaţia auditivă a ucigașului. Un câine care 
vorbește. 

Jane a închis dosarul. 

— Eu sper ca și făptașul nostru să fie nebun, să știi. 

— De ce? s-a mirat Erin. 


— Pentru că mă înspăimântă mai mult cealaltă variantă. Ideea 

că acest ucigaș este perfect sănătos mintal. 
e 

Jane și Frost au stat în mașină până când s-a încălzit motorul 
și parbrizul s-a dezaburit. Dacă ar fi fost la fel de ușor de alungat 
și ceața care îl învăluia pe ucigaș... Nu reușea să-și formeze o 
imagine a lui; nu reușea nicidecum să-și imagineze cum arăta. 
Un mistic? Artist? Istoric? „Știu doar că e măcelar.” 

Frost a băgat în viteză, apoi a pătruns în trafic, deplasându-se 
mai încet decât de obicei, deoarece drumurile erau presărate cu 
porțiuni de gheaţă. Cum cerul era senin, temperatura scădea, 
iar pentru acea seară se anunţase gerul cel mai aspru de până 
atunci. Era o noapte în care se cuvenea să stai acasă și să 
mănânci un ghiveci gustos, o noapte în care, spera ea, răul se 
va feri să apară pe străzi. 

Frost a condus spre est, pe Columbus Avenue, apoi s-a 
îndreptat spre Beacon Hill, unde plănuiau să mai arunce o 
privire la locul faptei. În mașină se făcuse în sfârșit cald, iar Jane 
ura până și ideea de a cobori în vânt, ca să ajungă în curtea lui 
Sansone, unde sângele îngheţat încă nu fusese îndepărtat. 

A observat că se apropiau de Massachusetts Avenue și, brusc, 
i-a zis lui Frost: 

— Poţi vira la dreapta? 

— Păi nu mai mergem la reședința Sansone? 

— Virează aici, te rog. 

— Dacă spui tu... 

Și a virat la dreapta. 

— Mergi înainte. Spre Albany Street. 

— Mergem la morgă? 

— Nu. 

— Atunci, unde? 

— Mai avem puţin. Câteva intersecţii mai departe. A urmărit 
numerele de pe stradă defilând pe lângă ei și a zis: Oprește! 
Chiar aici. 

Apoi s-a uitat peste drum. 

Frost a oprit lângă bordură și a privit-o nedumerit. 

— Ce e Kinko's ăsta? 

— Aici lucrează tata. S-a uitat la ceasul de la încheietură. Și e 
aproape amiază. 

— Ce faci? 

— Aștept. 

— Ce se întâmplă, Rizzoli? Ceva în legătură cu mama ta? 

— Ceva ce mi-a dat viaţa peste cap. 

— A, părinţii tăi s-au certat? Se mai întâmplă. 

— Să vezi cum e când mama ta se va muta la voi. Să-mi spui 
dacă Alice va fi încântată. 

— Sunt convins că treaba se va lămuri, iar mama ta se va 
întoarce acasă. 

— Nu și dacă e vorba despre altă femeie. A ridicat brusc din 
umeri. Aha, uite-l! 

Frank Rizzoli a ieșit pe ușa de la Kinko's și și-a încheiat 
fermoarul gecii. S-a uitat spre cer, a tremurat puţin de frig și a 
expirat puternic, scoțând aburi pe gură și pe nas. 

— Se pare că se duce în pauza de masă, a spus Frost. Care-i 
treaba? 

— Uite, asta, a spus Jane încet. Asta este treaba. 

Pe ușă a ieșit și o femeie, cu părul blond și lung și purtând o 
jachetă neagră de piele peste blugi foarte strâmţi. Frank i-a 
zâmbit și și-a strecurat braţul după talia ei. S-au îndepărtat de 
Jane și de Frost, ţinându-se strâns unul pe celălalt. 

— La naiba! a suspinat Jane. Deci e adevărat. 

— Eu sunt de părere să ne vedem de treabă, a propus Frost. 

— Dar uită-te la ei. Vită-te numai! 

Frost a pornit motorul. 

— N-ar strica să ne oprim undeva să mâncăm de prânz. Ce-ar 
fi să... 

Jane a deschis portiera dintr-o mișcare și a coborât. 

— Hei, Rizzoli! Ce faci? 

Ea a traversat strada în goană și a pornit pe trotuar, ajungând 
în spatele tatălui ei. 

— Hei! a strigat ea. Heil 

Frank s-a oprit și și-a retras braţul din jurul taliei femeii. S-a 
întors să vadă cine îl strigase și a rămas cu gura căscată 
văzându-și fiica apropiindu-se. Blonda nu a făcut nicio mișcare, 
continuând să stea agățată de Frank, deși acesta a făcut câteva 
încercări, inutile însă, de a se elibera. De departe, femeia 
arătase de-a dreptul atrăgătoare, dar, când s-a apropiat mai 
mult de ea, Jane a văzut riduri adânci ce porneau de la colțurile 
ochilor, riduri ce nu puteau fi ascunse nici de stratul gros de 
fard, apoi a prins în nări miros de fum de ţigară. Deci asta era 

femeiușca de care fusese Frank atras, o tipă cu părul lung? O 
femeie care semăna cu un câine auriu de vânătoare? 

— Jane, a zis Frank. Nu e momentul potrivit să... 

— Dar când ar fi acel moment? 

— Te sun eu, bine? Discutăm în seara asta. 

— Frankie, dragule, ce se întâmplă? l-a întrebat blonda. 

„Să nu îndrăznești să-i spui Frankie!” a avertizat-o Jane și a 
fulgerat-o cu privirea. 

— Cum te cheamă? 

Femeia a făcut un gest sfidător din cap. 

— Da' cine ești tu să mă întrebi? 

— Răspunde-mi la întrebare. 

— Cum mă poţi obliga? a zis blonda și s-a uitat la Frank. Cine 
dracu' e femeia asta? 

Frank a dus o mână la cap și a scos un geamăt, de parcă ar fi 
fost cuprins brusc de dureri. 

— Of, Dumnezeule! 

— De la Poliţia din Boston, a spus Jane și, scoțându-și 
legitimaţia, a împins-o sub nasul femeii. Și acum spune-mi cum 
te cheamă. 

Blonda nici nu s-a uitat la legitimaţție; a rămas cu privirea 
speriată fixată asupra lui Jane. 

— Sandie, a murmurat ea. 

— Sandie, și mai cum? 

— Huffington. 

— Documentele, a spus Jane pe un ton poruncitor. 

— Janie, a intervenit tatăl ei. Ajunge. 

Cu un aer ascultător, Sandie și-a scos portofelul ca să-și arate 
permisul de conducere 

— Cu ce am greșit? Apoi a aruncat o privire bănuitoare spre 
Frank. Ce-ai făcut? 

— Totul e o prostie, a zis el. 

— Și când se termină prostia asta? a întrebat Jane pe un ton 
tăios. Când ai de gând să te maturizezi? 

— Asta nu e treaba ta. 

— Serios? Acum ea stă la mine și probabil că plânge de nu se 
mai oprește. Și asta pentru că nu ești în stare să te abții și-ţi dai 
pantalonii jos una, două. 

— Ea? a facut Sandie. Despre cine vorbește? 


— După treizeci și șapte de ani de căsătorie, te lepezi de ea 
pentru femeiușca asta? 

— Nu pricepi, a spus Frank. 

— Ei, înțeleg eu prea bine. 

— Nu ai habar cum stau lucrurile. Sunt doar un rob, atâta tot. 
Bun doar să aduc mâncare acasă. Am șaizeci și unu de ani și cu 
ce m-am ales de la viaţă? Nu crezi că merit și eu puţină 
distracţie, măcar o dată? 

— Și mama ce distracţie are? 

— Asta-i treaba ei. 

— Dar și a mea. 

— Ei bine, nu-mi asum răspunderea pentru asta. 

— Hei, a zis Sandie. Asta e fiica ta? a făcut ea și s-a uitat la 
Jane. Ai spus că tu ești polițist. 

Frank a suspinat. 

— Ea e poliţist. 

— l-ai frânt inima, știi asta? a zis Jane. Chiar nu-ţi pasă? 

— Dar la mine nu te gândești? a intervenit Sandie. 

Jane a ignorat-o pe femeie și a rămas cu privirea aţintită la 
Frank. 

— Tată, nici nu mai știu cine ești. Până acum, te respectam. Și 
acum, uită-te la tine! Eşti patetic, pur și simplu patetic. Blonduţa 
asta dă puţin din fund, și tu te ţii după ea ca un căteluș. Da, 
tată, fă-i vânt, și gata. 

Frank a împuns cu degetul spre ea. 

— Ajunge cu sfaturile tale! 

— Crezi că femeiușca asta o să te îngrijească atunci când o să 
fii bolnav? Crezi că o să mai rămână lângă tine? Ce naiba, măcar 
știe să gătească? 

— Cum îndrăznești? a spus Sandie. Te-ai folosit de insignă ca 
să mă intimidezi. 

— Mama o să te primească înapoi, tată. Știu că așa va face. 
Du-te și vorbește cu ea! 

— Legea prevede anumite lucruri pentru ce-ai făcut, a spus 
Sandie. Trebuie să existe un articol! E hărţuire! 

— Îți arăt eu imediat ce înseamnă hărţuire, s-a răstit Jane la 
ea. Continuă să mă zgândărești, și vezi tu! 

— Și ce-o să faci, mă arestezi? a întrebat-o Sandie, 
apropiindu-se de Jane și privind-o cu ochii întredeschiși, încărcațţi 

de rimei. Hai, îndrăznește! Și femeia a împuns-o puternic cu 
degetul în piept. Hai, ai curaj? 

Jane a cedat apoi în fața reflexelor. Nici nu a mai stat pe 
gânduri, ci a reacţionat pur și simplu. Cu o mișcare bruscă, a 
prins-o de încheietură pe Sandie și a răsucit-o. Cu toate că furia 
parcă a făcut-o să devină surdă la glasul raţiunii, a auzit-o pe 
femeie răcnind injurii. Apoi l-a auzit pe tatăl ei strigând: 

— Termină! Pentru numele lui Dumnezeu, încetează! 

Însă ea reacţionase ca un robot, cu nervi întinși la maximum, 
și a împins-o pe Sandie în genunchi, așa cum ar fi făcut cu vreun 
răufăcător. Dar, de data aceasta, ceea ce o mâna era furia, care 
o făcea să răsucească încheietura femeii mai tare decât ar fi 
trebuit, dorind să o pedepsească fizic. Să o umilească. 

— Rizzoli! Hei, ajunge, Rizzoli! 

Glasul lui Frost a reușit să străpungă zidul de ură dezlănțuită. 
Jane a dat drumul mâinii lui Sandie și a pășit înapoi, respirând 
precipitat. S-a uitat în jos, la femeia care stătea în genunchi pe 
trotuar și scâncea. Frank s-a lăsat în genunchi alături de Sandie 
și a ajutat-o să se ridice. 

— Și-acum ce dracu’ o să faci? a întrebat Frank, uitându-se la 
fiica lui. O arestezi? 

— Doar ai văzut. M-a bruscat. 

— Era tulburată. 

— Ea a atacat prima. 

— Rizzoli, a avertizat-o Frost cu discreţie. Să lăsăm totul baltă, 
bine? 

— Aș putea s-o arestez? a spus Jane. La naiba, aș putea. 

— Da, bine, a zis Frost. Ai putea. Dar chiar ai vrea? 

Jane a oftat nervoasă. 

— Am lucruri mai bune de făcut, a mormăit ea. Apoi s-a întors 
și a pornit spre mașină. 

În timp ce urca în vehicul, tatăl ei și blonda au dispărut după 
un colţ. 

Frost a urcat la volan și a închis portiera. 

— Nu ai procedat deloc bine în situaţia asta, a zis el. 

— Mai bine să plecăm de aici. 

— Te-ai dus la ea pregătită să o baţi. 

— Păi, n-ai văzut-o? Tata s-a încurcat cu o parașută! 

— Ăsta era un motiv în plus pentru care trebuia să stai 
departe de ea. Eraţi în stare să vă ucideţi una pe alta. 

Jane a suspinat și și-a lăsat capul în palme. 

— Ce-i spun mamei? 

— Nimic, a zis Frost, apoi a pornit mașina și s-a desprins de 
lângă trotuar. Sunt problemele lor. 

— Dar trebuie să merg acasă și să o privesc în ochi. Să o văd 
cât suferă. De aceea este treaba mea. 

— Atunci fii o fiică bună. Oferă-i sprijinul de care are nevoie, a 
spus el. Pentru că trebuie să o ajuţi. 

e 

„Ce să-i spun mamei?” 

Jane a găsit un loc de parcare în fața apartamentului ei și a 
rămas în mașină câteva clipe, temându-se de ceea ce va urma. 
Poate era mai bine să-i spună ce se întâmplase mai devreme. 
Angela știa deja despre soțul ei și domnișoara retriever auriu. 
De ce să o mai amărască? De ce să o umilească în continuare? 

„Pentru că, dacă aș fi în locul ei, aș vrea să mi se spună. N-aș 
vrea ca fiica mea să păstreze secrete faţă de mine, indiferent 
cât de dureroase ar fi ele.” 

A coborât din mașină, încă gândindu-se cum să aducă vorba, 
știind că, indiferent de decizia ei, avea să aibă parte de o seară 
neplăcută, pentru că, orice ar fi zis, nu ar fi reușit să îi ușureze 
mamei sale suferinţa. „Fii o fiică bună, spusese Frost, oferă-i 
sprijin.” Bine, măcar de atâta lucru era stare. 

A urcat treptele până la primul etaj, simțind o apăsare 
crescândă cu fiecare pas, timp în care a blestemat-o pe 
domnișoara Sandie Huffington, care le stricase viaţa tuturor. „Ei, 
o să stau cu ochii pe tine. Cum o să faci o mișcare greșită, o să 
te am în vedere. Amenzi de parcare neachitate? O să-ţi pară 
rău. Mama nu are cum să te pedepsească, dar eu sigur pot.” Cu 
o mișcare hotărâtă, a vârât cheia în broască și s-a oprit brusc, 
pentru că dinăuntru a auzit răzbătând sunetul vocii mamei ei. 
Râdea. 

„Mama?” 

Cum a deschis ușa, a simţit miros de scorţișoară și de vanilie. 
A mai auzit un hohot de râs, șocant de familiar. Al unui bărbat. A 
intrat în bucătărie și a dat cu ochii de detectivul pensionat, 
Vince Korsak, care stătea la masă cu o ceașcă de cafea în faţă. 
Tot pe masă trona un platou mare cu prăjituri pudrate cu zahăr. 

— Bună, a zis el, ridicând ceașca de cafea în semn de salut. 


Bebelușul Regina, care stătea alături de el în cărucior, a 
ridicat și ea mânuţa, parcă dorind să-l imite. 

— Hm... ce faci aici? 

— Janie! a spus Angela cu glas dojenitor, așezând tava cu 
prăjituri proaspăt scoase din cuptor pe aragaz, ca să se 
răcească. Așa îi vorbești lui Vince? 

„Vince? Îi zice pe numele mic?” 

— A trecut pe aici ca să vă invite pe tine și pe Gabriel la o 
petrecere, a zis Angela. 

— Și pe tine, doamnă Rizzoli, a spus Korsak, făcându-i cu 
ochiul Angelei. Cu cât vin mai multe femei, cu atât mai bine! 

Angela a roșit, dar nu din cauza căldurii pe care o emana 
cuptorul. 

— Și pariez că a simţit mirosul de prăjituri la telefon, a spus 
Jane. 

— Eu tocmai le coceam. l-am spus că, dacă vine până aici, fac 
o șarjă suplimentară pentru el. 

— Cum să ratez o asemenea ofertă, a spus Korsak râzând. 
Bine ai făcut că ai adus-o la tine pe mama ta. 

Jane a observat firimituri pe cămașa lui boțită. 

— Văd că ai renunţat la regim. 

— lar eu văd că ești într-o dispoziţie de zile mari, a zis el și a 
luat o gură de cafea, după care s-a șters la gură cu dosul mâinii 
plinuţe. Am auzit că te-ai căptușit cu un caz al dracului de 
ciudat. A făcut o pauză, apoi a aruncat o privire către Angela. 
Scuze pentru limbaj, doamnă Rizzoli. 

— Ei, na, vorbește cum dorești, i-a zis Angela. Vreau să te 
simţi ca acasă. 

„Te rog să nu-l încurajezi.” 

— Ceva ce aduce a cult satanist, a zis el. 

— Ai auzit și asta? 

— Păi pensionarea nu m-a făcut să surzesc. 

Și nici să tacă. Cu toate că o irita mult cu glumele lui brutale 
și cu murdăria lui îngrozitoare, Korsak era unul dintre cei mai 
buni detectivi pe care-i cunoscuse. Cu toate că se pensionase cu 
un an în urmă, după un preinfarct, Korsak nu-și uitase meseria. 
În câte-o seară din cursul săptămânii, se întâmpla ca Jane să-l 
vadă făcându-și veacul la JP Doyle, un mic local preferat de 
mulţi polițiști, unde se depănau istorisiri legate de muncă. 

Pensionar sau nu, Vince Korsak avea să moară ca un poliţist 
adevărat. 

— Și ce-ai mai auzit? l-a întrebat Jane, așezându-se la masă. 

— Că făptașul tău e un artist. Lasă desene interesante la locul 
faptei. Și-i place să... - s-a oprit și a aruncat o privire spre 
Angela, care lua cu atenţie prăjiturile de pe tavă - să taie și să- 
nmoaie. Sunt pe aproape? 

— Mult prea aproape. 

Angela a ridicat ultimele prăjituri și le-a închis într-o pungă de 
plastic. Cu un gest teatral, a așezat punga în faţa lui Korsak. Nu 
aceea era Angela pe care Jane se așteptase să o găsească 
acasă. Mama ei exp/odase de vioiciune în acele momente, 
agitându-se să strângă cratiţe și tăvi, pe care se apucase deja 
să le spele în chiuvetă. Nu arăta nicidecum nenorocită și 
abandonată, nici deprimată; părea cu zece ani mai tânără. „Asta 
se întâmplă când soţul te lasă pentru alta?” 

— Mai spune-i lui Jane despre petrecere, l-a invitat Angela, 
umplându-i din nou ceașca de cafea. 

— A, da. A sorbit zgomotos. Ştii, săptămâna trecută am 
semnat documentele de divorț. Ne-am hârâit aproape un an 
pentru bani, și, în sfârșit, s-a încheiat procesul. Mi-am renovat 
apartamentul. Mi-am luat o canapea din piele, televizor mare, cu 
ecran plat... O să mai cumpăr ceva mobilier și vreau să-mi chem 
amicii, să dăm o petrecere. 

Devenise un adolescent de cincizeci și cinci de ani, cu burtă și 
început pronunţat de chelie. Putea să fie mai patetic de-atât? 

— Deci vii, nu? a întrebat-o el pe Jane. În a doua sâmbătă din 
ianuarie. 

— Să discut cu Gabriel. 

— Dacă nu reușește, poţi veni oricând, fără invitaţie specială. 
Dar neapărat să o aduci pe sora ta mai mare, și a făcut din ochi 
către Angela, care a chicotit. 

Clipă după clipă, situaţia devenea și mai dureroasă. Jane s-a 
simţit aproape ușurată când a auzit sunetul înfundat al soneriei 
telefonului ei mobil. S-a dus în camera de zi, unde-și lăsase 
poșeta, și a pescuit aparatul. 

— Rizzoli, a spus ea. 

Locotenentul Marquette nu era omul care să piardă vremea 
cu drăgălășenii. 


— S-ar cuveni să fii mai respectuoasă cu Anthony Sansone, i-a 
zis el. 

Din bucătărie, a auzit hohotele de râs ale lui Korsak, iar 
sunetul a iritat-o brusc. „Dacă ai de gând să flirtezi cu mama, fă- 
o în altă parte.” 

— Am auzit că ai fost dură cu el și cu prietenii lui, a spus 
Marquette. 

— Poate îmi explici și mie ce înseamnă că am fost dură? 

— l-ai interogat timp de aproape două ore. L-ai întors și pe 
față și pe dos pe majordom, dar și pe oaspeții lui de la cină. Apoi 
te-ai dus din nou să discuţi cu el în după-amiaza asta. Il faci să 
se simtă de parcă ar fi subiectul anchetei. 

— Mda, îmi pare rău dacă i-am rănit orgoliul. Am procedat ca 
de obicei. 

— Rizzoli, nu uita că nu el este suspectul. 

— N-am ajuns încă la o asemenea concluzie. O'Donnell s-a 
aflat în casa lui. lar Eve Kassovitz a fost ucisă în grădina lui. Și 
când majordomul lui a găsit cadavrul, ce a făcut Sansone? 
Fotografii. Și le-a transmis prietenilor lui. Vrei să știi adevărul? 
Oamenii aceștia nu sunt normali. Indeosebi Sansone. 

— Nu e suspect. 

— Nu l-am eliminat de pe listă. 

— În privinţa asta, ai încredere în mine. Dă-i pace! 

Ea a tăcut o clipă. 

— Domnule locotenent, vrei să-mi mai spui ceva? a întrebat 
ea încet. Ce nu știu despre Anthony Sansone? 

— Nu e o persoană pe care vrem să o îndepărtăm. 

— Îl cunoști atât de bine? 

— Personal, nu. Îţi transmit ceea ce mi-au spus alţii de 
deasupra noastră. Ni s-a cerut să-l tratăm cu respect. 

După ce a închis, Jane s-a dus la fereastră și a privit cerul 
după-amiezii, care nu mai era albastru. Se pregătea probabil să 
ningă din nou. S-a gândit: „Când îţi închipui că poţi vedea până 
departe, apar norii care acoperă totul”. 

A luat din nou telefonul și a format un număr. 


e ȘAPTESPREZECE 


Maura s-a uitat pe ferestruica de vizionare la Yoshima, care, 
purtând un șorţ din folie de plumb, a poziţionat colimatorul 
deasupra abdomenului. Unii ajung la slujbă luni dimineaţa 
temându-se cel mai mult că-i așteaptă un maldăr de lucrări care 
trebuie terminate și o grămadă de bileţele cu mesaje. In acea 
luni, pe Maura o aștepta femeia care stătea întinsă pe masă, 
complet dezbrăcată. L-a văzut pe Yoshima reintrând din spatele 
scutului de plumb ca să recupereze caseta cu filmul pentru 
prelucrare. A ridicat capul și a făcut un semn. 

Maura a pătruns pe ușă, revenind în laboratorul de autopsii. 

În noaptea când, tremurând, se ghemuise în grădina lui 
Anthony Sansone, văzuse acel cadavru doar la lumina 
lanternelor. Acum, detectivul Eve Kassovitz stătea expusă în 
totalitate, iar lumina puternică alungase orice umbră. Sângele 
fusese îndepărtat, lăsând la vedere răni deschise, de culoare 
roz. O ruptură de scalp. O plagă înjunghiată în piept, imediat sub 
stern. Și ochii fără gene, ale căror cornee se tulburaseră acum 
din cauza expunerii la lumină. Erau singurul lucru de care nu 
putea scăpa, și păreau să o urmărească tot timpul: acei ochii 
mutilaţi. 

Zgomotul ușii a anunțat sosirea lui Jane. 

— Încă nu ai început? a întrebat-o Jane. 

— Nu. Mai vine cineva? 

— Nu, azi sunt doar eu. Jane s-a oprit din legatul halatului, 
fiindcă a rămas cu ochii ţintă la masă. La fața colegei ei moarte. 
Ar fi trebuit să-i ţin partea, a spus ea încet. Când ticăloșii aceia 
din serviciu au început să facă glume proaste pe seama ei, 
trebuia să intervin și să le pun capăt. 

— Ei ar trebui să se simtă vinovaţi, Jane. Nu tu. 

— Dar am fost și eu acolo. Imi dau seama ce simţi în 
asemenea ocazii. Jane a continuat să rămână cu privirea aţintită 
la ochii deschiși. Nu se va putea face nimic în privinţa ochilor 
pentru înmormântare. 

— Sicriul va fi sigilat. 

— Ochiul lui Horus, a spus Jane încet. 

— Poftim? 

— Desenul acela de pe ușa lui Sansone. Un simbol antic, 
datând de pe vremea egiptenilor. Se cheamă Udjat, ochiul 
atotvăzător. 

— Cine ţi-a povestit toate astea? 

— Unul dintre oaspeţii de la cina lui Sansone. S-a uitat apoi la 
Maura. Oamenii ăștia - Sansone și prietenii lui - sunt niște 
ciudați. Cu cât aflu mai multe despre ei, cu atât mă îngrozesc 
mai rău. Mai ales de el. 

Yoshima a apărut din sala de prelucrare, aducând un teanc de 
filme proaspăt developate. Când le-a fixat pe panoul luminos, 
ele au scos sunete aproape muzicale. 

Maura a luat o riglă și a măsurat tăietura de pe scalp, notând 
dimensiunile pe o foaie prinsă cu clame de o planșetă. 

— M-a sunat în noaptea aceea, știi? a zis ea, fără să ridice 
privirea. Ca să fie sigur că am ajuns cu bine acasă. 

— Cine, Sansone? 

Maura a ridicat ochii spre Jane. 

— ÎI consideri suspect? 

— Gândește-te numai! După ce a descoperit cadavrul, știi ce 
a făcut? Chiar înainte de a chema poliția? A adus un aparat și a 
făcut fotografii. L-a pus pe majordom să le trimită prietenilor lui 
a doua zi de dimineaţă. Spune-mi că asta nu e o ciudățenie. 

— Dar îl consideri unul dintre suspecți? 

După o pauză, Jane a recunoscut: 

— Nu, și ar fi în neregulă dacă l-aș considera suspect. 

— Ce vrei să insinuezi? 

— Gabriel a făcut o mică investigaţie în numele meu. A 
întrebat pe ici, pe colo de Sansone. A pus doar câteva întrebări, 
și brusc i s-au trântit uși în nas. Nici FBl-ul, nici Interpolul, nimeni 
n-a vrut să vorbească despre Sansone. Este limpede că are 
prieteni sus-puși, care sunt gata să-i sară în apărare. 

Maura s-a gândit la casa din Beacon Hill. La majordom, la 
antichităţi. 

— O fi ceva în legătură cu bogăţia lui. 

— Totul e moștenit. Doar n-a făcut avere predând istorie 
medievală la Boston College. 

— Cam cât de bogat este? 

— Casa din Beacon Hill? Prin comparaţie cu altele, e 
sărăcăcioasă. Mai are reședințe la Londra și Paris, plus o 

proprietate de familie în Italia. Tipul ar reprezenta o partidă 
bună, căci nu e doar plin de bani, ci și atrăgător. Dar nu apare în 
societate. Nu dă baluri de caritate, nu participă la donaţii 
simandicoase. Trăiește complet retras. 

— Nu mi s-a părut a fi genul de om pe care să-l întâlnești la 
petreceri. 

— Ce impresie ţi-a făcut? 

— N-am stat mult de vorbă. 

— Dar ai discutat totuși cu el. 

— Ingheţasem afară și m-a invitat înăuntru la o cafea. 

— Nu ţi s-a părut bizară o asemenea invitaţie? 

— Poftim? 

— Că s-a sinchisit să te invite în casă? 

— Am apreciat gestul lui. Și, ca să fiu sinceră, majordomul a 
fost cel care a venit după mine să mă cheme. 

— Doar pe tine? Știa cine ești? 

Maura a șovăit. 

— Da. 

— Și ce-a vrut de la tine, doctore? 

Maura trecuse la tors, și acum măsura rana de înjunghiere de 
la piept, după care și-a notat dimensiunile acesteia pe foaia de 
hârtie. Intrebările deveniseră prea directe și nu-i plăcea nici 
insinuarea: aceea că ea s-ar fi lăsat folosită de Anthony 
Sansone. 

— N-am dezvăluit nimic esenţial despre caz, Jane. Dacă asta 
vrei să știi. 

— Dar ai discutat despre caz? 

— Despre o serie de lucruri. Și, bineînţeles, a vrut să știe ce 
părere am. Asta nu m-a surprins, întrucât cadavrul a fost 
descoperit în grădina lui. E de înţeles, că e curios. Și poate puţin 
excentric. 

A întâlnit privirea lui Jane, și i s-a părut apăsător de 
întrebătoare. Și-a îndreptat din nou atenţia spre cadavru, la 
rănile care nu o tulburau la fel de mult ca întrebările lui Jane. 

— Excentric? E singurul cuvânt care ţi-a venit în minte? 

S-a gândit la felul cum Sansone o examinase în acea noapte, 
cum se reflectase lumina focului în ochii lui, și s-a gândit și la 
alte calificative. „Inteligent. Atrăgător. Impresionant.” 

— Nu ţi s-a părut puţin înfricoșător? a întrebat-o Jane. Pentru 
că asta e impresia mea. 

— De ce? 

— Păi, i-ai văzut casa. Parcă ai pătrunde într-o buclă a 
timpului. Și nu ai văzut celelalte camere, cu toate portretele 
acelea care te străpung cu privirea. Parcă ai fi în castelul lui 
Dracula. 

— E profesor de istorie. 

— A fost. Nu mai predă. 

— Acelea sunt probabil obiecte de familie moștenite și de o 
deosebită valoare. Evident, apreciază ceea ce a moștenit de la 
familie. A 

— Da, moșteniri de familie. Asta a fost norocul lui. Este 
garantul fondurilor la a patra generaţie. 

— Cu toate astea, a avut o carieră universitară strălucită. 
Trebuie să-i recunoști meritele de profesor. Nu a devenit un 
vântură-lume și un răsfățat al societății. 

— Tocmai aici este partea interesantă. Fondul de familie a 
fost înființat în 1905, de străbunicul lui. Știi cum se cheamă 
acest fond? 

— Habar n-am. 

— Fundaţia Mefisto. 

Surprinsă, Maura a ridicat privirea. 

— Mefisto? a murmurat ea. 

— Îți pui întrebarea, a spus Jane, despre ce moștenire de 
familie poate fi vorba cu un asemenea nume. 

— Ce înseamnă numele acela, Mefisto? a întrebat Yoshima. 

— M-am documentat, a spus Jane. E prescurtarea de la 
Mefistofel. Doamna doctor sigur știe cine a fost acesta. 

— Numele provine din legenda doctorului Faust, a dat Maura 
lămuriri. 

— Cine? a întrebat curios Yoshima. 

— Doctorul Faust era un vrăjitor, a spus Maura. Desena 
simboluri secrete ca să-l invoce pe diavol. Un spirit rău, pe nume 
Mefisto, a apărut și i-a propus un pact. 

— Ce fel de pact? 

— În schimbul cunoștințelor depline în domeniul magiei, 
doctorul Faust și-a vândut sufletul Diavolului. 

— Așadar, Mefisto este... 

— Un slujitor al Satanei. 

Brusc, din interfon s-a auzit o voce. 

— Doctore Isles, a spus Louise, secretara Maurei, aveţi un 
apel din exterior pe linia unu. Un anume domn Sansone. li 
răspundeţi ori preiau mesajul? 

„Vorbești de lup, și lupul la ușă.” 

Maura s-a uitat la Jane, iar aceasta a dat aprobator din cap. 

— Preiau apelul, a spus Maura. Și-a scos mănușile, s-a 
apropiat de telefonul de pe perete și a ridicat receptorul. 

— Domnul Sansone? 

— Sper că nu te întrerup din lucru, a început el. 

Ea a privit spre cadavrul de pe masă. „Eve Kassovitz n-o să se 
supere. Nimeni nu rămâne atât de imperturbabil ca un mort.” 

— Da, putem vorbi câteva clipe. 

— Sâmbăta aceasta dau o masă la mine acasă. Te-aș ruga să 
vii și tu. 

Maura a tăcut câteva momente, dându-și seama că Jane 
stătea cu ochii pe ea. 

— Va trebui să mă mai gândesc, a zis ea. 

— Sunt convins că te întrebi despre ce este vorba. 

— Da, sigur că da. 

— Promit să nu te trag de limbă în legătură cu ancheta. 

— Oricum nu pot vorbi despre ea. Doar știi asta. 

— S-a înţeles. Nu de aceea te-am invitat. 

— Atunci de ce? 

Era o întrebare directă, lipsită de eleganţă, dar absolut 
necesară. 

— Împărtășim interese comune. Avem preocupări 
asemănătoare. 

— Nu prea înţeleg la ce te referi. 

— Vino la noi sâmbătă, în jurul orei șapte. Vom vorbi atunci. 

— Să-mi verific programul. Te anunț, a zis ea și a închis. 

— Ce-a vrut? s-a interesat Jane. 

— M-a invitat la cină. 

— Vrea ceva de la tine. 

— Nimic, așa a susţinut. 

Maura a traversat încăperea, apropiindu-se de un dulap 
pentru a-și lua alte mănuși. Cu toate că mâinile nu i-au tremurat 
deloc atunci când și le-a tras pe degete, a simţit că roșește și că 
inima i-o ia razna. 

— Și crezi asta? 

— Sigur că nu. Tocmai de aceea nu voi accepta invitaţia. 

— Poate c-ar trebui să o accepţi, a spus Jane încet. 

Maura s-a întors să o privească. 

— Nu cred că vorbești serios. 

— Aş vrea să afli mai multe despre Clubul Mefisto. Care sunt 
membrii, ce fac la întrunirile lor secrete. Probabil că nu aș putea 
obţine astfel de informații din altă parte. 

— De ce vrei să fac asta? 

— Nu vreau să spun decât că n-ar fi deloc rău să te duci. 
Atâta vreme cât ești precaută. : 

Maura s-a îndreptat spre masă. In timp ce o privea pe Eve 
Kassovitz, s-a gândit: „Femeia asta a fost poliţist și a avut o 
armă asupra ei. Cu toate astea, nu a fost suficient de precaută”. 
Maura a ridicat bisturiul și a început să taie. 

A trasat cu lama un Y pe tors, două incizii care au pornit de la 
umeri și s-au unit ceva mai jos de stern, lucru nu tocmai 
obișnuit, însă era procedura folosită pentru a păstra urmele de 
înjunghiere. Chiar înainte de a tăia coastele; înainte de a 
deschide cutia toracică, Maura a știut ce va găsi. Putea vedea 
asta și în radiografiile toracice, care acum atârnau în caseta 
iluminată: conturul globular al inimii, mult mai mare decât ar fi 
trebuit să aibă o femeie tânără și sănătoasă. Ridicând scutul 
format de stern și coaste, a privit înăuntrul cuștii toracice și a 
strecurat mâna sub sacul umflat în care se găsea inima. 

— Tamponadă a pericardului, a spus ea și a ridicat privirea 
spre Jane. A sângerat înăuntrul sacului care înconjoară inima. 
Cum acesta e un spațiu închis, sacul devine atât de rigid, încât 
inima nu mai poate pompa sângele. Înjunghierea în sine a 
provocat o aritmie fatală. În orice caz, a fost o ucidere rapidă și 
eficientă. Însă trebuia să știe precis unde să înfigă lama 
cuțitului. 

— A știut ce face. 

— Ori a avut noroc. A făcut un semn către rană. Se poate 
vedea că lama a străpuns fix sub procesul xifoid. Deasupra 
acestui loc, inima este protejată destul de bine de stern și de 
coaste. Dar, dacă patrunzi aici, unde este localizată rana, și 
îndrepţi lama la unghiul potrivit... 

— Atingi inima, nu? 

— Nu e greu. Am făcut asta când eram intern și lucram la sala 
de urgenţe. Dar am folosit un ac, desigur. 

— Pe o persoană decedată, presupun. 

— Nu, era o femeie în viaţă. Dar noi nu reușeam să-i auzim 
bătăile inimii, presiunea sângelui scădea dramatic, iar 
radiografiile făcute la nivelul toracelui indicau o inimă mărită. 
Trebuia să acționez într-un fel. 

— Și atunci ai înjunghiat-o? 

— Cu un ac cardiac. Am scos suficient sânge din sac pentru a 
o menţine în viață până să ajungă pe masa de operaţie. 

— Ca în romanul acela de spionaj, Vrechea acului, a spus 
Yoshima. Ucigașul își înjunghie victimele exact în inimă, iar 
acestea mor atât de repede, încât nu sângerează mai deloc. |n 
felul ăsta, reușește niște crime foarte curate. 

— Îţi mulțumim pentru sugestia asta utilă, a spus Jane. 

— În realitate, Yoshima a ridicat o problemă interesantă, a 
spus Maura. Făptașul nostru a ales o metodă rapidă pentru ao 
ucide pe Eve Kassovitz. În cazul lui Lori-Ann Tucker, și-a făcut de 
lucru amputând o mână, un braţ, apoi detașând capul. După 
care a desenat simbolurile. În cazul acestei victime, nu a mai 
pierdut vremea. lar asta mă face să cred că a ucis-o pe Eve din 
motive practice. Poate că l-a surprins și a trebuit să se 
debaraseze de ea imediat. De aceea a ucis-o cât de repede a 
putut. A lovit-o în cap. lar apoi a înjunghiat-o rapid în inimă. 

— Dar a avut vreme să deseneze simbolurile acelea pe ușă. 

— De unde știm că nu s-a ocupat mai întâi de ele? Ca să 
însoțească pachetul pe care l-a lăsat în prag? 

— Te referi la mâna aceea? 

Maura a confirmat cu o ușoară clătinare din cap. 

— Ofranda lui. 

Bisturiul a revenit la treabă, tăind ori făcând rezecţii. A scos 
plămânii, pe care i-a așezat într-un lighenaș din inox, unde au 
devenit curând o masă spongioasă. O scurtă privire pe suprafaţa 
lor rozalie, câteva incizii în fiecare dintre lobi au lămurit-o că 
aceia erau plămâni sănătoși, de persoană nefumătoare, care ar 
fi slujit-o până la adânci bătrâneţi. Maura a trecut apoi la 
cavitatea peritoneală și, cu mâinile înmănușate, a ajuns până în 
abdomen, pentru a face rezecţia stomacului, a pancreasului și a 
ficatului. Stomacul Evei Kassovitz stârnise  invidii datorită 
faptului că era plat, fiind, fără îndoială, rezultatul a multe ore de 
„lucru”, gimnastică și multă mișcare. Eforturile ei au fost anulate 
printr-o simplă tăietură de bisturiu, care a incizat mușchii și a 

lăsat pielea căscată. Lighenașul s-a umplut curând cu organe, 
bucle de intestine, care sclipeau ca niște ţipari lucioși și 
înnodaţi, ficatul și splina așezându-se și alcătuind o moviliţă 
însângerată. Toate organele - sănătoase, foarte sănătoase. A 
efectuat o incizie în spaţiul retro-peritoneal și a extras rinichii 
netezi și mătăsoși, apoi a tăiat bucăţi mici din ei, pe care le-a 
lăsat să cadă într-un vas de colectare a probelor. Feliile s-au 
cufundat în formol, iar din ele s-au înălțat firicele de sânge. 

În timp ce s-a îndreptat de spate, s-a uitat la Yoshima. 

— Acum poţi pune filmul cu craniul? Să vedem ce avem acolo. 

Asistentul ei a scos radiografiile torsului și s-a apucat să 
instaleze noul set, pe care ea încă nu-l examinase. Radiografiile 
capului luceau în panoul de vizionare. Maura și-a concentrat 
atenţia asupra suprafeței osoase de sub ruptura de scalp, 
examinând conturul craniului, în căutarea unei linii elocvente de 
fractură ori de adâncitură pe care nu reușise să o depisteze la 
palpare, însă nu a remarcat nimic. Chiar și fără să producă o 
fractură, lovitura putea fi suficient de puternică pentru a o năuci 
pe victimă, doborând-o la pământ câteva clipe, ceea ce i-a 
permis ucigașului să îi desfacă paltonul și să-i ridice puloverul. 

Pentru ca apoi să-i înfigă lama cuţitului drept în inimă. 

La început, Maura s-a concentrat asupra craniului. Apoi, a 
trecut la o vedere din lateral, îndreptându-și atenţia asupra 
gâtului, iar privirea i s-a oprit asupra osului hioid. În partea 
posterioară a acestuia exista o opacitate sub forma unui con, 
ceva ce nu mai văzuse până atunci. Incruntându-se, s-a apropiat 
mai mult de panoul iluminat și a rămas cu ochii aţintiţi asupra 
acelei anomalii. Din poziţia frontală, ciudăţenia era aproape 
ascunsă de vertebrele cervicale, ceva mai masive și mai dense. 
Însă în imaginea luată din lateral, ea se vedea clar și nu 
constituia o parte a structurii scheletice. 

— Ce Dumnezeu o fi asta? a murmurat ea. 

Jane a venit lângă ea. 

— La cete uiţi? 

— La chestia asta de aici. Nu e os. Nu face parte din gât. 

— Are ceva în gâtlej? 

Maura a revenit la masă și l-a rugat pe Yoshima: 

— Îmi aduci, te rog, laringoscopul? 

Stând în capul mesei, Maura a ridicat puţin bărbia moartei. 
Folosise pentru prima oară laringoscopul când era studentă și 

încercase să introducă un tub endotraheal în gâtlejul unui 
bărbat care nu mai respira. Condiţiile erau disperate, iar 
pacientul făcuse stop cardiac. Rezidentul care o îndruma i-a 
permis Maurei doar o încercare de intubare. „Ai zece secunde la 
dispoziție, îi spusese acesta, și dacă nu reușești, preiau eu.” 

Ea vârâse laringoscopul în gâtul bărbatului și se uitase 
înăuntru, căutând coardele, însă nu văzuse decât limba și 
mucoasa. Pe măsură ce secundele se scurgeau, iar o asistentă 
apăsa pe pieptul omului, în timp ce echipa de Cod Albastru 
stătea pregătită, Maura se chinuise cu instrumentul, conștientă 
că în fiecare clipă cât pacientul era privat de oxigen mureau tot 
mai multe celule ale creierului. Într-un târziu, rezidentul 
preluase instrumentul din mâinile ei și o împinsese deoparte, ca 
să facă el însuși acea manevră. Totul fusese o demonstraţie 
umilitoare a incompetenţei ei. 

Morții nu impun intervenţii atât de rapide. Acum, în timp ce 
introducea lama laringoscopului în gura moartei, nu exista 
niciun monitor care să ţiuie, nici membrii vreunei echipe de Cod 
Albastru care să o urmărească febrili, nici viaţa care să atârne 
de un fir de păr. Eve Kassovitz era o pacientă răbdătoare; Maura 
a înclinat lama, ridicând limba pentru a face loc de vizionare. S- 
a aplecat și s-a uitat în gâtlej. Gâtul era lung și zvelt, iar Maura a 
reușit chiar din prima încercare să descopere coardele vocale, 
ca niște pliuri de un roz palid, care flancau calea aeriană. Între 
ele se prinsese un obiect care a strălucit umed. 

— Un forceps, a cerut ea, întinzând mâna. 

Yoshima i-a așezat instrumentul în palmă. 

— ÎI vezi? a întrebat-o Jane. 

— Da. 

Maura a agăţat obiectul și l-a extras din gâtlej. l-a dat drumul 
pe o tavă de colectare a probelor, și acesta a scos un clinchet 
când a atins vasul. 

— E ceea ce cred eu? a zis Jane. 

Maura a întors obiectul, care, sub lumina puternică, a strălucit 
ca o perlă. 

O cochilie de melc. 

e OPTSPREZECE 


Când Jane a ajuns la Universitatea Harvard, lăsându-și mașina 
în spatele Sălii Conant, lumina după-amiezii devenise cenușie. 
Parcarea era aproape pustie. A coborât, și a simţit imediat 
vântul aspru și rece; apoi a aruncat o privire la clădirile vechi din 
cărămidă care păreau părăsite, la vârtejurile delicate de zăpadă 
care se fugăreau pe pavajul îngheţat, și s-a gândit că până își va 
termina treaba acolo avea să fie întuneric beznă. 

„Și Eve Kassovitz a fost poliţist. Și totuși, ea nu a văzut 
moartea lovind-o.” 

Jane și-a încheiat nasturii de la gulerul paltonului și a pornit 
spre clădirile muzeului universităţii. Peste câteva zile, când 
studenţii aveau să se întoarcă din scurta vacanţă de iarnă, 
campusul avea să revină la viaţă. Însă în acea după-amiază 
geroasă, Jane a pornit singură, ţinând ochii întredeschiși, ca să 
și-i păzească de mușcătura vântului. A ajuns la o ușă laterală și 
a descoperit că era încuiată. Nimic surprinzător; era duminică 
după-amiază. A ocolit clădirea, ajungând la intrarea principală, 
mergând pe o alee curățată ce șerpuia printre mormane de 
zăpadă murdară. La intrarea dinspre Oxford Street, s-a oprit să 
arunce o privire la clădirea masivă. Deasupra ușii scria: 
„MUZEUL DE ZOOLOGIE COMPARATĂ”. 

A urcat treptele de granit și a pătruns în clădire, într-o altă 
epocă. Podeaua din lemn scârţâia sub tălpile ei. A simţit mirosul 
prafului din alte decenii și arșiţa caloriferelor vechi, apoi a 
remarcat nenumăratele șiruri de casete de expunere. 

N-a văzut însă pe nimeni. Holul de la intrare era pustiu. 

A pătruns mai adânc în clădire, trecând de casete din sticlă, în 
care se găseau fel de fel de specimene, și s-a oprit să privească 
o colecţie de insecte înfipte în ace. A văzut câţiva gândaci negri, 
cu aspect de monștri, având cleștii desfăcuţi, gata să strângă 
între ei pielea fină a vreunui om, apoi a admirat gândaci 
zburători, ale căror carapace luceau. Înfiorată, a pășit mai 
departe, trecând pe lângă fluturi sclipitori ca niște giuvaiere, 
prin dreptul unui dulap cu geam plin cu ouă de păsări, din care 

nu mai aveau să iasă pui, și cinteze împăiate, care nu aveau să 
mai cânte. 

Scârțâitul podelei a anunţat-o că nu mai era singură. 

S-a răsucit și a privit prin spaţiul îngust dintre două dulapuri 
înalte. Iluminat din spate de lumina ce pătrundea pe fereastră, 
bărbatul părea doar o siluetă ușor îndoită de mijloc și fără chip 
care se apropia de ea. Jane a reușit să-i vadă faţa ridată și 
ochelarii cu rame din oţel abia după ce omul s-a apropiat ceva 
mai mult, ieșind din ascunzișul lui prăfuit. Tot atunci a văzut și 
ochii lui albaștri, măriţi de lentilele groase ale ochelarilor. 

— Nu cumva ești femeia de la poliţie? a întrebat-o el. 

— Doctorul Von Schiller? Sunt detectivul Rizzoli. 

— Eram sigur. Nimeni nu calcă pe aici la o oră atât de târzie. 
De obicei, ușa e încuiată, dar ai avut prilejul să faci un tur prin 
muzeu. Apoi i-a făcut cu ochiul, ca și cum acea vizită trebuia să 
rămână un secret al lor. O șansă rară de a vedea gândaci morți 
și păsări împăiate, fără să fii împins mai departe de mulţimea 
vizitatorilor. Ei bine, ce mi-ai adus? a întrebat-o el. 

— Am obiectul aici. A scos punga de probe din buzunar, iar 
ochii lui s-au luminat imediat când a zărit conţinutul, vizibil prin 
plasticul străveziu. 

— Hai cu mine! Să mergem în biroul meu, unde mă pot uita la 
ea cu lupa. Nu mai am ochii atât de buni. Detest lampa 
fluorescentă de acolo, dar, pentru o piesă ca asta, am nevoie de 
ea. 

Jane l-a urmat către scară, străduindu-se să meargă în ritmul 
agonizant de lent impus de bătrân. Oare Von Schiller mai preda? 
Părea prea bătrân chiar și pentru a urca treptele. Cu toate 
astea, omul îi fusese recomandat călduros când solicitase 
ajutorul celor de la Departamentul de zoologie comparată și îi 
fusese imposibil să nu remarce sclipirea de interes din ochii lui 
când zărise ceea ce scosese ea din buzunar. Se vedea că abia 
aștepta să pună mâna pe cochilia aceea. 

— Ştii câte ceva despre cochilii, detective? a întrebat-o Von 
Schiller în timp ce urca încet, ţinându-se cu o mână uscată de 
balustrada sculptată. 

— Doar ce-am învățat mâncând stridii. 

— Vrei să spui că nu ai colecționat niciodată scoici? A aruncat 
o privire peste umăr, spre ea. Știi că Robert Louis Stevenson a 

spus odată: „Probabil că e un destin mai plăcut să colecționezi 
scoici decât să te naști milionar”? 

— Chiar așa a spus? 

„Eu cred că aș prefera să fiu milionară.” 

— Asta e o pasiune pe care am avut-o de când eram copil. 
Părinţii ne duceau în fiecare an pe Coasta Amalfi. Camera mea 
gemea de atâtea cutii cu cochilii, de-abia mă puteam mișca 
acolo. Incă le mai am pe toate, înţelegi? Inclusiv un specimen 
frumos de Epitonium celesti. E foarte rară. Am cumpărat-o când 
aveam doisprezece ani și am plătit foarte mult pe ea. Dar am 
socotit întotdeauna că, dacă dai bani pe scoici și pe cochilii, faci 
o investiție. Reprezintă exemplarele cele mai minunate de artă 
ale naturii. 

— Aţi avut timp să vă uitaţi la fotografiile pe care vi le-am 
trimis prin e-mail? 

— Da, sigur. l-am transmis fotografia lui Stefano Rufini, un 
vechi prieten. E consultant la o companie numită Medshells. Se 
ocupă cu identificarea specimenelor rare din lume, care sunt 
apoi vândute colecționarilor bogaţi. Am convenit cu el asupra 
originilor probabile ale cochiliei tale. 

— Și ce este această cochilie? 

Von Schiller a aruncat o privire înapoi și i-a zâmbit. 

— Crezi că o să-ţi dau răspunsul definitiv fără să examinez 
piesa? 

— Se pare că știți deja. 

— Am făcut o încadrare aproximativă, asta e tot ce-ţi pot 
spune. Apoi și-a reluat urcușul. Face parte din clasa 
gasteropodelor, a zis el. A mai urcat o treaptă. Ordinul: 
Caenogastropoda. Incă o treaptă, încă o informaţie. Familia: 
Buccinacea. 

— lertaţi-mă. Ce înseamnă toate astea? 

— Inseamnă că această cochilie este, întâi de toate, o 
gastropodă, care în traducere înseamnă „picior-stomac”. Face 
parte din aceeași clasă generală de moluște ca melcul de uscat. 
Sunt univalve, având un picior muscular. 

— Așa se cheamă această cochilie? 

— Nu, asta e clasa filogenetică. Există cel puţin cincizeci de 
mii de varietăţi diferite de gastropode în lume, și nu toate 
trăiesc în oceane. Melcul fără casă, de exemplu, este o 
gastropodă, chiar dacă nu are cochilie. 

A ajuns în capul scării și a pornit înainte pe un hol unde se 
găseau numeroase alte casete de expunere, care adăpostea o 
menajerie întreagă de creaturi, ale căror ochi sticloși păreau să 
o ţintuiască dezaprobator pe Jane. Atât de puternică era 
senzația că este urmărită, încât s-a oprit și a aruncat o privire în 
urmă, sala pustie, unde se găseau doar dulapurile cu specimene 
împăiate. 

„Nu e nimeni aici în afară de noi și de animalele astea ucise.” 

S-a întors să-l urmeze pe Von Schiller. 

Acesta dispăruse. 

Pentru moment, a rămas singură în sala uriașă și a auzit doar 
bătăile propriei inimi, simțind privirile ostile ale nenumăratelor 
creaturi închise sub geam. 

— Doctore Von Schiller! a strigat ea, iar vocea ei a căpătat 
ecou, trecând dintr-o sală în alta. 

Doctorul a scos capul de după un dulap. 

— Ce faci, nu vii? a întrebat-o el. Aici e biroul meu. 

„Birou” era un cuvânt prea pompos pentru spaţiul pe care îl 
ocupa. Ușa pe care stătea prinsă o plăcuţă - „DR. HENRY VON 
SCHILLER, PROFESOR EMERITUS” - dădea într-o cămăruţă fără 
nicio fereastră, ceva mai încăpătoare decât un dulap pentru 
păstrarea măturilor. lnăuntru se găseau îngrămădite un birouaș, 
două scaune și aproape nimic altceva. El a acţionat comutatorul 
de pe perete și a clipit des, deranjat de lumina fluorescentă și 
orbitoare. 

— Hai să vedem, a zis el și, nerăbdător, a smuls punga de 
plastic din mâna lui Jane. Spui că ai găsit asta la locul comiterii 
unei crime? 

Ea a șovăit, apoi s-a mulţumit să confirme printr-un simplu 
„da”. N-a mai adăugat: „Vârâtă pe gâtul unei femei moarte”. 

— Și de ce crezi că are vreo semnificaţie? 

— Sper să aflu asta acum. 

— Pot să pun mâna pe ea? 

— Dacă trebuie... 

El a desfăcut punga și, cu degete artritice, a scos cochilia. 

— A, da, a murmurat el, în timp ce se strecura cu greu, ca să 
se așeze pe scaunul care a scârțâit jalnic. A prins apoi o lampă 
cu braț extensibil și a scos de undeva o lupă și o riglă. Da, exact 
cum am bănuit. Are cam douăzeci de milimetri lungime. Nu e un 
exemplar deosebit de frumos. Striaţiile acestea nu sunt prea 

atrăgătoare și este și ciobită în câteva locuri, vezi? Probabil s-a 
lovit de altele în cutia vreunui colecţionar. A ridicat capul și a 
privit-o pe Jane din spatele lentilelor cu ochii săi de un albastru 
spălăcit. Pisania maculosa. 

— Acesta este numele ei? 

— Da. 

— Sunteţi sigur? 

Cu o pocnitură, el a lăsat jos lupa și s-a ridicat în picioare. 

— Cum, n-ai încredere în ce-ţi spun? s-a răstit el. Atunci, vino 
cu mine! 

— N-am spus că nu am încredere... 

— Ba da, asta ai dat de înţeles. 

Și Von Schiller a ieșit din birou, mișcându-se cu o iuțeală de 
care Jane nu-l credea în stare. lritat și grăbindu-se să se apere, 
el a pornit cu pași târșâiţi, trecând dintr-o sală în alta, prin 
dreptul nenumăratelor exponate cu ochi sticloși și ficși, 
ajungând la un șir de casete îngrămădite în colţul cel mai 
îndepărtat al clădirii. Evident, secțiunea aceea a muzeului nu 
era prea vizitată. Etichetele scrise la mașină ale casetelor erau 
îngălbenite de vreme, iar sticla casetelor era acoperită de o 
peliculă de praf. Von Schiller a trecut printr-un coridor îngust 
aflat între dulapuri, a tras un sertar și a scos o cutie cu 
exemplare de scoici și cu cochilii. 

— Uite, a spus el și a deschis cutia. A scos o mână de cochilii 
și le-a așezat, una câte una, pe capacul unei casete de sticlă. 
Pisania maculosa. Și încă una, încă una. lar asta este a ta. S-a 
uitat apoi la ea cu indignarea unui profesor insultat. Ei bine? 

Jane a examinat șirul de cochilii, toate având aceleași curbe 
graţioase, aceleași striaţii spiralate. 

— Seamănă. 

— Păi, sigur! Aparţin aceleiași specii! Doar știu despre ce 
vorbesc. E domeniul meu de activitate, detective. 

„ȘI ce domeniu util se dovedește a fi”, a apreciat ea și și-a 
scos agenda. 

— Cum aţi spus că se numește? 

— Dă-mi mie să scriu. Și, spunând acestea, i-a smuls agenda, 
iar Jane l-a urmărit notând numele și strâmbându-se în tot acest 
timp. 

Bătrânul acela nu era deloc amabil. Nici nu era de mirare că 
fusese ascuns acolo, într-un dulap pentru mături. 


El i-a întins agenda. 

— Poftim. Scris corect. 

— Și ce înseamnă? 

— Acela e numele ei. 

— Nu. Voiam să știu care este semnificaţia acestei cochilii. 

— Dar trebuie să însemne ceva? Tu ești Homo sapiens 
sapiens, iar ea este Pisania maculosa. Așa stau lucrurile. 

— Și cochilia asta este rară? 

— Nicidecum. O poţi cumpăra fără probleme de pe internet, 
de la numeroși vânzători. 

Acest lucru făcea cochilia să fie inutilă ca modalitate de 
identificare a ucigașului. Cu un suspin, și-a închis agenda. 

— Se găsesc frecvent în Mediterană, a zis el. 

Ea a ridicat privirea. 

— În Mediterană? 

— Şi în insulele Azore. 

— Îmi pare rău. Nu prea știu unde se află aceste insule. 

El i-a aruncat o privire aspră, de neîncredere. Apoi i-a făcut 
semn să vină lângă o casetă cu exponate, care conţinea zeci de 
cochilii, împreună cu o hartă decolorată a Mării Mediterane. 

— Uite, a spus el, arătându-i cu degetul. E vorba despre 
insulele astea, situate la vest de Spania. Pisania maculosa se 
găsește în zona asta, din insulele Azore, până în Mediterană. 

— Și în alte zone nu? Pe continentul american? 

— Ți-am spus doar aria de întindere. Cochiliile pe care le-am 
scos să ţi le arăt au fost colectate în Italia. 

Cu privirea la casetă, Jane a păstrat un moment de tăcere. 
Nici nu mai ţinea minte de când nu se uitase cu atenţie lao 
hartă a Mediteranei. La urma urmelor, lumea ei era Bostonul; 
traversarea graniței statului era totuna cu o călătorie în 
străinătate. De ce fusese folosită o cochilie? De ce acea 
cochilie? 

Și-a îndreptat ochii către colțul răsăritean al Mediteranei. 
Asupra insulei Cipru. 

„Ocru roșu. Cochilii. Ce vrea să ne spună ucigașul?” 

— Ah, a făcut Von Schiller. Nu știam că mai e cineva pe aici. 

Jane nu auzise sunetul de pași, cu toate că podeaua scârţâise. 
S-a răsucit, și a văzut un tânăr cu o statură impresionantă chiar 
în spatele ei. Pesemne vreun student, judecând după cămașa lui 
mototolită și după blugi. Arăta ca un savant în devenire, cu 

ochelari cu rame groase, cu tenul de o paloare iernatică. Omul a 
rămas atât de tăcut, încât Jane s-a întrebat chiar dacă acesta 
putea vorbi. 

Apoi l-a auzit spunând ceva, cu un bâlbâit atât de chinuitor, 
încât i-a venit greu să-l asculte. 

— Ppp-pprofesore Von Schiller. E o-o-o-ra închi-chi-derii. 

— Malcolm, tocmai terminam aici. Voiam să-i arăt detectivului 
Rizzoli câteva exemplare din Pisania. Și profesorul a pus 
cochiliile înapoi în cutie. O să încui eu. 

— D-d-dar e s-s-sar-ci-cina mmmea. 

— Știu, știu. Pentru că am îmbătrânit, nimeni nu mai are 
încredere că sunt capabil să răsucesc o cheie în broască. 
Ascultă, mai am niște hârtii pe birou, și trebuie să le aranjez. Ce- 
ar fi să o conduci tu pe doamna detectiv? |ți promit că o să încui 
ușa când plec. 

Tânărul a șovăit, lăsând impresia că se străduia să găsească 
vorbele potrivite pentru a protesta. Apoi a oftat și a încuviințat 
cu un gest din cap. 

Jane a vârât înapoi în buzunar punga în care era cochilia. 

— Vă mulțumesc pentru ajutor, doctore Von Schiller, a spus 
ea. 

Însă bătrânul deja pornise, târându-și picioarele, ca să pună 
cutia cu cochilii înapoi în sertar. 

Tânărul nu a scos nicio vorbă cât a condus-o pe Jane prin 
sălile ce gemeau de exponate, pe lângă animale închise în cutii 
din geam, iar pantofii lui sport abia dacă au scos un scârțâit pe 
podeaua de lemn. „Asta nu este nici pe departe locul potrivit în 
care un tânăr să-și petreacă o seară de duminică. Ce idee, să 
stai în tovărășia unor fosile și a unor fluturi înfipţi în bolduri.” 

Afară, în clarobscurul înserării timpurii, Jane a pornit cu pași 
greoi spre parcare, făcând zăpada murdară să-i scârțâie sub 
tălpile pantofilor. Ajunsă la jumătatea drumului până la mașină, 
s-a oprit. Întorcându-se, a privit cercetător clădirea întunecată și 
insulele de lumină aruncate de lămpile stradale. Nicio mișcare. 

„În noaptea când a murit, Eve Kassovitz l-a văzut pe ucigaș 
venind spre ea?” 

A grăbit pasul, având deja cheile pregătite în mână, și a 
traversat drumul către mașină, care rămăsese singura din 
parcare. A considerat că se poate relaxa abia după ce s-a 
strecurat înăuntru și a blocat portierele. „Cazul ăsta mă sperie 

de moarte, s-a gândit ea. Nici nu reușesc să traversez o parcare 
fără să simt că Diavolul mă urmărește.” 
Apropiindu-se. 


e NOUĂSPREZECE 


1 August. Faza lunii: plină. 

Noaptea trecută, mama mi-a vorbit în vis. M-a dojenit. Mi-a 
reamintit că am fost nedisciplinat. „Te-am învăţat toate 
ritualurile antice, și la ce bun? m-a întrebat ea. Ca să le 
nesocotești? Nu uita cine ești. Eşti cel ales.” 

Nu am uitat. Cum aș putea? Incă din primii ani de viaţă, ea 
mi-a recitat poveștile strămoșilor, despre care Manetho de 
Sebennytos, din epoca lui Ptolemeu al Il-lea, scria: „Ne-au 
incendiat orașul. Au făcut ca oamenii să sufere cumplit. Au 
pornit război, dorind să extermine rasa”. 

Prin vene îmi curge sângele sacru al vânătorilor. 

Acestea sunt secrete pe care, uituc și mereu distrat, nici 
măcar tatăl meu nu le-a știut. Însă între mine și mama există 
legături peste timp, peste continente, până și în visele mele. lar 
ea este nemulțumită de mine. 

De aceea, în această seară, duc o capră în pădure. 

Vine de bunăvoie, pentru că nu a simţit niciodată arsura 
cruzimii umane. Luna strălucește, astfel că nu am nevoie de 
lanternă ca să mă orientez. În urma mea, aud behăitul derutat al 
celorlalte capre pe care le-am eliberat din ţarcul fermierului, 
însă ele nu mă urmează. Behăiturile lor rămân în urmă în vreme 
ce eu pătrund tot mai adânc în pădure, iar acum, pe pământul 
de sub copaci, aud doar zgomotul propriilor pași și al copitelor 
caprei. 

După ce am înaintat destul de mult, leg capra de un copac. 
Animalul simte ce urmează să se întâmple și scoate un behăit 
speriat în timp ce eu îmi scot hainele, rămânând în pielea goală. 
Ingenunchez pe mușchiul pădurii. Noaptea este răcoroasă, însă 
eu tremur de emoție. Înalt cuțitul, iar cuvintele ritualului curg de 
pe buzele mele la fel de ușor ca și până acum. „Lăudat fie 
stăpânul nostru Seth, zeul strămoșilor mei. Zeul morţii și al 
distrugerii. De-a lungul a nenumărate milenii, el ne-a îndrumat 
mâinile, ne-a condus din Levant până în ţările Feniciei și Romei, 
către toate colțurile pământului. Noi suntem pretutindeni.” 

Sângele ţâșnește ca o arteziană fierbinte. 

Când se potolește, pășesc dezbrăcat către lac, având doar 
pantofii în picioare. În lumina lunii, pătrund în apă și mă spăl de 
sângele caprei. les afară curăţat și plin de entuziasm. Inima mea 
se potolește abia după ce îmi îmbrac hainele, apoi extenuarea 
își lasă un braţ greu peste umerii mei. Aș putea adormi imediat 
pe iarbă, dar nu îndrăznesc să mă întind; sunt foarte obosit și 
probabil că nu m-aș putea trezi până la răsăritul soarelui. 

Cu pași greoi, mă întorc spre casă. Când ajung în culmea 
dealului, o văd pe ea. Lily stă pe marginea peluzei, o siluetă 
zveltă cu părul sclipind în lumina lunii. Se uită la mine. 

— Unde ai fost? mă întreabă ea. 

— Am înotat. 

— Pe întuneric? 

— E cel mai potrivit moment. 

Încet, mă apropii de ea. Stă nemișcată, cu toate că mă apropii 
suficient de mult cât să o ating. Apa e caldă. Nu ne poate vedea 
nimeni dacă înotăm goi. Mâna mea e răcoroasă după ce a stat în 
apa lacului, iar ea tremură în clipa în care o mângâi pe obraz. 
Oare pentru că e fascinată? Nu am idee. Știu doar că ea m-a 
urmărit în ultimele săptămâni, așa cum și eu am stat cu ochii pe 
ea, și între noi s-a petrecut ceva. Se spune că iadul se 
adresează iadului. Undeva, în adâncul ei, bezna a auzit 
chemarea mea și se trezește la viaţă. 

Mă apropii și mai mult. Cu toate că e mai mare decât mine, eu 
sunt mai înalt, iar braţul meu se strecoară cu ușurință în jurul 
taliei ei când mă aplec spre ea. Până când coapsele noastre se 
lipesc. 

Palma pe care mi-o trage peste faţă mă aruncă în spate. 

— Să nu mă mai atingi, spune ea, apoi se întoarce și se 
îndreaptă spre casă. 

Mă arde faţa de la lovitura primită. Rămân în întuneric, 
așteptând ca urmele degetelor ei să se șteargă de pe obrazul 
meu. Ea nu știe cu adevărat cine sunt, pe cine a umilit. Nu are 
cum să știe care vor fi consecințele. 

In noaptea aceea nu am dormit. 

Am stat treaz, gândindu-mă la toate lecţiile pe care mi le-a 
dat mama privind răbdarea și așteptarea momentului oportun. 
„Premiul cel mai mulțumitor, a spus ea, este acela pentru care 
trebuie să aștepți.” A doua zi dimineaţă, când soarele răsare, eu 
stau în pat, gândindu-mă la cuvintele mamei mele. Mă gândesc 

în același timp și la palma umilitoare pe care am primit-o. La 
felul în care Lily și prietenele ei și-au demonstrat lipsa de 
respect față de mine. 

La parter, mătușa Amy stă în bucătărie și pregătește micul 
dejun. Simt miros de cafea proaspătă și de șuncă devenind 
crocantă în tigaie. Și o aud strigând: „Peter. N-ai văzut cumva 
cuțitul meu de tăiat carne?” 


e DOUĂZECI 


Ca de obicei, într-o zi toridă de vară ca aceea, Piazza di 
Spagna era o mare de turiști năclăiţi de sudoare. Se buluceau, 
cot la cot, cu aparate scumpe de fotografiat legănându-se la 
gât, adăpostindu-și feţele îmbujorate de soare sub borurile late 
ale pălăriilor sau sub cozoroacele șepcilor de baseball. De pe 
Treptele Spaniole, care dominau piaţeta, Lily urmărea mișcarea 
permanentă a mulţimii, observând mulțimile care gravitau 
periodic în jurul  cărucioarelor vânzătorilor ambulanti, 
încrucișarea grupurilor de turiști care veneau sau plecau. Atentă 
la hoţii de buzunare, a coborât treptele, alungându-i prin semne 
pe inevitabilii vânzători de nimicuri colorate, care se agitau ca 
niște muște insistente. A remarcat privirile câtorva bărbaţi 
aruncate în direcţia ei, însă interesul acestora era de moment. O 
ocheadă, o licărire a unui gând lasciv, apoi ochii lor se îndreptau 
către altă femeie care trecea prin dreptul lor. Lily abia dacă i-a 
băgat în seamă în timp ce a coborât spre piaţetă, strecurându- 
se pe lângă o pereche îmbrățișată pe trepte, apoi prin dreptul 
unui tânăr studios, care stătea aplecat asupra paginilor unei 
cărţi. A înaintat în mijlocul mulţimii în continuă mișcare. În astfel 
de grupuri mari se simțea în siguranţă, anonimă și ferită. Era 
doar o iluzie, bineînţeles, pentru că nu exista un loc cu adevărat 
sigur. In timp ce a traversat piaţa, trecând pe lângă turiști care 
făceau fotografii și prin faţa copiilor care lingeau înghețată, și-a 
dat seama că putea fi depistată extrem de ușor. Mulţimile 
ofereau adăpost atât prăzii, cât și prădătorului. 

A ajuns la celălalt capăt al pieţei și a mers pe lângă un 
magazin care vindea pantofi și poșete unicat, pe care nu avea 
cum să și le permită vreodată. Dincolo de acesta, se găsea o 
bancă și un bancomat în faţa căruia așteptau trei persoane. S-a 
așezat la coadă. Până să-i vină rândul, se uitase cu atenţie la 
toată lumea din preajmă și nu descoperise hoţi pregătiţi să se 
repeadă la cineva. Era momentul să extragă o sumă mai mare. 
Stătea în Roma de patru săptămâni, și încă nu găsise de lucru. 
Cu toate că vorbea cursiv italiana, nu găsise nicio slujbă la vreo 

cafenea sau la vreun magazin de suvenire, și mai avea doar 
cinci euro. 

A introdus cardul și a selectat trei sute de euro, apoi a 
așteptat ca automatul să-i dea banii. Din aparat a ieșit însă 
cardul, împreună cu soldul tipărit pe un petic de hârtie. Dar nicio 
bancnotă. S-a uitat lung la chitanţă și a simţit un gol în stomac. 
Nu avea nevoie de traducător ca să înțeleagă ce scria pe hârtia 
aceea. 

„Fonduri insuficiente.” 

„Bine, poate c-am cerut prea mult dintr-odată.” A reintrodus 
cartea de credit, a tastat din nou codul și a cerut două sute de 
euro. 

„Fonduri insuficiente.” 

Femeia aflată în spatele ei începuse deja să pufnească 
nemulțumită, ceea ce se traducea prin „Dar grăbește-te odată!” 
Lily a introdus cartela a treia oară. De data asta a cerut o sută 
de euro. 

Fonduri insuficiente. 

— Hei, n-ai de gând să te mişti mai repede? Poate termini azi, 
i-a zis femeia din spatele ei. 

Lily s-a întors și a privit-o. O singură căutătură, plină de furie, 
care a făcut-o pe femeie să se tragă speriată înapoi. Lily a trecut 
pe lângă ea și s-a îndreptat din nou spre piaţetă, mergând 
orbește, fără să se mai sinchisească dacă nu cumva o depistase 
cineva și acum o urmărea. Inainte să ajungă pe Treptele 
Spaniole, a simţit că nu o mai ţin picioarele. A înaintat totuși 
puţin și s-a așezat pe o treaptă și și-a lăsat capul în palme. 

Nu mai avea bani. Știuse că banii din cont se împuţinaseră, că 
până la urmă se vor termina, dar considerase că mai avea 
suficiente rezerve ca să mai reziste măcar o lună. Mai avea bani 
doar pentru două mese, și gata. Fără hotel în acea noapte, fără 
să doarmă într-un pat. Bine, dar treptele acelea păreau destul 
de comode, iar priveliștea făcea toţi banii. lar când i se va face 
foame, ar putea să pescuiască prin pubele după resturile de 
sendvișuri aruncate de turiști. 

„Pe cine încerc eu să păcălesc? Trebuie să fac rost de niște 
bani.” 

A ridicat capul, a măturat piațeta cu privirea și a văzut o 
mulţime de bărbaţi singuri. „Bună, băieţi, e cineva dispus să 
cheltuiască niște bănuţi ca să petreacă după-amiaza cu o gagică 

bună și disperată?” Apoi a zărit trei polițiști care se plimbau 
agale pe la colţurile pieţei și a socotit că nu era cel mai potrivit 
loc pentru a-și vinde nurii. Ar fi fost neplăcut să se trezească 
arestată; asta putea să-i fie fatal. 

A tras fermoarul rucsacului și, cu mișcări febrile, a scotocit în 
el. Poate mai era vreo bancnotă mototolită de care uitase ori 
câteva monede rătăcite. Nicio șansă. De parcă nu și-ar fi 
drămuit fiecare centimă și până atunci. A găsit un pachet de 
gumă mentolată și un pix. Dar bani nu. 

A dat în schimb peste o carte de vizită, pe care scria: „FILIPPO 
CAVALLI”. Și-a amintit imediat fața lui. Şoferul de camion care o 
măsurase cu ochi pofticioși. „Dacă nu ai unde sta, îi spusese el, 
am un apartament în oraș.” 

„Ei, ce părere ai? Uite, nu am unde sta.” 

A rămas pe trepte, frecând cartea de vizită între degete, fără 
să-și dea seama ce făcea, până a zdrenţuit-o. S-a gândit la 
Filippo Cavalli și la ochii lui pofticioși, la faţa nebărbierită. Cât de 
neplăcut ar fi? Făcuse lucruri și mai respingătoare. Mult mai 
rele. 

„Și încă plătesc pentru asta.” 

A tras la loc fermoarul rucsacului și a căutat din ochi un 
telefon public. Ochi pofticioși ori nu, trebuia să mănânce. 

e 

Stătea în holul din faţa apartamentului 4G, trăgând în jos de 
bluză cu gesturi agitate, netezindu-și părul. Apoi s-a întrebat de 
ce-și făcea probleme, mai ales că-și amintise cât de neîngrijit 
arăta bărbatul acela ultima oară când îl văzuse. „Doamne, 
măcar să nu-i miroasă gura urât”, s-a rugat ea. Era în stare să 
suporte bărbaţi grași și urâţi. Putea închide ochii, ca să nu-i 
vadă. Însă unul căruia să-i pută respiraţia... 

Ușa s-a deschis. 

— Poftim! i-a spus Filippo. 

Imediat ce l-a văzut, i-a venit să se răsucească pe călcâie și 
să fugă. Arăta exact așa cum și-l amintea, cu barba nerasă de 
câteva zile, cu ochi lacomi care o devorau deja. Nici măcar nu se 
deranjase să se îmbrace mai ca lumea pentru vizita ei, ci purta 
un tricou fără mâneci și niște pantaloni largi. De ce s-ar fi 
sinchisit să se dichisească? Doar știa ce o împingea la el, pentru 
că nu venea să-i admire trupul lucrat ori mintea sclipitoare. 

A pășit în apartament, în care mirosurile de usturoi și de fum 
de ţigară se înfruntau, fiecare voind să obţină supremaţia. In 
afara acestui aspect, casa nu arăta chiar respingător. A văzut o 
canapea și niște scaune, un teanc ordonat de ziare, o măsuță de 
cafea. Fereastra de la balcon dădea spre altă clădire de 
apartamente. Prin pereţi, a auzit bubuitul sonorului de la 
televizorul unui vecin. 

— Vrei niște vin, Carol? a întrebat-o el. 

Carol. Aproape că uitase cum îi spusese că o cheamă. 

— Da, te rog, i-a răspuns. ȘI... n-ai, din întâmplare, ceva de 
mâncare? 

— Mâncare? Sigur că am. 

Apoi i-a zâmbit, dar expresia lubrică din ochi nu a dispărut. 
Ştia că acelea sunt amabilităţile dinaintea tranzacţiei. l-a adus 
pâine, cașcaval și o farfurioară cu ciuperci marinate. Departe de 
a fi un ospăț, se putea numi doar o gustare. Deci doar atât 
făcea. Vinul era ieftin, aspru și astringent, însă a băut două 
pahare cât a mâncat. Mai bine să fie ameţită decât trează 
pentru ceea ce avea să urmeze. El a stat în faţa ei la masa din 
bucătărie, urmărind-o, în timp sorbea din paharul de vin. Câte 
alte femei ajunseseră în apartamentul lui, stătuseră la masă, 
făcându-și curaj ca să treacă apoi în dormitor? Sigur nu veneau 
acolo de bunăvoie. La fel ca Lily, probabil aveau nevoie de un 
pahar, două înainte de a trece la treabă. 

El a întins mâna peste masă. Ea a împietrit, iar el i-a desfăcut 
doi nasturi de sus ai bluzei. Apoi s-a rezemat de spătar și i-a 
admirat decolteul. 

A încercat să-l ignore și a mai luat o felie de pâine, după care 
a golit paharul și l-a umplut din nou. 

El s-a ridicat și a venit în spatele ei. A terminat de desfăcut 
nasturii bluzei, pe care i-a dat-o jos de pe umeri, după care i-a 
desfăcut sutienul. 

Lily și-a îndesat o bucată de cașcaval în gură, a mestecat-o și 
a înghiţit. A fost apoi cât pe ce să o scuipe când el i-a prins sânii 
în palme. A înţepenit, cu pumnii strânși, reţinându-și cu greu 
dorinţa instinctivă de a se răsuci ca să-l lovească. În schimb l-a 
lăsat să ajungă cu mâinile la blugi, ca să-i descheie fermoarul. 
Apoi a tras-o în sus, iar ea, supusă, s-a ridicat în picioare, pentru 
ca el să-i scoată restul hainelor. Când, într-un târziu, a rămas 
goală, el s-a tras un pas înapoi, ca să o admire în întregime, și s- 

a excitat vizibil. Nici măcar nu s-a deranjat să se dezbrace, ci a 
împins-o cu spatele de un dulap de bucătărie, și-a desfăcut 
pantalonii și a avut-o acolo, din picioare. A posedat-o cu atâta 
vigoare, încât a făcut dulapul să se cutremure și vesela și 
tacâmurile din sertare să zdrăngănească. 

„Mai repede. Termină odată, la naiba.” 

Însă el abia se stârnise. A răsucit-o, a îmbrâncit în genunchi și 
a posedat-o din nou pe podeaua acoperită cu gresie. Apoi a dus- 
o în camera de zi, în dreptul ferestrei balconului, de parcă ar fi 
vrut ca toată lumea să vadă că el, Filippo, putea avea o femeie 
în orice poziţie, în fiecare cameră. Ea a închis ochii și s-a 
concentrat asupra zgomotului care răzbătea de la vecin. Muzică 
duduitoare de spectacol, prezentată de un italian entuziast. S-a 
concentrat asupra acelor sunete pentru că nu voia să asculte 
gâfâielile și gemetele lui Filippo, care se împingea ritmic în ea. 
Apoi a atins apogeul. 

El s-a prăbușit peste ea, ca o greutate inertă, care ameninţa 
să o sufoce. S-a strecurat de sub el și a rămas lungită pe spate, 
năclăită de sudoarea amândurora. Câteva momente mai apoi, el 
a început să sforăie. 

L-a lăsat acolo, pe podeaua camerei de zi, și s-a dus la baie ca 
să facă duș. A stat sub jetul de apă douăzeci de minute, 
străduindu-se să îndepărteze orice urmă a acelui bărbat. Cu 
părul șiroind, s-a întors în camera de zi ca să se asigure că el 
încă dormea. L-a găsit tot sforăind. Fără să facă zgomot, s-a 
strecurat în dormitorul lui și a scotocit prin sertarele de la o 
comodă. Sub un maldăr de șosete, a găsit un teanc de bancnote 
- cel puţin șase sute de euro. „N-o să simtă lipsa dacă iau o 
sută”, și-a zis ea, numărând banii. Oricum îi merita. 

S-a îmbrăcat, și tocmai își ridica rucsacul, când a auzit pașii 
lui în spate. 

— Pleci așa curând? a întrebat-o el. Cum te poţi multumi doar 
cu atât? 

Încet, ea s-a întors și s-a silit să-i zâmbească. 

— Filippo, o dată cu tine face cât zece partide cu alţi bărbaţi. 

El a rânjit. 

— Așa-mi spun toate femeile. 

„Atunci, te mint.” 

— Mai rămâi. O să gătesc ceva pentru diseară. S-a apropiat 
de ea și s-a jucat cu o șuviţă din părul ei. Mai stai și poate... 

Lily a stat două secunde pe gânduri. Chiar dacă i se oferea și 
un loc în care să-și petreacă noaptea, preţul pe care trebuia să-l 
plătească era prea mare. 

— Trebuie să plec, a spus ea și s-a întors către ușă. 

— Te rog să rămâi. El a făcut o pauză, apoi a adăugat, cu un 
ton aproape disperat: O să-ţi dau bani. 

Ea s-a oprit și s-a uitat la el. 

— Deci asta e, nu? a zis el încet. Zâmbetul i-a dispărut de pe 
față, trăsăturile lui trădând tristețe. Nu mai era amantul plin de 
sine, ci un bărbat între două vârste, trist, cu burtă, în viaţa 
căruia nu exista nicio femeie. Ceva mai devreme, Lily socotise 
că în ochi avea o expresie de răutate; acum aceiași ochi 
exprimau doar oboseala, înfrângerea. Știu că-i adevărat, a zis el 
și a oftat. N-ai venit de dragul meu. Vrei bani. 

Abia în acel moment s-a uitat la bărbat fără să simtă dezgust 
față de el. În aceeași clipă a hotărât să fie cinstită cu el. 

— Da, a recunoscut. Am nevoie de bani. Am rămas pe jantă și 
nu găsesc nimic de lucru în Roma. 

— Dar ești americancă. Te poţi întoarce acasă. 

— Nu mă pot duce acolo. 

— De ce? 

Ea s-a uitat în altă parte. 

— Nu pot și gata. Nu mă așteaptă nimic acolo. 

El a analizat vorbele ei câteva clipe, apoi a tras o concluzie 
care părea normală. 

— Ești căutată de poliţie? 

— Nu. Nu de poliţie... 

— Atunci de cine fugi? E 

„Fug de Diavolul în persoană.” Insă nu putea spune asta. De 
aceea, i-a răspuns simplu: 

— De un bărbat. Cineva care îmi dă bătăi de cap. 

„Vreun prieten posesiv” a bănuit el. Apoi a clătinat din cap 
compătimitor. i 

— Deci ai nevoie de bani. Atunci, vino! Iți dau eu niște bani, a 
zis el și s-a răsucit să meargă spre dormitor. 

— Stai, Filippo! Simţindu-se vinovată, a băgat mâna în 
buzunar și a scos cei o sută de euro pe care îi luase din sertarul 
cu șosete. Cum să fure de la un bărbat care era disperat să aibă 
tovărășia unei femei? Îmi pare rău, i-a zis. Ăștia sunt banii tăi. 
Aveam mare nevoie de ei, dar nu trebuia să ţi-i iau. A întins 

mâna și i-a îndesat banii în palmă, abia reușind să ridice ochii 
spre el. O să mă descurc eu cumva. 

S-a întors apoi să plece. 

— Carol. Chiar așa te cheamă? 

Cu mâna pe clanţa ușii, ea s-a oprit. 

— Ajunge și numele ăsta. 

— Spui că ai nevoie de o slujbă. Ce știi să faci? 

Ea l-a privit. 

— Orice. Pot face curat, servi la masă. Dar trebuie să fiu 
plătită în numerar. 

— Vorbești foarte bine italiana. A măsurat-o atent, gândindu- 
se. Am o verișoară, aici, în oraș, a zis el într-un final. 
Organizează tururi. 

— Ce fel de tururi? 

— La Forum, la bazilică, a spus el ridicând din umeri. La 
locurile vizitate de turiști în Roma. Uneori are nevoie de ghizi 
care să vorbească engleză. Dar trebuie pregătire. 

— Păi eu am! Am o diplomă în studii clasice. Speranţa a făcut- 
o să capete viață. Știu istorie. Mă pricep foarte bine la cea 
antică. 

— Dar Roma o cunoști? 

Lily a izbucnit în râs și și-a lăsat rucsacul jos. 

— Sinceră să fiu, o cunosc bine, a zis ea. 


e DOUĂZECI ȘI UNU 


Maura a rămas pe trotuarul acoperit de gheaţă și a privit 
reședința Beacon Hill, ale cărei ferestre erau atrăgător 
iluminate. In salonul de la intrare se vedea licărul șemineului, la 
fel ca în noaptea când ea pășise pe ușă, atrasă de flăcările 
jucăușe și de promisiunea unei cești de cafea. In această seară 
se simţea atrasă spre scări de curiozitate, aceea de a cunoaște 
mai bine un bărbat care o intriga și, trebuia să recunoască asta, 
o și speria puţin. A apăsat pe butonul soneriei și a auzit sunetul 
ei răsunând prin încăperi pe care încă nu le văzuse. Se aștepta 
ca ușa să fie deschisă de majordom, dar a rămas surprinsă când 
chiar Anthony Sansone însuși a apărut în prag. 

— Nu eram sigur că vei veni, a zis el, după ce ea a intrat. 

— Nici eu, a recunoscut ea. 

— Ceilalţi vor sosi mai târziu. M-am gândit că ar fi bine ca noi 
doi să discutăm netulburaţi. A ajutat-o să-și dezbrace paltonul și 
a deschis panoul secret care ascundea dulapul de haine. Și, 
până la urmă, cum de-ai decis să vii? 

— Ai spus că avem interese comune. Vreau să știu ce înţelegi 
tu prin asta. 

El i-a agăţat paltonul și s-a întors, revelându-și silueta înaltă, 
îmbrăcată în negru, și având chipul iluminat în auriu de flăcările 
focului. 

— Răul, a zis el. Asta avem în comun. Amândoi l-am văzut de 
aproape. L-am privit în ochi, i-am simţit răsuflarea. Și l-am simţit 
fixându-ne cu ochi reci. 

— Multora li s-a întâmplat asta. 

— Dar tu l-ai cunoscut foarte bine. 

— lar te referi la mama mea. 

— Joyce mi-a spus că nimeni nu a reușit încă să identifice 
toate victimele făcute de Amalthea. 

— Nu m-a preocupat ancheta aceea. Am stat deoparte. Ultima 
oară am văzut-o pe Amalthea în iulie, și nu vreau să o mai 
vizitez din nou. 

— Chiar dacă ignori răul, nu-l poţi alunga. A rămas acolo, ca 
parte a vieţii tale... 

— Nu a vieţii mele. 

— ... ajungând până la ADN-ul tău. 

— O naștere accidentală. Nu ne suntem propriii părinţi. 

— Dar, la un anumit nivel, crimele comise de mama ta sigur 
te apasă, Maura. Te fac să-ţi pui întrebări. 

— Dacă nu cumva sunt și eu un monstru? 

— Nu te-ai întrebat asta? 

Ea a tăcut o clipă, conștientă de atenţia cu care el îi urmărea 
reacțiile. 

— Nu semăn deloc cu mama mea. Dacă-mi permiţi s-o spun, 
sunt chiar opusul ei. Uită-te la cariera pe care mi-am ales-o, la 
activitatea pe care o desfășor. 

— Nu cumva e o formă de ispășire? 

— N-am ce să ispășesc. 

— Dar ai ales să lucrezi de partea victimelor. Și a justiţiei. Nu 
toată lumea ia o asemenea hotărâre și nu oricine face asta atât 
de bine și cu o asemenea îndârjire. De aceea te-am invitat în 
această seară. A deschis ușa celeilalte camere. De aceea vreau 
să-ţi arăt ceva. 

L-a urmat într-o sufragerie lambrisată, unde masa masivă era 
aranjată deja pentru cină. Fuseseră aduse cinci tacâmuri, a 
observat ea, și a admirat paharele de cristal și farfuriile din 
porțelan fin, tivite cu auriu și cu albastru cobalt. Și în acea 
încăpere se afla un șemineu, ale cărui flăcări tresăltau în vatră, 
însă încăperea foarte spațioasă, înaltă de peste trei metri și 
jumătate, era destul de răcoroasă, așa că s-a bucurat că 
păstrase pe ea puloverul de cașmir. 

— In primul rând, vrei un pahar de vin? a întrebat-o el, 
ridicând o sticlă de Cabernet. 

— Da. Mulţumesc. 

El a turnat și i-a întins paharul, dar ea abia s-a uitat la vin; 
atenţia îi fusese atrasă de portretele atârnate pe pereţi. O 
mulţime de chipuri, atât bărbaţi, cât și femei, se uitau la ea de 
peste veacuri. 

— Astea sunt doar câteva, a spus el. Portretele pe care familia 
mea a reușit să le procure de-a lungul anilor. Unele sunt copii 
moderne, iar altele sunt doar reprezentări ale felului cum 
socotim noi că arătau acei oameni. Dar câteva dintre aceste 
portrete sunt originale. Așa cum trebuie să fi arătat aceste 
persoane. 

A traversat încăperea și a rămas în faţa unui portret. 
Reprezenta o femeie tânără cu ochi negri și sclipitori, cu părul 
negru strâns frumos la ceafă. Faţa ei era un oval palid, iar în 
lumina discretă a camerei, la care se adăuga strălucirea focului, 
pielea ei părea transparentă și atât de vie, încât Maura a reușit 
să-și imagineze vibrația pulsului pe gâtul ei alb. Tânăra femeie 
stătea parțial întoarsă către artist, iar rochia ei de un roșu adânc 
sclipea de fire aurii. Privirea îi era directă și netemătoare. 

— O chema Isabella, a spus Sansone. Pictura a fost realizată 
cu o lună înainte de a se căsători. Portretul ar avea nevoie de o 
ușoară restaurare. Pe pânză au apărut câteva urme de bășicare. 
A avut noroc să supraviețuiască incendiului care i-a distrus casa. 

— E frumoasă. 

— Da, a fost. Spre marea ei nefericire. 

Maura s-a încruntat. 

— De ce? 

— S-a căsătorit cu Nicolo Contini, un nobil venețian. Din câte 
se spune, a fost o căsătorie foarte fericită, până când - și 
Sansone a făcut o pauză -, până când Antonino Sansone le-a 
distrus vieţile. 

Surprinsă, Maura s-a uitat la el. 

— E vorba despre bărbatul din portret? Din cealaltă cameră? 

El a confirmat cu un gest. 

— Distinsul meu strămoș. Vai, el putea să-și justifice acţiunile 
susținând că făcea totul pentru a alunga Răul. Biserica l-a 
sprijinit în toate - tortură, sângerare, ardere pe rug. Venețienii 
erau deosebit de iscusiţi la tortură și foarte inventivi când 
trebuiau să creeze instrumente noi și brutale pentru a stoarce 
mărturisiri. Indiferent cât de absurde ar fi fost acuzaţiile, câteva 
ore petrecute în temniţă cu Monseniorul Sansone făceau 
aproape pe oricine să-și recunoască vina. Fie că acele acuzații 
erau practicarea vrăjitoriei, ori aruncarea de farmece asupra 
vecinilor, ori însoţirea cu Diavolul, recunoașterea în faţa tuturor 
era singura modalitate de a scăpa de dureri și de chinuri, de a 
obține îndurarea morţii. Insă aceasta nu era chiar atât de 
îndurătoare, pentru că mai toţi condamnaţii erau arşi de vii. 
Sansone a privit în jur, către alte portrete. Feţele unor morți. 
Toţi oamenii pe care îi vezi aici au suferit din pricina lui. Bărbaţi, 
femei, copii - omul nu alegea. Se spune că se trezea în fiecare zi 
dornic să se apuce de treabă, apoi se întărea cu un dejun 

sănătos, alcătuit din pâine și carne. După asta îmbrăca roba 
pătată de sânge și își începea munca, descoperind eretici. Cu 
toate că zidurile erau groase, din piatră, trecătorii puteau auzi 
tipetele și gemetele chiar din stradă. 

Maura și-a plimbat privirea prin cameră, încercând să reţină 
feţele celor sortiți pieirii; și le-a imaginat contorsionate de 
durere, desfigurate de lovituri. Cât de mult puteau rezista? Cât 
timp se agăţau de speranţa evadării, de șansa de a trăi? 

— Antonino i-a zdrobit pe toţi, a spus Sansone. Cu excepţia 
unei persoane. 

Și a ridicat privirea spre femeia cu ochi luminoși. 

— Isabella a supraviețuit? 

— Vai, nu. Nimeni nu supraviețuia tratamentului aplicat. Ca și 
ceilalţi, ea a murit. Dar nu s-a dat bătută. 

— A refuzat să mărturisească? 

— Și să i se supună. Ar fi fost de ajuns să-l amestece pe soțul 
ei. Să renunţe la el, aruncând asupra lui acuzaţia de vrăjitorie, și 
ar fi rămas în viaţă. Pentru că Antonino nu dorea de fapt 
confesiunea ei. O voia chiar pe Isabella. 

„Frumuseţea ei a fost și marea ei nefericire. Asta a vrut să 
spună mai devreme.” 

— Un an și o lună, a zis el. Atât a supravieţuit într-o celulă 
neîncălzită, fără lumină. În fiecare zi, a avut câte o întâlnire cu 
cel care o tortura. S-a uitat la Maura. Am văzut instrumentele de 
tortură din acele vremuri. Nu-mi pot imagina o versiune a 
iadului mai cumplită. 

— Și el nu a reușit să o înfrângă? 

— I s-a opus până în ultima clipă de viaţă. Chiar și atunci când 
i s-a luat nou-născutul. Chiar când i-au zdrobit mâinile, i-au 
jupuit pielea de pe spate și când i-au rupt încheieturile. Toate 
aceste brutalităţi au fost înscrise meticulos în jurnalele 
personale ale lui Antonino. 

— Chiar ai citit acele jurnale? 

— Da. Au fost transmise dintr-o generaţie în alta. Sunt 
păstrate într-un seif, laolaltă cu alte lucruri neplăcute de familie 
din acea epocă. 

— Cumplită moștenire! 

— La asta mă refeream când ţi-am spus că avem interese și 
preocupări comune. Amândoi am moștenit un sânge otrăvit. 


170 


Ea și-a îndreptat din nou ochii spre faţa Isabellei și, brusc, i-a 
venit în minte ceva ce îi spusese el cu doar câteva clipe în urmă. 
„l-au luat nou-născutul.” 

S-a uitat la el. 

— Ai spus că a avut un copil în temniţă. 

— Da. Un fiu. 

— Ce s-a întâmplat cu el? 

— A fost dat spre îngrijire la o mănăstire, unde a crescut. 

— Dar era fiul unei eretice. De ce i s-a îngăduit să trăiască? 

— Datorită tatălui său. 

înțelegând, Maura l-a privit cutremurată. 

— Antonino Sansone? 

El a confirmat cu un gest. 

— Băiatul s-a născut după ce mama lui stătuse închisă vreme 
de unsprezece luni. 

„Un copil născut din viol, s-a gândit ea. Deci astfel începe 
familia Sansone. Cu copilul unei femei condamnate la moarte. Și 
al unui monstru.” 

S-a uitat în jur, la celelalte portrete. 

— Nu cred că mi-aş dori portretele astea atârnate în casă. 

— i se pare morbid. 

— M-ar face să-mi amintesc în fiecare zi. M-ar urmări mereu 
felul în care au murit. 

— Și le-ai ascunde într-un dulap? Ai evita să le priveşti, așa 
cum te ferești să te gândești la mama ta? 

Ea a devenit dintr-odată crispată. 

— N-am niciun motiv să mă gândesc la ea. Nu face parte din 
viaţa mea. 

— Ba face. Și te gândești la ea, adevărat? Nu poţi evita asta. 

— Dar e cât se poate de sigur că nu i-aș pune portretul în 
camera mea de zi. Și-a lăsat pe masă paharul cu vin. Practici o 
formă bizară de venerare a strămoșilor. Etalarea torțţionarului 
familiei în salonul de la intrare, ca pe un fel de icoană, de parcă 
te-ai mândri cu un asemenea strămoș. lar aici, în sufragerie, ţii 
portretele victimelor lui. Toate fețele astea care te privesc 
seamănă cu o colecţie de trofee. E ceva ce... 

„Doar un vânător ar expune.” 

A tăcut o clipă, a privit spre paharul gol, conștientă brusc de 
liniștea din casă. Cinci tacâmuri la masă, ea fiind singurul 
oaspete care sosise, probabil singurul invitat la cină. 

A tresărit când el i-a atins braţul și a întins mâna să ia paharul 
gol. S-a întors să i-l umple, iar ea l-a privit din spate, remarcând 
umerii musculoși de sub puloverul pe gât. Apoi el s-a întors cu 
fața spre ea și i-a întins paharul. Ea l-a luat, dar nu a sorbit, cu 
toate că, deodată, și-a simţit gâtul uscat. 

— Ştii de ce sunt toate aceste portrete aici? a întrebat el cu 
glas stăpânit. 

— Mi se pare... straniu. 

— Am crescut cu ele. Au fost expuse în casa tatălui meu și în 
casa tatălui său. La fel și portretul lui Antonino, dar întotdeauna 
în încăperi separate. Întotdeauna într-un loc unde să iasă în 
evidență. 

— Ca un altar. 

— Într-un fel. 

— Îl onorezi pe acel om? Pe călău? 

— Îi păstrăm amintirea vie. Nu ne îngăduim să uităm cine - și 
ce - a fost. 

— De ce? _ 

— Pentru că avem răspunderea asta. Indatorirea sacră pe 
care familia Sansone a acceptat-o cu generaţii în urmă, 
începând cu fiul Isabellei. 

— Copilul născut în temniţă. 

El a dat din cap. 

— Monseniorul Sansone a murit înainte ca Vittorio să devină 
adult. Dar reputaţia lui de monstru se răspândise, iar numele de 
Sansone nu mai prezenta un avantaj, ci mai curând un blestem. 
Vittorio și-ar fi putut lepăda numele sau nega sângele moștenit. 
Însă el a procedat tocmai invers. A îmbrățișat numele Sansone, 
precum și povara pe care acest lucru o presupunea. 

— Ai spus ceva de o îndatorire sacră. Despre ce este vorba? 

— Vittorio a jurat să ispășească pentru faptele tatălui său. 
Dacă te uiţi la blazonul familiei, vei vedea cuvintele: „Sed libera 
nos a malo”. 

În latină. Maura l-a privit nelămurită. 

— Eliberează-ne de rău! 

— Întocmai. 

— Și ce trebuie să facă urmașii lui Sansone? 

— Să vâneze Diavolul, doctore Isles. Asta facem. 

Un moment, ea nu a reacţionat. „Nu poate vorbi serios”, și-a 
spus, însă Anthony nu a slăbit-o din ochi. 

— E o figură de stil, nu? a zis ea în cele din urmă. 

— Știu că nu crezi în existenţa lui reală. 

— Satana? a întrebat ea, și nu și-a putut reţine un hohot de 
râs. 

— Oamenilor nu le vine greu să creadă în existenţa lui 
Dumnezeu, a zis el. 

— De aceea se cheamă credință. Nu necesită dovezi, pentru 
că nu e nevoie de ele. 

— Cine crede în lumină trebuie să creadă și în întuneric. 

— Dar te referi la o ființă supranaturală. 

— Vorbesc despre rău, distilat în forma lui cea mai pură. Care 
se manifestă sub forma unor creaturi reale, în carne și oase, 
care pășesc printre noi. Nu mă refer la crimele făptuite sub 
imperiul impulsurilor, la soţul gelos care împinge gelozia la 
extrem, ori la soldatul speriat care seceră inamici neînarmați. 
Mă refer la ceva cu totul diferit. Oameni care par umani, dar 
sunt cu totul altceva. 

— Demoni? 

— Da, dacă vrei să-i numești astfel. 

— Și chiar crezi în existenţa lor, a monștrilor sau a demonilor, 
ori cum vrei să-i numești? 

— Știu că există, a zis el calm. 

Sunetul soneriei a făcut-o să tresară. A aruncat o privire spre 
salonul de la intrare, dar Sansone nu a făcut nicio mișcare ca să 
răspundă la ușă. A auzit pași, iar apoi glasul majordomului. 

— Bună seara, doamnă Felway. Daţi-mi voie să vă iau 
paltonul. 

— Am întârziat puţin, Jeremy. Îmi cer scuze. 

— Nici domnul Stark, nici doctorul O'Donnell nu au sosit încă. 

— Încă nu? Ei, atunci nu mă mai simt atât de vinovată. 

— Domnul Sansone și doctorul Isles sunt în sufragerie, dacă 
vreţi să vă alaturaţi lor. 

— Da, dar tare aș bea ceva mai întâi. 

Femeia care a intrat furtunos în cameră era înaltă cât un 
bărbat și arăta la fel de puternică, datorită umerilor largi, scoși 
în evidenţă de o jachetă din tweed, cu epoleţi din piele. Cu toate 
că părul ei era brăzdat de fire argintii, se deplasa cu vigoarea și 
cu siguranţa unei persoane care știa să se impună. Fără să ezite 
o clipă, s-a apropiat de Maura. 

— Pesemne că tu ești doctorul Isles, a zis ea și i-a strâns 
mâna cu simplitate. Edwina Felway. 

Sansone i-a întins un pahar cu vin. 

— Cum sunt șoselele, Winnie? 

— Nesigure, a spus ea și a sorbit din vin. Mă surprinde că Ollie 
nu a ajuns încă. 

— Păi e abia ora opt. Vine cu Joyce. 

Edwina s-a uitat lung la Maura. Privirea ei era directă, chiar 
insistentă. 

— S-a înregistrat vreun progres în anchetă? 

— N-am discutat despre asta, a precizat Sansone. 

— Serios? Dar e singurul lucru care ne preocupă. 

— Nu pot discuta pe marginea acestui subiect, a spus Maura. 
Sunt convinsă că înţelegeți de ce. 

Edwina s-a uitat la Sansone. 

— Să înțeleg că nu a fost de acord? 

— De acord cu ce? a întrebat Maura. 

— Să te alături grupului nostru, doctore Isles. 

— Winnie, grăbești puţin lucrurile. Nu i-am explicat pe 
deplin... 

— Despre Clubul Mefisto? a zis Maura. Despre asta vorbim? 

S-a lăsat tăcerea. Din încăperea alăturată s-a auzit țârâitul 
unui telefon. 

Brusc, Edwina a început să râdă. 

— Anthony, e cu un pas înaintea ta. 

— De unde știi de club? a întrebat-o el, uitându-se la Maura. 
Apoi a scos un oftat, semn că a înțeles. Detectivul Rizzoli, 
desigur. Am auzit că s-a interesat de noi. 

— E plătită să pună întrebări, a zis Maura. 

— S-a convins că nu suntem suspecți? 

— Numai că nu-i plac misterele. lar grupul vostru e foarte 
misterios. 

— De aceea ai acceptat invitaţia mea din seara asta. Ca să 
afli cine suntem. 

— Cred că am aflat, a spus Maura. Și am impresia că am auzit 
destule ca să iau o decizie. Și-a lăsat paharul pe masă. Nu mă 
interesează metafizica. Știu că există rău pe lume, căci a existat 
dintotdeauna. Dar nu e nevoie să crezi în Satana ori în demoni 
ca să-l explici. Fiinţele umane sunt perfect capabile să 
făptuiască răul și singure. 


174 


— Nu te interesează câtuși de puţin să te alături clubului? a 
întrebat-o Edwina. 

— Nu am ce căuta aici. Și aș dori să plec imediat. 

S-a răsucit, și l-a văzut pe Jeremy stând în cadrul ușii. 

— Domnule Sansone? Majordomul ţinea în mână un telefon 
portabil. A telefonat domnul Stark. E foarte îngrijorat. 

— In legătură cu ce? 

— Doctorul O'Donnell trebuia să-l ia, dar nu a apărut încă. 

— Când trebuia să ajungă la el? 

— In urmă cu patruzeci și cinci de minute. l-a telefonat, dar ea 
nu răspunde, nici pe telefonul fix, nici pe mobil. 

— Stai să încerc și eu. 

Sansone a luat telefonul și a format, bătând darabana în 
tăblia mesei în vreme ce aștepta să i se răspundă. A închis, a 
format din nou și a bătut darabana și mai nervos. Nimeni nu a 
scos vreo vorbă; cu toţii îl urmăreau, ascultând ritmul accelerat 
al degetelor lui. In noaptea când murise Eve Kassovitz, acești 
oameni stătuseră în aceeași încăpere, fără să-și dea seama că 
Moartea era dincolo de uși. Că își croise drum în grădină și că 
lăsase simboluri stranii pe ușă. Această casă fusese marcată. 

„Poate că și oamenii dinăuntru sunt marcați.” 

Sansone a închis. 

— N-ar trebui să anunţaţi poliția? a întrebat Maura. 

— A, s-ar putea ca Joyce să fi uitat, a spus Edwina. Mi se pare 
că e prematur să cerem intervenţia poliţiei. 

— Nu vreţi să plec eu cu mașina să văd ce se petrece acasă la 
doctorul O'Donnell? s-a oferit Jeremy. 

Sansone a privit lung la telefon. 

— Nu, a spus el după o vreme. Mă duc eu. Prefer să rămâi 
aici, poate telefonează ea între timp. 

Maura l-a urmat până în salon; el și-a luat paltonul din dulap, 
iar ea l-a urmat. 

— Te rog să rămâi la cină, a spus el și a întins mâna după 
cheile mașinii. Nu e nevoie să te grăbești spre casă. 

— Păi, nu merg acasă, a spus ea. Vin cu tine. 

e DOUĂZECI ȘI DOI 


La reședința doctorului Joyce O'Donnell, lumina de pe verandă 
era aprinsă, dar nimeni nu a răspuns la sonerie. 

Sansone a încercat clanța. Ă 

— Încuiat, a zis el, scoțându-și telefonul mobil. Încerc să o mai 
sun o dată. 

În timp ce el îi forma numărul, Maura s-a retras de pe verandă 
și a ramas pe alee. De acolo a ridicat ochii spre casă, la 
fereastra de la etaj, pe care se revărsa o lumină vie. Slab, a 
auzit un telefon sunând înăuntru. Apoi, din nou, liniște. 

Sansone a închis. 

— A intrat robotul. 

— Trebuie să o chemăm pe Rizzoli. 

— Încă nu, a spus Sansone și, scoțând o lanternă din buzunar, 
a pornit pe aleea curățată de zăpadă care mergea de-a lungul 
casei. 

— Unde te duci? 

El a continuat să meargă, paltonul său negru făcându-l să se 
confunde cu umbrele întunecate. Fasciculul lanternei a jucat pe 
dalele de piatră și a dispărut după colţul casei. 

Maura a rămas singură în curtea din față, ascultând foșnetul 
frunzelor moarte din ramurile de deasupra capului. 

— Sansone? a strigat ea. 

Bărbatul nu i-a răspuns. Și-a auzit doar bătăile accelerate ale 
inimii. L-a urmat pe după colţul casei. Ajunsă acolo, s-a oprit pe 
aleea pustie, având în față garajul mare și întunecat. A dat să-l 
strige iarăși, dar ceva a făcut-o să se abţină: senzația 
îngrozitoare a prezenţei cuiva care o urmărea, ţinându-se 
aproape. S-a răsucit brusc și și-a plimbat privirea de-a lungul 
străzii. A văzut o bucată zdrențuită de hârtie purtată de vânt, 
rostogolindu-se nebunește de-a lungul trotuarului. 

A simţit apoi degetele cuiva cuprinzându-i braţul. 

Scoțând un țipăt aproape mut, a încercat să se smulgă și s-a 
împiedicat. S-a trezit privindu-l pe Sansone, care apăruse exact 
în spatele ei, fără să scoată niciun sunet. 

— Mașina ei este încă în garaj, a spus el. 

— Și atunci, unde e? 

— Mă duc prin spate. 

De această dată, Maura nu l-a mai scăpat din priviri, ci a mers 
în urma lui, prin curtea laterală, trecând prin zăpada mare și 
neatinsă care se depusese de-a lungul zidurilor garajului. Când 
au ajuns în curtea din spate, pantalonii ei se udaseră, iar în 
pantofi îi intrase zăpadă; aceasta se topise făcând-o să-și simtă 
picioarele reci. Fasciculul lanternei lui Sansone a trecut peste 
tufișuri și scaune pliante, toate acoperite de o pătură catifelată 
de zăpadă. Nicio urmă de talpă, zăpada era neatinsă. Curtea era 
închisă de un zid năpădit de vițele unei plante căţărătoare, 
creând un spaţiu privat, complet ascuns de ochii vecinilor. lar ea 
se afla în acel loc, împreună cu un bărbat pe care abia îi 
cunoscuse. 

Însă el nu a luat-o în seamă. Își concentrase atenţia asupra 
ușii de la bucătărie, pe care nu reușea să o deschidă. O clipă, s- 
a uitat la ușă, gândindu-și următoarea mișcare. Apoi a privit-o 
pe Maura. 

— Ai numărul detectivului Rizzoli? a întrebat-o el. 
Telefonează-i! 

Maura și-a scos mobilul și s-a apropiat de fereastra bucătăriei, 
ca să aibă mai multă lumină. Tocmai se pregătea să formeze 
numărul, când privirea i-a căzut pe chiuvetă, aflată foarte 
aproape de geam. 

— Sansone, a șoptit ea. 

— Ce s-a întâmplat? 

— Sânge - aproape de gaura de scurgere. 

El a aruncat o privire, iar următoarea lui acțiune a șocat-o pe 
Maura. Sansone a luat unul dintre scaunele pliante și l-a azvârlit 
în fereastră. Geamul s-a spart, iar cioburile au sărit ca niște 
schije în bucătărie. Apoi a escaladat fereastra și, două secunde 
mai târziu, a deschis ușa. 

— Am văzut sânge și pe podea, a zis el. 

Maura s-a uitat la petele roșii de pe dalele crem. Sansone a 
ieșit în fugă din bucătărie, făcând pulpanele paltonului să fâlfâie 
ca poalele unei cape, deplasându-se atât de repede, încât, în 
vreme ce ea ajunsese abia la piciorul scării, el se afla deja pe 
palierul de la etaj. Maura a văzut alte dâre de sânge pe jos, pe 
treptele de stejar, pe lângă perete, ca și cum mâna sau piciorul 

victimei s-ar fi frecat de perete în timp ce trupul era târât în sus 
pe scară. 

— Maura! a strigat brusc Sansone. 

Ea a grăbit urcușul, a ajuns pe palierul de la etaj și a văzut și 
mai mult sânge, ca niște urme de schiuri pe podeaua din hol. 
Apoi a auzit și un sunet, amintind de cel scos de apa care 
gâlgâie printr-un aparat de respirat în apă. Și-a dat seama ce 
avea să vadă în încăpere chiar înainte de a pătrunde înăuntru: 
nu o victimă moartă, ci una care se zbătea cu disperare să 
trăiască. 

Joyce O'Donnell zăcea pe spate pe podea, cu ochii larg 
deschiși, ochi în care se citea spaima de moarte, în timp ce din 
gat îi ţâșnea sânge. Scoțând un șuierat, aspira aer, care gâlgâia 
în plămâni, făcând-o să tușească. Din gât a explodat un jet de 
sânge de un roșu strălucitor, stropindu-l pe Sansone pe faţă, 
deoarece acesta îngenunchease lângă ea. 

— Preiau eu rănita! Telefonează la poliţie! i-a spus Maura pe 
un ton poruncitor și s-a lăsat imediat în genunchi și și-a apăsat 
degetele pe rana tăiată. Obișnuită să atingă doar carnea 
morţilor, sângele care i-a curs pe mâini i s-a părut 
înspăimântător de fierbinte. „Să apelăm la ABC-ul măsurilor de 
prim ajutor, s-a gândit ea: deblocarea căilor aeriene, respiraţia 
și circulaţia.” Însă cu o tăietură brutală de cuţit, atacatorul 
compromisese toate cele trei căi de salvare. „Chiar dacă sunt 
doctor, nu pot face mai nimic pentru a o salva.” 

Sansone a terminat de vorbit la telefon. 

— Ambulanţa este pe drum. Cu ce te pot ajuta? 

— Adu-mi niște prosoape. Trebuie să opresc sângerarea! 

Degetele lui O'Donnell s-au prins în jurul încheieturii Maurei, 
strângând-o cu o forță care trăda disperarea. Pielea era atât de 
alunecoasă, încât degetele Maurei au fugit de pe rană, făcând 
ca hemoragia să pornească din nou. Incă un șuierat, un acces 
de tuse care a azvârlit stropi din traheea incizată. O'Donnell se 
îneca. La fiecare inspiraţie, inhala sânge în plămâni. Acesta 
gâlgâia în trahee, devenind spumos în alveole. Maura 
examinase de multe ori plămânii incizați ai altor victime care 
suferiseră răni grave la gât; știa mecanismul morții. 

„Acum urmăresc ce se petrece și nu pot face nimic pentru a 
împiedica procesul.” 

Sansone a venit repede în dormitor, aducând prosoape, iar 
Maura a apăsat unul împăturit peste gât. Materialul alb și plușat 
s-a înroșit imediat, ca prin minune. O'Donnell a strâns-o și mai 
tare de încheietura mâinii. Buzele ei s-au mișcat, dar nu a putut 
articula niciun cuvânt, ci doar un gâlgâit de aer însoţit de stropi 
de sânge. 

— Stai liniștită, i-a zis Maura. Ambulanţa va sosi curând. 

O'Donnell a început să tremure, membrele mișcându-i-se 
dezarticulat, de parcă ar fi fost cuprinsă de o criză. Însă ochii ei 
rămăseseră aţintiţi asupra Maurei. „Citește oare adevărul din 
ochii mei? Că știu de moartea ei iminentă?” 

Auzind vaierul îndepărtat al unei sirene, Maura a ridicat capul. 

— Auzi, vine, a spus Sansone. 

— Ușa din faţă a rămas încuiată! 

— Mă duc să îi întâmpin. 

Și Sansone s-a ridicat, apoi Maura l-a auzit bocănind în timp 
ce cobora treptele spre parter. 

Ochii lui O'Donnell erau încă vii, privind fix. Buzele i se mișcau 
mai repede acum, iar degetele au prins-o pe Maura într-o 
strânsoare ca de gheare. De afară, urletul sirenei s-a auzit tot 
mai aproape, însă, în încăpere, singurele sunete erau cele ale 
respirației gâlgâite scoase de femeia muribundă. 

— Mai rezistă, Joyce! a îndemnat-o Maura. Știu că mai poți 
rezista! 

O'Donnell a tras-o pe Maura de încheietură, cu mișcări 
panicate care amenințau să smulgă degetele acesteia de pe 
rană. La fiecare gâfâit, din gâtlej în explodau stropi strălucitori 
de sânge. Ochii i s-au dilatat, de parcă ar fi zărit bezna 
căscându-se dinaintea ei. „Nu”, a format ea cuvântul din buze. 
„Nu”. 

În acea clipă, Maura și-a dat seama că femeia nu se mai uita 
la ea, ci la ceva aflat în spatele ei. Abia atunci a auzit scârțăitul 
podelei. _ _ 

„Atacatorul nu a părăsit casa. Incă este aici. In această 
încăpere.” 

S-a întors exact în clipa când lovitura a pornit spre ea. A văzut 
bezna năpustindu-se spre ea cu iuteala bătăilor de aripă de 
liliac, apoi a căzut cu braţele în lături. S-a izbit cu fața de podea 
și a rămas întinsă acolo, năucită, văzând doar negru dinaintea 
ochilor. A simţit însă, transmis prin podeaua de lemn, duduitul 

pașilor celui care se îndepărta în fugă, semănând cu bătaia 
inimii acelei case, pulsând aproape de obrazul ei. Durerea și-a 
croit drum spre creier și a devenit un bubuit ritmic de baros care 
părea să bată cuie în ţeasta ei. 

Nu a mai apucat să audă ultima răsuflare a lui Joyce 
O'Donnell. 

Brusc, cineva a prins-o de umăr. Cuprinsă de panică, a dat 
nebunește din brațe, luptându-se să scape, încercând să-l 
izbească orbește pe atacator. 

— Maura, oprește-te! Maura! 

Cu mâinile prinse între ale lui, a reușit doar să se zbată fără 
multă vlagă. Apoi ochii i s-au limpezit și l-a văzut pe Sansone 
care o privea. A auzit și alte voci, dar a perceput și luciul metalic 
al unei brancarde. lIntorcându-se, a reușit să distingă doi 
paramedici care stăteau ghemuiţi lângă trupul lui Joyce 
O'Donnell. 

— Nu detectez puls. Nici respirație. 

— Are vena asta deschisă. 

— Isuse, cât sânge a pierdut! 

— Cum se simte cealaltă doamnă? a întrebat paramedicul, 
uitându-se la Maura. 

— Pare să-și fi revenit. Cred că a leșinat, a spus Sansone. 

— Ba nu, i-a șoptit Maura și l-a prins de braţ. A fost aici. 

— Poftim? 

— A fost aici! În camera asta! 

Brusc, Sansone și-a dat seama ce spunea Maura și s-a tras 
înapoi cu o expresie uimită, după care s-a ridicat în picioare. 

— Nu - așteaptă sosirea poliţiei! 

Dar Sansone ajunsese deja la ușă. 

Cu efort, s-a ridicat nesigură pe picioare, cu vederea în ceaţă, 
amenințând să i se întunece. Când, în cele din urmă, încăperea 
s-a mai luminat, a văzut cei doi paramedici îngenuncheați în 
sângele pierdut de Joyce O'Donnell și echipamente și ambalaje 
de la diverse medicamente de prim ajutor și intervenție 
împrăștiate în jur. Pe osciloscop se derula EKG-ul. 

Se vedea doar o linie dreaptă. 

e 

Jane s-a strecurat alături de Maura, pe bancheta din spate a 

mașinii de patrulare, și a închis ușa. Acel val scurt de aer rece a 

părut să alunge orice căldură din vehicul, iar Maura a început să 
tremure din nou. 

— Sigur te simţi bine? a întrebat-o Jane. Poate ar trebui să te 
ducem la spital. 

— Vreau să ajung acasă, a zis Maura. Nu pot merge acum? 

— Îți mai amintești ceva? Alte amănunte care să-ți fi venit 
între timp? 

— Ti-am spus, nu i-am văzut faţa. 

— Doar hainele. 

— Ceva negru. 

— Ceva? Vorbim de un om sau de vreun animal? 

— Nu știu. Totul s-a petrecut fulgerător. 

— Și Anthony Sansone era îmbrăcat în negru. 

— N-a fost el. El a ieșit din cameră. A coborât să deschidă ușa 
din faţă înainte de sosirea ambulanţei. 

— Da, așa zice și el. 

Faţa lui Jane era creionată având în fundal luminile mașinilor 
de poliţie parcate pe cealaltă parte a străzii. Sosise deja 
convoiul de vehicule oficiale, iar între ţărușii plantați în grădina 
din față flutura banda galbenă de plastic care izola locul crimei. 
Maura stătuse în mașină multă vreme, iar sângele de pe 
paltonul ei se închegase, făcând țesătura să devină rigidă ca un 
pergament. Avea să arunce acel palton; nu mai putea să-l 
poarte vreodată. 

S-a uitat spre casă, unde se aprinseseră toate luminile. 

— Când am ajuns acolo, ușile erau închise. Cum a pătruns 
înăuntru? 

— Nu se vede niciun semn de intrare forțată. Doar acea 
fereastră spartă la bucătărie. 

— A trebuit să o spargem. Am văzut sânge în chiuvetă. 

— Și Sansone a fost cu tine tot timpul? 

— Am stat împreună toată seara, Jane. 

— Cu excepţia perioadei când a dat ocol casei. Susţine că nu 
a văzut pe nimeni afară. Și a răscolit foarte rău zăpada când a 
căutat prin jurul casei. A distrus orice posibile urme lăsate de 
făptaș. 

— Dar el nu e suspect în toată afacerea asta. 

— N-am spus că e. 

Maura a tăcut, gândindu-se brusc la ceva ce tocmai îi spusese 
Jane. „Niciun semn de intrare forțată.” 


181 


— Deci Joyce O'Donnell l-a primit în casă, a zis Maura. Ea l-a 
lăsat înăuntru pe ucigaș. 

— Ori a uitat să încuie ușa. 

— Sigur ar fi încuiat. Nu era atât de nesăbuită. 

— Dar nici n-a fost precaută. Când lucrezi cu monștri, nu se 
știe care dintre ei te va urmări până acasă. Toate crimele astea 
s-au petrecut în preajma ei, doctore. Cu prima dintre ele, 
ucigașul îi atrage atenţia, telefonându-i. A doua se petrece chiar 
lângă reședința unde ea este invitată la cină. Totul ducea până 
aici. La evenimentul principal. 

— De ce crezi că l-a lăsat să intre? 

— Poate a crezut că-l va ţine sub control. Gândește-te numai 
la numeroasele închisori în care a intrat, la oameni precum 
Warren Hoyt ori Amalthea Lank, pe care i-a intervievat. A reușit 
să stabilească relaţii personale cu toţi. 

Auzind menţionat numele mamei ei, Maura a avut o tresărire, 
dar nu a spus nimic. 

— Seamănă cu o dresoare de lei care, lucrând cu animalele în 
fiecare zi, începe să creadă că le ţine pe toate sub control. Se 
așteaptă ca ele să reacționeze ca niște pisicute cuminţi de 
fiecare dată când pocnește din bici. Poate chiar își închipuie că 
animalele o iubesc. Apoi, într-o zi, se întoarce o clipă cu spatele, 
iar ele își înfig colții în gâtul ei. 

— Știu că nu ai plăcut-o niciodată, a spus Maura. Dar, dacă ai 
fi fost acolo, dacă ai fi văzut-o murind... a zis ea, privind-o pe 
Jane. Era îngrozită. 

— Faptul că a murit nu mă va face să-mi placă tocmai acum. 
A devenit o victimă, iar eu sunt datoare să depun toate 
eforturile să-l prind pe ucigaș. Dar mi-e imposibil să cred altceva 
decât că s-a aruncat singură în brațele morții. 

S-a auzit o ciocănitură în geam, iar Jane l-a deschis. Un poliţist 
s-a uitat la amândouă și a zis: 

— Domnul Sansone vrea să știe dacă aţi terminat cu ancheta 
în ceea ce îl privește. 

— Nu, n-am terminat. Spune-i să aștepte. 

— Medicul legist și-a strâns lucrurile. Mai aveţi întrebări? 

— O să-l întreb personal dacă voi avea nevoie. 

Prin geam, Maura l-a văzut pe colegul ei, doctorul Abe Bristol, 
ieșind din casă. Abe urma să se ocupe de autopsia lui Joyce 
O'Donnell. Din atitudinea lui nu a putut descoperi dacă îl 

tulburase ceea ce văzuse înăuntru. El s-a oprit pe verandă, și-a 
încheiat calm nasturii de la palton și a început să discute amical 
cu un polițist. „Abe n-a fost silit să o vadă murind. Nu și-a mânijit 
paltonul cu sângele ei.” 

Jane a deschis portiera, iar în mașină a năvălit încă un curent 
de aer rece. 

— Vino, doctore, a spus ea, în timp ce cobora. Să te ducem 
acasă. 

— Mașina mea a rămas parcată pe Beacon Hill. 

— Lasă grija mașinii pentru mai târziu. Te duc eu acasă. Apoi 
Jane s-a întors și a strigat: Părinte Brophy, e gata de plecare. 

Abia atunci l-a observat Maura pe Daniel, ascuns de umbrele 
de peste drum. El a pornit spre ele, o siluetă înaltă, pe a cărei 
față au început să joace luminile tremurătoare și schimbătoare 
ale girofarurilor. 

— Ești sigură că te simţi bine? a întrebat-o el pe Maura în timp 
ce a ajutat-o să coboare din mașină. Nu vrei să mergi la spital? 

— Du-mă acasă, te rog. 

Cu toate că el i-a oferit brațul drept sprijin, ea l-a ignorat, 
ținându-și mâinile în buzunare în timp ce se îndreptau spre 
mașina lui. A simţit privirile polițiștilor care o urmăreau. „Uite-i 
pe doctorul Isles și pe preotul acela, iar sunt împreună.” Mai 
rămăsese cineva care să nu observe, care să nu-și pună 
întrebări în legătură cu relaţia dintre ei? 

„Nu există absolut nimic care să merite atâtea priviri 
întrebătoare.” 

S-a așezat pe scaunul din dreapta și a rămas uitându-se fix 
înainte până când el a pornit motorul. 

— Mulţumesc, i-a zis ea. 

— Ştii că aș face oricând asta pentru tine. 

— Te-a chemat Jane? 

— Mă bucur că a făcut-o. Ai nevoie de un prieten să te 
conducă acasă. Nu vreun poliţist pe care îl cunoști doar din 
vedere. S-a îndepărtat de bordură, iar luminile supărătoare ale 
vehiculelor de intervenţie s-au estompat, rămânând în urmă. Ai 
mers prea departe în seara asta, a zis el încet. 

— Nu asta am încercat, crede-mă. 

— N-ar fi trebuit să intri în acea casă. Mai bine chemai poliţia. 

— Ce-ar fi să nu mai vorbim despre asta? 


— Mai există ceva despre care putem vorbi, Maura? Sau așa 
va fi de acum înainte? N-o să mă mai vizitezi, n-o să-mi mai 
răspunzi la telefon? 

În cele din urmă, ea l-a privit. 

— Daniel, nu întineresc. Am patruzeci și unu de ani, căsătoria 
mea a fost un dezastru de nedescris și am talentul să dau 
naștere unor relaţii fără viitor. Vreau să mă căsătoresc. Vreau să 
fiu fericită. Nu-mi pot permite să risipesc timpul în relaţii care nu 
duc nicăieri. 

— Chiar dacă prietenia, sentimentele sunt reale? 

— Prieteniile se desfac mereu. La fel se despart și inimile. 

— Da, a zis el oftând. Adevărat. Au mers câteva clipe în 
tăcere, apoi el a zis: N-am vrut să-ți frâng inima. 

— Nici nu s-a întâmplat asta. 

— Dar te-am jignit. Știu asta. 

— Ne-am făcut rău unul altuia. Trebuia. A tăcut o clipă, apoi a 
spus cu amărăciune: Asta ne cere Dumnezeu atotputernic, nu? 

Rostise cuvintele cu intenția de a răni, iar din tăcerea lui 
Maura și-a dat seama că ele își atinseseră scopul. El nu a vorbit 
nici când s-au apropiat de strada ei; a parcat pe aleea de la 
intrare și a oprit motorul. A rămas un moment, apoi s-a întors 
spre ea. 

— Ai dreptate, a zis el, Dumnezeul meu cere prea mult. 

Și a tras-o spre el. 

Ea ar fi trebuit să i se opună; să-l împingă deoparte și să 
coboare din mașină. Dar nu a făcut-o, pentru că așteptase de 
prea multă vreme acea îmbrățișare, acel sărut. Și mai mult, mult 
mai multe. Era o nebunie; nu avea cum să se termine cu bine. 
Dar, în acele momente, între ei nu mai stătea nici bunul-simțţ, 
nici Dumnezeu. 

„Și nu ne duce pre noi în ispită.” S-au sărutat tot drumul de la 
mașină până la ușa casei. „Și ferește-ne de cel rău.” Vorbe 
inutile, un castel de nisip care încearcă să reziste în calea 
valurilor care se rostogolesc neîncetat. Au intrat. Ea nu a aprins 
lumina, și, așa cum stăteau în holul cuprins de umbre, 
întunericul a părut să amplifice sunetele aspre ale respirației lor, 
foșnetul hainelor. Ea și-a lepădat paltonul pătat de sânge, iar 
acesta a căzut la podea, formând o pată întunecată. Holul era 
iluminat doar de licărul slab care pătrundea prin ferestre. Nu era 

nimic care să lumineze păcatul lor, nici alţi ochi care să fie 
martori la căderea din starea de sfinţenie. 

Ea a pornit înainte, către dormitor. Al ei. 

Se rotiseră în acest dans aproape un an, iar fiecare pas îi 
adusese spre acest moment. Cunoștea inima acestui bărbat, iar 
el o știa pe a ei, dar carnea lui era aceea a unui străin, pe care 
nu-l atinsese niciodată. Degetele ei au trecut peste pielea caldă 
și i-au mângâiat curba spatelui, totul fiind un teritoriu pe care 
aștepta cu nesaţ să îl exploreze. 

Au scăpat repede de îmbrăcăminte; pierduseră și ultima 
șansă de a se răzgândi. 

— Maura, a șoptit el și a început să o sărute pe gât, coborând 
spre sâni. Maura mea. 

Cuvintele lui erau ușoare ca o rugă, nu către Dumnezeu, ci 
către ea. Nu s-a simţit deloc vinovată când l-a primit în braţe. Ea 
nu călcase niciun jurământ, iar conștiința ei nu avea deloc de 
suferit. „În noaptea asta, în aceste momente, e al meu”, s-a 
gândit ea, bucurându-se de această victorie, în vreme ce Daniel 
gemea în strânsoarea femeii, a picioarelor ei încolăcite în jurul 
lui, torturându-l plăcut și îndemnându-l. „Am ceea ce tu, 
Domnul, nu-i poţi da nicicând. Ti-l iau. Îl cer pentru mine. Hai, 
cheamă-ţi toţi demonii; nu mă sinchisesc.” 

În noaptea aceea, nici Daniel nu se sinchisea. 

Când, într-un tărziu, trupurile li s-au desprins unul de celălalt, 
el s-a lăsat moale în brațele ei. Multă vreme au rămas tăcuți. In 
lumina care intra pe ferestre, ea a putut vedea lucirea slabă din 
ochii lui, care priveau în gol. Nu dormea, ci rămăsese pe 
gânduri. Poate regreta. Pe măsură ce clipele treceau, ea nu a 
mai putut îndura tăcerea. 

— Îți pare rău? l-a întrebat în cele din urmă. 

— Nu, a răspuns el în șoaptă, iar degetele i-au alunecat de-a 
lungul brațului. 

— Oare de ce nu te cred pe deplin? 

— Trebuie să fii convinsă? 

— Vreau să fii fericit. Ceea ce am făcut e firesc. Este uman. A 
făcut o pauză, apoi, suspinând, a zis: Dar poate că asta eo 
scuză neconvingătoare ca să păcătuiești. 

— Nu la asta mă gândeam. 

— Dar la ce te gândeai? 

El a sărutat-o pe frunte, iar răsuflarea i-a încălzit părul. 


— Mă gândeam la ceea ce se va întâmpla în continuare. 

— Ce vrei să se întâmple? 

— Nu vreau să te pierd. 

— Nu se va întâmpla asta. E opţiunea ta. 

— Opţiunea mea, a spus el încet. E ca și cum aș avea de ales 
între a inspira și a expira. S-a rostogolit apoi pe spate. Un 
moment, a rămas mut. Apoi a spus: Cred că ţi-am povestit cum 
am ajuns să aleg preoţia. 

— Ai spus că sora ta era pe moarte. Suferea de leucemie. 

— Și am făcut un târg. O înţelegere cu Dumnezeu. El și-a 
respectat promisiunea, iar acum Sophie trăiește. lar eu mi-am 
respectat obligația. 

— Aveai doar paisprezece ani. E o vârstă prea fragedă ca să 
faci promisiuni pentru tot restul vieţii. 

— Dar am promis. Și pot realiza multe în numele lui, Maura. 
Cât mi-am ţinut promisiunea am fost fericit. 

— lar apoi m-ai cunoscut pe mine. 

El a oftat. 

— lar apoi te-am cunoscut. 

— Trebuie să alegi, Daniel. 

— Altfel dispari din viaţa mea. Știu. 

— Nu vreau asta. 

El a privit-o. 

— Atunci, să nu pleci, Maura! Te rog. Ultimele luni petrecute 
fără tine m-au făcut să mă simt pierdut în pustie. M-am simţit 
vinovat pentru că te doream. Dar numai la tine m-am gândit. 

— lar dacă rămân în viaţa ta, ce se întâmplă cu mine? Tu 
trebuie să-ţi păstrezi biserica, dar eu cu ce mă aleg? Pe 
întuneric, ea a privit spre el. Nu s-a schimbat mai nimic, 
adevărat? 

— Ba da, totul, a zis el și a prins-o de mână. Te iubesc. 

„Dar nu îndeajuns. Nu la fel de mult pe cât îţi iubești 
Dumnezeul.” 

Cu toate astea, ea l-a lăsat să o ia din nou în brațe. l-a 
răspuns la sărutări. De astă dată, actul sexual nu a mai fost o 
uniune blândă; a fost o acuplare sălbatică, în care trupurile li s- 
au ciocnit cu furie. Nu mai era vorba despre iubire, ci despre 
pedeapsă. In această noapte aveau să se slujească unul de 
celălalt. Dacă ea nu putea primi iubire, atunci măcar să se 
bucure de patimă. Să îi ofere ceva de neuitat, care să-l bântuie 

în nopțile când Dumnezeu nu îi va fi de ajuns. „La asta vei 
renunța când vei pleca de aici. Asta este raiul pe care îl 
părăsești.” 

Inainte de crăpatul zorilor, el a plecat. L-a simţit când s-a 
trezit, apoi a văzut cum s-a ridicat în capul oaselor în partea lui 
de pat și a început să se îmbrace. Bineînțeles; era duminică 
dimineaţă, iar el trebuia să poarte turmei de grijă. 

S-a aplecat să o sărute pe păr. 

— Trebuie să plec, i-a șoptit el. 

— Știu. 

— Te iubesc, Maura. N-am crezut că voi spune asta vreunei 
femei. Dar o spun acum. 

A mângâiat-o pe faţă, iar ea s-a întors, pentru ca el să nu-i 
vadă lacrimile din ochi. 

— Să-ţi fac o cafea, a spus ea, dând să se ridice. 

— Nu, rămâi în pat, la căldură. Mă descurc eu. 

Incă un sărut, apoi Daniel s-a ridicat în picioare. Ea l-a auzit 
pășind pe hol, apoi ușa principală s-a închis. 

Așadar, în cele din urmă, se petrecuse ceva. Devenise un fel 
de exemplificare a unui clișeu. Eva, cea cu mărul. Femeia care 
ademenește un bărbat sfânt să păcătuiască. De data asta, 
șarpele care îi făcuse să se simtă atrași unul de celălalt nu 
fusese Satana, ci propriile singurătăţi. „Vrei să descoperi 
Diavolul, domnule Sansone. Atunci uită-te la mine. Uită-te la 
oricare dintre noi.” 

Afară, cerul s-a luminat încet, făcând loc zorilor, luminii 
strălucitoare, dar glaciale. Maura a dat deoparte păturile, iar 
aroma de iubire s-a înălțat din așternutul cald: mirosul ameţitor 
al păcatului. Nu a făcut duș, ci, pur și simplu, a îmbrăcat un 
halat de casă, și-a luat papucii în picioare și s-a dus în bucătărie 
să-și pregătească o cafea. Stând la chiuvetă și umplând vasul cu 
apă, a privit afară, către vițele de curpen alb acoperite de un 
strat cristalin de gheață, la rododendronii strânși laolaltă, cu 
frunzele mototolite, și nu a mai trebuit să se uite la termometru 
ca să-și dea seama că gerul din acea zi era cumplit. Și i-a 
imaginat pe enoriașii lui Daniel strângându-și paltoanele pe 
lângă trupuri când coborau din mașini ca să meargă spre 
biserica Doamna Noastră a Luminii Divine, înfruntând frigul 
acelei duminici pentru a asculta cuvintele înălțătoare ale 


187 


părintelui Brophy. Avea să se confeseze turmei că până și el, 
păstorul lor, rătăcise drumul? 

A pornit cafetiera și s-a dus la ușa principală ca să-și ia ziarul 
de dimineaţă. Când a pășit afară, a rămas năucită de ger. l-a 
pârlit gâtlejul, i-a făcut nările să ardă și să se lipească. Și-a luat 
în grabă ziarul, care aterizase pe alee, apoi s-a întors și a pășit 
iute pe treptele verandei. Tocmai întindea mâna spre clanță, 
când, brusc, a rămas împietrită, cu privirea aţintită asupra ușii. 

Asupra cuvintelor, asupra simbolurilor care stăteau scrijelite 
acolo. 

S-a răsucit și a măsurat strada cu privirea plină de disperare. 
A văzut razele soarelui sclipind pe pavajul îngheţat, dar nu a 
sesizat decât liniștea normală pentru o dimineaţă de duminică. 

A reușit să ajungă în casă, a trântit ușa, care s-a închis, și a 
tras zăvorul până la capăt. Apoi a fugit până la telefon și a 
format numărul lui Jane Rizzoli. 


e DOUĂZECI ȘI TREI 


— Ești sigură că nu ai auzit niciun zgomot suspect noaptea 
trecută? Pași pe verandă ori ceva care nu părea în ordine? a 
întrebat-o Jane. 

Maura stătea pe canapea, tremurând, cu toate că purta un 
pulover și pantaloni de lână. Nu mai avusese timp să ia micul 
dejun, nici măcar nu apucase să-și toarne o ceașcă de cafea, 
însă nu simţea nici cea mai vagă senzaţie de foame. In 
jumătatea de oră care trecuse până la sosirea lui Jane și a lui 
Frost, Maura rămăsese la fereastra camerei de zi, urmărind ce 
se petrecea afară, analizând orice zgomot, cu ochii pe fiecare 
mașină care trecea pe stradă. „Ucigașul știe unde locuiesc. Știe 
și ce s-a petrecut noaptea trecută în dormitorul meu.” 

— Doamnă doctor? 

Maura a ridicat capul. 

— N-am auzit nimic. Scrisul era acolo, pe ușă, când m-am 
trezit. Atunci când am ieșit să-mi iau... 

A ezitat, simțind cum inima începe să-i bată mai tare. 

Telefonul ei suna. 

Frost a ridicat receptorul. 

— Reședința Isles. Sunt detectivul Frost. Regret, domnule 
Sansone, dar ne confruntăm cu o situaţie deosebită chiar în 
aceste clipe. Nu este momentul potrivit să staţi de vorbă cu ea. 
O voi informa că aţi telefonat. 

Jane și-a întors privirea spre Maura. 

— Eşti sigură că inscripţiile acelea nu erau deja pe ușa ta 
seara trecută, când ai ajuns acasă? 

— Atunci nu le-am văzut. 

— Ai intrat pe ușa din faţă? 

— Da. În mod obișnuit aș fi venit dinspre garaj. Dar mașina 
mea se află încă la Beacon Hill. 

— Părintele Brophy te-a condus până la ușă? 

— Era întuneric, Jane. Nu le-am fi văzut. 

„N-aveam ochi decât unul pentru celălalt. Nu ne gândeam 
decât să ajungem mai repede în dormitor.” 


— Mă duc să verific pe afară, a zis Frost. Poate găsesc niște 
urme de tălpi. 

A ieșit pe ușa din faţă. Cu toate că acum umbla de-a lungul 
casei, sunetul pașilor lui nu se auzea prin geamurile duble. In 
noaptea dinainte, cineva ar fi putut să se plimbe prin dreptul 
ferestrei de la dormitor, iar ea nu ar fi auzit nimic. 

— Crezi că în noaptea trecută te-a urmărit până acasă? a 
întrebat-o Jane. De la domiciliul lui O'Donnell? 

— Nu știu. Probabil. Eu am fost prezentă la locul celor trei 
crime. La Lori-Ann Tucker. La Eve Kassovitz. M-ar fi putut vedea 
în oricare dintre acele nopți. 

— Și te-a urmărit până acasă. 

Maura s-a cuprins cu mâinile pe după umeri încercând să-și 
potolească tremuratul. 

— N-am observat pe nimeni. Nu mi-am dat seama că aș fi fost 
supravegheată. 

— Ai sistem de alarmă? L-ai activat seara trecută? 

— Nu. 

— De ce? 

— Pur și simplu am uitat să-l armez. 

„Aveam alte lucruri în minte.” 

Jane s-a așezat pe scaunul din faţa ei. 

— De ce o fi desenat simbolurile acelea pe ușa ta? Ce crezi că 
semnifică? 

— De unde să știu? 

— Și mesajul lăsat - e același ca acela din dormitorul lui Lori- 
Ann Tucker. Doar că de data asta nu s-a mai deranjat să-l scrie 
în latină. Acum a vrut să înţelegi precis ce vrea să-ţi comunice. 
„Am păcătuit.” După o pauză, Jane a adăugat: De ce să-ți fi 
adresat aceste cuvinte? 

Maura a păstrat tăcerea. 

— Crezi că-ţi sunt destinate? a întrebat Jane, iar privirea i-a 
devenit alertă, iscoditoare. _ 

„Mă cunoaște prea bine, s-a gândit Maura. Își dă seama că nu- 
i spun toată povestea. Ori poate a depistat mirosul păcatului pe 
pielea mea. Ar fi trebuit să fac duș înainte de sosirea echipei; 
era bine să îndepărtez parfumul lui Daniel.” 

Brusc, Maura s-a ridicat în picioare. 

— Nu mă pot concentra, a zis ea. Am nevoie de o ceașcă de 
cafea. 

S-a răsucit și a pornit spre bucătărie. Ajunsă acolo, și-a făcut 
de lucru, turnând cafea în căni, căutând frişcă în frigider. Jane a 
urmat-o până în bucătărie, dar Maura a evitat să o privească în 
ochi. A împins o cană aburindă în faţa lui Jane, apoi, sorbind din 
cana ei, s-a întors spre fereastră, amânând atât cât se putea 
dezvăluirea rușinoasă. 

— Vrei să-mi spui ceva anume? a întrebat-o Jane. 

— Ți-am spus tot. M-am trezit azi-dimineaţă și am găsit scrisul 
pe ușă. Nu știu ce-aș mai putea adăuga. 

— După ce ai plecat de la O'Donnell, părintele Brophy te-a 
condus direct acasă? 

— Da. 

— Și n-ai observat vreo mașină urmărindu-vă? 

— Nu. 

— Mda, poate că părintele Brophy o fi remarcat ceva. O să 
văd ce-și mai aduce aminte. 

— Nu-i nevoie să vorbeşti cu el, a intervenit Maura. Dacă ar fi 
observat ceva nefiresc aseară, mi-ar fi zis. 

— Tot va trebui să discut cu el. 

Maura s-a întors cu faţa la Jane. 

— Dar e duminică. 

— Știu ce zi este. 

— Are slujbă. 

Jane s-a uitat la Maura printre gene, făcând-o să-și simtă 
obrajii înfierbântaţi, ca și cum ar fi fost cuprinși de flăcări. 

— Ce s-a întâmplat noaptea trecută? a întrebat-o Jane. 

— Ti-am spus. De la O'Donnell, am venit direct acasă. 

— Și ai stat înăuntru toată noaptea? 

— N-am ieșit. 

— Dar părintele Brophy? 

Întrebarea, adresată cu nonşalanţă, a șocat-o pe Maura, care 
a rămas mută. După un moment, s-a lăsat moale pe un scaun 
de la masă, dar nu a spus nimic, rămânând cu ochii aţintiţi la 
cana de cafea. 

— Cât a stat la tine? a întrebat-o Jane. 

Fără nicio emoție în glas, cu detașarea poliţistului, deși Maura 
și-a dat seama că întrebarea cuprindea și o notă de 
dezaprobare, iar sentimentul de vinovăţie a devenit ca o gheară 
care a strâns-o de gât. 

— A rămas mai toată noaptea. 

— Până la ce oră? 

— Nu știu. Când a plecat, era încă întuneric. 

— Și ce-aţi făcut amândoi cât a rămas aici? 

— Nu are legătură cu cazul. 

— Ba știi că are. E vorba despre ceea ce ar fi putut vedea 
ucigașul pe fereastră. Ce i-ar fi putut da ideea de a scrie acele 
cuvinte pe ușa casei tale. Ai lăsat aprinse toată noaptea luminile 
din camera de zi? Tu și Brophy aţi rămas acolo, să discutaţi? 

Maura a scos un oftat lung. 

— Nu. Luminile au fost... stinse. 

— Deci a fost întuneric în casă. 

— Da. 

— lar cineva care ar fi stat afară, urmărind prin ferestre, ar fi 
putut presupune că... 

— Ştii prea bine ce ar fi putut presupune. 

— Și ar fi avut dreptate? 

Maura i-a înfruntat privirea. 

— Jane, mi-a fost frică de moarte noaptea trecută! Daniel a 
stat cu mine. Mereu m-a sprijinit. N-am plănuit ca lucrurile să se 
întâmple astfel. A fost singura dată... doar noaptea trecută... 
Apoi, cu glas slab, a adăugat: N-am vrut să rămân singură. 

Jane s-a așezat la masă. 

— Îţi dai seama, cuvintele acelea capătă un nou înțeles. „Am 
păcătuit.” 

— Toţi păcătuim, a ripostat Maura. Fiecare dintre noi. 

— Dar nu-ţi aduc nicio vină, e clar? 

— Ba da. Crezi că nu-mi dau seama de asta din glasul tău? 

— Maura, dacă te simţi vinovată, nu e din cauza celor spuse 
de mine. 

Maura s-a uitat la Jane, care nu clipea, și s-a gândit: „Are 
dreptate, bineînţeles. Vina îmi aparține doar mie”. 

— Va trebui să discutăm cu părintele Brophy despre asta, să 
știi. Despre ceea ce s-a petrecut noaptea trecută. 

Resemnată, Maura a oftat. 

— Te rog să fii discretă când discuţi cu el. 

— N-o să vin cu o echipă de televiziune, ai înțeles? 

— Ar fi bine ca detectivul Frost să nu afle. 

— Ba trebuie să afle. Doar e partenerul meu. 

Maura și-a luat capul între palme. 

— Of, Doamne. 

— Asta are legătură cu cazul, și-ţi dai seama că este așa. 
Dacă nu i-aș spune lui Frost, ar avea toate motivele să afirme că 
nu joc cinstit. 

„Așadar, de cum înainte, nu-l voi mai putea privi pe Frost 
vreodată fără să văd în ochii lui o reflectare a vinovăţiei mele”, 
s-a  tânguit Maura,  crispându-se  imaginându-și reacția 
detectivului. Reputația cuiva este un lucru extrem de fragil; o 
fisură, indiferent cât de mică, și totul s-a năruit. Vreme de doi 
ani, ei o consideraseră regina morţilor, examinatorul medical 
netulburat, care, fără să tresară, putea privi scene care le 
întorceau stomacul pe dos până și celor mai experimentați 
anchetatori. Acum o vor privi și vor vedea slăbiciunile și 
defectele unei femei singure. 

Pe veranda din faţă s-au auzit pași apăsaţi. Era Frost, care se 
întorcea în casă. Maura nu voia să fie de faţă când detectivul 
avea să afle sumbrul adevăr. Frost, cu purtarea lui rezervată și 
politicoasă, avea să sufere un șoc aflând cu cine se culcase ea. 

Însă nu era singura persoană care îi intra în casă. Maura a 
auzit și alte voci și, recunoscând glasul lui Anthony Sansone, a 
ridicat dintr-odată capul. Acesta a intrat în bucătărie primul, 
urmat de Frost. 

— Ai păţit ceva? a întrebat-o Sansone. 

— Domnule Sansone, nu este momentul potrivit pentru vizite, 
a zis Jane. V-aș ruga să părăsiţi casa. 

El a ignorat-o pe Jane, rămânând cu privirea la Maura. Nu era 
îmbrăcat în negru, ci în diferite nuanțe de gri. O haină de tweed, 
o cămașă de culoare cenușie. „Foarte diferit comparativ cu 
Daniel; nu-l pot înţelege pe acest om, iar asta mă face să mă 
simt ciudat.” 

— Am văzut semnele de pe ușă, a zis el. Când au fost făcute? 

— Nu știu, i-a răspuns Maura. In cursul nopţii trecute. 

— Trebuia să te fi condus eu acasă. 

— Acum vă rog să plecaţi, a intervenit Jane. 

— Numai puţin, a zis Frost. Trebuie să auzim ce are de spus 
despre cele aflate pe ușă. Ce înseamnă totul. 

— „Am păcătuit”? Cred că înţelesul este foarte limpede. 

— Să lăsăm cuvintele, a spus Sansone. Ne referim la 
simbolurile de dedesubt. 

— Știm deja ce semnifică ochiul atotvăzător. Ne-a explicat 
prietenul dumneavoastră, Oliver Stark. 

— Poate s-a înșelat. 

— Nu sunteţi de acord că este ochiul lui Horus? 

— Cred că reprezintă ceva cu totul diferit. S-a uitat la Maura. 
Vino afară, ca să-ţi explic! 

Maura nu dorea să mai vadă cuvintele acuzatoare scrise pe 
ușă, însă insistența lui Sansone a făcut-o să-l urmeze. Imediat ce 
a pășit pe verandă, s-a oprit și a clipit des, orbită de strălucirea 
soarelui. Era o dimineaţă foarte frumoasă, una în care merita să 
zăbovești la o ceașcă de cafea în faţa ziarului. Însă acum se 
temea să mai rămână în casă, ba chiar și să-și privească ușa de 
la intrare. 

A respirat adânc și s-a întors să se uite la ceea ce fusese 
desenat cu ocru, semănând cu sângele închegat. Cuvintele „Am 
păcătuit” păreau să strige la ea, o acuzaţie care o făcea să-și 
dorească să fugă, ca să-și ascundă fața pe care i se citea vina. 

Insă pe Sansone nu-l interesau cuvintele. A făcut semn către 
cele două simboluri desenate sub ele. Pe cel mare îl mai 
văzuseră pe ușa dinspre grădină. 

— Mie mi se pare că arată exact la fel cu ochiul atotvăzător, a 
spus Jane. 

— Dar mai apare un simbol, a remarcat Sansone, arătând 
către o figură desenată aproape de partea de jos a ușii. Era atât 
de mică, încât părea o rectificare. Desenată cu ocru, ca și la 
celelalte scene ale crimelor. 

— De unde aţi aflat despre ocru? l-a întrebat Jane. 

— Colegii mei trebuie să vadă desenul. Ca să confirme ceea 
ce cred eu că reprezintă, a zis el, scoțându-și telefonul mobil. 

— Stati puţin, a intervenit Jane. Nu organizăm o expoziţie 
deschisă publicului. 

— Doamnă detectiv, știți să interpretaţi semnele? Aveţi idee 
de unde trebuie să începeţi? Dacă vreţi să descoperiţi 
criminalul, trebuie să-i înțelegeţi modul de gândire. Simbolurile 
pe care le folosește. 

A început apoi să formeze numărul. Jane nu l-a împiedicat. 

Maura s-a lăsat pe vine ca să poată privi mai de aproape 
desenul de pe partea de jos a ușii. A văzut coarnele arcuite, 
capul de formă triunghiulară, ochii ca niște tăieturi. 

— Sugerează o capră, a zis ea. Dar ce înseamnă? a întrebat și 
a ridicat ochii spre Sansone. Luminat din spate, acesta devenise 
o siluetă impunătoare, întunecată și fără chip. 

— Îl reprezintă pe Azazel, a spus el. Un simbol al veghetorilor. 
e 

— Azazel a fost căpetenia seirimilor, a spus Oliver Stark. 
Aceștia erau demoni sub formă de capre care băteau deșerturile 
antice înainte de apariţia lui Moise, ba chiar și înainte de faraoni. 
Mergând până la epoca lui Lilit. 

— Cine e Lilit? a întrebat Frost. 

Edwina Felway s-a uitat la el cu mirare. 

— N-ai auzit de ea? 

Jenat, Frost a ridicat din umeri. 

— Nu cunosc atât de bine Biblia, îmi pare rău. 

— A, păi nici nu vei găsi menţionat numele ei în Biblie, a spus 
Edwina. Numele ei nu este admis de doctrina creștină, cu toate 
că se regăsește în legendele ebraice. A fost prima soţie a lui 
Adam. 

— Cum, Adam a mai avut o soţie? 

— Da, înainte de Eva. Văzându-i mirarea de pe chip, Edwina a 
zâmbit. Cum, credeai că Biblia spune toată povestea? 

Se aflau în camera de zi a Maurei, strânși în jurul măsuţei de 
cafea, pe care, printre cești goale și farfurioare, se găsea și un 
blocnotes cu desene făcute de Oliver. La jumătate de oră de la 
telefonul lui Sansone, Edwina și Oliver sosiseră să examineze 
simbolurile de pe ușă. Se sfătuiseră pe verandă doar câteva 
minute, după care frigul îi gonise pe toţi în casă pentru a bea 
cafea fierbinte și a emite câteva teorii. Opinii care acum i se 
păreau Maurei ca fiind intelectuale și glaciale. Casa ei fusese 
însemnată de un ucigaș, iar acei oameni stăteau netulburațţi în 
camera ei de zi și discutau despre o teologie bizară. A aruncat o 
privire spre Jane, care avea pe faţă o expresie care părea să 
spună: „Oamenii ăștia sunt smintiţi”. Însă Frost era de-a dreptul 
fascinat. 

— N-am știut că Adam a mai avut o soţie, a recunoscut el. 

— Există o istorie întreagă care nu apare deloc în Biblie, 
domnule detectiv, i-a spus Edwina, o istorie secretă care poate fi 
găsită doar în legendele canaanite ori ebraice. Acolo se vorbește 
despre căsătoria dintre Adam și o femeie cu spiritul liber, o 
ispititoare vicleană care a refuzat să se supună soțului ei ori să i 
se ofere cuminte, așa cum i se cerea unei soții. Ea voia să facă 
sex sălbatic în orice poziţie și îl batjocorea când nu o satisfăcea. 

Ea a fost prima femeie emancipată din lume, și nu se temea să 
caute plăcerile cărnii. 

— Pare mai interesantă decât povestea Evei, a comentat 
Frost. 

— Dar, în ochii bisericii, Lilit era o monstruozitate, o femeie 
care nu se supunea bărbatului, o creatură atât de nesătulă de 
sex, încât și-a părăsit în cele din urmă soţul, pe Adam, și a fugit 
de acasă pentru a face orgii cu demonii. Edwina a tăcut câteva 
clipe, apoi a continuat: lar, drept urmare, a născut cel mai 
puternic demon, cel care, de atunci încoace, a bântuit lumea. 

— Te referi la Diavol? 

— În Evul Mediu exista o teorie în care credea toată lumea, a 
spus Sansone. Lilit a fost mama lui Lucifer. 

Edwina a pufnit. 

— Vedeţi, așadar, cum tratează istoria o femeie care vrea să 
fie independentă? Dacă ea refuză să fie supusă, dacă îi place 
sexul mai mult decât e normal, atunci biserica o transformă într- 
un monstru. Și ajunge să fie cunoscută drept mama Diavolului. 

— Ori dispare cu desăvârșire din istorie, a spus Frost. Pentru 
că e prima oară când am auzit de Lilit. Ori despre acea persoană 
care seamănă cu o capră. 

— Azazel, a intervenit Oliver. 

El a desprins ultimul desen făcut și l-a așezat pe măsuţa de 
cafea ca să-l poată vedea toţi. Era o versiune mai amănunțită a 
feţei care fusese desenată pe ușa Maurei: o capră cu coarne și 
cu ochi înguști și o flăcăruie arzând pe creștetul capului. 

— Demonii-capră sunt menţionaţi în Levitic și Isaia. Erau 
creaturi păroase care se împreunau cu ființe nestăpânite 
precum Lilit. Numele Azazel provine din vechiul Canaan și este 
probabil o variantă a numelui unui vechi zeu de-al lor. 

— Și la el se referă simbolul de pe ușă? a întrebat Frost. 

— Eu așa bănuiesc. 

Nereușind să-și reprime scepticismul, Jane a râs. 

— Bănuiești? Ah, înseamnă că facem o treabă minunată, nu-i 
așa? 

— Socotești că discuţia asta este o pierdere de vreme? a 
întrebat-o Edwina. 

— Cred că un simbol este ceea ce vrem noi să reprezinte. 
Dumneavoastră preferaţi să consideraţi că e un demon sub 
formă de capră. Dar pentru nebunul care l-a desenat s-ar putea 

să aibă alt înțeles. Mai ţineţi minte toate lucrurile pe care 
dumneavoastră și Oliver le-aţi spus despre ochiul lui Horus? 
Fracţiunile, pătrarele lunii? Prin urmare, toate astea au devenit 
brusc niște vorbe în vânt? 

— V-am explicat că ochiul poate reprezenta mai multe lucruri, 
a spus Oliver. Un zeu egiptean. Ochiul atotvăzător al lui Lucifer. 
Ori simbolul masonic al iluminării, al înţelepciunii. 

— Toate înțelesurile astea se contrazic, a spus Frost. Diavolul 
contra înţelepciunii? 

— Dar nu se contrazic defel. Nu trebuie uitat înţelesul 
cuvântului  „Lucifer”. |n traducere, înseamnă  „Aducătorul 
Luminii”. 

— Asta nu sună deloc rău. 

— Unii susțin că Lucifer nu este rău, a spus Edwina, că el 
reprezintă mintea curioasă, gândirea independentă, înseși 
lucrurile care cândva amenințau biserica. 

Jane a pufnit și a zis: 

— Așadar, acum Lucifer nu e rău? Doar că a pus prea multe 
întrebări? 

— In funcţie de poziţia pe care o adopţi, definești și Diavolul, a 
spus Edwina. Fostul meu soț a fost antropolog. Am călătorit în 
toată lumea, am strâns imagini de demoni sub formă de șacali, 
pisici ori șerpi. Ori femei frumoase. Fiecare cultură are propria 
idee despre felul în care arată Diavolul. Există un singur lucru 
asupra căruia aproape toate culturile, de la cele mai primitive 
triburi până la cele mai înaintate, se pun de acord, acela că 
Diavolul există cu adevărat. 

Maura s-a gândit la învârtejirea întunecată fără chip, pe care 
o zărise în dormitorul lui O'Donnell noaptea precedentă, și a 
simţit un fior de gheață pe ceafă. Până în acel moment, nu 
crezuse în Satana. Crezuse însă în existența răului. „lar noaptea 
trecută sigur i-am simţit prezența aproape.” Privirea i-a căzut pe 
desenul caprei încornorate, făcut de Oliver. 

— Personajul ăsta - Azazel - este și el un simbol al Diavolului? 

— Nu, a zis Oliver. Azazel e folosit deseori ca simbol al 
veghetorilor. 

— Și cine sunt acești veghetori despre care aduceţi mereu 
vorba? a întrebat Frost. 

Edwina s-a uitat la Maura. 

— Doctore Isles, aveți o Biblie în casă? 

Maura s-a încruntat spre ea. 

— Da. 

— Ne-o aduceti puţin? 

Maura s-a dus la bibliotecă și și-a plimbat ochii peste șirul de 
cărţi de sus, căutând coperta familiară, destul de uzată. Fusese 
Biblia tatălui ei, iar Maura nu o deschisese de ani de zile. A luat- 
o din raft și i-a întins-o Edwinei, care a răsfoit-o repede, ridicând 
un norișor de praf. 

— lată. În Facerea, capitolul șase. Versetele unu și doi: „lar 
după ce au început a se înmulţi oamenii pe pământ și li s-au 
născut fiice, fiii lui Dumnezeu, văzând că fiicele oamenilor sunt 
frumoase, și-au ales dintre ele soţii, care pe cine a voit”. 

— Fiii lui Dumnezeu? s-a mirat Frost. 

— Pasajul acesta sigur se referă la îngeri, a explicat Edwina. 
Spune că îngerii tânjeau după femeile de pe pământ, astfel că 
le-au luat de soții. Căsătorii între divin și muritor. Apoi s-a uitat 
din nou în Biblie. Ah, și iată versetul patru: „În vremea aceea s- 
au ivit pe pământ uriași, mai cu seamă de când fiii lui 
Dumnezeu începuseră a intra la fiicele oamenilor și începuseră a 
le naște fii: aceștia sunt vestiţii viteji din vechime”. 

Edwina a închis Biblia. 

— Și ce înseamnă toate astea? a întrebat Frost. 

— Că ei au avut copii, a zis Edwina. Acesta e singurul loc din 
Biblie unde se menţionează acești copii. Fiinţe care s-au născut 
din împreunarea oamenilor cu îngerii. Au alcătuit o rasă 
amestecată de demoni, numită nefilim. 

— Cunoscuţi și sub numele de veghetori, a lămurit Sansone. 

— Se pot găsi referiri la ei și în alte surse care datează 
dinaintea Bibliei. În Cartea lui Enoh. În Cartea Jubileelor. Sunt 
descriși drept monștri, vlăstare ale îngerilor căzuţi care au avut 
relaţii sexuale cu muritoare. Rezultatul a fost o rasă secretă de 
hibrizi, care încă se află printre noi. Se spune că aceste creaturi 
se bucură de un talent și de un farmec neobișnuite, dar și de o 
frumuseţe ieșită din comun. Deseori foarte înalţi, extrem de 
atrăgători. Insă ei tot demoni rămân și slujesc întunericul. 

— lar dumneavoastră chiar credeţi în asemenea lucruri? a 
întrebat Jane. 

— Eu mă refer doar la ceea ce se găsește în scrierile sfinte, 
doamnă detectiv. Anticii credeau că umanitatea nu este singură 

pe pământ, că existau și alte fiinţe care veniseră aici înaintea 
noastră și că unii oameni încă poartă sângele acelor monștri. 

— Dar i-aţi numit copii de îngeri. 

— Îngeri căzuţi. Păcătoși și răi. 

— Prin urmare, acești veghetori sunt ca niște mutanţi, a zis 
Frost, niște hibrizi. 

Edwina l-a privit. 

— O subspecie. Violentă și cu caracter prădător. Noi, restul, 
suntem prada. 

— Stă scris că la sosirea Armagedonului, când lumea, așa 
cum o cunoaștem noi, se va sfârși, Antihristul însuși va fi unul 
dintre nefilimi, a spus Oliver. Un veghetor. 

„lar semnul lor se află pe ușa mea.” Maura a rămas cu 
privirea la desenul reprezentând capul de capră. Oare acel 
simbol avea rol de avertisment? „Ori de invitaţie?” 

— Da, a spus Jane și s-a uitat cu subiînțeles la ceas. Aș zice că 
ne-am folosit timpul cu folos. 

— Încă nu percepeţi semnificaţia, am dreptate? a intervenit 
Sansone. 

— Ar fi o poveste grozavă dacă s-ar spune la un foc de tabără, 
dar nu mă apropie deloc de ucigaș. 

— Vă ajută să pătrundeţi în mintea lui. Ne spune ceea ce 
crede el. 

— Îngeri și demoni sub formă de tapi. Asta e. Ori poate că 
ucigașului nostru îi place să practice jocuri intelectuale cu 
polițiștii. De aceea ne face să ne pierdem vremea alergând după 
urme de ocru și după cochilii, a spus Jane și s-a ridicat în 
picioare. Echipa de criminaliști va sosi dintr-o clipă în alta. Eu vă 
sugerez să vă duceţi acasă, pentru ca noi să ne putem face 
treaba. 

— Așteptaţi puţin, a intervenit Sansone. Aţi spus ceva despre 
cochilii, nu-i așa? 

Jane l-a ignorat și s-a uitat spre Frost. 

— Telefonează-le, te rog, celor de la Criminalistică, și 
întreabă-i de ce întârzie atât de mult. 

— Detective Rizzoli, a insistat Sansone, povestiţi-ne despre 
cochilii! 

— S-ar părea că aveţi propriile surse de informare. De ce nu le 
cereți lor detalii? 


— Acest aspect ar putea fi foarte important. Ce-ar fi să ne 
scutiţi de efort spunându-ne? 

— Mai bine lămuriţi-mă pe mine. Care este semnificația unei 
cochilii? 

— Ce fel de cochilie? Bivalvă, conică? 

— Are vreo importanţă? 

— Sigur. 

— Un fel de spirală, a zis Jane, după o pauză. Conică, așa 
cred. 

— A fost lăsată la locul faptei, undeva? 

— Să zicem că da. 

— Descrieţi-ne cochilia! 

— Ascultaţi-mă, nu prezintă nimic ieșit din comun. Omul cu 
care am vorbit mi-a zis că e o specie obișnuită în Mediterană. A 
tăcut, pentru că a auzit soneria propriului telefon. lertați-mă, a 
spus ea și a ieșit din încăpere. 

Câteva momente, nimeni nu a scos nicio vorbă. Cei trei 
membri ai Clubului Mefisto s-au uitat unul la celălalt. 

— Ei, bine? a spus Edwina cu delicateţe, eu aș spune că asta 
lămurește totul. 

— Ce anume lămurește? s-a mirat Frost. 

— Cochilia, a spus Oliver, se află pe blazonul familiei lui 
Anthony. 

Sansone s-a ridicat de pe scaun și a traversat camera, 
ducându-se către fereastră. A rămas acolo, privind spre stradă, 
iar spatele lui lat, negru era încadrat de fereastră. 

— Simbolurile au fost desenate în ocru roșu, extras din Cipru, 
a spus el. Ințelegeţi semnificaţia acestui amănunt, detective 
Frost? 

— Nicidecum, a recunoscut Frost. 

— Acest ucigaș nu face niciun joc cu poliţia. El a pornit un joc 
cu mine. Cu cei din Clubul Mefisto. S-a întors cu faţa spre 
ceilalţi, iar lumina orbitoare a dimineţii a făcut ca expresia de pe 
fața lui să fie greu de interpretat. În Ajunul Crăciunului, a ucis o 
femeie și a lăsat simboluri satanice la locul faptei - lumânări, 
cercul trasat cu ocru. Însă lucrul cel mai semnificativ pe care l-a 
făcut în acea noapte a fost telefonul către Joyce O'Donnell, 
membră a clubului nostru. Asta trebuia să ne trezească. Să ne 
atragă atenţia. 

— Atenţia dumneavoastră? Eu am avut impresia că totul a 
fost legat de O'Donnell. _ 

— Apoi Eve Kassovitz a fost ucisă în grădina mea. Intr-o 
noapte când aveam întrunire. 

— A fost, în același timp, seara când O'Donnell a participat la 
cină. Ea era cea pe care a urmărit-o, cea asupra căreia a 
vegheat. 

— Până aseară, aș fi fost de acord cu o asemenea 
interpretare. Toate semnele, până în acel moment, o indicau pe 
Joyce drept ţintă. Însă aceste simboluri de pe ușa Maurei ne 
demonstrează că ucigașul nu și-a încheiat activitatea. Incă 
vânează. 

— Anthony, știe de noi, a spus Edwina. Reduce numărul 
membrilor. Joyce a fost prima. Oare cine urmează? 

Sansone a privit spre Maura. 

— Din nefericire, el crede că ai devenit membră a clubului. 

— Dar nu sunt, a spus Maura. Nu vreau să am nicio legătură 
cu amăgirea voastră colectivă. 

— Doctore? a intervenit Jane. 

Maura nu o auzise revenind în încăpere. Jane rămăsese în ușă, 
ținând telefonul mobilul în aer. 

— Poţi veni până în bucătărie? 

Maura s-a ridicat și a urmat-o în hol. 

— Ce s-a întâmplat? a întrebat ea în clipa în care au intrat în 
bucătărie. 

— Poţi aranja să-ţi iei liber mâine? Pentru că amândouă vom 
pleca din oraș, chiar în această seară. Eu mă duc până acasă 
pentru a-mi pregăti bagajul. O să revin ca să te iau pe la 
amiază. 

— Cu alte cuvinte, va trebui să mă ascund? Doar pentru că 
cineva a făcut niște desene pe ușa mea? 

— Asta nu are nicio legătură cu desenele de pe ușa ta. Am 
primit un telefon de la un poliţist din nordul statului New York. 
Noaptea trecută, au găsit cadavrul unei femei. Evident, o 
omucidere. 

— Şi de ce ne interesează pe noi o crimă din statul New York? 

— Îi lipsește mâna stângă. 


e DOUĂZECI ȘI PATRU 


8 august. Faza lunii: ultimul pătrar. 

Teddy coboară până pe malul lacului în fiecare zi. 

Dimineaţa, aud scârțâitul și pocnetul ușii cu plasă contra 
ţânţarilor, apoi răzbate până la mine bocănitul pantofilor lui 
când coboară de pe verandă. De la fereastra mea, îl urmăresc 
îndepărtându-se de casă și mergând spre apă, cu băţul undiţei 
rezemat de umărul lui firav și având în mână cutia cu momeală. 
E un ritual ciudat, dar și inutil, după părerea mea, pentru că nu 
aduce niciodată acasă rodul trudei lui. In fiecare după-amiază 
revine acasă cu mâna goală, dar binedispus. 

Astăzi o să-l urmăresc. 

Cât merge prin pădure, nu mă vede. Rămân destul de departe 
în spatele lui, ca să nu-mi audă zgomotul pașilor. Oricum nu m- 
ar auzi, deoarece cântă, cu glas subţire! și copilăresc, dar și fals, 
o variantă a cântecului Kookaburra’, și nici prin cap nu-i trece că 
este urmărit. Ajunge la marginea lacului, pune momeală în 
cârlig și lansează firul în apă. Apoi se așază pe malul acoperit cu 
iarbă și privește visător la apa liniștită, al cărei luciu nu este 
tulburat de nicio adiere. 

Firul și bățul undiţei se mișcă ușor. 

Mă dau mai aproape, în timp ce Teddy rulează firul, aducând 
captura la mal. E un pește maroniu care se zbate și se răsucește 
în cârlig, parcă îngrozit. Aștept lovitura fatală, acea clipă când 
scânteia divină se stinge. Spre uimirea mea, Teddy prinde 
peștele între degete, îi scoate cârligul din gură și, cu blândeţe, îi 
dă drumul în apă. Se lasă pe vine, murmurând către pește, de 
parcă i-ar cere scuze că i-a tulburat dimineața. 

— De ce nu l-ai păstrat? îl întreb. 

Speriat de glasul meu, Teddy tresare și se ridică în picioare. 

— A, zice el, tu erai? 

— l-ai dat drumul. 

— Nu-mi place să-i omor. Oricum, nu era decât un crap. 

— Şi-i arunci pe toţi înapoi? 


5 Un cântec pentru copii, compus de Marion Sinclair în 1920, inspirat de pescărușul 
albastru, o pasăre tipică pentru Australia. (n.tr.). 

— lhâm. 

Teddy pune din nou momeală în ac și lansează undiţa. 

— Și atunci, ce rost mai are să-i prinzi? 

— Mă distrez. E ca o întrecere. Între mine și pești. 

Mă așez pe mal, alături de el. În jurul nostru se rotesc țânțari, 
pe care Teddy îi alungă, fluturând din mână. A împlinit 
unsprezece ani, dar are pielea perfectă și mătăsoasă ca a unui 
copil, iar puful auriu de pe fața lui pare să sclipească în razele 
soarelui. Mă aflu suficient de aproape de el ca să-i aud 
respiraţia, să-i văd pulsul pe gâtul lui firav. Nu pare tulburat de 
prezența mea; dimpotrivă, îmi surâde sfios, de parcă ar aprecia 
drept favoare faptul că-și petrece dimineaţa leneșă cu vărul lui 
mai mare. 

— Vrei să încerci și tu? mă întreabă el, întinzându-mi bățul. 

Îl iau. Dar rămân cu ochii la Teddy, la broboanele fine de 
sudoare de pe frunte, la umbrele lăsate de genele lui. 

Firul se mișcă. 

— Ai prins unul! 

Incep să rulez firul, iar zbaterea peștelui îmi face mâinile să- 
mi transpire de emoție. Îi simt lupta, dorința disperată de a trăi, 
care se transmite prin băț. În cele din urmă, apare peste luciul 
apei, bătând din coadă când îl aduc la mal. Apoi îl prind, și 
descopăr ce lunecoși îi sunt solzii. 

— Acum scoate-l din cârlig, îmi spune Teddy. Dar ai grijă să 
nu-l rănești. 

Mă uit în cutia cu momeală, care stă deschisă, și văd un cuţit. 

— Nu poate respira afară din apă. Grăbește-te, mă îndeamnă 
Teddy. 

Mă gândesc să iau cuțitul și, ţinând peștele apăsat pe iarbă, 
să-l străpung după urechi. lar apoi să-l spintec de la gură până 
la coadă. Vreau să simt peștele zbătându-se ultima dată înainte 
de a muri, vreau să-i simt forța vitală sărind direct în mine cu un 
zvâcnet înviorător - același zvâcnet pe care l-am simţit când 
aveam zece ani și am depus jurământul lui Herem. Când mama 
m-a adus în cele din urmă în cerc și mi-a întins cuțitul. „Ai atins 
vârsta, mi-a zis ea. A sosit vremea să devii unul dintre noi.” Mă 
gândesc la zbaterea finală a caprei sacrificate și ţin minte 
mândria din ochii ei și murmurele de aprobare ale cercului 
alcătuit din bărbaţi în robe. Vreau să simt din nou acea emoție. 

Un pește nu mi-ar fi de ajuns. 

Scot cârligul din gura crapului care se zbate și arunc peștele 
în lac. Cade cu un pleoscăit și apoi dispare în adânc. Șoapta unei 
brize încrețește luciul apei, iar libelulele așezate pe trestii 
flutură ușor din aripi. Mă întorc spre Teddy. 

lar el mă întreabă: 

— De cete uiţi așa la mine? 

e DOUĂZECI ȘI CINCI 


Patruzeci și doi de euro doar din bacșișuri - o recoltă deloc 
rea pentru o duminică îngheţată de decembrie. În timp ce își lua 
rămas-bun de grupul de turiști pe care tocmai îl plimbase prin 
Forum, a simţit o picătură rece izbind-o în faţă. A ridicat privirea 
către norii întunecați care atârnau ameninţător de jos și a simţit 
un fior de frig. A doua zi sigur trebuia să îmbrace un pardesiu. 

Având în buzunar teancul de bani abia căpătaţi, a pornit-o 
către zona comercială preferată de orice student care împușcă 
francul la Roma: bazarul Porta Portese din Trastevere. Se făcuse 
deja ora unu după- -amiază, iar negustorii aveau să-și închidă 
curând tarabele, însă mai avea șansa de a prinde vreun chilipir. 
Înainte de a ajunge în bazar, a început o ploaie cu stropi fini. În 
Piazza di Porta Portese răsunau deja bocăniturile lăzilor cu 
mărfuri care se strângeau. Lily n-a mai pierdut vremea și a 
cumpărat un pulover de lână purtat, cu numai trei euro. Duhnea 
a fum de ţigară, dar problema se putea rezolva printr-o spălare 
viguroasă. A mai dat doi euro pentru o geacă cu glugă, al cărei 
singur cusur era o pată întunecată, de grăsime. Imbrăcată 
călduros cu noile achiziţii și având încă bani în buzunar, și-a 
îngăduit luxul de a se plimba prin bazar doar ca să arunce o 
privire. 

A mers fără ţintă pe aleile înguste dintre tarabe, oprindu-se 
câte o clipă doar ca să dea ocol cutiilor pline cu ornamente 
ieftine pentru îmbrăcăminte și cu monede romane false, și și-a 
continuat drumul spre Piazza lppolito Nievo, unde se găseau 
vânzătorii de antichităţi. Se părea că se lăsa atrasă în fiecare 
duminică de acea zonă a bazarului, pentru că o interesau de 
fapt lucrurile vechi, antice. Un petic de tapiserie medievală ori 
un ciob de bronz putea să-i facă inima să bată mai tare. Până să 
ajungă în acea parte a bazarului, majoritatea neguţătorilor își 
strângeau deja lucrurile, așa că a găsit doar câteva tarabe 
deschise, unde mărfurile stăteau expuse sub stropii burniţei. A 
trecut pe lângă puţinele lucruri care prezintă interes, prin 
dreptul vânzătorilor obosiţi, cu feţe sumbre, și tocmai se 


pregătea să plece din piață, când ochii i-au căzut pe o lădiţă din 
lemn. S-a oprit și privirea i-a rămas aţintită asupra ei. 

Trei cruci răsturnate, sculptate pe capacul lădiţei. 

Brusc, a simţit că fața, umezită de burniță, îi este strânsă într- 
un înveliș de gheaţă. Apoi a observat că balamaua capacului era 
orientată spre ea și, scoțând un hohot slab de râs, a răsucit 
lada. Crucile au revenit în poziţie normală. Când cauţi prea 
insistent răul, îl descoperi pretutindeni. „Chiar și dacă el nu 
există acolo.” 

— Căutaţi obiecte religioase? a întrebat-o în limba italiană 
negustorul. 

Ea a ridicat capul și a văzut fața ridată a omului, ai cărui ochi 
erau aproape înghiţiţi de pliurile de grăsime. 

— Mă uitam doar, mulțumesc. 

— Uitaţi, mai am multe lucruri. A tras o ladă, iar Lily a văzut 
mătănii încurcate între ele, o sculptură în lemn reprezentând-o 
pe Fecioara Maria și cărţi vechi, ale căror pagini se umflaseră și 
se ondulaseră din cauza umezelii. Uitaţi-vă, uitaţi-vă! Nu vă 
grăbiţi. 

La prima vedere, în lada aceea nu a văzut nimic interesant. 
Apoi și-a concentrat privirea asupra cotorului unei cărți. Titlul 
era imprimat cu litere aurii pe îmbrăcămintea din piele: Cartea 
lui Enoh. 

A ridicat-o și a deschis-o la pagina de gardă. Era traducerea în 
engleză de R.H. Charles, o ediţie din 1912, tipărită de Oxford 
University Press. Cu doi ani înainte, la un muzeu din Paris, Lily 
văzuse un fragment vechi de secole a versiunii etiopiene. Cartea 
lui Enoh era un text antic și făcea parte din literatura apocrifă. 

— Este foarte veche, a spus negustorul. 

— Da, a murmurat ea, adevărat. 

— Din 1912. 

„Dar cuvintele astea sunt mult mai vechi, și-a spus ea, 
plimbându-și degetele pe paginile îngălbenite. Textul ăsta a fost 
scris cu două sute de ani înainte de nașterea lui Isus Hristos. lar 
poveștile de aici datează dintr-o epocă dinaintea lui Noe și a 
arcei lui, dinainte de Matusalem.” A răsfoit paginile și s-a oprit la 
un pasaj care fusese subliniat cu stiloul. „Spiritele rele au ieșit 
din trupurile lor, deoarece sunt născute din oameni, iar originea 
lor primară, începutul lor este din sfinţii veghetori; aceștia vor fi 
spiritele rele de pe pământ și aceștia vor fi numiţi spirite rele.” 

— Mai am multe din lucrurile lui, i-a spus negustorul. 

Lily a ridicat ochii spre el. 

— Ale cui? 

— Ale omului care a vândut cartea. Tot ce vedeți aici i-a 
aparţinut, a zis el și a făcut un semn către lăzi. A murit acum o 
lună, și totul trebuie vândut. Dacă vă interesează asemenea 
lucruri, mai am ceva. S-a aplecat și a scotocit prin altă ladă, din 
care a scos o cărticică subţire, îmbrăcată în piele, cu coperta 
boţită și pătată. E de același autor, a zis el. R.H. Charles. 

„Nu același autor, s-a gândit ea, ci același traducător.” Era o 
ediție din 1913 din Cartea Jubileelor, încă un text sfânt, ce-și 
avea originea înainte de apariţia creștinismului. Deși titlul îi era 
cunoscut, nu avusese până atunci prilejul să citească acea 
carte. A ridicat coperta, și cartea s-a deschis la capitolul zece, 
versetul cinci, la un pasaj care era de asemenea subliniat cu 
cerneală: „Și trebuie să știi cum veghetorii tăi, părinţii acestor 
spirite, au acţionat pe vremea mea: și cât privește aceste spirite 
ce trăiesc, întemniţează-le și ţine-le bine în locul ce le-a fost 
destinat prin condamnare, și nu le îngădui să aducă vătămări 
asupra fiilor slujitorului tău, Dumnezeul meu; căci acestea sunt 
spirite rele, create pentru a aduce pustiirea”. 

Pe margine, mâăzgălite tot cu cerneală, se vedeau scrise 
cuvintele: „Fiii lui Set. Fiicele lui Cain.” 

Lily a închis cartea și brusc a observat pete maronii pe 
învelitoarea din piele. „Sânge?” 

— Vreţi să o cumpăraţi? 

Lily a ridicat ochii spre vânzător. 

— Ce s-a întâmplat cu acest om? Proprietarul acestor cărți. 

— V-am spus. A murit. 

— Cum? 

Negustorul a ridicat din umeri. 

— Trăia singur. Era foarte bătrân, se purta ciudat. L-au găsit 
încuiat în apartamentul său, cu toate cărţile de aici îngrămădite 
în dreptul ușii. Ca să nu poată ieși. Nebun, ce să-i faci? 

„Ori îngrozit de ceea ce ar putea intra peste el.” 

— O să vă fac un preţ special. O vreţi? 

Lily s-a uitat la cea de-a doua carte, gândindu-se la posesorul 
ei zăcând fără viaţă, baricadat în apartamentul burdușit de 
obiecte, și aproape că a simţit mirosul de carne descompusă 
ridicându-se dintre pagini. Cu toate că o îngreţoșau petele de pe 

coperta de piele, voia acea carte. Dorea să afle de ce 
proprietarul ei măzgălise acele cuvinte pe marginea paginilor și 
dacă nu cumva mai scrisese și altceva. 

— Cinci euro, i-a zis negustorul. 

Lucru de mirare, Lily nu s-a mai tocmit, ci a plătit pur și 
simplu preţul cerut și a plecat cu cartea. 

Ploaia s-a întețit când a ajuns în apartamentul situat la etajul 
unei clădiri, către care urca o scară măcinată de vreme și de 
umezeală. Cum a plouat toată după-amiaza, a stat și a citit la 
lumina cenușie și neclară care venea pe fereastră. A citit despre 
Set. Cel de-al treilea fiu al lui Adam, Set, a avut un fiu, pe Enos, 
care, la rândul lui, a avut un fiu, Kenan. Era neamul din care mai 
târziu aveau să se nască patriarhii lared și Enoh, Matusalem și 
Noe. Dar din aceeași spiță s-au născut și fii răi, ticăloșiţi, care s- 
au împreunat cu fiicele unui strămoș criminal. 

Fiicele lui Cain. 

Lily s-a oprit la un alt pasaj subliniat, ale cărui cuvinte 
fuseseră marcate cine știe când de bărbatul a cărei prezenţă 
părea acum să îi dea târcoale, dornic să-i împărtășească din 
secretele lui, să-i transmită avertismente șoptite. „Și nelegiuirile 
au sporit pe pământ și carnea s-a ticăloșit și depravat, și 
deopotrivă, oameni, vite, și animale, și păsări, și tot ce pășește 
pe pământ, toate și-au stricat obiceiurile și rânduielile și au 
început a se devora unele pe altele, iar nelegiuirea a crescut și 
mai mult pe pământ și tot astfel a sporit mereu și răul gândit de 
oameni.” 

Lumina zilei era pe ducă. Rămăsese nemișcată atât de multă 
vreme, încât amorţise de tot. Ploaia n-a încetat să bată în 
fereastră, iar pe străzile Romei traficul continua să fie aglomerat 
și zgomotos. 

Insă în acea cameră, Lily stătea într-o tăcere amorțită. Cu un 
secol înainte de Hristos, înaintea Apostolilor, acele cuvinte 
vesteau deja o ameninţare atât de veche, încât în prezent 
omenirea uitase cu totul de ea și nu îi mai simțea câtuși de puţin 
prezenţa. 

S-a uitat încă o dată la o pagină din Cartea Jubileelor, unde 
stăteau scrise cuvintele îngrozitoare ale lui Noe, rostite către fiii 
săi: „Pentru că eu mă uit și văd că demonii și-au început 
lucrarea de ademenire a voastră și a copiilor voștri, iar acum mă 

tem pentru voi, căci după moartea mea voi veți vărsa sânge de 
om pe pământ și veţi fi stârpiţi de pe faţa pământului”. 

„Demonii există încă printre noi, s-a gândit Lily. lar vărsarea 
de sânge a început deja.” 

e DOUĂZECI ȘI ȘASE 


Jane și Maura au pornit spre vest, gonind pe Autostrada 
Massachusetts printr-un peisaj dezolant, doar zăpadă și copaci 
desfrunziţi. Cu toate că era duminică după-amiază, traficul era 
îngreunat de un convoi de camioane monstruos de mari, în 
comparaţie cu care automobilul Subaru al lui Jane părea o 
jucărie care le depășea, strecurându-se printre ele ca un țântar 
îndrăzneţ. Maura a socotit că era mai bine să nu privească la 
drum, de aceea s-a cufundat în lectura notițelor luate de Jane. 
Scrisul semăna cu o mâăzgălitură, dar nu se deosebea prea mult 
de al doctorilor, pe care Maura deprinsese de mult să-l 
descifreze. 


Sarah Parmley, în vârstă de 28 de ani. Ultima oară a 
fost văzută pe 23 decembrie părăsind motelul 
Oakmont. 


— A dispărut acum două săptămâni, a zis Maura. Și cadavrul 
ei abia acum a fost descoperit? 

— A fost găsită într-o casă părăsită. Evident, destul de izolată. 
Cel care o avea în grijă a observat mașina ei parcată afară. Tot 
el a constatat că ușa din faţă fusese descuiată, astfel că a intrat 
să cerceteze. El i-a descoperit cadavrul. 

— Ce căuta victima într-o casă părăsită? 

— Nu se știe. Sarah a sosit în oraș pe 20 decembrie, ca să 
participe la înmormântarea mătușii ei. Toată lumea a presupus 
că imediat după slujba religioasă a plecat spre California. Apoi 
patronul ei din San Diego a telefonat și a întrebat de ea. Nici 
măcar în acel moment nu s-a gândit nimeni la posibilitatea ca 
Sarah să nu fi părăsit orașul. 

— Jane, uită-te pe hartă! Din nordul statului New York până la 
Boston - locurile crimelor sunt situate la patru sute cincizeci de 
kilometri depărtare unele de altele. De ce ar fi transportat mâna 
ei atât de departe? Poate nici nu este a ei. 

— Sigur este. Știu că ei îi aparţine. Radiografiile se vor potrivi 
ca piesele unui joc de puzzle. 


— Cum de poţi fi atât de sigură? 

— Păi, uite numele orașului în care a fost descoperit cadavrul 
lui Sarah. 

— Purity, New York. Ciudat nume, dar asta nu îmi spune 
nimic. 

— Sarah Parmley a crescut în Purity. A absolvit liceul de acolo. 

— Și? 

— Păi, unde crezi că a urmat liceul Lori-Ann Tucker? 

Maura a privit-o surprinsă. 

— E din același oraș? 

— Bineînţeles. Lori-Ann Tucker avea tot douăzeci și opt de 
ani. În urmă cu unsprezece ani, probabil că au absolvit același 
liceu, poate au fost chiar în aceeași clasă. 

— Două victime care au crescut în același oraș și au urmat 
aceeași școală. Sigur s-au cunoscut! 

— Și pesemne că acolo le-a cunoscut făptașul. Așa le-a ales. 
Poate a fost obsedat de ele încă din liceu. Poate că ele l-au 
ironizat, iar el, în ultimii unsprezece ani, a conceput un plan de 
pedepsire a lor. Apoi, brusc, Sarah a apărut în Purity, la 
înmormântarea mătușii ei, iar el a văzut-o. Și asta l-a stârnit. A 
ucis-o și i-a tăiat mâna drept amintire. Și acest lucru i-a plăcut 
atât de mult, încât a hotărât să repete isprava. 

— Și atunci s-a dus tocmai până la Boston ca să o ucidă pe 
Lori-Ann? Cam mare efortul pentru a trăi o asemenea emoție. 

— Dar nu și pentru a se răzbuna. 

Gândindu-se, Maura nu și-a dezlipit ochii de la șosea. 

— Dacă e vorba doar de răzbunare, de ce i-a mai telefonat lui 
Joyce O'Donnell în acea noapte? De ce și-a dezlănţuit furia 
asupra ei? 

— Doar ea ar fi fost în stare să răspundă la această întrebare. 
Dar ea a refuzat să ne împărtășească secretele. 

— Dar de ce a scris pe ușa mea? Ce semnificaţie are acest 
mesaj? 

— Acel „Am păcătuit”? 

Maura a roșit. Închizând agenda, a strâns-o tare în mâini. Deci 
din nou se referea la asta. Singurul subiect pe care nu dorea să-l 
abordeze. 

— l-am spus lui Frost despre asta. 

Maura nu a scos niciun cuvânt, mulţumindu-se să rămână cu 
privirea aţintită înainte. 

— Trebuia să știe. A vorbit deja cu părintele Brophy. 

— Trebuia să mă lăsaţi să discut eu mai întâi cu el. 

— De ce? 

— Ca să nu fie luat prin surprindere. 

— Că știm despre relația dintre voi? 

— Te rog să nu mai foloseşti tonul ăsta de judecător. 

— Nu mi-am dat seama că ţi-am vorbit astfel. 

— Dar simt asta în glasul tău. Nu am nevoie de așa ceva. 

— Atunci e bine că nu ai auzit ce a avut Frost de comentat pe 
tema asta. 

— Îți închipui că asta nu se întâmplă mereu? Oamenii se 
îndrăgostesc, Jane. Mai fac și greșeli. 

— Dar nu tu! glasul lui Jane suna aproape furios, ca și cum ar 
fi fost trădată. Am considerat întotdeauna că ești mai înţeleaptă 
de atât. 

— Nimeni nu e atât de înțelept. 

— Relaţia asta nu duce nicăieri, și ești conștientă de asta. 
Dacă te aștepți ca el să se căsătorească cu tine... 

— Am trecut deja printr-o căsătorie, ai uitat? A fost un eșec 
răsunător. 

— Și ce crezi că o să realizezi cu asta? 

— Nu știu. 

— Eu, da. Întâi de toate, se va șopti una, alta. Vecinii se vor 
întreba ce caută mașina acelui preot parcată mereu în faţa casei 
tale. Apoi va trebui să vă furișaţi afară din oraș ca să vă puteți 
petrece timpul împreună. Însă, până la urmă, tot vă va vedea 
cineva. Și atunci va începe bârfa. Ea va deveni tot mai 
supărătoare. Te vei simţi stingheră. Câtă vreme vei putea 
rezista în situaţia asta? Cât va trece până va trebui să alegi? 

— Nu vreau să discut despre asta. 

— Crezi că el te va prefera pe tine? 

— Incetează, Jane! 

— Răspunde-mi! 

Întrebarea era inutil de brutală, și, pe moment, Maura s-a 
gândit să coboare când vor ajunge la următoarea localitate și să 
închirieze o mașină pentru a se întoarce acasă. 

— Sunt destul de matură ca să iau hotărâri în ce mă privește, 
a spus ea. 

— Dar care va fi hotărârea /ui? 


Maura a întors capul și a privit pe fereastră, către câmpurile 
acoperite cu zăpadă, și la stâlpii gardurilor pe jumătate îngropaţi 
în troiene. „Dacă nu mă alege pe mine, voi fi chiar atât de 
surprinsă? Îmi poate spune mereu cât de mult mă iubește. Dar 
își va părăsi biserica pentru mine?” 

Jane a oftat. 

— lartă-mă. 

— E viaţa mea, nu ata. 

— Da, ai dreptate. E viaţa ta, a zis Jane și a clătinat din cap, 
râzând. Dumnezeule, toată lumea a luat-o razna. Nu mai pot fi 
sigură de nimic. Dar de nimic. A condus câteva momente în 
tăcere, mijindu-și ochii, pentru că soarele care apunea o orbea. 
Nici nu ţi-am spus vestea cea minunată. 

— Ce veste? 

— Părinții mei s-au despărțit. 

Maura a întors capul spre ea. 

— Când s-a întâmplat asta? 

— Imediat după Crăciun. După treizeci și șapte de ani de 
căsătorie, tata a făcut o pasiune pentru o tipă blondă pe care a 
cunoscut-o la serviciu. 

— Îmi pare foarte rău. 

— lar apoi, treaba asta între tine și Brophy - ca și cum toată 
lumea e înnebunită după sex. Tu. Tatăl meu. Până și mama. A 
făcut o pauză, apoi a continuat: Vince Korsak i-a dat o întâlnire. 
Atât de ciudate au devenit lucrurile. Brusc, Jane a scos un 
geamăt. Of, Isuse! Abia acum îmi dau seama. Inţelegi că mi-ar 
putea deveni tată vitreg? 

— Lumea a înnebunit. 

— Se mai întâmplă, a zis Jane și s-a cutremurat. Mă înfior 
când mă gândesc la ei doi. 

— Atunci nu te mai gândi. 

Jane a scrâșnit din dinţi. 

— Asta și încerc. 

„lar eu voi încerca să nu mă gândesc la Daniel.” 

Dar, în timp ce și-au continuat drumul spre vest, spre soarele 
ce apunea, prin orașul Springfield, iar apoi printre dealurile 
domoale din Berkshire, Maura nu l-a putut alunga din gând pe 
Daniel. Când inspira, îi simțea încă mirosul, iar când și-a 
încrucișat braţele la piept, i-a simţit atingerea, de parcă acele 
senzații îi rămăseseră gravate pe piele. Și atunci s-a întrebat: 

„La fel simţi și tu, Daniel? Când ai apărut în faţa enoriașilor în 
această dimineaţă și te-ai uitat la chipurile celor care te 
urmăreau, așteptând vorbele tale, mi-ai căutat fața, la ea te-ai 
gândit?” 

Se lăsase deja întunericul la ora când au traversat graniţa și 
au pătruns în statul New York. Brusc, telefonul ei a sunat și, în 
întunericul din mașină, i-a trebuit ceva timp până să îl găsească 
printre lucrurile aflate în dezordine în poșetă. 

— Doctorul Isles, a răspuns ea. 

— Maura, eu sunt. 

Auzind vocea lui Daniel, a simţit că obrajii îi iau foc și s-a 
bucurat că lipsa luminii îi ascundea faţa de privirea curioasă a 
lui Jane. 

— Detectivul Frost a venit să discute cu mine, a spus el. 

— Am fost obligată să le povestesc. 

— Bineînţeles că trebuia. Dar era mai bine dacă mă anunţai și 
pe mine. Trebuia să-mi fi spus. 

— Îmi pare rău. Cred că a fost foarte neplăcut să afli asta de 
la el. 

— Nu, mă refer la scrisul de pe ușă. Nu am știut. Aș fi venit 
cât puteam de repede. Nu trebuia să te confrunţi singură cu o 
asemenea situaţie. 

Maura a tăcut, conștientă că Jane auzea fiecare cuvânt. Și, 
fără îndoială, avea să-și exprime dezaprobarea imediat ce 
convorbirea lua sfârșit. 

— Am trecut pe la tine acum câteva minute, a spus el. 
Speram să te găsesc acasă. 

— În noaptea asta o să fiu departe. 

— Dar unde ești? 

— În mașină cu Jane. Tocmai am trecut prin Albany. 

— Eşti în New York? De ce? 

— S-a descoperit încă o victimă. Considerăm că... Degetele lui 
Jane s-au strâns brusc în jurul mâinii ei, un avertisment clar că 
era preferabil să dezvăluie cât mai puţine amănunte. Jane nu 
mai avea încredere în el de când se dovedise a fi prea uman. 
Nu-ţi pot spune mai multe, a adăugat ea. 

S-a lăsat liniște. Apoi, încet, Daniel a spus: 

— Am înţeles. 

— Există amănunte pe care trebuie să le păstrăm secrete. 

— Nu-i nevoie să-mi explici. Știu cum stau lucrurile. 

— Pot să-ţi telefonez mai târziu? 

„Când nu mai asistă nimeni la discuţie.” 

— Nu e nevoie, Maura. 

— Dar vreau. 

„Trebuie.” 

A închis și a privit înainte, la întunericul străpuns de 
fasciculele farurilor. Acum se îndreptau spre sud-vest, pe un 
drum ce tăia câmpiile acoperite de zăpadă. Aici, singurele lumini 
pe care le-au văzut erau ale câte unei mașini care venea din 
sens opus ori licăririle câte unei ferme îndepărtate. 

— Doar nu ai de gând să-i povestești despre caz? 

— Chiar dacă aș face-o, el știe să păstreze secretul. Am avut 
întotdeauna încredere în el. 

— Da, și eu la fel. 

— Ceea ce înseamnă că ţi-ai pierdut încrederea în el? 

— Doamnă doctor, ești implicată emoţional. Nu e momentul 
cel mai potrivit ca să te încrezi în judecată. 

— Dar îl cunoaștem amândouă pe acest bărbat. 

— Da, și n-am crezut niciodată că... 

— Ce anume, că se va culca cu mine? 

— Chiar mă gândeam, îţi închipui că știi oamenii. lar apoi ei te 
surprind. Fac vreun lucru la care nu te-ai fi așteptat, și atunci îţi 
dai seama că, de fapt, nu mai știi nimic despre nimeni. Dacă mi- 
ar fi spus cineva acum câteva luni că tata o va părăsi pe mama 
pentru nu știu ce fufă, l-aș fi considerat nebun de legat. Te 
asigur, oamenii rămân un mister. Până și cei pe care îi iubim. 

— De aceea nu ai încredere în Daniel. 

— Nu, dacă ne referim la jurământul de castitate. 

— Nu la asta mă refeream. Vorbeam despre ancheta asta. La 
faptul că în prezenţa lui s-au menţionat amănunte care ne 
privesc pe amândouă. 

— Dar el nu e poliţist. Nu trebuie să știe. 

— A fost cu mine noaptea trecută. Ceea ce s-a scris pe ușă se 
referea și la el. 

— Ai în vedere acel „Am păcătuit”? 

Faţa Maurei s-a îmbujorat. 

— Da, a zis ea. 

Câteva momente au mers în tăcere, singurele sunete fiind 
cele scoase de cauciucuri pe șosea și susurul ventilatorului de 
încălzire. 

— L-am respectat pe Brophy, înţelegi? a spus Jane. A fost de 
mare folos departamentului de poliţie. Când avem nevoie de un 
preot la locul faptei, vine imediat, indiferent de oră. Mi-a plăcut 
asta. 

— Și atunci de ce ești pornită împotriva lui? 

Jane a privit-o. 

— Pentru că, întâmplător, ţin la tine. 

— Nu lași deloc impresia asta. 

— Zău? Ei, când faci ceva atât de neașteptat, ceva atât de 
autodistructiv, încep să-mi pun întrebări. 

— Și cum sună ele? 

— Dacă te cunosc așa cum îmi închipui. 

e 

Au ajuns la parcarea Spitalului Lourdes din Binghamton după 
ora opt. Maura nu avea chef să stea la taclale când a coborât 
din mașină, simțindu-se înțepenită după o călătorie atât de 
lungă. Opriseră doar cât să ia o cină tăcută la un McDonald's de 
pe marginea șoselei, iar stomacul îi era agitat din cauza stilului 
de șofat al lui Jane, a mâncării înghiţite în grabă, dar mai ales 
din cauza tensiunii dintre ele, care devenise atât de acută, încât 
orice vorbă putea duce la ceartă. „Nu are niciun drept să mă 
judece, se gândea Maura în timp ce mergeau alături pe lângă 
mormanele de zăpadă adunate cu plugul. Jane era căsătorită și 
avea un copil, motiv pentru care se considera superioară din 
punct de vedere moral. Ce știa Jane despre viaţa ei, despre 
nopţile pe care le petrecea singură, urmărind filme vechi ori 
cântând la pian într-o casă pustie? Prăpastia dintre vieţile lor se 
căsca prea adânc pentru a fi eliminată prin relaţii de prietenie. 
„Și, la o adică, ce am în comun cu această femeie obtuză și care 
nu știe ce este acela un compromis? Absolut nimic.” 

Au folosit intrarea pentru urgenţe, iar vântul înghețat le-a 
însoţit până când ușile s-au închis în urma lor. Jane s-a dus 
direct spre geamul ghișeului de triaj și a strigat: 

— Alo! Pot primi niște informații? 

— Eşti cumva detectivul Rizzoli? s-a auzit o voce din spatele 
lor. 

Nu-l văzuseră stând singur în sala de așteptare destinată 
pacienţilor. Bărbatul, cu fața obosită, îmbrăcat cu un sacou de 
tweed, peste un pulover de culoare verde vânător, s-a ridicat în 

picioare. „Nu e poliţist”, și-a zis Maura, observând părul lung, iar 
el i-a confirmat această părere imediat, spunând: 

— Sunt doctorul Kibbie. M-am gândit să vă aștept, ca sănuvă 
rătăciți în drumul spre morgă. 

— Vă mulţumim pentru ajutor, a spus Jane. Ea e doctorul 
Isles, de la serviciul nostru de medicină legală. 

Maura i-a strâns mâna. 

— Aţi efectuat deja autopsia? 

— A, nu. Nu sunt medic patolog, ci doar internist. Suntem 
patru cei care lucrăm prin rotaţie cu anchetatorii din districtul 
Chenango. Eu mă ocup de ancheta preliminară de deces și 
hotărăsc dacă este necesară autopsia. Aceasta va fi făcută 
probabil mâine după-amiază, dacă medicul legist din districtul 
Onondaga reușește să ajungă aici tocmai de la Syracuse. 

— Dar ar trebui să aveţi propriul medic patolog în acest 
district. 

— Da, dar în cazul de faţă... a zis Kibbie și a clătinat din cap. 
Din nefericire, suntem conștienți că știrea privind această crimă 
va face cap de afiș în zonă. Va stârni mult interes. Unde mai pui 
că ancheta s-ar putea încheia cu un proces de răsunet într-o 
bună zi, iar patologul nostru ar dori să fie asistat și de un alt 
specialist. Ca să nu existe dubii privind concluziile. Mai bine să 
existe mai multe păreri, înţelegeţi? Și-a ridicat apoi paltonul de 
pe un scaun. Liftul e în direcţia asta. 

— Unde este detectivul Jurevich? l-a întrebat Jane. Credeam 
că o să ne aștepte el. 

— Din păcate, Joe a fost chemat cu ceva timp în urmă, așa că 
în seara asta nu va fi disponibil. A zis că o să discute cu 
dumneavoastră mâine-dimineaţă, la locul faptei. Doar să-i daţi 
un telefon mâine la prima oră. Apoi Kibbie a făcut o pauză ca să- 
și tragă sufletul. Sunteţi pregătite pentru ce urmează? 

— E așa de rău? 

— Dacă-mi daţi voie, eu unul sper să nu mai văd așa ceva 
vreodată. 

S-au îndreptat către lift, iar doctorul a apăsat pe buton. 

— După două săptămâni, cred că este într-o stare avansată 
de descompunere, a presupus Jane. 

— De fapt, din acest punct de vedere, nu a suferit aproape 
deloc. Casa era nelocuită. Probabil că temperatura dinăuntru a 

fost cam de minus un grad. Ca și cum ai păstra carnea în 
frigider. 

— Și cum de-a ajuns acolo? 

— Nu știm. Nu s-a constatat nicio urmă de forţare a ușii, 
probabil că femeia a avut cheie. Sau poate ucigașul. 

Ușa liftului s-a deschis, și au urcat, cu doctorul încadrat de 
cele două femei. Ca un tampon între Maura și Jane, care încă nu- 
și adresaseră niciun cuvânt de când coborâseră din mașină. 

— Și cine e proprietarul acelei case? a întrebat Jane. 

— O femeie care nu mai locuiește în acest stat. A moștenit-o 
de la părinţi și încearcă de ani de zile să o vândă. Nu am reușit 
să luăm legătura cu ea. Nici măcar agentul imobiliar nu îi știe 
adresa. 

Au coborât din lift la subsol. Kibbie a pornit înainte și a 
deschis o ușă, ajungând astfel în anticamera morgii. 

— A, doctore Kibbie, a spus o femeie tânără și blondă, 
purtând uniforma de spital, și a pus deoparte un roman 
sentimental din care citise până atunci, apoi s-a ridicat să le 
întâmpine pe Maura și pe Jane. Chiar mă întrebam dacă o să mai 
coborâți. 

— Mulţumesc că m-ai așteptat, Lindsey. Acestea sunt cele 
două doamne despre care ţi-am vorbit. Detectivul Rizzoli și 
doctorul Isles. 

— Aţi făcut atâta drum ca să o vedeți pe fata noastră? Ei, să o 
scot ca să o examinaţi. A trecut de ușile duble, intrând în 
laboratorul de autopsii, și a apăsat pe un comutator. Tuburile 
fluorescente de deasupra mesei goale s-au aprins orbitor. 
Doctore Kibbie, trebuie să plec foarte repede. La sfârșit, vrei să 
o bag înapoi în frigider și să încui sala? Nu uita să închizi ușa de 
la hol când plecați. 

— Te duci să mai prinzi ceva din meci? a întrebat-o Kibbie. 

— Dacă nu apar, lan n-o să mai vorbească în veci cu mine. 

— lan știe să și vorbească? 

Lindsey și-a dat ochii peste cap. 

— Doctore Kibbie! Te rog. 

— Mereu îţi spun că ar trebui să-i telefonezi nepotului meu. 
Tocmai termină medicina la Corneli. Dacă nu te grăbești, o să ți- 
| sufle altă fată. 

Ea a pufnit în râs și a deschis ușa frigiderului. 

— Da, ca și cum aș vrea să mă căsătoresc cu un doctor. 


— Acum chiar mă supăr. 

— Cum să spun, vreau un soţ care să nu întârzie la cină. A 
tras un pat-targă și l-a împins pe rotile afară din frigider. Vreţi să 
o așez pe masă? 

— E bine și așa. Nu vom face autopsia. 

— Să mai verific o dată dacă am scos pe cine trebuia. A 
aruncat o privire la bileţelul legat de sacul de protecţie, apoi a 
întins mâna spre fermoar. Nu a avut nicio ezitare, nici nu a dat 
semne de repulsie când a tras fermoarul sacului și a lăsat fața 
cadavrului la vedere. Da, ea este, a spus și s-a îndreptat, dându- 
și pe spate părul blond și etalându-și chipul cu obraji frumoși și 
tineri. Un contrast șocant în comparaţie cu fața lipsită de viaţă și 
cu ochii uscați care priveau fix prin deschizătura din sac. 

— De aici mai departe, ne ocupăm noi, Lindsey, i-a spus 
doctorul Kibbie. 

Fata a făcut un semn cu mâna. 

— Nu uita să închizi bine ușa, a zis ea pe un ton binedispus și 
s-a îndepărtat, lăsând în urmă o dâră de parfum. 

Maura a extras mănuși de latex dintr-o cutie aflată pe blatul 
mesei. Apoi s-a apropiat de targă și a tras complet fermoarul. 
Cât sacul de plastic s-a desfăcut, nimeni nu a scos o vorbă. Ceea 
ce se afla pe targă i-a redus pe toţi la tăcere. 

La patru grade Celsius, evoluţia bacteriilor este oprită, iar 
descompunerea nu se mai produce. In ciuda faptului că 
trecuseră cel puţin două săptămâni, temperatura de minus un 
grad din casa nelocuită păstrase țesuturile moi ale cadavrului, și 
nu era nevoie să se folosească unguent cu mentol ca să 
mascheze mirosurile neplăcute. Lumina nemiloasă dezvăluia 
orori mai cumplite decât cele produse de putrefacție. Gâtul 
fusese desfăcut și expus, în urma unei singure tăieturi adânci 
care secţionase traheea, ajungând până la coloana cervicală. 
Insă nu rezultatele acelei lovituri fatale de lamă i-au atras 
atenţia  Maurei, ci torsul. Și-a oprit privirea asupra 
nenumăratelor cruci care fuseseră scrijelite pe sâni și pe 
abdomen. Sângele mărginea crestăturile, iar numeroasele 
șiroaie de sânge izvorâseră din inciziile superficiale și se 
uscaseră, rămânând ca niște linii cărămizii ce coborau pe 
laturile torsului. 

Privirea i s-a îndreptat apoi spre braţul drept, aflat lângă 
cadavru. A văzut inelul de vânătăi, alcătuind o brățară crudă ce 


219 


marca încheietura mâinii. A ridicat ochii și a întâlnit privirea lui 
Jane. In acel moment unic, toată furia dintre ele a fost dată 
uitării, alungată de viziunea ultimelor clipe de viaţă ale lui Sarah 
Parmley. 

— l-a făcut asta cât era în viaţă, a spus Maura. 

— Toate crestăturile astea, a zis Jane și a simţit imediat un 
nod în gât. Probabil că a durat ore în șir. 

Kibbie a zis: 

— Când am găsit-o, încheietura rămasă și gleznele erau 
legate cu o funie din nailon. Nodurile erau fixate de podea, 
astfel încât victima nu se putea mișca. 

— N-a procedat la fel și în cazul lui Lori-Ann Tucker, a spus 
Maura. 

— Vorbiţi despre victima din Boston? 

— A fost dezmembrată. Dar nu a fost torturată. 

Maura a dat roată cadavrului, ajungând pe partea cealaltă, și 
s-a uitat la ciotul unde fusese mâna. Carnea incizată se uscase, 
căpătând o culoare maronie ca pielea tăbăcită, iar țesuturile moi 
se contractaseră, expunând suprafaţa osului tăiat. 

— Poate a vrut ceva de la femeia asta, a spus Jane. O fi avut 
vreun motiv să o tortureze. 

— Interogatoriu? a întrebat Kibbie. 

— Ori pedeapsă, a spus Maura, privind cu atenţie faţa 
victimei. Și-a adus aminte de cuvintele care fuseseră zgâriate pe 
ușa ei. Dar și pe peretele din dormitorul lui Lori-Ann. „Am 
păcătuit.” 

„Asta să fie răsplata?” 

— Acestea nu sunt tăieturi întâmplătoare, a observat Jane. 
Reprezintă cruci. Simboluri religioase. 

— Le-a desenat și pe pereţi, a spus Kibbie. 

Maura a ridicat ochii spre el. 

— Mai era ceva pe pereți? Alte simboluri? 

— Da. O mulţime de chestii ciudate. Vă asigur că m-am 
îngrozit când am intrat pe ușă. Jurevich o să vă arate totul când 
veți vizita casa. S-a uitat apoi la cadavru. Asta e tot ce se poate 
vedea. Indeajuns ca să ne demonstreze că avem de a face cu un 
om foarte bolnav. 

Maura a închis fermoarul sacului, trăgând plasticul peste ochii 
adânciţi în orbite, peste corneele împâclite de moarte. Nu 
efectuase autopsia, dar nu avea nevoie de bisturiu și de vreo 

sondă ca să știe cum murise victima; văzuse răspunsul crestat 
în carnea femeii. 

Au împins targa pe rotile înapoi în frigider și și-au scos 
mănușile. În timp ce stătea la chiuvetă și se spăla pe mâini, 
Kibbie a spus: 

— Acum zece ani, când m-am mutat în districtul Chenango, 
am crezut că aici era ţara lui Dumnezeu. Aer proaspăt, dealuri 
domoale... Cu oameni care te salută veseli, care-ţi oferă o 
plăcintă când îi consulți la domiciliu. A oftat și a închis robinetul. 
Dar nu există scăpare nici aici, înţelegeți? Chiar dacă e vorba 
despre un oraș mare sau mic, tot există soți care-și împușcă 
nevestele, puști care fură și devastează. Dar o asemenea 
sălbăticie bolnavă n-am mai văzut. A smuls un prosop de hârtie 
și s-a șters pe mâini. În niciun caz nu într-un sat ca Purity. O să 
înțelegeţi mai bine când o să ajungeţi acolo. 

— Cât de departe este? 

— La vreo oră și jumătate, poate două. Depinde dacă vreţi să 
vă riscați viața gonind pe drumuri accidentate și înguste. 

— Atunci ar trebui să o pornim într-acolo, a zis Jane, dacă mai 
vrem să găsim vreo cameră la un motel. 

— Motel? a zis Kibbie și a izbucnit în râs. Dacă aș fi în locul 
dumneavoastră, m-aș opri mai curând în orășelul Norwich. La 
Purity n-o să găsiţi mare lucru. 

— Atât de mic este satul? 

Kibbie a azvârlit prosopul de hârtie în coșul de gunoi și a zis: 

— Da. 


e DOUĂZECI ȘI ȘAPTE 


Pereţii camerei de motel erau subţiri ca hârtia. Stând întinsă 
pe pat, Maura a auzit-o pe Jane, aflată în camera de alături, 
vorbind la telefon. „Ce plăcut trebuie să fie, a reflectat ea, să-ți 
suni soțul și să râzi împreună cu el. Să te poţi săruta ori 
îmbrăţișa în public, fără să te uiţi mai întâi în jur ca să te asiguri 
că nu e nimeni cunoscut, care să dezaprobe gestul tău.” Îi 
telefonase și ea lui Daniel, dar scurt și pe furiș. În încăperea în 
care se afla el mai erau niște persoane care discutau în fundal, 
alţii care poate trăgeau cu urechea, motiv pentru care păruse 
destul de rezervat. Așa va fi mereu? Viaţa lor personală 
separată de cea publică, fără să se intersecteze niciodată? Asta 
era adevărata răsplată pentru păcat. Nu focul iadului și 
pedeapsa, ci suferinţa lăuntrică. 

Din camera alăturată, Maura a auzit cum Jane și-a încheiat 
convorbirea telefonică. Apoi a răzbătut până la ea sonorul 
televizorului și zgomotul apei la duș. Le despărţea doar un zid, 
însă bariera dintre ele era mai solidă decât lemnul și tencuiala. 
Abia dacă-și adresaseră vreun cuvânt de când trecuseră prin 
Binghamton, iar acum, doar sonorul televizorului din camera lui 
Jane devenea un amănunt din ce în ce mai supărător. Maura și-a 
pus o pernă peste cap ca să atenueze gălăgia, dar nu a reușit să 
amuţească șoaptele îndoielii care îi răsunau în minte. Chiar și 
după ce s-a lăsat liniștea deplină în camera lui Jane, Maura nu a 
putut să doarmă, conștientă de scurgerea minutelor, apoi a 
orelor. 

Nu se făcuse nici șapte, când s-a dat jos din pat, epuizată 
după noaptea agitată, și s-a uitat pe fereastră. Cerul avea o 
culoare cenușie, creându-i o senzaţie de claustrofobie. Peste 
noapte ninsese, iar mașinile din parcare păreau învelite cu 
plăpumi albe. Ar fi vrut să plece acasă. Ducă-se naibii ticălosul 
care scrisese pe ușa ei. Însă o aștepta o zi lungă, una de tăceri 
încărcate de reproș, o zi cu replici dezaprobatoare din partea lui 
Jane. „Strânge din dinţi și o să treci și peste asta.” 

A avut nevoie de două cești de cafea ca să se simtă cât de cât 
pregătită să facă faţă noii zile. Oarecum întremată de un mic 

dejun cu cașcaval danez nu tocmai proaspăt, cadou din partea 
motelului, și-a dus geanta de călătorie până în parcare, unde 
Jane pornise deja motorul. 

— Jurevich ne așteaptă la casa aceea, i-a zis Jane. 

— Ştii cum să ajungi acolo? 

— Mi-a transmis instrucţiuni. Apoi Jane s-a uitat la Maura și s-a 
încruntat. Dumnezeule, arăţi terminată. 

— N-am dormit bine. 

— Din cauza saltelei, nu? 

— Printre altele. 

Apoi Maura și-a aruncat geanta pe bancheta din spate și a 
închis portiera. Au stat o vreme fără să-și vorbească, singurul 
sunet fiind acela al ventilatorului. 

— Încă ești supărată pe mine, a spus Jane. 

— Nu prea am chef de discuţii acum. 

— Încercam să mă port prietenește. Când văd că viaţa unui 
prieten o ia razna, cred că am datoria să-mi spun măcar 
părerea. 

— Ti-am ascultat-o, a zis Maura și și-a prins centura de 
siguranţă. Acum putem pleca? 

Au ieșit din Norwich și s-au îndreptat spre nord-vest, pe 
drumuri alunecoase din cauza zăpezii proaspăt căzute. Norii grei 
amenințau să se mai scuture în cursul zilei, și, văzut prin geam, 
peisajul părea mânjit de diferite nuanţe de gri. Micul dejun îi 
căzuse ca un bolovan în stomac, de aceea Maura s-a rezemat de 
spătarul scaunului, ţinând ochii închiși ca să alunge senzaţia de 
greață. 

S-a trezit după o vreme cu o tresărire, având senzația că 
ațipise doar câteva clipe, și a descoperit că se deplasau cu greu 
pe un traseu dificil, în timp ce roțile automobilului răscoleau 
zăpada. Pădurea deasă părea să strivească şoseaua din ambele 
părți, iar cerul se întunecase între timp. 

— Cât mai e până la Purity? a întrebat ea. 

— Am trecut deja prin satul acela. N-ai pierdut nimic. 

— Eşti sigură că ai luat-o pe unde trebuie? 

— Am mers așa cum mi s-a indicat. 

— Jane, o să rămânem blocate în zăpadă. 

— Am tracţiune integrală, nu știai? Și, la o adică, putem 
chema o mașină să ne scoată de aici. 

Maura s-a uitat la telefonul mobil. 

— Nu am semnal. Ăsta da, noroc! 

— Uite. Aici trebuie să fie bifurcația, a spus Jane, arătând 
către un anunţ plasat de o companie imobiliară, pe jumătate 
îngropat în zăpadă. Casa e de vânzare, nu-ţi amintești? 

Apoi a ambalat motorul, iar automobilul a derapat puţin cu 
roţile din spate, după care acestea au făcut priză cu drumul, 
care începuse să urce. Pădurea s-a tras curând în lături, oferind 
priveliștea casei așezate pe o ridicătură a terenului. 

Jane a intrat pe alee și a aruncat o privire către casa cu două 
etaje în stil victorian care se înălța impunătoare deasupra lor. 

— Mamă, a murmurat ea. Ce clădire mare! 

Banda galbenă care izola locul crimei flutura în vânt, prinsă 
de balustrada verandei largi. In ciuda semnelor evidente de 
neîngrijire, se vedea limpede că acea casă fusese cândva foarte 
frumoasă, beneficiind de o priveliște pe măsură. Au coborât din 
mașină, iar zăpada purtată de vânt le-a mușcat de obraji când 
au urcat treptele care duceau spre verandă. Uitându-se pe o 
fereastră, Maura a reușit să distingă formele fantomatice ale 
mobilierului acoperit cu cearșafuri, însă nimic altceva interesant. 

— Ușa e încuiată, a spus Jane. 

— La cât trebuie să sosească? 

— A întârziat deja un sfert de oră. 

Maura a oftat, expirând un nor de aburi. 

— Vântul ăsta te pătrunde până la os. Cât o să mai așteptăm? 

— Să vedem dacă am semnal, a zis Jane și s-a uitat încruntată 
la ecranul telefonului. Hai că are o liniuţă. Cred că e de ajuns. 

— Eu mă duc la mașină, a zis Maura și a coborât treptele, dar, 
chiar în momentul în care se pregătea să deschidă portiera, a 
auzit-o pe Jane spunând: 

— Uite-l că vine. 

Întorcându-se, Maura a văzut un Jeep Cherokee urcând 
drumul. În spatele lui era un Mercedes negru. Jeepul a parcat 
alături de Subarul lui Jane, și din el a coborât un bărbat cu părul 
tuns scurt, îmbrăcat adecvat pentru acea vreme, cu o haină 
umplută cu puf și cu bocanci masivi. l-a întins mâna înmănușată 
Maurei, iar ea a văzut o faţă lipsită de haz și ochi cenușii, 
glaciali. 

— Detective Rizzoli? a întrebat-o el. 

— Nu. Sunt doctorul Isles. Sunteţi detectivul Jurevich, da? 

El a confirmat cu un semn din cap, și și-au strâns mâinile. 


224 


— De la biroul șerifului din districtul Chenango. Apoi a aruncat 
o privire spre Jane, care cobora treptele ca să îl salute. 
Dumneavoastră sunteţi detectivul Rizzoli? 

— Da. Am ajuns acum câteva minute... a zis Jane, apoi a 
amuţit, rămânând cu ochii aţintiţi asupra Mercedesului și asupra 
bărbatului care tocmai coborâse din el. Ce dracu' caută aici? 

— A anticipat că veţi reacţiona astfel, a zis Jurevich. 

Spre ei se îndrepta Anthony Sansone, cu pulpanele paltonului 
fluturând în vânt. A salutat-o cu un gest pe Jane, iar ea i-a 
răspuns scurt, ceea ce a confirmat ceea ce era evident: nu-l 
dorea acolo. Apoi el s-a uitat la Maura, pe care a întrebat-o: 

— Ai văzut cadavrul? 

Ea a dat din cap. 

— Aseară. 

— Crezi că avem de a face cu același ucigaș? 

— De ce vorbiţi la plural? l-a interpelat Jane. Domnule 
Sansone, nu știam că aţi devenit poliţist. 

Fără să se sinchisească, el s-a întors către ea. 

— N-o să vă încurc în activitate. 

— Ne aflăm la locul crimei. Nu ar trebui să fiţi de faţă. 

— Cred că nu aveți jurisdicție în districtul Chenango. Asta e la 
latitudinea detectivului Jurevich. 

Jane s-a uitat la detectiv. 

— Îi aprobaţi prezenţa? 

Jurevich a ridicat din umeri. 

— Criminaliștii noștri au cercetat deja casa. Nu am niciun 
motiv să-i refuz accesul. 

— Așadar, organizăm un tur pentru public. 

— Prezenţa domnului Sansone a fost aprobată de biroul 
șerifului, în urma unei solicitări speciale. 

— Din partea cui? 

Jurevich a aruncat o privire spre Sansone, pe chipul căruia nu 
s-a citit nicio expresie. 

— Ne pierdem vremea, a spus Sansone. Sunt convins că doriţi 
cu toții să scăpăm de vântul ăsta tăios. 

— Domnule detectiv? a insistat Jane. 

— Dacă aveţi ceva de obiectat, a spus Jurevich, evident 
deranjat de faptul că fusese prins la mijloc în acea dispută, 
puteţi să vă adresaţi Departamentului de Justiţie. Eu propun să 
intrăm, altfel îngheţăm aici. 

A urcat treptele către verandă, urmat de Sansone. 

Jane s-a uitat după cei doi și a zis încet: 

— Ce pile are acest om? 

— Ar fi mai bine să-l întrebi chiar tu, a spus Maura și a început 
să urce. 

Jurevich descuiase deja ușa principală, și Maura i-a urmat pe 
bărbaţi. Nu i s-a părut că înăuntru ar fi fost mai cald, dar măcar 
erau feriţi de vânt. După sclipirea orbitoare a zăpezii, Maurei i- 
au trebuit câteva clipe ca să-și adapteze ochii la semiîntunericul 
dinăuntru. Uitându-se din prag la salonul de la intrare, a văzut 
mobila acoperită cu cearșafuri și luciul slab al podelei din lemn. 
Pe ferestre pătrundea lumina palidă, aruncând în cameră umbre 
cenușii. 

Jurevich a arătat către baza scării. 

— Nu se vede cu ochiul liber, dar, când s-a folosit Luminol, au 
apărut pete de sânge pe aceste trepte și în hol. S-ar părea că la 
plecarea din casă ucigașul a șters după el, așa că urmele de 
încălțăminte nu sunt clare. 

— Aţi tratat toată casa cu Luminol? l-a întrebat Jane. 

— Cu Luminol, lumină ultravioletă, sursă alternativă de 
lumină. Am verificat fiecare cameră. Pe acolo se ajunge în 
bucătărie și în camera de zi. Și într-un birou dincolo de salonaș. 
Cu excepţia urmelor de încălțăminte de aici, din hol, la etaj nu s- 
a descoperit nimic interesant. S-a întors apoi cu faţa spre scară. 
Totul s-a petrecut la etaj. 

— Aţi spus că această casă era nelocuită, a zis Sansone. Cum 
a pătruns ucigașul? S-au constat semne de forțare? 

— Nu, domnule. Ferestrele erau bine închise. lar doamna care 
este agent imobiliar jură că încuie de fiecare dată ușa la plecare. 

— Și cine mai are cheie? 

— Păi, doar ea. lar ea spune că nu a înstrăinat cheia 
niciodată. 

— Cât de veche este încuietoarea? 

— Ah, cine știe? Pesemne că are peste douăzeci de ani. 

— Presupun că și proprietăreasa are o cheie. 

— N-a mai revenit în Purity de ani de zile. Am auzit că ar trăi 
undeva în Europa. Nu am reușit să luăm legătura cu ea. Jurevich 
a făcut un semn din cap către mobilierul acoperit. Peste tot s-a 
depus un strat gros de praf. Se vede că aici nu a locuit nimeni 
multă vreme. Mare păcat. O casă ca asta a fost construită să 

țină un secol, iar ea stă pustie. Lunar, vine un om care se ocupă 
cât de cât de curăţenie. Așa s-a descoperit și cadavrul. A văzut 
mașina închiriată de Sarah Parmley parcată în faţă, iar apoi a 
constatat că ușa era descuiată. 

— L-aţi verificat pe îngrijitor? a întrebat Jane. 

— Nu este suspectat de nimic. 

— De ce? 

— Păi, în primul rând, are șaptezeci și unu de ani. Și a ieșit din 
spital acum trei săptămâni. Operaţie de prostată, a spus 
Jurevich și s-a uitat spre Sansone. Vedeţi ce-i așteaptă pe 
bărbați? 

— Așadar, avem o serie de întrebări la care trebuie găsite 
răspunsuri, a spus Sansone. Cine a descuiat ușa. De ce a venit 
victima aici? 

— Casa este de vânzare, a spus Maura. Poate a văzut semnul 
de pe șosea. O fi condus până aici din curiozitate. 

— Astea sunt simple speculații, a zis Jurevich. Am tot discutat 
despre asta, și nu cunoaștem motivul vizitei ei aici. 

— Povestiţi-ne ceva mai multe despre Sarah Parmley, i-a spus 
Sansone. 

— A crescut în Purity. A absolvit liceul local, dar, ca mulți alți 
tineri, nu a găsit nimic care să o reţină aici, de aceea s-a mutat 
în California, stabilindu-se acolo. Singurul motiv al revenirii ei în 
oraș a fost moartea mătușii. 

— Din ce cauză? a întrebat Sansone. 

— În urma unui accident. S-a rostogolit pe scară și și-a rupt 
gâtul. Sarah a venit cu avionul ca să participe la slujba 
religioasă. A locuit la un motel din apropierea orașului și a plecat 
a doua zi după înmormântare. Atunci a fost văzută ultima oară. 
Până sâmbătă, când îngrijitorul a găsit mașina ei acolo. A ridicat 
ochii spre scară. Să vă arăt camera! 

Jurevich a pornit înainte. La jumătatea treptelor, s-a oprit și i-a 
îndemnat să se uite la perete. 

— Aici sunt primele semne observate, a zis el. Crucea asta, de 
pildă. Este același simbol pe care l-a făcut pe trupul ei. S-ar 
părea că e desenat cu un fel de cretă roșie. 

Maura a rămas cu privirea la simbol și a simţit că degetele îi 
amorțesc, cu toate că purta mănuși. 

— Crucea asta e răsturnată. 

— Mai sunt și altele la etaj, a precizat Jurevich. Chiar multe. 

Urcând, au observat alte cruci apărând pe perete. La început, 
acestea erau spaţiate. Apoi, pe holul cufundat în semiîntuneric, 
ele se înmulţeau, arătând ca o masă furioasă pe tot peretele 
coridorului, parcă îngrămădindu-se să intre pe o ușă. 

— Aici lucrurile arată rău de tot, i-a pus în gardă Jurevich. 

Avertismentul a făcut-o pe Maura să ezite înainte de a 
pătrunde în încăpere. Chiar după ce au intrat ceilalţi, ea a mai 
zăbovit în prag, făcându-și curaj pentru a vedea ceea ce se afla 
dincolo de el. 

A trecut pragul și a pășit în camera ororilor. 

Nu pata de sânge uscat de pe podea i-a atras atenţia, ci 
urmele de palme de pe fiecare perete, ca și cum o sumedenie 
de suflete pierdute și-ar fi lăsat testamentul însângerat la 
trecerea prin acea cameră. 

— Aceste urme au fost făcute cu aceeași palmă, a spus 
Jurevich. Amprentele palmare și digitale sunt identice. Nu cred 
că ucigașul a fost atât de prost încât să-și lase propriile urme. S- 
a uitat la Jane. Sunt gata să pariez că ele au fost făcute cu mâna 
retezată a lui Sarah Parmley. Cea care a apărut la locul celeilalte 
crime. 

— Isuse! a murmurat Jane. S-a slujit de mâna ei ca de o 
ștampilă. 

„Folosind sângele drept cerneală”, a completat Maura, 
plimbându-și privirea de-a lungul pereţilor. Câte ore își 
petrecuse criminalul în acea cameră, înmuind mâna în sânge, 
apăsând-o apoi pe perete, ca un copil care are un joc cu 
ștampile colorate? Apoi și-a concentrat atenţia asupra celui mai 
apropiat perete, unde scrisul fusese ascuns parțial de 
amprentele palmare. A mai făcut un pas în faţă, urmărind 
cuvintele care se întindeau pe zid. Erau în latină și se repetau. A 
urmărit textul care dădea roată încăperii într-o linie 
neîntreruptă, continuând prin colţuri, ca un șarpe care se 
încolăcea tot mai aproape în jurul lor. 


Abyssus abyssum invocat abyssus abyssum invocat 
abyssus abyssum invocat... 


Întelesul i s-a revelat brusc, și de aceea a făcut un pas înapoi, 
rămânând ca trăsnită. 
— Iadul cheamă iadul, a murmurat Sansone. 

Maura nu observase că acesta stătea lângă ea. 

— Asta înseamnă? a întrebat Jane. 

— Acesta este înţelesul literal. Dar mai înseamnă și altceva. 

— Dar „ladul cheamă iadul” sună suficient de îngrozitor. 

— Abyssus abyssum invocat este o maximă ce datează de cel 
puțin o mie de ani. Înseamnă: „O faptă rea cheamă alta după 
ea”. 

Maura a privit cuvintele. 

— Ne spune că acesta este doar începutul. Abia s-a 
dezlânţuit. 

— lar aceste cruci, a zis Sansone și a arătat către viesparul de 
semne îngrămădite pe perete, de parcă s-ar fi adunat roi să 
atace, toate sunt răsturnate. Constituie o batjocorire a 
creștinismului, o respingere a bisericii. 

— Da, ni s-a spus că e un simbol satanic, a intervenit Jurevich. 

— Aceste cuvinte și cruci au fost desenate aici pentru prima 
oară, a spus Maura, cu ochii la dârele de sânge scurse pe pereţi, 
care acopereau parțial șirul de cuvinte latinești. A citit 
împroșcăturile și a văzut sângele arterial pulverizat în mii de 
picături mici ce descriau arce de cerc. Înainte de a o ucide, 
înainte de a-i despica gâtul, criminalul și-a rezervat timp să 
deseneze pe pereţi. 

— Problema este, a spus Jurevich, dacă a scris cuvintele cât 
ea zăcea aici, așteptând să moară. Ori încăperea fusese deja 
pregătită ca loc al asasinării, înainte de sosirea victimei? 

— lar apoi să o fi ademenit aici? 

— Se vede clar că a fost totul pregătit. Jurevich a arătat către 
podeaua de lemn, unde sângele se uscase, după ce formase o 
baltă. Vedeți cuiele? A venit echipat cu un ciocan și cu coardă 
de nailon. Așa a imobilizat-o. l-a legat încheieturile și gleznele. 
Apoi a fixat corzile de podea. După ce a ţintuit-o astfel, a 
acționat fără grabă. 

Maura s-a gândit la ceea ce fusese scrijelit în carnea lui Sarah 
Parmley. A ridicat privirea și a văzut aceleași simboluri desenate 
pe pereţi cu ocru. Un crucifix răsturnat. Crucea lui Lucifer. 

— Dar cum de-a reușit să o ademenească aici? a întrebat 
Sansone. Ce putea să o atragă în această casă? 

— Știm doar că, în perioada cât a stat la motel, a primit un 
telefon, a spus Jurevich. În ziua când a plecat. Recepţionera de 
la motel i-a făcut legătura în cameră. 

— N-aţi adus vorba despre asta, a comentat Jane. 

— Pentru că nu suntem siguri că ar avea vreo relevanţă. 
Sarah Parmley a crescut în acest oraș. Probabil cunoștea o 
mulțime de oameni aici, oameni care-i puteau telefona după 
înmormântarea mătușii ei. 

— Un apel local? 

— De la un telefon public aflat la o benzinărie din 
Binghamton. 

— Asta e la câteva ore depărtare de aici. 

— Exact. Acesta a fost un motiv pentru care nu am considerat 
că ucigașul a fost cel care a sunat. 

— Mai există vreun motiv? 

— Da. Apelul a venit din partea unei femei. 

— Recepţionera este sigură de asta? Doar s-a întâmplat acum 
două săptămâni. 

— Nu a ezitat deloc. Am întrebat-o de câteva ori. 

— Răul nu are sex, a spus Sansone. 

— Și care sunt șansele ca o femeie să fi făcut toate astea? a 
întrebat Jane, făcând semn către perete, către amprentele 
însângerate. 

— Eu nu aș respinge în mod automat posibilitatea ca aceste 
crime să fi fost comise de o femeie, a spus Sansone. Nu avem 
nicio amprentă de încălțăminte care să ne fie de folos. 

— Nu resping nimic. Mă las condusă de ciudățeniile 
constatate. 

— Păi asta și sunt. Ciudăţenii. 

— Câţi ucigași aţi prins? a ripostat Jane. 

El a privit-o fără să plece ochii. 

— Cred că răspunsul v-ar surprinde, doamnă detectiv. 

Maura s-a întors către Jurevich. 

— Cred că ucigașul a stat în casă câteva ore. Trebuie să fi 
lăsat urme: fire de păr, fibre... 

— Criminaliștii noștri au verificat camerele cu toată atenţia. 

— Imposibil să nu fi descoperit ceva. 

— Păi tocmai asta e, că au obţinut prea multe. Avem de a 
face cu o casă veche, care a fost locuită cu intermitențe vreme 
de șaptezeci de ani. Am găsit ceva ce ne-a uimit. Să vă arăt și 
restul casei! 

S-au întors în hol, iar Jurevich a arătat către o încăpere. 

— Aici avem alt dormitor. E mult praf, plus câteva fire de păr 
de pisică, în rest nimic care să ne fi reţinut atenţia. A continuat 
de-a lungul holului, prin dreptul altui dormitor, pe lângă o baie 
cu faianţa în alb și negru, apoi pe lângă alte încăperi. Într-un 
târziu, au ajuns la ultima ușă. Aici, a zis el. Asta s-a dovedit a fi o 
cameră foarte interesantă. 

Maura a depistat nota amenințătoare din glasul lui, dar, când 
a pășit în dormitor, nu a văzut nimic alarmant, ci doar un spaţiu 
fără nicio piesă de mobilier, cu pereţi goi. Podeaua de lemn 
arăta mai bine decât în restul casei, având scândurile rindeluite 
recent. Cele două ferestre dădeau spre panta împădurită a 
delușorului, care cobora spre lacul îngheţat de dedesubt. 

— Și de ce a prezentat interes această cameră? a întrebat 
Jane. 

— Din cauza urmelor găsite pe podea. 

— Nu văd nimic. 

— Apare doar la Luminol. Cei de la Criminalistică au verificat 
toată casa, pentru a vedea unde ar mai fi putut lăsa urme de 
sânge. In celelalte încăperi nu am găsit nicio urmă. l-am 
descoperit amprentele de încălțăminte în hol, pe trepte și pe 
culoar, toate invizibile cu ochiul liber. Așa că știm de încercarea 
lui de a se curăța când a ieșit din casă. Dar sângele nu se poate 
ascunde complet. Dacă se pulverizează Luminol, apare imediat. 
Jurevich s-a uitat la podea. lar aici s-a văzut foarte mult sânge. 

— Și alte urme de încălțăminte? a întrebat Jane. 

— Nu doar asta. Era ca și cum un val de sânge ar fi măturat 
camera și a stropit peretele. Se vedea și în crăpăturile dintre 
scândurile podelei, unde s-a strecurat în ornamentele peretelui. 
Pe cel de acolo erau dâre mari, în locul unde cineva a încercat 
să-l spele. Dar sângele nu se poate îndepărta complet. Chiar 
dacă acum nu se poate vedea, era sânge în întreaga încăpere. 
Am rămas aici și am privit camera luminându-se și ne-am 
îngrozit cu toții, vă asigur. Pentru că, după ce am aprins din nou 
lumina, totul arăta la fel ca acum. Nimic. Nicio urmă de sânge 
vizibilă cu ochiul liber. 

Sansone s-a uitat la pereţi, de parcă s-ar fi străduit să audă 
acele ecouri ciudate ale morții. A văzut podeaua cu scândurile 
lustruite și foarte netede. 

— Ăsta nu putea fi sânge proaspăt, a murmurat el. În casă s-a 
mai întâmplat ceva. 

Maura și-a adus aminte de afișul „DE VÂNZARE”, pe jumătate 
îngropat în zăpadă, așezat la poalele dealului. S-a gândit la 
șindrila îmbătrânită, la vopseaua scorojită. De ce fusese o casă 
atât de frumoasă lăsată în paragină? 

— De aceea nu vrea să o cumpere nimeni, a spus ea. 

Jurevich a confirmat cu un gest. 

— S-a întâmplat în urmă cu doisprezece ani, înainte să mă 
mut eu în zonă. Am aflat de la agenta imobiliară. Nu este ceva 
despre care să-i facă plăcere să vorbească, pentru că reședința 
e de vânzare, dar trebuie să-i pună în temă pe cei interesaţi. Un 
detaliu pe care orice potenţial cumpărător ar dori să-l cunoască. 
Și asta îi cam pune pe fugă pe toți. 

Maura s-a uitat la podea, la îmbinările și la crăpăturile unde se 
găsea sânge pe care nu-l putea vedea. 

— Cine a murit aici? 

— În această încăpere a avut loc o sinucidere. Dar, când te 
gândești la tot ce s-a întâmplat în casa asta, tragi concluzia că a 
fost bântuită de ghinion. 

— Au mai fost și alte decese? 

Jurevich a dat din cap. 

— În perioada aceea, aici a trăit o familie. Un doctor, soţia, un 
fiu și o fiică. Plus un nepot care a stat cu ei o vară. Din câte 
spune toată lumea, membrii familiei Saul erau oameni de 
treabă. O familie unită, aveau mulţi prieteni. 

„Nimic nu este ceea ce pare, s-a gândit Maura. Nimic.” 

— Primul a murit fiul lor de unsprezece ani. A fost un accident 
sfâșietor. Copilul s-a dus să pescuiască în lac și nu a mai revenit 
acasă. Se crede că a căzut în apă șia întrat în panică. l-au găsit 
cadavrul a doua zi. O săptămână mai târziu, mama a căzut pe 
trepte și și-a rupt gâtul. Lua niște sedative, și s-a considerat că 
și-a pierdut echilibrul din cauza lor. 

— Interesantă coincidenţă, a spus Sansone. 

— Poftim? _ 

— Nu așa a murit și mătușa lui Sarah Parmley? In urma unei 
căzături pe scări? Rupându-și gâtul? 

Jurevich a rămas tăcut câteva clipe. 

— Da. Nu m-am gândi la asta. E o coincidenţă, nu? 

— Nu ne-ai povestit despre sinucidere, a zis Jane. 

— Soţul s-a sinucis. Gândiţi-vă numai prin ce trecuse. Întâi i se 
îneacă fiul. Apoi soția cade pe scară. Așa că, două zile mai 

târziu, a luat pistolul, s-a așezat în acest dormitor și și-a zburat 
creierii. Jurevich s-a uitat la podea. Pe jos e sângele lui. Când mă 
gândesc... O familie întreagă, practic ștearsă de pe faţa 
pământului în doar câteva săptămâni. 

— Și ce s-a întâmplat cu fiica? l-a întrebat Jane. 

— A locuit la niște prieteni de familie. A încercat să scape de 
casă în toţi anii aceștia. Agenta imobiliară spune că au existat 
câţiva doritori, dar, când au aflat ce s-a întâmplat acolo, au 
renunțat. Aţi vrea să locuiti într-o asemenea casă? Eu, unul, nu, 
nici dacă m-ar plăti cineva. E un loc blestemat. Se simte asta de 
cum îi treci pragul. 

Maura s-a uitat în jur la pereți și s-a cutremurat. 

— Dacă există case bântuite, atunci asta sigur este. 

— Abyssus abyssum invocat, a rostit încet Sansone. Acum 
capătă un nou înţeles. 

Toţi l-au privit întrebător. 

— Poftim? a zis Jurevich. 

— De aceea și-a ales casa drept loc pentru crimă. Cunoștea 
istoria ei, și asta l-a atras. Ar putea fi considerată o ușă către o 
altă dimensiune. Ori un vârtej. Dar există locuri întunecate pe 
lume, locuri respingătoare care pot fi considerate blestemate. 

Jane a râs oarecum neliniștită. 

— Chiar credeţi asta? 

— Nu are importanţă ce cred eu. Dar dacă ucigașul nostru 
crede, atunci a ales această casă pentru că l-a atras. „ladul 
cheamă iadul.” 

— Of, Doamne, a spus Jurevich, îmi daţi fiori. S-a uitat la 
pereţii dezgoliţi și s-a cutremurat, de parcă ar fi fost pătruns de 
un vânt înghețat. Știţi ce cred eu? Casa asta ar trebui arsă. Până 
la temelie. Nicio persoană întreagă la minte nu ar cumpăra-o. 

— Aţi spus că aici a locuit familia unui doctor, a zis Jane. 

— Întocmai. Familia Saul. 

— Și au avut un nepot care a locuit la ei pe durata vacanței de 
vară. 

Jurevich a dat din cap în semn că da. 

— Un băiat de cincisprezece ani. 

— Cu acest băiat ce s-a întâmplat? După toate tragediile 
petrecute aici? 

— Agenta imobiliară mi-a spus că a plecat la scurt timp după 
aceea din Purity. A venit mama lui și l-a luat. 

— Mai știți ceva despre el? 

— Nu uitaţi, asta s-a petrecut acum doisprezece ani. Nimeni 
nu l-a cunoscut prea bine. Și a stat aici doar o vară. Jurevich a 
tăcut câteva clipe. Știu la ce vă gândiţi. Acum ar avea douăzeci 
și șapte de ani. Și ar putea ști ce s-a întâmplat aici. 

— Dar ar putea avea chiar și o cheie de intrare, a spus Jane. 
Cum să aflăm mai multe despre el? 

— De la verișoara lui, presupun. Femeia care are casa în 
proprietate, Lily Saul. 

— Dar nu știți cum să o găsiţi. 

— Agenta a făcut nenumărate eforturi. 

— Aş dori să văd rapoartele poliţiei privind familia Saul. 
Presupun că au fost investigate toate decesele. 

— O să dau telefon la birou să vi se facă niște copii după 
documente. Le puteţi lua înainte de a părăsi orașul. Vă 
întoarceţi la Boston în această seară? 

— Așa intenţionăm, imediat după masa de prânz. 

— Atunci, o să încerc să fie gata până atunci. Vă recomand să 
mergeti la Roxanne Cafe. Fac acolo niște sendvișuri de curcan... 
o minunăţie. Și localul este situat peste drum de sediul nostru. 

— Aveţi timp suficient să copiaţi totul? 

— Dosarele nu sunt voluminoase, deoarece conţin doar fișele 
de autopsie și raportul șerifului. În toate cele trei cazuri, 
modalitatea și cauza morţii au fost foarte clare. 

Sansone rămăsese la fereastră și privise afară. Brusc, s-a 
întors spre Jurevich. 

— Cum se numește ziarul local? 

— Mai tot ce se petrece în districtul Chenango e prezentat în 
Evening Sun. Au sediul în Norwich, i-a răspuns Jurevich, apoi s-a 
uitat la ceas. Ei, eu cred că nu mai am ce să vă arăt aici. 

Când au revenit afară, au stat în vântul tăios câteva clipe, cât 
Jurevich a încuiat ușa și a încercat-o zgâlțâind de clanţă. 

— Dacă vom mai face progrese în cercetarea cazului, i-a spus 
el lui Jane, o să vă telefonez. Dar cred că dumneavoastră veţi 
reuși să prindeţi criminalul. Și-a tras apoi fermoarul jachetei și 
și-a pus mănușile. Acum acţionează mai mult în zona 
dumneavoastră. 

e DOUĂZECI ȘI OPT 


— Cum se face că apare cu mașina lui scumpă și nici mai 
mult, nici mai puţin, e invitat la locul faptei? a zis Jane, 
împungând aerul cu un cartof prăjit spre Maura. Ce înseamnă 
asta? Pe cine cunoaște Sansone la Departamentul de Justiţie? 
Nici măcar Gabriel nu a reușit să afle. 

— Probabil există motive să aibă încredere în el. 

— Da, sigur, a făcut Jane și a băgat cartoful în gură, luând 
altul cu furculita, simțind că starea de agitaţie o face să fie și 
mai flămândă. După câteva minute, din enormul sendviș cu 
carne de curcan nu mai rămăseseră decât firimituri de pâine 
prăjită și de şuncă, iar acum își plimba și ultimii cartofi prăjiţi 
prin ketchup. Să ai încrede în orice milionar pasionat de 
soluționarea crimelor, nu? 

— Multimilionar. 

— Dar cine se crede, Bruce Wayne? Ori tipul ăla dintr-un 
spectacol TV mai vechi? Bogătașul care făcea pe polițistul. 
Mama se uita la serialul ăla. 

— Cred că te referi la Legea lui Burke. 

— Așa. Câţi polițiști bogaţi cunoști? 

Maura a oftat și și-a ridicat ceașca de ceai. 

— Niciunul. 

— Exact. E o năzărire. Un tip plictisit, dar cu bani își închipuie 
că ar fi grozav să se joace de-a polițistul, doar că nu ţine să o 
pornească de jos. Nu are chef să fie poliţist de stradă și nici să 
redacteze rapoarte privind tot soiul de incidente. El vrea doar să 
apară în Mercedesul lui și să ne spună nouă, tâmpiţilor, ce 
trebuie făcut. Ai impresia că n-am mai întâlnit oameni ca el 
până acum? Toţi se cred mai deștepţi decât polițiștii. 

— Nu mi se pare că e chiar un amator, Jane. Eu sunt de 
părere că merită să-l asculţi. 

— Bravo. Pe un fost profesor de istorie. Jane și-a golit ceașca 
de cafea și a scos capul din separeu ca să caute din ochi 
chelnerița. Domnișoară, aș mai vrea niște... Apoi a tăcut o clipă, 
după care i-a zis Maurei: la te uită cine a intrat. 

— Cine? 


— Prietenul nostru. 

Maura a întors capul spre ușă, privind dincolo de tejgheaua cu 
mâncăruri, unde câţiva bărbaţi cu șepci cu cozoroc, stăteau cu 
cafele și farfurii de mâncare în faţă. L-a zărit pe Sansone în 
aceeași clipă în care a văzut-o și el. Când a pornit să traverseze 
restaurantul către separeul unde se afla Maura, mai multe 
persoane au întors capul după el, intrigate de acea neobișnuită 
siluetă masivă, cu părul argintiu. 

— Mă bucur că mai sunteţi în oraș, a zis el. Pot să mă așez? 

— Tocmai ne pregăteam să plecăm, a spus Jane cu subiînţeles, 
întinzând mâna către portofel, preferând să facă uitată intenţia 
de a mai bea o cafea. 

— N-o să vă răpesc mult timp. Ori preferaţi să vă transmit 
asta prin e-mail, doamnă detectiv? 

Maura s-a uitat la teancul de ziare pe care le avea la el. 

— Ce e cu ele? 

— Din arhiva ziarului Evening Sun, a răspuns el și le-a așezat 
pe masă, în faţa ei. 

Ea s-a tras într-o parte, făcându-i loc în separeul destul de 
strâmt, iar el s-a așezat alături de ea. S-a simţit încolţită de 
acest bărbat, a cărui simplă prezență părea să devină 
dominantă și copleșitoare în acel spaţiu restrâns. 

— Arhiva lor digitală a fost înfiinţată doar de cinci ani, a spus 
el. Astea sunt fotocopii din arhiva scrisă, iar reproducerea nu 
este chiar atât de bună pe cât mi-aș dori. Însă lămurește multe 
lucruri. 

Maura s-a uitat la prima foaie. Era o fotocopie a primei pagini 
din Evening Sun, din 11 august, cu doisprezece ani în urmă. 
Privirea i-a rămas aţintită asupra articolului din partea de sus a 


paginii. 


CADAVRUL BĂIATULUI A FOST RECUPERAT DIN LACUL 
PAYSON 


Fotografia care ilustra articolul înfățișa un băiat zâmbitor, care 
ținea în braţe un pisoi vărgat. Sub poză scria: „Teddy Saul abia a 
împlinit unsprezece ani”. 

— Ultima persoană care l-a văzut în viaţă a fost sora lui, Lily, 
a spus Sansone. Tot ea l-a descoperit plutind în lac o zi mai 
târziu. Ceea ce a surprins pe toată lumea, potrivit articolului, a 

fost faptul că băiatul era un înotător bun. Și mai apare un 
amănunt interesant. 

Maura a ridicat ochii spre Sansone. 

— Ce anume? 

— Se presupune că s-a dus la lac să pescuiască. Dar cutia cu 
momeală și băţul au fost găsite la mai bine de douăzeci de metri 
de mal. 

Maura i-a întins fotocopia lui Jane și s-a uitat la următorul 
articol, tipărit la 18 august. La o săptămână după descoperirea 
cadavrului lui Teddy, o nouă tragedie a lovit familia Saul. 


MOARTEA MAMEI ÎNDURERATE, APROAPE SIGUR CA 
URMARE A UNUI ACCIDENT 


Acest articol era însoţit de o altă fotografie, la fel de 
înduioșătoare. Amy Saul era înfățișată într-o perioadă mai 
fericită a vieţii, zâmbind spre aparatul foto în timp ce ţinea în 
braţe un copilaș. Același copil, Teddy, pe care avea să-l piardă 
unsprezece ani mai târziu în apele lacului Payson. 

— A fost găsită la baza scării, a spus Maura, ridicând ochii 
spre Jane. De fiica ei, Lily. 

— larăși Lily? Fiica i-a găsit pe amândoi? s-a mirat Jane și a 
întins mâna după articolul fotocopiat. Începe să miroasă tot mai 
mult a ghinion. 

— Și nu uitaţi că telefonul primit de Sarah Parmley acum două 
săptămâni venea din partea unei femei. 

— Inainte de a trage concluzii pripite, a spus Sansone, vreau 
să precizez că nu Lily Saul a găsit cadavrul tatălui ei. Vărul ei a 
fost acela. Este prima și singura oară când numele lui Dominic 
Saul apare în vreunul dintre aceste articole. 

Maura a trecut la cea de-a treia fotocopie și a văzut fotografia 
doctorului Peter Saul zâmbind către cameră. Dedesubt, scria: 
„Disperat de pierderea soţiei și fiului”. 

— Există vreo fotografie a lui Dominic? 

— Nu. Dar este menţionat în acel articol ca fiind cel care a 
găsit cadavrul unchiului său. Tot el a chemat și poliţia. 

— Și fata? s-a mirat Jane. Unde era Lily când s-a întâmplat 
tragedia? 

— Nu se precizează. 

— Presupun că poliţia i-a verificat alibiul. 


— Presupun că da. 

— Eu n-aş mai presupune nimic. 

— Să sperăm că informaţiile acestea se află în dosarele 
poliţiei, a spus Sansone, pentru că de la cel care a anchetat 
cazurile nu mai aveţi ce afla. 

— De ce? 

— A murit anul trecut, în urma unui infarct. l-am găsit ferparul 
în arhiva ziarului. Așadar, tot ce avem pentru continuarea 
anchetei se găsește în dosarele acelea. Dar să ne gândim la 
situaţie. Eşti poliţist local și trebuie să discuţi cu o fată de 
șaisprezece ani care tocmai și-a pierdut fratele, mama, iar apoi 
tatăl. Pesemne că era în stare de șoc. Poate era isterică. Să o 
mai hărțuiești cu întrebări privind locul unde se găsea la ora 
morții tatălui ei, când toate indiciile sugerau sinuciderea? 

— Meseria mea e să pun întrebări, a replicat Jane. Eu așa aș fi 
procedat. 

„Da, sigur ar fi făcut-o”, și-a zis Maura, uitându-se la expresia 
îndărătnică a lui Jane și amintindu-și de întrebările insistente 
care îi fuseseră adresate nu mai departe de dimineaţa trecută. 
Fără milă, fără nicio reţinere. Dumnezeu să te ajute dacă Jane 
Rizzoli te socotește vinovat de ceva. Maura a coborât ochii spre 
fotografia lui Peter Saul. 

— Nu văd nicio poză cu Lily. Nu știm cum arată nici ea. 

— De fapt, există o fotografie, a spus Sansone. Și vi se va 
părea foarte interesantă. 

A trecut la următoarea pagină fotocopiată și a pus degetul pe 
articol. 


LA FUNERALIILE DOCTORULUI AU PARTICIPAT 
PERSOANE DIN TOT DISTRICTUL 


Prieteni, colaboratori, chiar necunoscuți s-au adunat 
la cimitirul Ashland în frumoasa după-amiază de 
august pentru a deplânge dispariția doctorului Peter 
Saul, care a decedat duminică în urma unei răni de 
pistol provocate de el însuși. Aceasta a fost a treia 
tragedie care a căzut asupra familiei Saul în ultimele 
două săptămâni. 

— Uite-o și pe Lily, a spus Sansone, arătând spre fotografia 
care însoțea articolul. Aceasta este Lily Saul. 

O imagine neclară, faţa fetei fiind parţial ascunsă de alte două 
tinere care o încadrau. Maura nu a reușit să distingă decât 
profilul feţei plecate, învăluite de părul lung și negru. 

— Asta nu ne ajută prea mult, a spus Jane. 

— Nu ţineam să vedeţi neapărat fotografia, a spus Sansone. 
Important este textul de sub ea. Priviţi numele fetelor care stau 
alături de Lily. 

Abia în acea clipă a înțeles Maura de ce Sansone insistase 
atât de mult să le arate acele pagini de ziar. Textul de sub 
fotografia neconsolatei Lily Saul cuprindea două nume uimitor 
de familiare. 


Lily Saul este consolată de prietenele ei Lori-Ann 
Tucker și Sarah Parmley. 


— Asta este legătura care ne ajută în continuarea anchetei, a 
spus Sansone. Trei prietene. Două dintre ele acum moarte. Doar 
Lily Saul este încă în viaţă. A făcut o pauză, apoi a urmat: Și nici 
măcar nu putem fi siguri de situaţia ei. 

Jane a ridicat pagina și s-a uitat la ea. 

— Poate pentru că nici nu vrea să știm în ce situaţie se află. 

— Pe ea trebuie să o găsim, a zis Sansone. Ea știe 
răspunsurile. 

— Ori ar putea fi chiar ea răspunsul. Nu știm aproape nimic 
despre această fată. Dacă s-a împăcat bine cu familia. Dacă s-a 
ales cu o moștenire frumușică ori nu. 

— Nu vorbești serios, a sărit Maura. 

— Mă văd nevoită să recunosc că domnul Sansone a avut 
dreptate când a afirmat mai devreme că răul nu ţine de sex. 

— Jane, dar să-și ucidă propria familie... 

— Îi ucidem pe cei pe care-i iubim, știm asta. Jane s-a uitat la 
fotografia cu cele trei fete. Și probabil că fetele astea au știut. E 
greu să păstrezi un secret vreme de doisprezece ani. A aruncat 
apoi o privire spre ceasul de la mână. Trebuie să mă interesez 
prin oraș, să aflu și altceva despre Lily. Trebuie să existe cineva 
care știe cum se poate lua legătura cu ea. 

— Dacă tot vreţi să puneţi întrebări, a spus Sansone, poate 
încercaţi să aflaţi și despre asta. A mai scos o fotocopie după un 


239 


ziar și i-a întins-o lui Jane. Titlul suna: „Boy din South Plymouth 
primește punctajul maxim”. 

— Hm... trebuie să mă interesez de tauri premiaţi? l-a întrebat 
Jane. 

— Nu, articolul nostru este la rubrica „Aflăm de la poliţie”, a 
precizat Sansone. Era cât pe ce să-mi scape și mie. De fapt, nu 
l-aș fi văzut deloc dacă nu s-ar fi aflat pe aceeași pagină, sub 
articolul despre înecarea lui Teddy Saul. 

— Vă referiţi la ăsta? „Grajd vandalizat, o capră dispărută?” 

— Citiţi articolul. 

Jane s-a apucat să citească articolul cu glas tare: 

— „Poliţia a primit o reclamaţie din partea lui Eben Bongers 
din Purity, conform căruia persoane necunoscute au pătruns în 
grajdul său în noaptea de sâmbătă. Patru capre au scăpat și trei 
au fost recuperate, dar una lipsește. Făptașul a adus daune 
grajdului, scrijelind - aici Jane a făcut o pauză și s-a uitat spre 
Maura - cruci.” 

— Citiţi mai departe, a îndemnat-o Sansone. 

Jane a înghiţit în sec și a reluat lectura articolului. 

— „Scrijelituri similare au fost descoperite și pe alte clădiri din 
zonă. Persoanele care deţin informaţii sunt rugate să ia legătura 
cu biroul șerifului districtului Chenango.” f 

— Deci criminalul se afla acolo, a spus Sansone. In urmă cu 
doisprezece ani, el trăia în acest district. Și nimeni nu a bănuit 
nicio clipă ce monstru se afla printre ei. Nimeni n-a avut habar 
ce fiară trăia în zonă. 

„Vorbește de parcă ucigașul ar fi inuman, a observat Maura. 
Nu vorbește despre el ca despre un om, ci îl socotește un lucru.” 

— Apoi, în urmă cu două săptămâni, a spus Sansone, acest 
ucigaș s-a întors în casa unde trăise cândva familia Saul. A 
desenat aceleași simboluri pe pereţi, a bătut cuie în podea. 
Totul pregătit pentru victima lui. Pentru ceea ce avea să-i facă 
lui Sarah Parmley. Sansone s-a aplecat ușor în faţă, privind-o 
atent pe Jane. Nu cred că Sarah Parmley a fost prima lui victimă. 
Au mai existat și altele înaintea ei. Aţi remarcat cât de aranjată 
era scena crimei în cazul lui Sarah, și câtă planificare și 
ceremonie a presupus acest lucru. Asta a fost o crimă a 
maturității, comisă de cineva care a avut la dispoziţie luni, poate 
chiar ani pentru a-și exersa rafinamentul în privinţa ritualului. 

— Am solicitat o verificare VICAPE. Am căutat și crime comise 
înainte de asta. 

— Aţi căutat parametri? 

— Dezmembrări. Simboluri satanice. Da, au apărut câteva 
cazuri în alte state, dar nimic care să se potrivească astfel încât 
să ne declarăm satisfăcuţi. 

— Atunci lărgiţi aria de cercetare. 

— Dacă se lărgește, nu se mai obţin rezultate. Totul devine 
prea generalizat și prea vast ca să găsești vreun suspect. 

— Vorbeam de o arie de cercetare internaţională. 

— Reţeaua ar fi prea mare. 

— Pentru acest ucigaș nu există o rețea prea mare. Uitaţi-vă 
la indiciile pe care le-a lăsat. Inscripţii în latină. Desene făcute 
cu ocru adus din Cipru. O cochilie tocmai din Mediterană. Practic 
ne-a anunţat că a trăit în străinătate. Și pesemne că a și comis 
crime pe acolo. Vă garantez, dacă veți verifica baza de date a 
Interpolului, veți mai găsi victime de-ale lui. 

— Cum de puteţi fi atât de... a început Jane, apoi s-a oprit și, 
brusc, și-a îngustat ochii. Ştiţi deja. Aţi verificat. 

— Mi-am luat libertatea. Acest ucigaș a lăsat semne evidente 
pretutindeni. Nu se teme de poliţie. Are o încredere neţărmurită 
în priceperea lui de a rămâne nevăzut. A făcut un semn către 
fotocopii. Acum doisprezece ani, el trăia aici. Incepuse deja să 
aibă fantezii, să deseneze primele cruci. 

Jane a privit spre Maura. 

— O să mai rămân o noapte aici. Va trebui să discut și cu alte 
persoane. 

— Dar eu vreau să ajung acasă, a zis Maura. Nu mai pot 
întârzia aici. 

— Doctorul Bristol îți poate ţine locul, adevărat? 

— Mai am și alte lucruri de rezolvat. 

Maurei nu i-a plăcut privirea pe care Jane i-a aruncat-o. „Alte 
lucruri fiind legate de Daniel Brophy?” 

— Eu voi pleca spre Boston în această seară, a intervenit 
Sansone. Poţi merge cu mine. 


6€ Violent Criminal Apprehension Program - Programul de Identificare a Criminalilor 
Violenţi este o baza de date organizata de FBI pentru a facilita cooperarea, 
comunicarea și coordonarea organelor legii pentru prinderea criminalilor violenţi și a 
celor în serie. (n.tr.). 

e DOUĂZECI ȘI NOUĂ 


— Detectivul Rizzoli nu a părut prea încântată când mi-ai 
acceptat oferta, a spus Sansone. 

— In ultima vreme, o nemulțumesc o groază de lucruri, a 
replicat Maura, uitându-se lung la câmpurile acoperite cu un 
strat alb de zăpadă. După ce se stinseseră până și ultimele raze 
de lumină, pe cer apăruse luna, iar lumina ei se reflecta 
asemenea celei aruncate de un felinar pe zăpadă. Printre ele se 
numără și persoana mea. 

— Am observat încordarea dintre voi două. 

— Este atât de evidentă? 

— Detectivul Rizzoli nu face niciun efort să ascundă asta, 
adevărat? a zis el și a aruncat o privire către Maura, deși în 
mașină era destul de întuneric. Nici nu puteaţi să vă deosebiți 
mai mult. 

— În acest fel, aflu din ce în ce mai multe lucruri. 

— Vă cunoașteți de multă vreme? 

— De vreo doi ani. De când am acceptat slujba din Boston. 

— Și relaţia dintre voi a fost mereu la fel de tăioasă? 

— Nu. Asta doar pentru că... A amuţit. „Pentru că nu-mi 
aprobă purtarea. Pentru că are o atitudine morală superioară, 
iar mie nu mi se îngăduie să devin umană. Nu am dreptul să mă 
îndrăgostesc.” ... așa se încheie perioada de stres, a încheiat ea 
fraza. 

— Mă bucur că avem posibilitatea de a discuta în particular, a 
spus el. Pentru că știu că ţi se va părea absurd ceea ce-ţi voi 
spune. lar detectivul Rizzoli a respins ideea fără ca măcar să o 
analizeze câtuși de puţin. S-a uitat din nou spre Maura. Sper că 
ești mai dispusă decât ea să asculți. 

— Pentru că-ţi închipui că eu sunt mai puţin sceptică decât 
ea? Nu te amăgi! 

— Ce părere ai despre locul crimei pe care l-ai văzut? Ce ţi-a 
spus despre ucigaș? 

— Am văzut dovezi clare privind o minte profund tulburată. 

— Asta este o posibilitate. 

— Dar care este interpretarea ta? 


242 


— Dincolo de toate astea, răzbate o inteligență deosebită. Nu 
este vorba despre un nebun oarecare ce se distrează torturând 
femei. Aici avem de a face cu un individ care are o motivaţie 
logică și precisă. 

— lar o să-mi vorbești despre demonii mitici. 

— Știu că nu accepţi existenţa lor. Dar ai văzut articolul din 
ziar, referitor la grajdul distrus acum doisprezece ani. Ti-a mai 
sărit în ochi vreun element din acel raport? 

— Cu alte cuvinte, în afară de crucile scrijelite în grajd? 

— Am în vedere capra lipsă. Din grajd au fost eliberate patru 
capre, iar fermierul a recuperat doar trei. Ce s-a întâmplat cu a 
patra? 

— Poate c-a fugit. S-a pierdut în pădure. 

— În Leviticul, capitolul 16, un alt nume al lui Azazel este „tap 
ispășitor”. Cel care a luat asupra sa toate păcatele, toate relele 
omenirii. Prin tradiţie, animalul ales este dus în sălbăticie, ca să 
ia cu sine toate păcatele umanităţii. Și abia acolo este eliberat. 

— larăși revenim la simbolul lui Azazel. 

— Capul lui a apărut desenat pe ușa ta. Sper că nu ai uitat 
acest amănunt. 

„Nu, n-am uitat. Cum să uit că pe ușa mea au rămas semnele 
făcute de un ucigaș?” 

— Știu că ești sceptică, a spus el. Am convingerea că-ţi 
închipui că totul se va termina la fel ca în cazul majorităţii 
anchetelor. Că veţi ajunge la vreun personaj comun, ba chiar 
demn de milă, care locuiește singur, aparent fără să deranjeze 
pe nimeni. Vreun alt Jeffrey Dahmer ori alt Fiu al lui Sam. Poate 
că acest ucigaș aude voci. Poate a citit Biblia satanică a lui 
Anton Lavey de prea multe ori și a pus totul la suflet. Dar să 
avem în vedere și altă posibilitate, ceva mai înspăimântător. 
Apoi a privit spre ea. Aceea că nefilimii - veghetorii - chiar 
există. Că au existat mereu și că încă trăiesc printre noi. 

— Copiii îngerilor căzuți? 

— Asta este doar interpretarea biblică. 

— Totul e biblic. Și știi bine că eu nu cred în astea. 

— Vechiul Testament nu este singurul loc unde se 
menţionează astfel de creaturi. Ele apar și în miturile culturilor 
anterioare. 

— Fiecare civilizaţie își are spiritele mitologice rele. 

— Eu nu vorbesc despre spirite, ci despre oameni în carne și 
oase, cu fețe umane. O specie paralelă de prădători, care a 
evoluat alături de noi. Care s-a amestecat cu a noastră. 

— Și nu ar fi trebuit să aflăm de existența ei până acum? 

— Aflăm despre ei din cauza răului pe care îl comit. Dar nu ne 
dăm seama de ceea ce reprezintă ei de fapt. li numim inadaptați 
social ori tirani. Ori Vlad Țepeș. Ei farmecă pe toată lumea și 
ajung în funcţii care le conferă putere și autoritate. Ei profită de 
războaie, de revoluţii și de dezordini sociale. Și nu ne dăm 
niciodată seama că se deosebesc de noi, ceilalţi. Se deosebesc 
într-un mod fundamental, care merge până la codul genetic. 
Acești oameni sunt născuţi prădători, iar lumea întreagă le este 
teren de vânătoare. 

— lar aici intervine Clubul Mefisto? Căutând aceste creaturi 
mitice? a zis ea și a izbucnit în râs. Aţi putea la fel de bine vâna 
unicorni. 

— Mulţi dintre noi cred în asta. 

— Și ce faceţi când chiar găsiţi unul? Îl împușcați și-l împăiaţi 
ca pe un trofeu? 

— Suntem pur și simplu un grup de cercetare. Rolul nostru 
este de a identifica și de a studia. Și de a oferi consultaţii. 

— Consultaţii... cui? 

— Organelor de ordine. Le punem la dispoziţie informații și 
analize. lar ele se folosesc de ceea ce le oferim. 

— Și organele de ordine chiar se sinchisesc de ceea ce aveţi 
de spus? a întrebat ea, iar din vocea ei a răzbătut o doză 
perceptibilă de neîncredere. 

— Da. Glasul nostru este ascultat, a spus el. 

Declaraţia calmă a unui om atât de sigur de afirmaţiile lui, 
încât nici nu simţea nevoia de a și le apăra. 

Maura s-a gândit cât de ușor fusese pentru el să obţină 
amănunte confidenţiale ale anchetei. Și-a adus aminte că 
verificările lui Jane în privinţa lui Sansone se loviseră de muţenia 
celor de la FBI, Interpol și Departamentul de Justiţie. „Cu toții îl 
apără.” 

— Activitatea noastră nu a trecut neobservată, a spus el și s-a 
grăbit să adauge. Din păcate. 

— Așa m-am gândit și eu. Că e bine să ţi se ia în seamă 
activitatea. 

— Dar nu de cei care nu trebuie. În orice caz, și aceștia au 
auzit de noi. Știu cine suntem și cu ce ne ocupăm. A făcut o 
pauză. lar ei consideră că tu ești una dintre noi. 

— Eu nici măcar nu cred în existenţa /or. 

— Ți-au marcat ușa. Te-au identificat. 

Maura a admirat zăpada luminată de lună, albul ei fiind 
uimitor la acea oră din noapte. Totul strălucea aproape ca pe 
timpul zilei. Fără niciun ascunziș, fără niciun loc întunecos. În 
acel peisaj nemilos, putea fi văzută orice mișcare a unei prăzi. 

— Eu nu sunt membră a clubului vostru, a spus ea. 

— Dar ai putea deveni. Ai fost văzută la mine acasă. Cu mine. 

— Dar am vizitat și cele trei scene ale crimelor. Mi-am făcut 
meseria, și-atât. Ucigaşul m-ar fi putut vedea în oricare dintre 
acele nopţi. 

— Așa am crezut și eu la început. Că ai trecut prin câmpul lui 
vizual, devenind o pradă întâmplătoare. Așa am crezut și despre 
Eve Kassovitz - că poate a văzut-o la locul primei crime, cea din 
Ajunul Crăciunului, și i-a atras atenţia. 

— Nu crezi că așa s-a întâmplat? 

— Nu. 

— De ce? 

— Cochilia. Dacă aș fi știut mai devreme de ea, am fi luat 
măsuri de prevedere. lar Joyce poate ar fi fost în viaţă. 

— Crezi că acea cochilie era un mesaj pentru tine? 

— Vreme de secole, bărbaţii Sansone au intrat în luptă sub 
stindardul pe care era brodată cochilia. Asta a fost o sfidare, o 
provocare la adresa clubului nostru. Un avertisment privind ceea 
ce urma să se întâmple. 

— Adică? 

— Exterminarea noastră. 

A pronunţat cuvintele încet, ca și cum rostirea lor cu voce tare 
ar fi adus tăișul sabiei pe grumazul lui. Cu toate acestea, Maura 
nu a perceput nicio teamă în glasul lui, ci doar resemnare în faţa 
sorții care îi fusese rezervată. lar ei nu-i venea în minte niciun 
răspuns la acele vorbe. Discuţia pătrunsese într-un teritoriu 
necunoscut, străin, iar ea nu reușea să-și găsească reperele. 
Universul lui cuprindea un peisaj atât de sumbru, de populat de 
coșmaruri, încât doar faptul că stătea alături de el în mașină îi 
schimba viziunea asupra lumii, modificând-o într-un tărâm unde 
se aflau monștri. „Daniel, am nevoie de tine acum. Am nevoie 

de atingerea ta, de speranţa și de credința ta în lume. Acest om 
este alcătuit doar din întuneric, iar tu ești lumina.” 

— Ştii cum a murit tatăl meu? a întrebat-o el. 

Maura l-a privit nedumerită, luată prin surprindere de o 
asemenea întrebare. 

— Poftim? 

— Crede-mă, are relevanţă. Întreaga istorie a familiei mele 
este relevantă. Am încercat să mă distanțez de ea. Mi-am 
petrecut treisprezece ani predând istorie la Boston College, 
socotind că pot duce o viaţă normală, ca oricare altul, convins 
că tatăl meu era un excentric trăsnit, la fel ca tatăl lui, că toate 
poveștile bizare pe care mi le spunea când eram mai mic 
constituiau legende de familie. Sansone s-a uitat la Maura. Am 
crezut în ele la fel de mult cât crezi tu; cu alte cuvinte, deloc. 

„Pare extrem de raţional. Cu toate astea, nu e. Imposibil să 
fie.” 

— Am predat istorie. Cunosc miturile antice, a zis el. Dar nu 
aveai să mă convingi nicicând că demult au existat satiri, sirene 
ori cai zburători. De ce să fi dat crezare poveștilor tatălui meu 
despre nefilimi? 

— Și ce te-a făcut să-ţi schimbi părerea? 

— Mi-am dat seama că o parte din ce-mi povestea el este 
adevărată. Moartea Isabellei, de pildă. La Veneţia, am reușit să 
descopăr probe ale întemniţării și ale morții ei în documentele 
bisericești. A fost arsă de vie. A născut un copil, cu puţin timp 
înaintea execuţiei. Nu era fantezie tot ce s-a transmis în 
legătură cu trecutul familiei Sansone. 

— lar partea referitoare la faptul că strămoșii tăi ar fi fost 
vânători de demoni? 

— Tata credea în asta. 

— Dar tu? 

— Eu cred că există forțe ostile care vor să distrugă Clubul 
Mefisto. lar acum ele ne-au găsit. La fel cum l-au găsit și pe tata. 

Ea s-a uitat întrebătoare la el, așteptând o explicaţie. 

— In urmă cu opt ani, a spus Sansone, a mers la Napoli. 
Trebuia să se întâlnească cu un vechi prieten, un bărbat pe care 
îl cunoștea de pe vremea colegiului pe care l-a urmat la New 
Haven. Amândoi erau văduvi. Amândoi împărtășeau pasiunea 
pentru istoria antică. Și-au programat o vizită la Muzeul Naţional 
de Arheologie de acolo ca să cunoască mai bine viața 

strămoșilor lui. Tata era foarte emoţionat. De la moartea mamei, 
era prima oară când detectasem vioiciune în glasul lui. Dar, 
când a ajuns la Napoli, prietenul nu l-a așteptat la aeroport. Nici 
la hotel. Mi-a telefonat și mi-a spus că se întâmplase ceva 
cumplit și a hotărât să se întoarcă acasă în ziua următoare. Mi- 
am dat seama că era tulburat, dar n-a vrut să-mi spună mai 
multe. Cred că era convins că cineva ne asculta discuţia. 

— Chiar a crezut că telefonul era interceptat? 

— Vezi? Reacţionezi exact cum am facut și eu atunci. Că 
scumpul și excentricul meu tată iar avea vedenii cu spiriduși. lar 
ultimul lucru pe care mi l-a spus a fost: „Anthony, ei m-au găsit. 
Au aflat cine sunt”. 

— „Ei?” 

— Mi-am dat seama exact la ce se referea. Era aceeași prostie 
pe care o auzisem încă din copilărie. Forțe sinistre la guvernare. 
O conspirație universală a nefilimilor, care se ajutau unul pe 
altul ca să ajungă în funcţii importante. lar după ce deţineau 
controlul politic, aceștia puteau vâna după bunul-plac, fără să se 
teamă de pedeapsă. Așa cum au făcut-o în Kosovo. Și în 
Cambodgia. Ori în Rwanda. Le priește războiul, dezordinea și 
vărsarea de sânge. Se hrănesc cu așa ceva. Asta înseamnă 
Armagedonul pentru ei: paradisul vânătorului. De aceea abia 
așteaptă să apară asemenea situații. 

— Asta-mi sună ca o amăgire paranoică fără egal. 

— Dar și o modalitate de a explica inexplicabilul: de ce sunt 
oamenii în stare să facă așa ceva unul altuia. 

— Și tatăl tău credea toate astea? 

— A vrut ca eu să cred. Dar a trebuit să moară ca să mă 
convingă. 

— Ce i s-a întâmplat? 

— S-ar putea interpreta ca un jaf care a degenerat. Napoli 
este un oraș plin de tâlhari, iar turiștii trebuie să fie precauţi 
când se află acolo. Tata se găsea pe Via Partenope, care merge 
de-a lungul Golfului Napoli, o stradă întotdeauna înțesată de 
turiști. Cu toate astea, totul s-a petrecut cu atâta repeziciune, 
încât nu a apucat să ceară ajutor. S-a prăbușit, pur și simplu. 
Nimeni nu l-a văzut pe făptaș. Nimeni n-a văzut ce s-a 
întâmplat. Dar tatăl meu zăcea la pământ, sângerând de moarte 
pe stradă. Lama îi pătrunsese exact sub stern, tăiase pericardul 
și străpunsese ventriculul drept. 

— Așa cum a murit Eve Kassovitz, a spus ea încet. O metodă 
de ucidere de o eficacitate cumplită. 

— Pentru mine, cel mai grav lucru era că murise socotind că 
nu-l voi crede, a spus Sansone. După ultima noastră convorbire 
telefonică, am închis și i-am spus unuia dintre colegii mei: 
„Bătrânul trebuie să treacă pe calmante”. 

— Dar acum crezi ce spunea el. 

— Chiar și după ce am ajuns la Napoli, câteva zile mai târziu, 
am fost convins că fusese un act întâmplător de violenţă. Un 
turist nefericit, aflat la locul nepotrivit la momentul nepotrivit. 
Dar, cât am stat la secţia de poliţie, așteptând un exemplar al 
raportului privind decesul, în sala în care eram a sosit un domn 
bătrân care s-a prezentat. Îl auzisem pe tata menţionându-i 
numele. Nu știusem că Gottfried Baum lucra pentru Interpol. 

— De unde mi-e cunoscut acest nume? 

— A fost unul dintre oaspeţii mei în noaptea când a fost ucisă 
Eve Kassovitz. 

— A, bărbatul care a plecat la aeroport? 

— Da, trebuia să prindă avionul. Mergea la Bruxelles. 

— E membru al Clubului Mefisto? 

Sansone a dat din cap. 

— El m-a făcut să ascult, m-a convins să cred. Toate poveștile 
pe care mi le spusese tata, toate teoriile demente despre 
nefilimi - Baum mi le-a repetat pe toate. 

— Folie à deux,” a spus Maura. O amăgire comună. 

— Aş vrea să fi fost o amăgire. Să fi putut respinge totul cu o 
ridicare din umeri, așa cum procedezi tu. Dar tu n-ai văzut și n- 
ai auzit lucrurile văzute și auzite de mine, de Gottfried sau de 
alţii. Mefisto se luptă să trăiască. După patru secole, noi am 
rămas ultimii. A tăcut o clipă, apoi a adăugat: lar eu sunt ultimul 
din neamul Isabellei. 

— Ultimul vânător de demoni, a zis ea. 

— Nu te-am convins deloc, așa e? 

— Nu înțeleg ceva. Nu e prea greu să ucizi pe cineva. Dacă 
ești ţinta, de ce nu te elimină doar pe tine? Doar nu te ascunzi. 
Nu trebuie decât un glonț tras pe fereastră, o bombă plasată în 
mașina ta. De ce să facă glume ridicole cu cochilii și alte lucruri? 
Ce rost are să te avertizeze dacă tot te afli în atenţia lor? 

— Nu știu. 


7 În franceză, în original: „Nebunie în doi”. 

— Îţi dai seama că e lipsit de logică. 

— Da. 

— Cu toate astea, tot mai crezi că aceste crime se învârt în 
jurul Clubului Mefisto. 

El a oftat. 

— Nici măcar nu voi încerca să te conving. Vreau doar să tii 
seama că tot ce ţi-am spus este adevărat. 

— Că există o frăţie mondială a nefilimilor? lar Clubul Mefisto, 
și nimeni altcineva, este conștient de această conspirație 
generală? 

— Vocile noastre au început să fie ascultate. ` 

— Și ce ai de gând să faci pentru a te pune la adăpost? Iți 
bagi gloanţe de argint în pistol? 

— Vreau să o găsesc pe Lily Saul. 

Ea s-a încruntat. 

— Fiica? 

— Nu ţi se pare ciudat că nimeni nu știe unde se află? Că 
nimeni nu poate da de ea? Lily știe ceva. 

— De ce crezi asta? 

— Pentru că nu vrea să fie găsită. 

e 

— Cred că ar trebui să intru cu tine, a zis el, ca să mă asigur 
că totul e bine. 

Stăteau în mașina parcată în faţa casei, iar prin perdelele de 
la camera de zi se vedeau lumini aprinse, deoarece lămpile 
fuseseră pornite de un dispozitiv automat. In ziua dinaintea 
plecării, curăţase semnele de pe ușă. Privind prin întuneric, s-a 
întrebat dacă nu cumva apăruseră altele, pe care acum nu le 
putea vedea, noi ameninţări ascunse de umbre. 

— Cred că m-aș simţi mai bine dacă ai veni cu mine, a 
recunoscut ea. 

El a scos o lanternă din torpedou, apoi au coborât amândoi 
din mașină. Niciunul din ei nu a vorbit; își concentraseră 
simţurile asupra împrejurimilor: strada cufundată în întuneric, 
zumzetul îndepărtat al traficului. Sansone s-a oprit pe trotuar, 
încercând parcă să surprindă mirosul a ceva ce încă nu putea fi 
văzut. Au urcat treptele, ajungând pe verandă, apoi el a aprins 
lanterna ca să verifice ușa. 

Era curată. 

Dinăuntru, au auzit telefonul sunând. „Daniel?” Maura a 
descuiat ușa și a intrat. l-au trebuit doar câteva secunde pentru 
a tasta codul de dezarmare a sistemului de alarmă, dar, până să 
ajungă la telefon, acesta amuţise. A apăsat butonul de afișare a 
apelurilor și a recunoscut numărul de mobil al lui Daniel. Abia 
aștepta să ridice receptorul ca să-l sune. Însă Sansone stătea 
lângă ea în camera de zi așa că trebuia să mai aștepte. 

— Ți se pare că totul e în ordine? 

Ea a făcut un semn scurt din cap. 

— Totul e în regulă. 

— Nu vrei să arunci o privire înainte de plecarea mea? 

— Ba da, a spus ea șia pornit pe hol. 

Maura a simţit privirea lui în spate. Oare el citise totul pe faţa 
ei? Recunoscuse expresia care o trăda ca fiind bolnavă de 
dragoste? A trecut dintr-o cameră în alta, verificând ferestre, 
încercând uși. Totul era în regulă. Ca simplu gest de ospitalitate, 
ar fi trebuit să-i ofere măcar o ceașcă de cafea și să-l invite să 
stea jos câteva minute, mai ales după ce se arătase atât de 
amabil să o aducă până acasă. Însă Maura nu era într-o 
dispoziţie ospitalieră. 

Spre ușurarea ei, el nu a mai zăbovit, ci s-a întors să plece. 

— O să-ţi telefonez mâine-dimineaţă, a zis el. 

— N-o să pățesc nimic. 

— Trebuie să fii precaută, Maura. Și noi, de altfel. 

„Dar eu nu sunt unul dintre ai voștri. Nici nu vreau să devin.” 

Apoi s-a auzit soneria de la ușă. S-au privit unul pe celălalt. 

— Ce-ar fi să vezi cine e? a zis el încet. 

Maura a respirat adânc și a pășit în holul de la intrare. A 
aruncat o privire pe fereastră și a deschis ușa imediat. Nici 
măcar curentul de aer rece nu a putut alunga îmbujorarea de pe 
obrajii ei când Daniel a intrat, cu mâinile întinse să o 
îmbrățișeze. Apoi l-a văzut pe celălalt bărbat în hol și a înghețat 
pe loc. 

Sansone a evitat imediat o tăcere care putea deveni jenantă. 

— Cred că sunteţi părintele Brophy, a zis el și i-a întins mâna. 
Anthony Sansone. V-am văzut acum două seri la locuința 
doctorului O'Donnell, când aţi venit să o luaţi pe Maura. 

Daniel a dat din cap și i-a răspuns: 

— Am auzit de dumneavoastră. 


Cei doi și-au strâns mâinile într-un salut rigid și prevenitor. 
Apoi Sansone a avut bunul-simţț de a se retrage. 

— Nu uita să activezi sistemul de securitate, i-a reamintit el 
Maurei. 

— Nu o să uit. 

Înainte de a ieși pe ușă, a mai aruncat o privire insinuantă 
spre Brophy. Sansone nu era nici orb, nici prost; probabil ghicise 
ce căuta preotul în casa Maurei. 

— Noapte bună, a zis el și s-a îndepărtat. 

Maura a încuiat ușa. 

— Mi-a fost dor de tine, a spus ea și s-a lăsat cuprinsă în 
braţe. 

— A fost o zi foarte lungă, a murmurat el. 

— Nu m-am gândit decât să revin cât mai curând acasă ca să 
fiu cu tine. 

— Și eu tot la asta m-am gândit. lartă-mă că am venit așa, 
luându-te prin surprindere. Dar trebuia să trec pe aici. 

— E genul de surpriză care-mi place. 

— Am crezut că vei ajunge acasă mult mai devreme. 

— Ne-am oprit pe drum să luăm cina. 

— Mi-am făcut griji, să știi. Că ai călătorit cu el. 

— Nu aveai motive de îngrijorare, a zis Maura și a făcut un 
pas înapoi, zâmbind. Dă-mi paltonul! 

Însă el nu a făcut niciun gest pentru a se dezbrăca. 

— Ce-ai aflat despre el, dacă tot aţi petrecut aproape toată 
ziua împreună? 

— Îmi pare doar un excentric plin de bani. Și are un hobby 
foarte ciudat. 

— Căutarea lucrurilor care ţin de satanism? Asta merge ceva 
mai departe de ceea ce eu consider ciudat. 

— Partea cu adevărat ciudată e că a reușit să reunească un 
grup de prieteni care cred cu toții în aceleași lucruri. 

— Asta nu te sperie? Faptul că urmărește cu atâta 
înverșunare latura întunecată a lumii? Că, de fapt, îl caută pe 
Diavol? Știi zicala: „Când te uiţi în abis...” 

— Și abisul se uită la tine. Da, știu vorba asta. 

— Nu trebuie uitată, Maura. Bezna ne poate înghiţi cu mare 
ușurință. 

Ea a pufnit în râs. 

— Asta sună ca o predică de duminică. 

— Vorbesc serios. Nu știi destule lucruri despre acest om. 

„Știu că te îngrijorează. Că te face gelos.” 

Ea i-a atins faţa. 

— Să nu mai discutăm despre el. Nu mă interesează. Hai, dă- 
mi haina, te rog. 

El a rămas nemișcat, semn că nu voia să se dezbrace de 
palton. Abia atunci a înţeles și Maura. 

— Deci nu rămâi în noaptea asta, a zis ea. 

El a oftat. 

— Nu pot. lartă-mă. 

— Atunci de ce ai venit? 

— Ti-am spus, eram îngrijorat. Voiam să mă asigur că ai ajuns 
cu bine acasă. 

— Nu poți rămâne nici măcar câteva ore? 

— Regret, dar nu pot. În ultima clipă m-au anunţat să particip 
la o conferință care se desfășoară în Providence. Trebuie să plec 
cu mașina chiar în seara asta. 

Așadar, ea nu avea niciun drept asupra lui. Bineînţeles, 
biserica îi îndruma viaţa. Ea îi era stăpână. 

Daniel a strâns-o în braţe, iar răsuflarea lui i-a înfierbântat 
părul. 

— Să plecăm undeva într-o bună zi, a murmurat el. Undeva, 
afară din oraș. 

„Unde nu ne cunoaște nimeni.” 

Cât el s-a îndreptat spre mașină, ea a stat cu ușa larg 
deschisă, lăsând aerul rece să pătrundă în casă pe lângă ea. 
Chiar și după ce mașina s-a îndepărtat, ea a rămas în prag, fără 
să ia în seamă mușcătura aprigă a gerului. Era pedepsită pentru 
că-l dorea. Așa le cerea biserica. Paturi separate, vieţi separate. 
Nici Diavolul nu se putea purta cu mai multă cruzime. 

„Dacă mi-aș putea vinde sufletul Diavolului pentru dragoste, 
cred că aș face-o.” 


e TREIZECI 


Doamna Cora Bongers și-a lăsat greutatea apreciabilă pe ușa 
grajdului, iar aceasta s-a deschis cu un scârțâit sfâșietor. Din 
interiorul întunecat s-a auzit behăitul speriat al caprelor, iar Jane 
a simţit în nări mirosul dulceag de paie umede și de animale. 

— Nu știu ce puteți vedea acum, a spus doamna Bongers, 
îndreptând fasciculul lanternei către interior. Imi pare rău că nu 
am primit mai devreme înștiințarea dumneavoastră, când ar fi 
fost mai multă lumină. 

Jane a aprins și ea lanterna. 

— E suficient și așa. Vreau doar să văd semnele, dacă s-au 
păstrat. 

— Vai, s-au păstrat. Îl scoteau din sărite pe soţul meu de 
fiecare dată când intra și le vedea. l-am spus mereu să le 
acopere cu vopsea, ca să nu se mai văicărească atât. Dar el 
zicea că l-ar enerva și mai rău dacă ar trebui să vopsească 
grajdul pe dinăuntru. Socotea că asta ar fi însemnat să se ia 
după sfaturile celor de la revista de amenajări interioare, dar 
pentru capre. 

Doamna Bongers a intrat în grajd, călcând cu ghetele grele pe 
pardoseala din pământ, acoperită cu paie. Scurta deplasare din 
casă până acolo o lăsase fără suflu, de aceea s-a oprit, a 
respirat șuierător și a îndreptat lanterna spre o îngrăditură din 
lemn, unde vreo zece sau douăsprezece capre stăteau 
îngrămădite și speriate. 

— Caprele încă-i simt lipsa, înţelegeți? Da, Eben se plângea 
tot timpul că e prea mult de muncă, mai ales că trebuia să le 
mulgă în fiecare dimineaţă, dar ţinea la ele. A murit acum șase 
luni, iar animalele încă nu s-au obișnuit să fie mulse de 
altcineva. A deschis îngrăditura și a aruncat o privire la Jane, 
care ezita să se apropie. Sper că nu vă e teamă de capre. 

— Chiar trebuie să intrăm acolo? 

— Haideţi, că nu vă fac nimic. Doar să fiţi atentă la palton. Le 
place să roadă orice. 

„Hai, caprelor, fiți cuminţi, le-a poruncit Jane în gând și a pășit 
în îngrăditură, după care a tras zăvorul. N-o mâncaţi pe doamna 

poliţist.” A pășit pe paie, străduindu-se să nu-și murdărească 
cizmele. Animalele au urmărit-o cu ochi reci și lipsiţi de 
expresie. Ultima oară când se aflase atât de aproape de o capră 
se întâmplase în cursul unei excursii școlare la o grădină 
zoologică unde erau ţinute animale domestice. Atunci se uitase 
la capră, iar capra la ea, după care, fără să-și dea seama, 
ajunsese cu burta în sus, iar colegii ei izbucniseră în hohote de 
râs. Nu avea încredere în animale, și nici caprele nu s-au arătat 
prea încrezătoare, stând la distanţă în timp ce ea a traversat 
spaţiul îngrădit. 

— Uitaţi, a spus doamna Bongers, îndreptând fasciculul 
lanternei către perete. Aici o să vedeți o parte dintre semne. 

Jane a venit mai aproape, cu ochii lipiţi de simbolurile 
scrijelite adânc în scânduri. Cele trei cruci ale Golgotei. Insă asta 
era o variantă pervertită, întrucât crucile erau răsturnate. 

— Mai sunt câteva și acolo, a spus doamna Bongers și a 
îndreptat fasciculul în sus, luminând alte cruci, mai sus pe 
perete. A trebuit să se suie pe niște baloturi de paie ca să scrie 
semnele alea. Puștii ăștia nu au altă treabă mai bună de făcut? 

— De ce credeţi că aceste semne au fost făcute de un puști? 

— Păi, cine altcineva să fi fost? Era vară și toți se plictiseau. 
Nu găseau nimic mai bun de făcut decât să măzgălească pereţii. 
Și să-și agațe farmecele lor de ramurile copacilor. 

Jane s-a uitat brusc la femeie. 

— Ce farmece? 

— Păpuși din rămurele și alte lucruri din astea. Niște chestii 
înspăimântătoare. Oamenii șerifului au râs de noi, dar mie nu-mi 
plăcea cum atârnau de crengi. A tăcut o clipă în fața unuia 
dintre simboluri. Uite, a zis ea, ca ăla. 

Arătase spre silueta unui om, alcătuit din bețe, având într-o 
mână ceva care părea o spadă. Sub păpușă era scrijelit: „RXX- 
VII”. 

— Nu știu ce înseamnă asta, a zis femeia. 

Jane s-a întors cu faţa spre ea. 

— Am citit în revista poliţiei că una dintre caprele 
dumneavoastră a dispărut în acea noapte. Aţi mai găsit-o? 

— Nici vorbă. 

— N-aţi descoperit nici măcar resturi? 

— Ei, pe vremea aceea, erau haite de câini care bântuiau pe 
aici, înţelegeți? Câinii aceia n-ar fi lăsat nimic în urmă. 


254 


„Dar un câine nu putea face așa ceva”, s-a gândit Jane, 
revenind la scrijelituri. Brusc, telefonul ei mobil a sunat, iar 
sunetul a făcut caprele să se repeadă spre celălalt capăt al 
îngrăditurii și să scoată niște behăituri speriate. 

— Îmi cer scuze, a spus Jane. Și-a scos telefonul din buzunar, 
surprinsă că avea semnal în acel loc. Rizzoli la telefon. 

— Am făcut tot ce mi-a stat în putinţă, i-a zis Frost. 

— De ce am impresia că asta sună ca un început de scuză? 

— Pentru că n-am avut prea mult noroc în încercarea de ao 
găsi pe Lily Saul. Pare să se deplaseze foarte mult. Știm că a 
stat în Italia cel puţin opt luni. Avem evidențe privind retrageri 
de fonduri din bancomate în acea perioadă, operaţiuni efectuate 
în Roma, Florenţa și Sorrento. Însă nu apelează prea mult la 
cartea de credit. 

— Opt luni ca turistă? Cum de-și poate permite? 

— Călătorește fără să cheltuiască prea mult. Și vorbesc serios 
când spun asta. Hoteluri de ultima clasă, de la un capăt la altul. 
Pe de altă parte, probabil că lucrează ilegal. Am descoperit că, 
pentru scurtă vreme, a avut o slujbă în Florenţa, ajutându-l pe 
un curator de muzeu. 

— Are pregătirea necesară pentru așa ceva? 

— Are o diplomă de colegiu în studii clasice. lar pe vremea cât 
era studentă a lucrat pe un șantier arheologic din Italia. Intr-un 
loc numit Paestum. 

— Și de ce nu reușim să dăm de ea? 

— Am impresia că nu vrea să fie găsită. 

— În regulă. Dar vărul ei, Dominic Saul? 

— A, aici avem probleme serioase. 

— Chiar nu ai de gând să-mi oferi nicio veste bună în seara 
asta? 

— Am o copie a situaţiei lui școlare de la Academia Putnam, o 
școală cu internat din Connecticut. A fost înscris acolo vreme de 
șase luni, cât a fost în clasa a zecea. 

— Ce vârstă avea pe vremea aceea - cincisprezece ori 
șaisprezece ani? 

— Cincisprezece. A încheiat acel an de studii, și era așteptat 
să revină pentru a continua în următorul an școlar. Dar n-a mai 
apărut. p 

— E vorba despre vara în care a stat cu familia Saul. In Purity. 

— Exact. Tatăl băiatului murise de curând, de aceea doctorul 
Saul l-a luat la domiciliul lui pe durata vacanței. În momentul 
când băiatul nu a mai revenit la școală în luna septembrie, 
Academia Putnam a încercat să dea de urma lui. Intr-un final, au 
primit o scrisoare din partea mamei lui, prin care era retras de la 
studii. 

— Și la ce școală a mai fost înscris? 

— Nu se știe. Cei de la Academia Putnam susţin că nu au 
primit vreo cerere privind situaţia școlară a băiatului. De acolo 
provine ultima foaie matricolă pe care am găsit-o. 

— Și mama lui? Unde se află? 

— Habar nu am. Nu am găsit nicio informație despre această 
femeie. Cei de la școală nu au văzut-o niciodată. Nu deţin decât 
o scrisoare, semnată de o anume Margaret Saul. 

— Ca și cum acești oameni ar fi fantome. Verișoara lui. Mama 
lui, și așa mai departe. 

— Am totuși fotografia lui Dominic din timpul școlii. Nu știu 
dacă ne va sluji prea mult, pentru că în perioada respectivă 
avea doar cincisprezece ani. 

— Și cum arăta? 

— Un puști foarte simpatic. Blond, cu ochi albaștri. lar cei de 
la școală susţin că testele arătau că făcea parte din categoria 
copiilor geniali. Evident că era un băiat inteligent. Însă există o 
observație în fișa lui, unde se afirmă că puștiul nu părea să aibă 
prieteni. 

Jane era atentă cât doamna Bongers și-a liniștit caprele. 
Stătea ghemuită în apropierea lor, vorbindu-le cu calm în același 
grajd în care, în urmă cu doisprezece ani, cineva gravase 
simboluri ciudate pe perete, cineva care, între timp, ajunsese să 
cresteze simboluri pe trupurile unor femei. 

— Dar iată și partea interesantă a lucrurilor, a spus Frost. 
Chiar acum analizez formularele de admitere în școală ale 
băiatului. 

— Bine, și? 

— Există o rubrică pe care tatăl a trebuit să o completeze 
privind probleme speciale care ar putea exista. lar tatăl scrie că 
este vorba de primul an de studiu într-o școală americană. 
Pentru că băiatul trăise în străinătate mai toată viaţa. 

— În străinătate? a întrebat ea, simțind că pulsul începe să i 
se accelereze. Unde? 

— Egipt și Turcia, a zis Frost, apoi a făcut o pauză, după care 
a adăugat pe un ton insinuant: Și Cipru. 

Jane și-a îndreptat privirea spre peretele grajdului, la ceea ce 
fusese gravat pe zid: „RXX-VII”. 

— Unde te afli acum? l-a întrebat ea. 

— Acasă. 

— Ai o Biblie la îndemână? 

— De ce? 

— Vreau să cauţi ceva. 

— Stai să văd dacă Alice știe unde e Biblia. Apoi l-a auzit 
strigându-și soția, i-a auzit pașii, după care Frost i-a răspuns: 
Trebuie să fie o versiune oficială? 

— Da, dacă se poate. Acum te rog să te uiţi la cuprins. Spune- 
mi ce secţiuni încep cu litera R? în versiunea King James. 

— Din Vechiul Testament ori din Noul Testament? 

— Din amândouă. 

Așteptând cu receptorul la ureche, Jane l-a auzit întorcând 
paginile. 

— Există Cartea Rut. Epistola către Romani și Apocalipsa 
Sfântului loan Teologul. 

— Din fiecare, citește-mi pasajele de la capitolul douăzeci, 
versetul șapte. 

— Bine, hai să vedem. Cartea Rut nu are douăzeci de capitole. 
Se oprește la patru. 

— Dar Epistole către Romani? 

— Ah, se oprește la capitolul șaisprezece. 

— Dar Apocalipsa? 

— Stai puţin, a zis Frost, și Jane a auzit cum sunt întoarse 
paginile. Am găsit. Apocalipsa, capitolul douăzeci, versetul 
șapte: „Şi către sfârșitul miilor de ani, Satana...” apoi Frost a 
amuţit. După aceea glasul i-a devenit aproape o șoaptă: „Satana 
va fi dezlegat din închisoarea lui”. 

Jane a simţit cum inima îi bate tot mai puternic. A rămas cu 
privirea la peretele grajdului, la figurina care înfățișa un om 
ținând o sabie în mână. Nu era o sabie. Ci o coasă. 

— Rizzoli? a spus Frost. 

— Cred că avem numele ucigașului, a spus ea. 


8 Din păcate, la traducere, nu se poate păstra sensul iniţial al textului. (n.tr.). 

e TREIZECI ȘI UNU 


Sub Basilica di San Clemente, zgomotul apei ce curgea a 
răsunat din beznă. Lily a îndreptat fasciculul lanternei prin 
grătarul metalic care bloca drumul spre tunel, dezvăluind pereții 
vechi din cărămidă și luciul slab al apei care curgea dedesubt. 

— Sub bazilică există un lac subteran, a spus ea. Și puteţi 
vedea fluviul subteran de aici; dar el nu își oprește niciodată 
curgerea. Dedesubtul Romei există încă o lume, una uriașă, 
alcătuită din tuneluri și catacombe. S-a uitat la chipurile pline de 
speranţă ale unor oameni care o priveau prin semiîntuneric. 
Atunci când veți reveni la suprafaţă, când veţi păși pe străzi, să 
nu uitaţi asta, să nu uitaţi de locurile secrete și întunecate care 
se află sub tălpile voastre. 

— Pot să mă uit mai de aproape la fluviu? a întrebat una 
dintre femei. 

— Da, bineînţeles. O să ţin lanterna cât vă uitaţi toţi printre 
gratiile porții. 

Unii după alţii, cei din grup s-au apropiat de Lily ca să vadă 
mai bine tunelul. În fond, nu era mare lucru de văzut. Însă când 
traversezi jumătate de glob ca să vezi Roma, în cursul unei 
călătorii care nu se va mai repeta, datoria turistului este să se 
uite. În acea zi, Lily avea un grup alcătuit doar din șase 
persoane: doi americani, doi britanici și un cuplu din Germania. 
Nu reprezentau o pradă prea bogată; probabil că nu avea să se 
aleagă cu prea mulţi bani din bacșișuri. Dar la ce se putea 
aștepta într-o geroasă zi de joi din ianuarie? Turiștii din grupul ei 
erau singurii vizitatori ai labirintului în acele momente, de aceea 
le-a îngăduit să se uite cât aveau chef la fluviul subteran, stând 
lipiti de poarta de metal, simțind cum impermeabilele lor se 
frecau de hainele ei. Din tunel răzbătea un aer umed, încărcat 
de mirosuri de mucegai și de pietre umede: aroma unor epoci 
demult trecute. 

— La origini, ce erau aceste ziduri? a întrebat neamţul. 

Lily îl categorisise drept om de afaceri. Trecut de șaizeci de 
ani, bărbatul vorbea o engleză excelentă și purta un palton 
scump, cumpărat de la Burberry. Cu toate astea, soția lui, după 

cum bănuia Lily, nu vorbea cursiv engleza, deoarece în cursul 
dimineţii abia dacă scosese o vorbă sau două. 

— Sunt fundaţiile caselor care existau pe vremea lui Nero, a 
spus Lily. Marele incendiu din anul 64 d.Hr. a transformat 
această zonă într-un loc pârjolit. 

— Vorbim despre incendiul în cursul căruia Nero a cântat la 
scripcă, în vreme ce Roma ardea? a întrebat-o americanul. 

Lily a zâmbit, pentru că mai auzise acea întrebare de zeci de 
ori și aproape că ajunsese să anticipeze cine anume din grup 
avea să o adreseze. 

— De fapt, Nero n-a cântat la scripcă. Pe vremea aceea, acest 
instrument nici nu exista. Se spune că, în timp ce Roma ardea, 
el a cântat la liră și din voce. 

— lar după aceea a pus incendiul pe seama creștinilor, a 
adăugat soţia omului. 

Lily a stins lanterna. 

— Poftiţi, să mergem mai departe. Avem încă multe de văzut. 

Apoi a intrat mai adânc în labirintul întunecat. La suprafaţă, 
se auzea tumultul traficului pe străzile aglomerate. Negustorii 
ambulanți se străduiau să vândă cărți poștale ilustrate și 
nimicuri turiştilor care se foiau în preajma ruinelor 
Colosseumului. Însă aici, sub bazilică, nu se auzea decât susurul 
apei ce curgea permanent și foșnetul hainelor celor care umblau 
prin tunelul întunecat. 

— Acest tip de construcţie se numește opus reticulatum, a 
spus Lily, arătând spre pereţi. Adică, lucrări de zidărie în care se 
alternează cărămida cu tuful. 

— Cu tuful? a întrebat din nou americanul, singurul care 
punea întrebări ridicole. Cum adică, tuful e mai tare decât 
cărămida? 

Întrebarea a făcut-o doar pe soţia lui să izbucnească în râs, 
într-un hohot strident, iritant. 

— Tuful, a intervenit englezul, este în realitate cenușă 
vulcanică întărită. 

— Da, exact asta este, a confirmat Lily. Și se folosea foarte 
frecvent pentru construirea locuințelor din Roma. 

— Cum se face că noi nu am auzit niciodată despre tuful ăsta 
până acum? l-a întrebat femeia pe soţul ei american, dând de 
înţeles că dacă ei nu aveau cunoștință de așa ceva însemna că 
un asemenea material nu putea exista. 

Cu toate că era întuneric, Lily a reușit să vadă cum englezul 
își dă ochii peste cap. De aceea, a răspuns printr-o ridicare 
amuzată din umeri. 

— Ești americancă, nu? a întrebat-o femeia pe Lily. Așa este, 
domnişoară? 

Lily a tăcut o clipă. Nu-i plăceau întrebările personale. 

— În realitate, a mințit ea, sunt canadiancă. 

— Și ştiai ce era tuful înainte de a deveni ghid? Ori e vreun 
cuvânt european? 

— Cuvântul nu este cunoscut de mulți americani, a spus Lily. 

— Am înţeles. Deci e un cuvânt european, a spus femeia, cu 
un aer mulțumit. 

Cu alte cuvinte, dacă americanii nu știau ce înseamnă, 
probabil că nu prezenta importanţă. 

— Aici puteţi vedea ce a mai rămas din vila lui Titus Flavius 
Clemens, s-a grăbit Lily să spună, trecând mai departe, 
împreună cu membrii grupului. În secolul | d.Hr., acesta a fost 
un loc secret de întrunire pentru creștini, înainte de a fi 
recunoscuţi în mod oficial. La acea dată, creștinismul era doar 
un cult timpuriu, care câștiga popularitate în rândul soțiilor de 
nobili. A aprins din nou lanterna, slujindu-se de fasciculul ei ca 
să le atragă atenţia. Acum pătrundem în cea mai interesantă 
porțiune a acestor ruine. Ea a fost descoperită abia în 1870. 
Vom vedea aici un templu secret pentru ritualuri păgâne. 

Au traversat pasajul, îndreptându-se către coloanele corintice 
aflate în umbră. Aceea era intrarea în templu, mărginită de 
bănci din piatră și decorată cu fresce și cu stucaturi antice. Au 
pătruns mai adânc în sanctuar, trecând de două nișe cotropite 
de umbre, loc al riturilor iniţiatice. In lumea de deasupra, 
trecerea secolelor schimbase aspectul străzilor și al peisajului 
citadin, însă în acea grotă antică timpul împietrise. Tot acolo se 
găsea și sculptura zeului Mitra ucigând taurul. Acolo, susurul 
venind dinspre apa care se prelingea în întuneric era același. 

— La nașterea lui Isus, a spus Lily, cultul lui Mitra era deja 
bine înstăpânit; perșii îl venerau deja de câteva secole. Acum, 
să analizăm istoria vieții lui Mitra și să vedem ce credeau perșii 
despre el. Era mesagerul adevărului lui Dumnezeu. S-a născut 
într-o peșteră la vremea solstițiului de iarnă. Mama lui, Anahita, 
a fost fecioară, iar la nașterea lui au venit păstori care au adus 
daruri. A avut doisprezece discipoli care l-au însoțit în călătoriile 

sale. A fost înmormântat, iar mai târziu s-a ridicat din morţi. Și, 
în fiecare an, înălţarea lui era sărbătorită ca o renaștere. A făcut 
o pauză, ca să sporească efectul dramatic al cuvintelor ei, și, 
uitându-se la feţele celor din grup, a întrebat: Vă sună cumva 
cunoscute aceste lucruri? 

— Asta e evanghelia creștină, a spus americanca. 

— Și totuși, cu câteva secole înainte de Isus, această poveste 
făcea deja parte din cultura persană. 

— N-am știut. Turista s-a uitat la soţul ei. Dar tu? 

— Nici eu. 

— Atunci probabil că s-ar cuveni să vizitaţi templele de la 
Ostia, a intervenit englezul. Sau Luvrul. Ori Muzeul Arheologic 
din Frankfurt. Cred că vi se vor părea educative. 

Americanca s-a întors spre el. 

— Nu e nevoie să ne dai lecţii. 

— Credeţi-mă, doamnă. Nimic din ceea ce ne-a spus 
încântătoarea noastră ghidă nu este șocant ori neadevărat. 

— Dar știi la fel de bine ca mine că Isus nu a fost un persan cu 
o căciulă caraghioasă, care ucide tauri. 

— Am vrut doar să arăt paralelismele interesante din 
iconografie, a explicat Lily. 

— Poftim? 

— Nu este chiar atât de important, a spus Lily, sperând cu 
disperare că femeia va lăsa lucrurile așa cum erau, dându-și în 
același timp seama că pierduse orice șansă de a primi vreun 
bacșiș generos din partea perechii de americani. Asta e doar 
mitologie. 

— Biblia nu e mitologie. 

— Nu m-am referit la Biblie în acest fel. 

— Ce se știe despre persanii ăștia, mă rog? Care este cartea 
lor sfântă? 

Ceilalţi turiști au tăcut, stând deoparte și părând stânjeniţi. 

„Lasă lucrurile așa. Nu merită să te contrazici cu ea.” 

Însă femeia nu terminase. Încă de dimineaţă, de cum pusese 
piciorul în microbuz, ea se plânsese de tot ce avea legătură cu 
Italia și cu italienii. Traficul roman era haotic, nu ca în America. 
Hotelurile erau scumpe, nu ca în America. Camerele de baie 
erau prea mici, nu ca în America. lar, în cele din urmă, acea 
jignire supremă. Intrase în Basilica di San Clemente să vadă 

unul dintre locurile de întrunire ale primilor creștini și, în schimb, 
i se împuiase capul cu propagandă păgână. 

— De unde știi ce credeau cu adevărat cei care-l venerau pe 
Mitra? a întrebat ea. Și unde sunt ei acum? 

— Au fost exterminați, a spus englezul. Templele lor au fost 
distruse cândva demult. Ce credeţi că se putea întâmpla după 
ce biserica a susţinut că Mitra era din seminţia lui Satana? 

— Asta pare o răstălmăcire a istoriei. 

— Și cine credeţi că a răstălmăcit totul? 

— Aici se încheie turul nostru, a intervenit Lily. Vă mulțumesc 
tuturor pentru atenţia acordată. Dacă doriţi, mai puteţi zăbovi 
aici. Şoferul vă va aștepta în microbuz până doriţi să plecați. Vă 
va duce pe toți la hotelurile dumneavoastră. Dacă mai aveți 
vreo întrebare, vă voi răspunde cu plăcere. 

— Cred că ar trebui să-i anunţi pe turiști din vreme, a spus 
americanca. 

— Din vreme? 

— Acest tur s-a numit „Începuturile creștinismului”. Însă nu a 
fost istorie. Ci mitologie pură. 

— De fapt, a spus Lily oftând, este istorie. Dar istoria nu este 
întotdeauna ceea ce am învăţat noi. 

— lar tu ești experta? 

— Am o diplomă în... Apoi Lily s-a controlat. „Fii atentă ce 
spui.” Am studiat istoria, a zis ea în cele din urmă. 

— Adică? 

— Și am lucrat la diverse muzee din toată lumea, i-a răspuns 
Lily, prea iritată ca să mai fie precaută. La Florenţa. Paris. 

— lar acum ai ajuns ghid de tur. 

Cu toate că în încăperea subterană era frig, Lily a simţit că 
fața îi ia foc. 

— Da, a răspuns ea, după o tăcere lungă. Am ajuns doar ghid 
de tur. Nimic altceva. Acum, vă rog să mă iertaţi, dar vreau să 
văd ce mai face șoferul nostru. 

S-a răsucit pe călcâie și a pornit prin labirintul de tuneluri. 
Cum nu se putea aștepta să primească vreun bacșiș în acea zi, 
turiștii puteau să se descurce și singuri ca să găsească ieșirea 
spre suprafață. 

A urcat de la Mithraeum și, cu fiecare pas, deplasându-se în 
timp, a ajuns până la fundaţiile bizantine. Acolo, sub Basilica di 
San Clemente, se găseau sălile unei biserici din secolul patru, 

care rămăsese ascunsă vreme de opt secole, îngropată sub 
biserica medievală care o înlocuise ulterior. A auzit voci 
apropiindu-se. Limba franceză. Un alt grup de turiști care cobora 
spre Mithraeum. Veneau pe coridorul îngust, iar Lily s-a tras 
deoparte ca să-i lase pe cei trei turiști și pe ghid să treacă. După 
ce zvonul glasurilor s-a stins, s-a oprit sub o frescă degradată, 
simțindu-se brusc vinovată că-și abandonase propriul grup. De 
ce se lăsase enervată de comentariile unei turiste ignorante? Ce 
fusese în mintea ei? 

S-a răsucit și a încremenit, pentru că a văzut silueta unui 
bărbat care stătea în celălalt capăt al coridorului. 

— Sper că nu te-a supărat prea mult, a spus el. 

Lily a recunoscut vocea turistului german și a respirat 
ușurată, iar încordarea s-a risipit. 

— A, nu face nimic. Mi s-au spus și lucruri mai urâte. 

— Nu le-ai meritat. Nu ai făcut decât să explici lucruri care ţin 
de istorie. 

— Unii preferă propria interpretare a istoriei. 

— Dacă nu vor să li se zdruncine credinţele, n-ar trebui să 
vină la Roma. 

Ea i-a adresat un zâmbet pe care el probabil nu l-a putut 
vedea tocmai în celălalt capăt al tunelului întunecos. 

— Da, Roma este capabilă să ne răstoarne tuturor credințele. 

El a pornit spre Lily, pășind încet, de parcă s-ar fi apropiat de 
o căprioară sperioasă. 

— Îmi permiţi să-ţi dau un sfat? 

Lily a simţit un gol în stomac. Deci trebuia să îndure și criticile 
lui. Ce anume îi va sugera? Chiar nu putuse mulţumi pe nimeni 
în acea zi? 

— O idee pentru un altfel de tur, a zis el, ceva care aproape 
sigur va atrage turiști de alt gen. 

— Și pe ce temă ar trebui să fie un asemenea tur? 

— Cunoști bine istoria biblică. 

— Nu sunt expertă, dar am studiat-o temeinic. 

— Fiecare agenţie de turism oferă tururi ale locurilor sfinte, 
pentru turiști ca amicii noștri americani, oameni care vor să 
meargă pe urmele sfinţilor. Însă pe unii dintre noi nu ne 
interesează sfinţii ori locurile sfinte. El se apropiase, ajungând 
alături lângă ea, atât de aproape, încât Lily a perceput mirosul 

de tutun de pipă impregnat în hainele lui. Unii dintre noi, a zis el 
încet, căutăm nesfinţenia. 

Lily a împietrit. 

— Ai citit Apocalipsa după loan Teologul? 

— Da, a răspuns ea în șoaptă. 

— Deci știi de Fiară. 

Ea a simţit un nod în gât. 

— Da. 

— Și cine este Fiara? a întrebat-o el. 

Încet, Lily s-a tras înapoi. 

— Nu e vreun om sau vreun animal, ci un lucru. E... e o 
reprezentare a Romei. 

— Aha, deci cunoști interpretarea dată de savanți. 

— Fiara era Imperiul Roman, a zis ea, continuând să se 
retragă. Numărul 666 era un simbol pentru împăratul Nero. 

— Chiar crezi asta? 

Ea a aruncat o privire peste umăr, spre ieșire, și nu a văzut pe 
nimeni care să-i blocheze calea de scăpare. _ 

— Ori crezi că e vorba despre un om adevărat? a insistat el. In 
carne și oase? Unii spun că Fiara se află aici, chiar în acest oraș. 
Că așteaptă momentul prielnic. Și veghează. 

— Asta... asta trebuie să o spună filosofii. 

— Dar spune-mi tu, Lily Saul. Tu ce crezi? 

„Îmi cunoaște numele.” i 

S-a răsucit, cu gândul de a fugi. Insă, ca prin magie, cineva 
apăruse în tunel în spatele ei. Era călugărita care permisese 
intrarea grupului condus de Lily în pasajul subteran. Femeia 
stătea nemișcată și o urmărea. Blocându-i calea. 

„Demonii lui m-au găsit.” 

Lily a luat hotărârea într-o fracțiune de secundă. A plecat 
capul și a izbit-o pe călugăriță în piept, făcând-o să se 
prăbușească pe spate într-un vârtej de voaluri negre. Femeia a 
încercat să o prindă de gleznă, dar ea a reușit să scape din 
strânsoare. 

„Trebuie să ajung în stradă!” 

Era cu cel puţin treizeci de ani mai tânără decât turistul 
german. Ajunsă afară, îl putea depăși în viteză, scăpând de el în 
mulțimea bulucită în zona Colosseumului. A urcat treptele, 
trecând printr-o ușă în lumina orbitoare și năucitoare din bazilica 
de sus, și a fugit către navă. Spre ieșire. A reușit să facă doar 

câţiva pași pe mozaicul sclipitor, când, îngrozită, a trebuit să se 
oprească. A 

După niște coloane de marmură au apărut trei bărbaţi. In timp 
ce aceștia se apropiau, blocându-i orice cale de scăpare, ea a 
rămas mută. A auzit o ușă trântită în urma ei și pași care se 
apropiau: erau germanul și călugărița. 

„De ce nu mai sunt și alţi turiști în preajmă? Nu e nimeni să 
mă audă țţipând?” 

— Lily Saul, i s-a adresat germanul. 

Ea s-a întors cu fața spre el. Chiar în clipa când s-a răsucit, și- 
a dat seama că bărbaţii porniseră deja spre ea să o încolțească. 
„Deci așa voi sfârși. In acest loc sfânt, sub ochii lui Isus pe 
cruce.” Nu-și imaginase niciodată că asta s-ar putea întâmpla 
într-o biserică. Crezuse că totul se va petrece pe vreo alee 
întunecată ori într-o cameră sordidă de hotel. Dar nu aici, unde 
atâţia oameni căutaseră lumina. 

— In sfârșit, te-am găsit, a spus el. 

Ea s-a îndreptat, înălțându-și sfidător bărbia. Dacă trebuia să-l 
înfrunte pe Diavol, măcar să o facă ţinând capul sus. 

— Și el unde este? a întrebat-o germanul. 

— Cine? 

— Dominic. 

Ea l-a privit mirată. Era o întrebare pe care nu o anticipase. 

— Unde ţi-e vărul? a întrebat el. 

Ea a clătinat nedumerită din cap. 

— El v-a trimis? a întrebat. Să mă ucideţi? 

De astă dată, germanul a privit-o deconcertat. A făcut un 
semn din cap către unul dintre bărbaţii care se aflau în spatele 
ei. Ea s-a crispat surprinsă când braţele i-au fost răsucite la 
spate și a auzit clinchetul metalic al cătușelor puse la mâini. 

— Vei merge cu noi, a zis germanul. 

— Unde? 

— Într-un loc sigur. 

— Adică... doarnu o să mă... 

— Să te ucidem? Nu. S-a apropiat apoi de altar și a deschis o 
ușă secretă. Dincolo de prag se vedea un tunel despre existența 
căruia Lily nu avea știință. Dar s-ar putea ca altcineva să vrea să 
facă asta. 


e TREIZECI ȘI DOI 


Lily urmărea defilarea peisajului toscan prin geamurile fumurii 
ale limuzinei. Mersese pe același drum, însă în sens invers, în 
urmă cu șase luni, în alte condiţii, în cabina unui camion condus 
de un bărbat nebărbierit, al cărui singur gând era să se culce cu 
ea. In acea noapte se simţise înfometată și la capătul puterilor, 
abia târându-și picioarele umflate. Acum făcea același drum, dar 
spre nord, întorcându-se la Florenţa, nu ca o autostopistă 
oarecare, ci călătorind cât se poate de confortabil. Oriunde s-ar 
fi uitat, la bancheta din spate, de exemplu, vedea doar lux. 
Tapiţeria era din piele neagră, moale ca a unui om. Buzunarul 
de pe speteaza scaunului din faţă conţinea o varietate 
surprinzătoare de ziare: exemplarele din acea zi ale 
International Herald Tribune, Times, ediţia londoneză, Le Figaro 
și Corriere della Sera. Ventilatorul băga aer cald, iar în 
dulăpiorul cu băuturi se găseau sticle cu apă minerală, vin, o 
diversitate de răcoritoare, cașcaval și biscuiţi. Cu toate că stătea 
confortabil, se simţea într-o închisoare pe roţi, pentru că nu 
putea deschide portiera. Un geam incasabil o separa de șofer și 
de camaradul acestuia de pe scaunul din faţă. In ultimele două 
ore, niciunul dintre ei nu catadicsise să arunce o privire spre ea. 
Nici nu știa sigur dacă erau umani. Poate erau roboţi. Nu le 
văzuse decât cefele. 

S-a întors și a privit prin lunetă către Mercedesul care îi urma. 
L-a văzut pe german uitându-se la ea. Așadar, era escortată 
spre nord de trei bărbaţi în două mașini foarte scumpe. Acești 
oameni aveau resurse și știau ce fac. Ce șansă avea împotriva 
lor? 

„Nici măcar nu știu cine sunt acești oameni.” 

Insă ei o cunoșteau. Cu toate că se arătase foarte precaută în 
acele luni, acei oameni reușiseră să o depisteze. 

Limuzina a virat, ieșind de pe autostradă. Prin urmare, nu 
mergeau chiar la Florența. Se îndreptau spre un alt loc, urcând 
dealurile blânde din Toscana. Ziua era pe sfârșite, iar în lumina 
crepusculară tot mai scăzută a văzut vii desfrunzite cocoțate pe 
pantele bătute de vânturi și case vechi și dărăpănate din piatră 

abandonate de multă vreme. De ce mergeau pe acel drum? 
Acolo nu se găseau decât clădirile șubrede ale unor ferme. 

Poate că asta explica totul. În acel ţinut nu vor exista martori. 

Voise să-l creadă pe german când îi spusese că o ducea într- 
un loc sigur, dorise acel lucru atât de mult, încât se lăsase 
amăgită de călătoria confortabilă și luxoasă. Acum, când 
limuzina a încetinit și a pătruns pe un drum privat, neamenajat, 
a simţit că inima îi bate de să-i spargă pieptul, iar palmele i-au 
transpirat atât de abundent, încât a trebuit să și le șteargă de 
blugi. Se întunecase. Probabil că o vor duce pe un câmp și-i vor 
trage un glonţ în cap. Celor trei bărbaţi nu le va lua mult să sape 
o groapă și să-i azvârle trupul înăuntru. 

În ianuarie, pământul era îngheţat. 

Limuzina a urcat pe drumul ce șerpuia printre copaci, iar 
luminile farurilor au căzut pe tufișuri uscate. A văzut chiar și 
reflectarea roșiatică a ochilor unui iepure. Apoi copacii s-au 
retras, și mașina a oprit în fața unei porţi de fier. Deasupra 
interfonului  sclipea luminita roșie a unei camere de 
supraveghere. Şoferul a coborât geamul și a spus în italiană: 

— Am adus coletul. 

Imediat s-a aprins un reflector, sub a cărui lumină orbitoare 
camera a trecut în revistă toți ocupanţii mașinii. Abia după 
aceea poarta s-a deschis. 

Au trecut de ea, urmați de Mercedesul care îi însoţise de la 
Roma. Abia după ce ochii i s-au obișnuit cu întunericul a reușit 
să vadă siluetele grupurilor statuare și gardul viu ce mărginea 
aleea pentru vehicule. Și, în faţă, ridicându-se semeţ la capătul 
drumului acoperit cu pietriș, a văzut o vilă iluminată orbitor. S-a 
aplecat în față, plină de uimire; holbându-se la terasele de piatră 
și la urnele uriașe, la chiparoșii înalţi semănând cu un șir de 
sulițe întunecate ațintite spre stele. Limuzina a oprit alături de o 
fântână din marmură, secată și mută, pentru că era iarnă. 
Mercedesul a parcat în spate, iar germanul a coborât și s-a 
grăbit să-i deschidă portiera. 

— Domnișoară Saul, să mergem în casă! 

Ea s-a uitat la cei doi bărbaţi care îl flancau. Acei oameni nu 
riscau să o scape din ochi, ca să nu evadeze. Nu avea încotro; 
trebuia să meargă cu ei. A coborât din mașină, simţindu-și 
picioarele înțepenite, și l-a urmat pe german pe treptele care 
urcau spre terasă. Vântul rece a suflat câteva frunze uscate în 

calea ei, împrăştiindu-le ca pe cenușă. Înainte de a ajunge la 
intrare, ușa s-a deschis și un bărbat vârstnic a apărut în prag 
pentru a-i întâmpina. S-a uitat fără mare interes la Lily, după 
care și-a îndreptat atenţia spre german. 

— l-am pregătit camera, a spus el într-o engleză cu accent 
italian. 

— O să rămân și eu peste noapte, dacă nu ai nimic împotrivă. 
El va sosi mâine? 

Bătrânelul a încuviinţat din cap. 

— Da, vine cu un zbor de noapte. 

„Cine o să vină mâine?” s-a întrebat Lily. Apoi au urcat 
treptele, mărginite de o balustradă magnifică. Trecerea lor a 
făcut tapiseriile atârnate pe pereți să se unduiască ușor. Lily nu 
a apucat să admire lucrările de artă. Cei doi au grăbit-o pe un 
hol, prin dreptul unor portrete care păreau să îi urmărească 
fiecare pas. 

Bătrânelul a descuiat o ușă masivă de stejar și i-a făcut semn 
să intre. Ea a pătruns într-un dormitor cu mobilă impresionantă, 
dintr-un lemn de culoare închisă, cu draperii grele la ferestre. 

— Este doar pentru noaptea asta, a zis germanul. 

Ea s-a întors, dându-și brusc seama că nimeni nu o urmase în 
cameră. 

— Ce se va întâmpla mâine? a întrebat ea. 

Ușa s-a închis și s-a auzit cheia rotindu-se în broască. 

„Nu vrea nimeni să-mi răspunde măcar la o întrebare?” 

Rămasă singură, s-a apropiat imediat de draperiile bogate, pe 
care le-a tras în lături, dar a descoperit o fereastră cu un grilaj 
din bare. S-a încordat încercând să îndoaie măcar una dintre ele, 
dar erau din fier forjat, montate prin sudură, iar ea nu avea 
atâta putere. Deznădăjduită, s-a întors și a aruncat o privire 
cercetătoare prin închisoarea ei catifelată. A văzut patul enorm, 
sculptat, din lemn de stejar, acoperit cu un baldachin de un 
roșu-închis. A ridicat apoi privirea spre mulurile din lemn 
întunecat, spre sculpturile înfățișând heruvimi și coarde de viță- 
de-vie care se încolăceau pe tavanul înalt. „Chiar dacă e o 
închisoare, mi se pare cel mai minunat dormitor în care am 
dormit vreodată. O încăpere demnă de un membru al familiei 
Medici.” 

Pe o masă cu intarsii extraordinar de frumoase stătea o tavă 
de argint acoperită, un pahar de vin și o sticlă de Chianti, deja 

desfăcută. A ridicat capacul și a văzut felii de carne, o salată de 
roșii cu mozzarella și pâine toscană fără sare. Și-a turnat un 
pahar de vin, apoi s-a oprit când l-a dus spre buze. 

„De ce m-ar otrăvi când e la fel de ușor să-mi tragă un glonţ 
în cap?” 

A băut paharul pe nerăsuflate, și apoi și-a mai turnat unul. 
După aceea s-a așezat la masă și a început să mănânce hulpavă 
direct din tavă, băgând bucăţi întregi de carne și clătindu-și gura 
cu vin. Carnea de vită era atât de fragedă și tăiată atât de fin, 
încât părea că se topește în gură. A devorat tot ce era pe tavă și 
a băut aproape tot vinul din sticlă. Când, într-un târziu, s-a 
ridicat de pe scaun, a constatat că era atât de stângace în 
mișcări, încât abia a ajuns la pat pe picioarele nesigure. „Nu am 
fost otrăvită. M-am cherchelit, atâta tot.” Nici nu-i mai păsa ce 
avea să se întâmple a doua zi. Nu s-a mai sinchisit să se 
dezbrace, prăbușindu-se, complet îmbrăcată, pe cuvertura din 
damasc. 

e 

A trezit-o o voce de bărbat, groasă și necunoscută, care a 
strigat-o pe nume. A deschis cu greu un ochi și s-a uitat 
nemulțumită la lumina care se strecura orbitoare pe fereastra 
cu grilaj. A strâns din pleoape imediat. Cine dracu' trăsese 
perdelele? Când răsărise soarele? 

— Domnișoară Saul, trezește-te! 

— Mai târziu, a bolborosit ea. 

— Doar n-am călătorit toată noaptea ca să te văd dormind. 
Trebuie să stăm de vorbă. 

Lily a gemut și s-a întors cu faţa în sus. 

— Nu vorbesc cu oameni care refuză să se prezinte. 

— Mă numesc Anthony Sansone. 

— Și ar trebui să te cunosc? 

— Asta este casa mea. 

Aceste cuvinte au făcut-o să deschidă ochii. A alungat somnul 
și s-a întors să-l vadă pe bărbatul cu păr argintiu care se uita la 
ea. Chiar în starea de mahmureală în care se găsea, și-a dat 
seama că bărbatul acela arăta al naibii de bine, în ciuda oboselii 
pe care o trădau ochii lui ușor încercănați. Auzise că avea să 
zboare toată noaptea, și nu s-a îndoit de acest lucru când i-a 
văzut cămaşa boţită și barba nerasă. Sansone nu venise singur 
în cameră; neamţul îl însoţise, dar rămăsese lângă ușă. 

S-a ridicat în fund și a început să-și frece tâmplele care-i 
zvâcneau. 

— Chiar ești proprietarul acestei vile? 

— Aparține familiei mele de generații. 

— Mare noroc pe tine. După un moment de tăcere, a 
continuat: Dar ai accent american. 

— Sunt american. 

— lar tipul de colo? A ridicat capul și a privit spre neamt. EIl 
lucrează pentru tine? 

— Nu. Domnul Baum este un prieten. Lucrează la Interpol. 

Asta a făcut-o să încremenească. Și-a lăsat privirea în jos, 
pentru ca ei să nu-i vadă faţa. 

— Domnișoară Saul, a spus el încet, de ce am eu impresia că 
ţi-e teamă de poliţie? 

— Nu mi-e. 

— Cred că minți. 

— lar eu cred că nu ești o gazdă bună. M-ai încuiat în casa 
asta. lar apoi dai buzna fără ca măcar să baţi la ușă. 

— Dar am bătut. Nu te-ai trezit. 

— Dacă vreţi să mă arestați, n-ar fi bine să-mi spuneți pentru 
ce? a întrebat ea. _ 

Acum înțelegea despre ce era vorba. Intr-un fel sau altul, 
descoperiseră ce făcuse în urmă cu doisprezece ani, iar acum o 
găsiseră. Își imaginase în multe feluri sfârșitul aventurii ei, dar 
nu astfel. Un mormânt rece, fără niciun semn distinctiv, dar să o 
sfârșească în ghearele poliţiei? Îi venea să râdă. „Bine, arestați- 
mă. M-am confruntat cu lucruri mai rele decât teama de 
închisoare.” 

— Există vreun temei în baza căruia să te arestăm? a 
întrebat-o Baum. 

La ce se aștepta acel om, la o confesiune pe loc? Trebuiau să 
se trudească niţel ca să scoată ceva de la ea. 

— Lily, a spus Sansone și s-a așezat pe pat - o încălcare a 
spaţiului ei personal, lucru care a făcut-o imediat să devină 
prevăzătoare -, știi cumva ce s-a întâmplat la Boston în urmă cu 
doar câteva săptămâni? 

— Boston? Nu știu la ce te referi. 

— Numele de Lori-Ann Tucker îţi spune ceva? 


Lily a amuţit, uimită de o asemenea întrebare. Vorbise Lori- 
Ann poliţiei? Așa au aflat? „Lori-Ann, mi-ai promis. Mi-ai zis că 
vei păstra secretul.” 

— Era prietena ta, corect? a întrebat-o el. 

— Da, a recunoscut Lily. 

— lar Sarah Parmley? Și ea îţi era prietenă? 

Deodată, Lily a remarcat că el vorbise despre Sarah la trecut. 
Nu la prezent. A simţit că i se usucă gâtul. Lucrurile luau o 
turnură extrem de neplăcută. 

— Le-ai cunoscut pe aceste femei? a insistat el. 

— Am crescut împreună. Toate trei. De ce mă-ntrebi de ele? 

— Înseamnă că nu ai auzit. 

— Am pierdut legătura cu ele. N-am vorbit cu nimeni din 
America de luni întregi. 

— Și nu te-a anunţat nimeni? 

— Nu 

„Cum ar fi putut să mă anunţe? Doar am făcut tot ce mi-a stat 
în puteri să nu mă găsească nimeni.” 

Sansone a privit spre Baum, apoi spre ea. 

— Îmi pare rău că trebuie să-ţi dau eu vestea. Dar prietenele 
tale... amândouă... sunt moarte. 

Ea a clătinat din cap. 

— Nu înțeleg. Vreun accident? Cum puteau să moară 
amândouă? 

— Nici vorbă de accident. Au fost ucise. 

— Împreună? 

— Separat. S-a întâmplat în preajma Crăciunului. Lori-Ann a 
fost ucisă la Boston. lar Sarah, în Purity, New York. Cadavrul ei a 
fost găsit în casa părinţilor tăi, cea pe care încerci să o vinzi. De 
aceea te caută poliţia. 

— Scuzaţi-mă, a șoptit ea. Mi-e rău. 

S-a ridicat de pe pat și a ţâșnit spre baia alăturată. A trântit 
ușa și a căzut în genunchi în apropierea vasului de toaletă. Vinul 
pe care îl băuse în seara precedentă i-a ajuns în gură, urcând ca 
un firicel de acid arzător pe gât. S-a agăţat de toaletă și a icnit 
până și-a golit stomacul, până nu a mai avut ce să verse. A tras 
apa, apoi a mers nesigură până la lavoar și s-a spălat pe faţă, 
clătindu-și și gura. Când s-a uitat la reflexia din oglindă, abia 
dacă a recunoscut fiinţa care o privea de acolo. Câtă vreme 
trecuse de când nu se mai uitase cu adevărat într-o oglindă? 

Când se transformase în ființa aceea care aducea cu o fiară? 
Fuga permanentă lăsase urme pe faţa ei. Dacă tot alergi, ajungi 
să-ţi pierzi și sufletul pe drum. 

Și-a șters faţa cu un prosop gros, s-a slujit de degete ca să se 
pieptene și apoi și-a legat la loc coada de cal. Domnul atrăgător 
și bogat o aștepta pentru interogatoriu, iar ea trebuia să fie cu 
mintea limpede. Să-i spună doar atât cât să fie mulțumit. „Dacă 
nu știe ce am făcut, atunci eu sigur n-o să-i spun.” 

Culoarea i-a revenit în obraji. A ridicat bărbia și a văzut în ochi 
sclipirea de luptătoare pe care și-o recunoștea. Așadar, ambele 
ei prietene erau moarte. Rămăsese singură. „Ajutaţi-mă, fetelor. 
Ajutaţi-mă să supraviețuiesc acestei situaţii.” A inspirat adânc și 
a ieșit din baie. 

Bărbaţii au privit-o cu ochi îngrijoraţi. 

— Îmi pare rău că ţi-am dat vestea atât de brutal, a spus 
Sansone. 

— Vreau detalii, a zis Lily sec. Ce a descoperit poliţia? 

El a părut surprins de întrebarea directă, adresată pe un ton 
glacial. 

— Detaliile nu sunt deloc plăcute. 

— Nici nu-mi închipuiam, a zis ea încet și s-a așezat pe pat. 
Vreau doar să știu. Vreau să aflu cum au murit. 

— Întâi, aș vrea să-mi răspunzi la o întrebare, a spus neamţul, 
domnul Baum, apropiindu-se de ea. Acum amândoi stăteau în 
picioare în preajma ei, dominând-o. Ştii semnificaţia crucii 
răsturnate? 

Vreme de câteva secunde, Lily a rămas cu respirația tăiată. 
Apoi și-a regăsit glasul. 

— Crucea răsturnată este... este un simbol care are rolul de a 
batjocori creștinismul. Unii îl consideră satanic. 

A observat că Baum și Sansone au schimbat priviri uimite. 

— Și ce semnifică acest simbol? a întrebat-o Baum și a scos 
din buzunarul hainei un stilou și o foaie de hârtie. Cu 
repeziciune, a schițat ceva și i-a arătat. Uneori se numește 
ochiul atotvăzător. Îi cunoști înţelesul? 

— Acela este Udjat, a zis ea, ochiul lui Lucifer. 

Cei doi s-au privit din nou cu subiînţeles. 

— lar dacă aș desena un cap de capră cu coarne? a zis Baum. 
Ți-ar sugera ceva? 

Lily l-a privit în ochii care trădau doar blândeţe. 


— Presupun că te referi la simbolul pentru Baphomet. Ori 
Azazel. 

— Văd că-ți sunt cunoscute aceste simboluri. 

— Da. 

— De unde? Eşti satanistă, domnişoară Saul? 

Lily mai că a izbucnit în râs. 

— Nu tocmai. Se întâmplă să știu. M-a interesat subiectul. 

— Dar vărul tău, Dominic, este satanist? 

Lily a încremenit, simțind că și mâinile ţinute în poală i-au 
înghețat. 

— Domnișoară Saul, îmi răspunzi? 

— Întrebaţi-l pe el asta, a șoptit ea. 

— Asta și vrem, a zis Sansone. Unde-l putem găsi? 

Ea și-a privit mâinile încleștate în poală. 

— Nu știu. 

El a oftat. 

— Am mobilizat multe forțe ca să aflăm unde te afli. Ne-au 
trebuit zece zile să te descoperim. 

„Doar zece zile? Dumnezeule, am devenit neglijentă.” 

— Deci, dacă ne-ai spune unde îl găsim pe Dominic, ne-ai 
scuti de un efort considerabil. 

— V-am spus că nu știu. 

— De ce-l protejezi? a întrebat-o Sansone. 

Asta a făcut-o să ridice capul brusc. 

— De ce naiba să-l protejez? 

— E singura ta rudă de sânge. Și chiar nu știi unde e? 

— Nu l-am văzut de doisprezece ani, a răspuns ea răstit. 

Sansone a privit-o printre gene. 

— ii minte exact câţi ani au trecut? 

A înghiţit în sec. „Am făcut a greșeală. Trebuie să fiu mai 
atentă ce spun.” 

— Ceea ce li s-a întâmplat lui Lori-Ann și lui Sarah - totul a 
fost opera lui Dominic, Lily. 

— De unde știți? 

— Vrei să-ţi spun ce i-a făcut lui Sarah? Câte ore o fi ţipat în 
timp ce el cresta cruci pe pielea ei? Și ghici ce a desenat pe 
peretele din dormitorul lui Lori-Ann, unde i-a și dezmembrat 
trupul. Cruci răsturnate. Același simbol pe care l-a scrijelit și în 
grajdul ăla, când avea cincisprezece ani, când a stat cu voi în 
acea vară la Purity. Sansone s-a dat mai lângă ea, apropierea lui 

făcând-o brusc să se simtă ameninţată. De el fugi? De vărul tău, 
Dominic? 

Ea nu a răspuns. 

— Este evident că fugi de ceva. De când ai părăsit Parisul, nu 
ai rămas nicăieri mai mult de șase luni. Și la Purity nu te-ai 
întors de ani buni. Ce s-a întâmplat în vara aceea, Lily, în vara 
când ţi-ai pierdut familia? 

Ea și-a strâns umerii cu braţele, făcându-se aproape ghem. Pe 
neașteptate, a început să tremure, într-un moment în care 
trebuia, mai mult ca oricând, să se arate foarte tare. 

— Intâi se îneacă fratele tău, Teddy. Apoi mama ta se 
rostogolește pe scări. lar pe urmă tatăl tău se împușcă. Totul, în 
decurs de câteva săptămâni. Cam multe tragedii pentru o fată 
de șaisprezece ani. 

Ea a intensificat strânsoarea, temându-se că altfel se va 
destrăma în bucăți. 

— A fost vorba doar despre ghinion, Lily? 

— Ce altceva putea fi? a șoptit ea. 

— Ori s-a petrecut altceva în acea vară, ceva între tine și 
Dominic? 

Ea a ridicat capul brusc. 

— Ce vreţi să insinuați? 

— Refuzi să ne ajuţi în încercarea noastră de a-l găsi. Nu pot 
înţelege din asta decât că-l protejezi. 

— Cum, credeți că noi am avut o relatie? a întrebat ea 
ridicând glasul care i-a devenit aproape isteric. Credeţi că am 
vrut să-mi moară familia? Fratele meu avea doar unsprezece 
ani. A tăcut, apoi a adăugat în șoaptă: Doar unsprezece ani. 

— Poate nu ţi-ai dat seama ce primejdios a fost totul, a spus 
Sansone. Poate i te-ai alăturat la câteva incantaţii, câteva 
ritualuri nevinovate. Mulţi tineri fac la fel, înţelegi? Din 
curiozitate. Poate pentru a demonstra că ei se deosebesc de toți 
ceilalţi, că sunt unici. Poate pentru a-și șoca părinții. Au fost 
șocați ai tăi? 

— Nu l-au înţeles, a răspuns ea în șoaptă. Nu și-au dat 
seama... 

— Și nici celelalte fete. Prietenele tale, Lori-Ann și Sarah. Au 
participat și ele la ritualurile lui? Când a început să te sperie acel 
joc? Când ai descoperit că existau puteri pe care nu voiai să le 
stârnești? Asta s-a întâmplat, adevărat? Dominic v-a ademenit. 

— Nu, nu așa s-a întâmplat. 

— lar atunci te-ai speriat. Ai încercat să te retragi, dar era 
prea târziu, pentru că ei stăteau cu ochii pe tine și pe familia ta. 
De îndată ce chemi bezna în viaţa ta, nu este ușor să scapi de 
ea. Te îngroapă, devine o parte din tine. Așa cum și tu devii o 
parte din ea. 

— Ba nu, a spus ea, uitându-se la el. Nu am vrut așa ceva! 

— Atunci de ce ai continuat? 

— Ce vrei să spui? 

Sansone a aruncat o privire spre Baum, care a deschis 
geanta-diplomat și a scos un teanc de hârtii. 

— Acestea sunt rapoartele pe care le-am întocmit privind 
locurile unde ai fost în ultimii ani, a spus Baum. Am discutat cu 
oamenii cu care ai lucrat. Curatori de muzee din Florenţa și 
Paris. Compania de turism din Roma. Un negustor de antichități 
din Napoli. Se pare că i-ai impresionat pe toţi, domnişoară Saul, 
cu priceperea ta la lucruri mai puţin cunoscute. In sfera 
demonologiei. A lăsat foile cu transcrierea discuţiilor să cadă pe 
masă. Cunoști foarte multe în acest domeniu. 

— Am învăţat singură, a spus ea. 

— De ce? a vrut să știe Sansone. 

— Am vrut să-l înțeleg. 

— Pe Dominic. 

— Da. 

— Și ai reușit? 

— Nu. Mi-am dat seama că nu voi putea niciodată, a zis ea și 
l-a privit în ochi. Cum poți înțelege, ceva ce nici măcar nu este 
uman? 

— Nu putem, Lily, a zis el încet. Dar măcar putem încerca să-l 
înfrângem. De aceea, ajută-ne! 

— Ești verișoara lui, a spus Baum. Aţi locuit împreună în vara 
aceea. Probabil îl cunoști mai bine decât oricine. 

— Au trecut doisprezece ani. 

— Dar el nu te-a uitat, a spus Sansone. De aceea le-a ucis pe 
prietenele tale. Le-a folosit ca să dea de tine. 

— Atunci le-a omorât degeaba, a spus ea. Nu știau unde mă 
aflam. N-ar fi avut ce să dezvăluie. 

— Probabil că ăsta este motivul pentru care mai ești în viață, 
a spus Baum. 

— Ajută-ne să-l găsim, i-a cerut Sansone. Te întorci cu mine la 


Boston! 


Lily a rămas multă vreme pe pat, sub privirile celor doi 


bărbați. 
„Nu am de ales. Trebuie să le fac jocul.” 
A inspirat adânc și s-a uitat la Sansone. 
— Când plecăm? 


e TREIZECI ȘI TREI 


Lily Saul arăta ca o tânără drogată care fusese culeasă de pe 
stradă. Avea ochii injectaţi, și părul negru și gras îi era strâns 
într-o coadă neîngrijită. Se vedea că dormise cu acea bluză, iar 
blugii îi erau atât de zdrenţuiţi, încât după două spălări probabil 
că s-ar fi rupt. Ori era doar moda adoptată de tineri? Apoi Jane 
și-a adus aminte că nu avea în faţă chiar o puștoaică. Lily Saul 
avea douăzeci și opt de ani, deja o femeie, bineînţeles, dar în 
acele momente arăta mai tânără și foarte vulnerabilă. Aflată în 
sufrageria elegantă a casei lui Anthony Sansone, cu trupul ei 
subţirel parcă pitic în comparaţie cu scaunul masiv pe care 
stătea, Lily arăta nelalocul ei, lucru de care era foarte 
conștientă. Privirea ei se plimba agitată de la Jane la Sansone, 
de parcă ar fi încercat să ghicească din ce direcție se va 
declanșa atacul. 

Jane a deschis un dosar și a scos o copie mărită a situaţiei 
matricole de la Academia Putnam. 

— Poţi confirma că acesta este vărul tău, Dominic Saul? a 
întrebat-o ea. 

Privirea lui Lily a căzut pe fotografie și a rămas aţintită asupra 
ei. Adevărat, era un portret impresionant: un chip parcă 
sculptat, cu păr auriu și cu ochi albaștri, amintind de un înger 
pictat de Rafael. 

— Da, a confirmat ea. E vărul meu. 

— Fotografia asta e veche de doisprezece ani. Nu avem 
niciuna mai recentă. Știi cumva unde am putea găsi? 

— Nu. 

— Pari destul de sigură. 

— Nu am luat legătura cu Dominic. Nu mai știu de el de mulți 
ani. 

— Când l-ai văzut ultima oară? 

— În vara aceea. A plecat în săptămâna de după 
înmormântarea tatălui meu. Eu stăteam la Sarah, iar el nici 
măcar n-a catadicsit să-și ia rămas-bun. Mi-a scris un bilet și a 
plecat. A spus că venise mama lui să-l ia și că avea să 
părăsească orașul imediat. 

— Și de atunci nu l-ai văzut și nici nu ai primit vreo veste de la 
el? 

Lily a șovăit. Doar câteva fracțiuni de secundă, dar asta a fost 
de ajuns ca Jane să se aplece spre ea, brusc înviorată. 

— Nu sunt sigură. 

— Ce înseamnă asta? 

— Anul trecut, când eram la Paris, am primit o scrisoare de la 
Sarah. Primise o carte poștală care o tulburase mult. Mi-a trimis- 
o mie. 

— De la cine era? 

— Nu avea adresă și nici semnătură. Reprezenta o pictură 
aflată la Muzeul Regal din Bruxelles. Un portret de Antoine 
Wiertz. Îngerul răului. 

— Conţinea vreun mesaj? 

— Nu în cuvinte. Doar simboluri. Pe care eu și Sarah le-am 
recunoscut pentru că îl văzusem scrijelindu-le pe copaci în acea 
vară. 

Lily a luat stiloul. A stat o clipă, de parcă i-ar fi displăcut să 
reproducă ce văzuse. In cele din urmă a așezat peniţa pe hârtie. 
Ceea ce a desenata trimis un fior de gheață în inima lui Jane: 
trei cruci răsturnate și o notație: „A17:16”. 

— Asta se referă la vreun citat din Biblie? a întrebat Jane. 

— E din Apocalipsa după loan Teologul. 

Jane a aruncat o privire spre Sansone. 

— Îl puteţi căuta? 

— Știu versetul respectiv, a spus Lily încet. „Şi cele zece 
coarne pe care le-ai văzut și fiara vor uri pe desfrânată și o vor 
face pustie și goală și carnea ei o vor mânca și pe ea o vor arde 
în foc.” 

— ÎI știi pe de rost. 

— Da. 

Jane a răsfoit agenda până a ajuns la o pagină goală și i-a 
întins-o apoi lui Lily. 

— Vrei să-mi scrii versetul? 

O clipă, Lily s-a uitat lung la pagina goală din agendă. Apoi, 
fără prea mare tragere de inimă, a început să scrie. Incet, de 
parcă fiecare cuvânt i-ar fi provocat o durere. Când, în cele din 
urmă, i-a înapoiat agenda lui Jane, a făcut-o cu un oftat de 
ușurare. 


Jane s-a uitat la cuvinte și din nou a simţit un fior rece pe 
spinare. 

„Și carnea ei o vor mânca și pe ea o vor arde în foc.” 

— Îmi sună a avertisment, a ameninţare, a remarcat Jane. 

— Sigur. Am convingerea că-mi era destinată. 

— Atunci de ce a primit-o Sarah? 

— Pentru că era prea greu să mă găsească pe mine. Mă 
mutasem de nenumărate ori, trecusem printr-o mulţime de 
orașe. 

— De aceea i-a trimis-o lui Sarah. lar ea știa cum să te 
găsească, a zis Jane, apoi a făcut o pauză. De la el era, nu? 

Lily a clătinat din cap. 

— Nu știu. 

— Hai, Lily. De la cine putea fi dacă nu de la Dominic? Asta 
este aproape exact cea ce a scrijelit în grajdul acela, acum 
doisprezece ani. De ce te caută? De ce te amenință? 

Lily și-a lăsat capul în piept, apoi a zis slab: 

— Pentru că știu ce a făcut în vara aceea. 

— Familiei tale? 

Lily a ridicat capul, având ochii plini de lacrimi. 

— N-am putut dovedi. Dar am știut. 

— Cum? 

— Tata nu s-ar fi sinucis! El știa cât de mult aveam nevoie de 
el. Dar nimeni nu a vrut să mă asculte. Nimeni nu-i acordă 
atenţie unei fete de șaisprezece ani! 

— Și ce-ai făcut cu acea ilustrată? Cea cu simbolurile. 

Ea a ridicat bărbia. 

— Am ars-o. Și apoi am părăsit Parisul. 

— De ce? 

— Ce-aţi face dacă aţi primi o ameninţare cu moartea? Aţi sta 
să așteptați? 

— Puteai anunţa poliţia. De ce n-ai făcut-o? 

— Și ce să spun poliţiei? Că mi-a trimis cineva un citat din 
Biblie? 

— Nu te-ai gândit să anunţi pe cineva? Ştiai în adâncul 
sufletului că vărul tău era un ucigaș. Dar nu ai informat 
autorităţile. Asta nu pricep, Lily. Te-a ameninţat. Te-a speriat 
îndeajuns ca să te facă să fugi din Paris. Dar n-ai solicitat ajutor. 
Te-ai mulțumit să fugi. 


Lily a privit în pământ. A tăcut îndelung. Din camera alăturată 
s-a auzit ticăitul unui ceas. 

Jane și-a îndreptat privirea înspre Sansone, care părea la fel 
de deconcertat. S-a uitat din nou la Lily, care a refuzat cu 
îndărătnicie să o privească în ochi. 

— Bine, a zis Jane, ce ne ascunzi? 

Lily nu i-a răspuns. 

Jane a simţit că-și pierde răbdarea. 

— De ce naiba nu vrei să ne ajuţi să-l prindem? 

— Nu-l puteţi prinde, a spus Lily. 

— De ce? 

— Pentru că nu e uman. 

In tăcerea grea ce s-a lăsat, Jane a auzit ticăitul ceasului 
răsunând în cameră. Fiorul rece pe care îl simţise mai devreme 
s-a transformat într-unul de gheață. 

Nu e uman. „Și cele zece coarne pe care le-ai văzut și fiara...” 

Sansone s-a apropiat de ea și i-a șoptit ușor: 

— Atunci ce este, Lily? 

Tânăra s-a cutremurat și și-a petrecut braţele pe după umeri. 

— Nu mă pot ascunde multă vreme de el. Întotdeauna mă 
găsește. Și aici o va face. 

— Bine, a zis Jane, simțind că reușește să-și ţină iritarea sub 
control. 

Discuţia deviase atât de mult, încât se îndoia de tot ce îi 
spusese Lily mai devreme. Tânăra minţea ori trăia în cu totul 
altă lume, iar Sansone nu numai că înghițea fiecare amănunt 
bizar, ci chiar o hrănea cu propriile amăgiri. 

— De ajuns cu vrăjitoriile, a spus Jane. Eu nu caut Diavolul, ci 
un om. 

— Atunci n-o să-l prinzi. Și nu te pot ajuta, a zis Lily, privind 
spre Sansone. Vreau să mă duc la toaletă. 

— Nu poţi să ne ajuţi? a intervenit Jane. Ori nu vrei? 

— Vă rog, sunt obosită, s-a răstit Lily. Abia am coborât din 
avion, sunt nedormită și n-am făcut duș de două zile. Nu mai 
răspund la nicio întrebare, a adăugat ea și a ieșit din încăpere. 

— Nu ne-a spus niciun lucru folositor, s-a plâns Jane. 

Sansone s-a uitat la ușa pe care Lily abia ieșise. 

— Vă înșelaţi, a zis el. Eu consider că da. 

— Ne ascunde ceva, a reluat Jane, apoi s-a oprit, pentru că îi 
suna mobilul. Scuzaţi-mă, a murmurat ea și a băgat mâna în 
poșetă. 

Vince Korsak nu s-a mai deranjat să se prezinte. 

— Te rog să vii aici imediat, a rostit el apăsat. Din fundal se 
auzeau muzică și discuţii aprinse. „Of, Doamne. Am uitat cu 
totul de petrecerea aia neroadă.” 

— Ascultă, îmi pare foarte rău, a zis ea. Nu voi reuși să vin în 
seara asta. Sunt într-o anchetă. 

— Dar ești singura care poate rezolva problema! 

— Vince, trebuie să plec. 

— Dar sunt părinţii tăi. Ce dracu’ să fac cu ei? 

Jane era nedumerită. 

— Poftim? 

— S-au luat aici la ceartă, a zis el, apoi a făcut o pauză. Înâm. 
Tocmai au intrat în bucătărie. Mă duc să ascund cuţitele. 

— Tatăl meu e la petrecere? 

— A apărut în prag pe nepusă masă. Doar nu l-am invitat! A 
ajuns aici la scurt timp după mama ta, și se ceartă deja de vreo 
douăzeci de minute. Vii sau nu? Pentru că, dacă nu se potolesc, 
o să chem poliţia. 

— Nu! Isuse, să nu faci asta! „Mama și tata luaţi de acolo în 
cătușe? Nu mi-aş ierta-o.” Bine, vin imediat. A închis și i s-a 
adresat lui Sansone: Trebuie să plec. 

El a urmat-o până la salonașul din faţă, unde ea și-a îmbrăcat 
paltonul. 

— Vă mai întoarceţi în seara aceasta? 

— Văd că acum nu vrea să coopereze. O să încerc din nou 
mâine. 

Sansone a făcut un gest din cap. 

— Până atunci, o să am grijă de ea. 

— Grijă? a făcut Jane și a pufnit. Mai bine aţi fi atent să nu 
fugă. 

Noaptea era geroasă și senină. Jane a traversat strada către 
automobilul ei Subaru, și tocmai descuia, când a auzit o altă 
portieră trântindu-se. S-a uitat de-a lungul străzii și a văzut-o pe 
Maura venind spre ea. 

— Ce faci în cartierul ăsta? a întrebat-o Jane. 

— Am auzit că a găsit-o pe Lily Saul. 

— Și n-a făcut mare lucru cu asta. 


— Ai intervievat-o deja? ` 

— Da, dar n-am scos nimic de la ea. In felul ăsta batem pasul 
pe loc. Jane a văzut furgoneta lui Oliver Stark parcând. Ce se 
petrece aici în noaptea asta? 

— Am venit și noi să discutăm cu Lily Saul. 

— No? Să nu-mi spui că ai intrat în grupul ăsta de ciudați. 

— Nu m-am înscris în grup. Dar casa mea a fost însemnată, 
Jane, și vreau să știu de ce. Ţin să aud ce are de spus tânăra 
asta, a zis Maura și s-a întors, pornind spre casa lui Sansone. 

— Hei, doctore! a strigat Jane după ea. 

— Da. 

— Păzește-ți spatele când te afli lângă Lily Saul! 

— De ce? 

— Ori e nebună, ori ascunde ceva. După o scurtă tăcere, a 
adăugat: Ori și una, și alta. 

e 

Jane a auzit muzica disco bubuind, ca o inimă care bate 
înfundat, chiar și prin ușa apartamentului lui Korsak. Omul avea 
cincizeci și cinci de ani, suferise un preinfarct, și melodia 
Staying alive ar fi fost probabil mai potrivită. A bătut la ușă, 
îngrozită la gândul că-l va vedea pe Korsak într-o ţinută lejeră. 

El i-a deschis ușa, iar ea a rămas cu ochii aţintiţi la cămașa lui 
de mătase cu valuri, și la subsuorile ce aveau deja cercuri de 
transpiraţie. Gulerul îi era descheiat și desfăcut, cât să i se vadă 
părul foarte des, ca de gorilă, de pe piept. Singurul lucru care-i 
lipsea era un lanţ de aur în jurul gâtului gros. 

— Slavă Cerului! a făcut el, oftând. 

— Unde sunt? 

— Tot în bucătărie. 

— Sper că-s vii. 

— Au răcnit destul. Doamne, n-aș fi crezut că mama ta poate 
vorbi chiar într-un asemenea hal! 

Jane a trecut pe lângă el și a pătruns în camera de zi 
iluminată de un glob rotitor cu oglinzi, ca într-o discotecă. Prin 
lumina schimbatoare și neclară, a văzut vreo zece, doisprezece 
invitaţi, stând în picioare cu pahare de băutură în mână ori 
așezați pe o canapea, mestecând mecanic chipsuri. Era prima 
oară când Jane pătrundea în apartamentul de burlac al lui 


? Mare succes din 1983 al grupului Bee Gees, lansat pe discul „Saturday Night Fever”, 
vândut în peste 30 de milioane de exemplare. (n.tr.). 

Korsak, și a trebuit să se oprească, stupefiată de acel spectacol. 
A observat o măsuţă de cafea cromată, cu tăblia din sticlă 
fumurie, plus un televizor cu ecran imens și niște boxe atât de 
mari, încât puteai bate deasupra lor un acoperiș, improvizând 
astfel o căsuţă. Apoi a văzut multe obiecte din piele neagră. 
Aproape că și-a imaginat testosteronul scurgându-se din ziduri. 

Apoi, răzbătând prin zgomotul muzicii, a auzit două glasuri 
certăreţe dinspre bucătărie. 

— Nu rămâi aici, în halul ăsta. Ce dracu’? Te crezi din nou de 
șaptesprezece ani? 

— Frank, nu ai niciun drept să-mi spui ce să fac. 

Jane a intrat în bucătărie, însă părinţii ei nici măcar n-au 
băgat-o în seamă, pentru că erau prea concentrați asupra 
propriilor probleme. „Ce-i cu mama?” s-a mirat Jane, uitându-se 
ca prostită la rochia roșie, mulată. Când a avut timp să 
descopere pantofii cu toc înalt și fardul verde de pe pleoape? 

— Ești bunică, ce Dumnezeu, tocmai spunea Frank. Cum de ai 
ajuns să te îmbraci în halul ăsta? Uită-te la tine! 

— Măcar așa mă mai bagă cineva în seamă. Tu n-ai făcut-o 
niciodată. 

— Aproape că îţi ies ţâţele din decolteul rochiei. 

— Păi, dacă ai ce arăta, arată”. 

— Ce vrei să dovedești? Nu cumva tu și acel detectiv Korsak... 

— Vince se poartă frumos cu mine, să știi. 

— Mamă, a intervenit Jane. Tată... 

— Vince? Ai și ajuns să-i spui Vince? 

— Hei, a strigat Jane. 

Părinţii ei au văzut-o în cele din urmă. 

— A, Janie, a făcut Angela. Ai reușit să ajungi? 

— Deci ai știut de treaba asta? a sărit Frank, uitându-se urât 
la fiica lui. Stii că mama ta a început să umble prin vecini? 

— Ha, ha! a pufnit Angela. l-auzi cine vorbește! 

— Și ai lăsat-o pe maică-ta să se îmbrace în halul ăsta? 

— Are cincizeci și șapte de ani, a zis Jane. Ce, trebuie să-i 
măsor lungimea rochiei? 

— Dar e... e necuviincioasă! 

— Îţi spun eu ce e necuviincios, a zis Angela. Tu ești 
necuviincios, că m-ai jefuit de tinerețea și de frumuseţea mea, și 


10 În original, /f you have it, flaunt it, titlul unui cântec din dublul album „Once Upon a 
Time” (1977) al cântăreţei Donna Summer. (n.tr.). 

acum m-ai aruncat la gunoi. Tu ești necuviincios, că te înhăitezi 
cu orice curviștină care dă din fund pe lângă tine. 

„Mama mea să fie cea care vorbește așa?” 

— Tu ai neobrăzarea să-mi spui mie ce este nepotrivit? Hai, 
du-te înapoi la ea! Eu rămân aici. Pentru prima oară în viață, o 
să mă distrez. Vreau să petrec! 

Și Angela s-a întors pe călcâie și a ieșit din bucătărie 
legănându-se pe tocurile cui. 

— Angela! Treci înapoi! 

— Tată, a zis Jane și l-a apucat cu fermitate de braţ pe Frank. 
Te rog! 

— Trebuie s-o oprească cineva, altfel se face de râs! 

— Adică te face de râs pe tine, înţeleg eu. 

Frank a îndepărtat mâna fiicei lui. 

— E mama ta. Ar trebui să-i spui câteva lucruri de bun-simţ. 

— E la o petrecere! Și ce dacă? Nu a comis nicio crimă. 

— Rochia aia e o crimă. Mă bucur că am ajuns aici înainte ca 
ea să facă vreun lucru pe care să-l regrete mai târziu. 

— Apropo, tu ce cauţi aici? Cum de-ai știut că vine încoace? 

— Ea mi-a zis. 

— Mama? 

— Mi-a telefonat să-mi spună că m-a iertat. Și să-mi văd mai 
departe de treabă, pentru că și ea se distrează. Că se duce lao 
petrecere în seara asta. Mi-a mai zis că e cel mai bun lucru care 
i s-a întâmplat în ultima vreme. Ce naiba se întâmpla cu ea, și-a 
pierdut minţile? 

„De fapt, mama se răzbună. Vrea să-i demonstreze că nu se 
sinchisește câtuși de puţin că el a părăsit-o.” 

— lar tipul ăsta, Korsak, e mai tânăr! a zis Frank. 

— Cu doar câţiva ani. 

— Acum îi ţii partea? 

— Nu ţin partea nimănui. Cred că amândoi aveţi nevoie de o 
perioadă în care să staţi departe unul de celălalt. Stai deoparte! 
lar acum, du-te! 

— Nu vreau să plec. Nu mă duc decât după ce lămuresc 
lucrurile cu ea. 

— Nu ai niciun drept să ridici glasul. Doar știi bine asta. 

— Dar e soţia mea. 

— Și ce-o să spună prietena ta despre asta, mă rog? 

— Să nu vorbești așa despre ea. 

— Dar cum să spun? Fufa? 

— Nu înţelegi. 

— Ba înţeleg că, în sfârșit, mama se distrează. N-a avut parte 
de așa ceva până acum. 

El a făcut semn în direcţia din care se auzea muzica. 

— Asta numești tu distracţie? Orgia de acolo? 

— Dar ceea ce faci tu cum se cheamă? 

Frank a scos un oftat adânc și s-a lăsat moale pe un scaun de 
bucătărie. Apoi și-a luat capul între mâini. 

— Ce situaţie nenorocită. Ce greșeală mare am făcut, fir-ar al 
dracu'! 

Jane s-a uitat la el, mai șocată de vorbele folosite decât de 
părerea de rău exprimată și deci recunoscută. 

— Nu știu ce să fac, a zis el. 

— Dar ce vrei de fapt, tată? 

El a ridicat capul și s-a uitat la ea chinuit. 

— Nu mă pot hotărî. 

— Mda. Mama o să se simtă grozav dacă aude asta. 

— N-o mai recunosc! Arată ca o străină cu sânii ridicaţi așa. 
lar tipii de dincolo pesemne că se uită în decolteul ei. Brusc, s-a 
ridicat în picioare. Asta e. O să pun piciorul în prag. 

— Ba nu. O să pleci frumușel. Imediat. 

— Nu merg nicăieri dacă ea rămâne aici. 

— Nu faci decât să înrăutăţești lucrurile, a zis Jane și l-a luat 
de braţ scoțându-l afară din bucătărie. Mai bine pleacă, tată. 

În timp ce traversau camera de zi, el s-a uitat la Angela, care 
stătea cu un pahar în mână, în timp ce globul arunca lumini 
colorate pe rochia ei. 

— Să vii acasă până la unsprezece! a ţipat el către soţia lui. 

Apoi a ieșit din apartament trântind ușa în urmă. 

— Ha-ha, a zis Angela. N-ai decât să aștepți! 

e 

Jane s-a așezat la masa din bucătărie cu hârtiile răspândite în 
fața ei, cu ochii la cadranul ceasului de perete, care arăta că 
mai era un sfert de oră până la unsprezece. 

— Doar n-o să te duci acolo ca să o duci acasă de mână, i-a 
zis Gabriel. E femeie în toată firea. Dacă vrea să-și petreacă 
toată noaptea acolo, are tot dreptul. 

— Nici măcar să nu te gândești la o asemenea posibilitate, a 
zis Jane și și-a dus palmele la tâmple, încercând să alunge 

gândul că mama ei ar putea rămâne peste noapte în 
apartamentul lui Korsak. Insă Gabriel deschisese deja porţile 
îndoielii, iar imaginile a ceea ce s-ar putea întâmpla veneau 
nechemate. Trebuie să plec acolo imediat, înainte de a se 
petrece ceva rău. Inainte să... 

— Cum adică? Se distrează prea bine? 

Gabriel a venit și și-a lăsat palmele pe umerii ei, masându-i 
mușchii încordați. 

— Hai, draga mea, liniștește-te! Ce vrei să faci, îi impui 
mamei tale ora de mers la culcare? 

— Mă gândeam și la asta. 

Din camera ei, Regina a scos un țipăt neașteptat. 

— Niciuna din femeile din viaţa mea nu e fericită în seara 
asta, a zis Gabriel și a ieșit din bucătărie. 

Jane a mai aruncat o privire către ceas. Era unsprezece. 
Korsak îi promisese că o va trimite pe Angela cu taxiul. Poate că 
făcuse asta deja. „Poate c-ar fi bine să telefonez și să aflu.” 

În schimb, și-a îndreptat atenţia asupra documentelor de pe 
masă. Era dosarul întocmit de ea despre invizibilul Dominic Saul. 
Avea în față cele câteva elemente privind un tânăr care, cu 
doisprezece ani în urmă, plecase și, pur și simplu, dispăruse fără 
urmă. A examinat din nou fotografia de la școală, uitându-se la 
faţa aproape angelică. Păr auriu, ochi albaștri, nas acvilin. „Un 
înger căzut.” 

A revenit la cererea scrisă de mână de către mama băiatului, 
Margaret, prin care își retrăgea copilul de la Academia Putnam. 


„Dominic nu va reveni la școală în toamnă. Îl voi lua 
cu mine la Cairo..." 


Unde se făcuse nevăzut. Interpolul nu descoperise nicio 
dovadă privind sosirea lui și nici documente care să ateste că 
Margaret ori Dominic reveniseră în Egipt. 

S-a frecat la ochi, simțindu-se brusc prea obosită ca să-și mai 
îndrepte privirea către pagină, și s-a apucat să strângă toate 
hârtiile, ca să le vâre în dosar. Când a întins mâna spre agendă, 
s-a oprit brusc și s-a uitat îndelung la pagina din faţa ei. A văzut 
citatul din Apocalipsa lui loan Teologul, scris de Lily Saul: 

Și cele zece coarne pe care le-ai văzut și fiara vor uri 
pe desfrânată și o vor face pustie și goală și carnea ei 
o vor mânca și pe ea o vor arde în foc. 


Dar nu cuvintele în sine au făcut-o pe Jane să tresară și să-și 
simtă inima bătând mai puternic. Era vorba despre scrisul de 
mână. 

A frunzărit dosarul și a scos din nou cererea prin care 
Margaret Saul își retrăgea fiul de la școală. A așezat-o alături de 
agendă. S-a uitat când la un text, când la celălalt, când la citatul 
din Biblie, când la scrisoare. 

A sărit în picioare și a strigat: 

— Gabriel! Trebuie să plec. 

El a ieșit din camera copilului, ţinând-o pe Regina în brate. 

— N-o să-i placă deloc asta, să știi. De ce n-o mai lași încă o 
oră la petrecere? 

— Acum nu am treabă cu mama, a zis Jane și s-a dus în 
camera de zi. 

Gabriel s-a uitat cu încruntare cum ea a descuiat un sertar din 
care și-a scos pistolul cu toc și l-a prins la umăr. 

— E vorba despre Lily Saul. 

— Ce-i cu ea? 

— A minţit. Ştie precis unde se ascunde vărul ei. 


e TREIZECI ȘI PATRU 


— V-am spus tot ce știu, a zis Lily. 

Jane stătea în camera de zi acasă la Sansone. Farfuriile de 
desert încă nu fuseseră luate de pe masă. Cu discreţie, Jeremy a 
așezat în faţa lui Jane o ceașcă de cafea, de care ea nu s-a atins 
însă. Nu s-a uitat nici la vreunul dintre oaspeţii care ședeau la 
masă. Privirea ei a rămas aţintită asupra lui Lily. 

— Ce-ar fi să mergem în camera alăturată, Lily, ca să 
discutăm între patru ochi? 

— Nu mai am nimic de declarat. 

— Ba eu cred că ai multe să-mi spui. 

— Atunci adresează-i întrebările aici, doamnă detectiv, a spus 
Edwina Felway. Am vrea să le auzim și noi. 

Jane și-a plimbat privirea peste chipul lui Sansone și peste ale 
invitaţilor lui. Așa-numitul Club Mefisto. Deși Maura pretindea că 
nu era membră a clubului, stătea și ea în rând cu ceilalţi. Chiar 
dacă-și închipuiau că pot înțelege răul, acești oameni nu 
reușeau să-l identifice, cu toate că el se afla la aceeași masă cu 
ei. Privirea lui Jane a revenit încă o dată asupra lui Lily Saul, care 
refuza cu încăpățânare să se ridice de pe scaun. „Bine, s-a 
gândit Jane. Așa vrei să jucăm? Așa vom proceda, cu public 
spectator.” 

A deschis dosarul pe care-l adusese cu ea și a trântit pagina 
în fața lui Lily, făcând câteva pahare de cristal și farfurii de 
porțelan să scoată clinchete muzicale. Lily s-a uitat la scrisoarea 
redactată de mână. 

— Nu mama lui Dominic a scris asta, a zis Jane. 

— Ce este acea hârtie? a întrebat-o Edwina. 

— O cerere de retragere a lui Dominic, în vârstă de 
cincisprezece ani, de la Academia Putnam, o școală cu internat 
din Connecticut. S-a pretins că ar fi fost scrisă de mama lui, 
Margaret Saul. 

— S-a pretins? 

— Nu Margaret Saul a scris-o, a zis Jane și s-a uitat la Lily. Tu 
ai făcut asta. 

Lily a pufnit în râs. 

— Arăt atât de vârstnică să-i fiu mamă? 

Jane a așezat și agenda ei pe masă, deschisă la pagina unde 
se găsea versetul din Apocalipsă. Tu mi-ai scris pasajul în seara 
asta, Lily. Știm că este scrisul tău. A făcut semn către cerere. 
Aici avem același scris. 

S-a lăsat tăcere. Lily a strâns din buze. 

— În vara aceea, când aveai șaisprezece ani, vărul tău 
Dominic a vrut să i se piardă urma, a zis Jane. După lucrurile pe 
care le făcuse în Purity, probabil că trebuia să dispară. A 
măsurat-o pe Lily cu severitate. lar tu l-ai ajutat. Le-ai spus 
tuturor o poveste de faţadă: că mama lui a apărut brusc în oraș 
ca să-l ia. Că au părăsit ţara împreună. Însă era o minciună, am 
dreptate? Margaret Saul n-a venit să-și ia fiul. N-a apărut deloc. 
Adevărat? 

— Nu vreau să-ți răspund, a zis Lily. Îmi cunosc drepturile. 

— Unde se află? Unde e Dominic? 

— Când o să-l găsiți, să mă anunţaţi și pe mine, a zis Lily, 
împingându-și scaunul și ridicându-se. 

— Ce s-a petrecut între voi în acea vară? 

— Mă duc la culcare, a zis Lily, întorcându-se și dând să iasă 
din sufragerie. 

— El a făcut toate treburile murdare în numele tău? De aceea 
îl protejezi? 

Lily s-a oprit. Încet, s-a răsucit și a privit-o tăios pe Jane. 

— După moartea părinţilor tăi, ai beneficiat de o moștenire 
considerabilă, a continuat Jane. 

— Am moștenit o casă pe care nimeni n-o va cumpara 
vreodată. Și un cont din care mi-am plătit facultatea, dar nimic 
mai mult. 

— Lily, te-ai înţeles bine cu părinţii tăi? Ori v-aţi certat? 

— Dacă-ţi închipui că aș fi... 

— Toţi adolescenţii au discuţii cu părinţii. Dar poate că 
neînțelegerile voastre au mers ceva mai departe. Poate că abia 
așteptai să pleci din orășelul ăla mort și să-ţi vezi de viaţă. 
Atunci a apărut vărul tău să-și petreacă vara la voi și ţi-a dat 
câteva idei, câteva modalități de a evada mai ușor și mai 
repede. 

— N-aveţi habar ce s-a întâmplat! 

— Atunci spune-mi tu. Spune-mi de ce tu ai fost cea care a 
descoperit cadavrul lui Teddy în lac, de ce tuţi-ai găsit mama la 
baza scării. 

— Eu nu le-aș fi făcut niciodată vreun rău. Dacă aș fi știut... 

— Aţi fost iubiţi? Tu și Dominic? 

De furie, Lily s-a făcut albă ca varul la faţă. Un moment, Jane 
a crezut că tânăra femeie se va arunca asupra ei. 

Tăcerea a fost întreruptă de un ţiuit puternic. Toată lumea s-a 
uitat la Sansone. 

— E alarma cu perimetru, a spus el și s-a ridicat în picioare. S- 
a apropiat de un tablou de comandă de pe perete. Cineva a 
încercat să deschidă fereastra dinspre grădină. 

— A pătruns cineva în casă? a întrebat Jane. 

— Ele, a zis Lily încet. 

În încăpere a intrat Jeremy. 

— Domnule Sansone, am verificat. Fereastra e închisă. 

— E posibil să fie o eroare, a zis Sansone și s-a uitat către 
ceilalți. Cred că ar fi de preferat să rămâneți aici deocamdată, 
cât verific eu sistemul de alarmă. 

— Ba nu, a zis Lily, uitându-se agitată de la o ușă la alta, de 
parcă s-ar fi așteptat ca atacatorul să apară brusc în încăpere. 
Eu nu rămân. Nu mai stau în această casă. 

— Vei fi în siguranţă. Te vom apăra noi. 

— Dar pe voi cine vă apără? S-a uitat pe rând la cei din 
cameră, la Maura, Edwina și Oliver. Nici măcar nu aveți habar cu 
ce vă confruntaţi! 

— Vă rog, staţi cu toţii pe loc, le-a zis Jane. Mă duc afară să 
arunc o privire. 

— Vin și eu, a sărit Sansone. 

Jane s-a oprit, cât pe ce să refuze ofertă. Apoi și-a adus 
aminte de Eve Kassovitz, târâtă în timp ce sângera pe aleea 
înghețată, cu arma încă în toc. 

— Bine, a acceptat ea. Să mergem! 

Și-au îmbrăcat paltoanele și au ieșit afară. Sub stâlpii de 
iluminat stradal, gheaţa lucea. Era o lume înghețată, în care 
orice suprafaţă părea lustruită și lucioasă ca sticla. Chiar dacă 
intrusul venise pe acolo, pe jos nu se vedeau urme de 
încălțăminte. Fasciculul lanternei lui Jane a alunecat pe 
caldarâmul tare ca diamantul. Împreună cu Sansone, a dat ocol 
casei, ajungând la poarta de fier, și au pătruns împreună în 

curtea interioară, care era îngustă. Acolo o doborâse ucigașul pe 
Eve Kassovitz. Pe acea alee o târâse, iar sângele din scalpul ei 
rănit mânjise pavelele de granit, după care dârele roșii 
înghețaseră. 

Jane și-a scos arma, ţinând-o în mână, o prelungire a trupului. 
S-a deplasat către grădina din spate, iar fasciculul lanternei a 
despicat umbrele. A simţit că tălpile îi alunecă pe gheaţă. 
Lumina a măturat viţele firave și chircite ale iederii. Ştia că 
Sansone era exact în spatele ei, însă el se mișca atât de tăcut, 
încât a trebuit să se oprească o clipă și să arunce o privire peste 
umăr ca să se convingă de prezența lui, de faptul că el îi apăra 
spatele. 

Jane a înaintat către colţul clădirii și a plimbat fasciculul 
lanternei peste grădina închisă și peste curtea unde o găsiseră 
întinsă pe Eve, după ce sângele ei îngheţase pe pietre, în urmă 
cu doar câteva săptămâni. Jane nu a văzut nimic mișcându-se, 
nicio umbră furișându-se, niciun demon purtând o capă neagră. 

— Asta este fereastra? a întrebat ea. A îndreptat lanterna spre 
ea, și lumina s-a reflectat în geam. E cea despre care sistemul 
de siguranţă arată că a fost deschisă? 

— Da. 

Jane a traversat curtea ca să se uite mai de aproape. 

— Nu are oblon? 

— Pe durata iernii, Jeremy le scoate. 

— Și întotdeauna este închisă pe dinăuntru? 

— Sigur. Tinem foarte mult la securitatea casei. 

Jane a plimbat lumina pe pervaz și a observat o adâncitură în 
lemn. „Proaspătă.” 

— Avem necazuri, a zis ea încet. Cineva a încercat să forțeze 
fereastra. 

Sansone s-a uitat la pervaz. 

— Alarma nu ar fi pornit doar din atât lucru. Se declanșează 
doar la deschiderea geamului. 

— Dar majordomul a spus că fereastra e închisă pe dinăuntru. 

— Asta înseamnă că... a început Sansone. Isuse! 

— Ce este? 

— A intrat și a blocat-o la loc. E deja înăuntru! 

Sansone s-a răsucit pe călcâie și a alergat înapoi prin curtea 
laterală, deplasându-se atât de repede, încât tălpile pantofilor îi 
lunecau pe alee. Era cât pe ce să cadă, dar și-a recăpătat 

echilibrul și a continuat alergarea. Până să ajungă și Jane în 
casă, el se afla deja în sufragerie și le cerea tuturor să se ridice. 

— Vă rog să vă luaţi paltoanele, le-a zis el. Trebuie să părăsiţi 
casa. Jeremy. O să-l ajut eu pe Oliver la coborâre, dacă aduci tu 
scaunul cu rotile. 

— Ce Dumnezeu se petrece? a întrebat Edwina. 

— Vă rog să procedaţi așa cum vi s-a spus, le-a poruncit Jane. 
Luaţi-vă paltoanele și ieșiţi pe ușa principală. 

Ceea ce le-a reținut atenţia a fost faptul că Jane nu-și mai 
ținea arma în toc, ci în mână, un amănunt care spunea: „Nu mai 
e vorba despre un joc; lucrurile au devenit serioase”. 

Lily a fost prima care a reacţionat. A ţțâșnit din cameră, 
conducându-i practic pe ceilalţi, care au ajuns în salonaș, unde 
și-au căutat paltoanele aflate în dulap. În timp ce toţi au ieșit 
afară, în frig, pe ușa principală, Jane a telefonat cerând ajutoare. 
Chiar înarmată, socotea că nu trebuia să acţioneze necugetat; 
nu avea intenţia să cerceteze toată casa de una singură. 

Câteva momente mai târziu, a apărut primul echipaj de 
poliţie, cu girofarurile pornite, dar fără sirenă. A oprit patinând 
ușor. Apoi doi polițiști au coborât din automobil. 

— Vreau să se organizeze un cordon, le-a spus Jane. Nimeni 
nu iese din clădire! 

— Dar cine este înăuntru? 

— Vom afla curând. A ridicat privirea și a văzut farurile altei 
mașini de patrulă apropiindu-se. La faţa locului mai sosiseră doi 
polițiști. Tu, a zis ea și i-a făcut semn unuia dintre polițiștii mai 
tineri. Avea nevoie de cineva cu reflexe bune și cu ochi ageri. Tu 
vii cu mine. 

A intrat prima în casă, avându-l pe poliţist în spatele ei, cu 
arma pregătită. El a verificat rapid interiorul imediat ce a intrat 
și a remarcat mobilierul elegant și pictura în ulei de deasupra 
șemineului. Jane și-a dat seama ce gândea polițistul: „Asta e 
casa unui om bogat”. 

A dat deoparte panoul secret și a verificat dintr-o privire 
dulapul de haine, ca să se asigure că nu era nimeni acolo. Apoi 
au continuat cercetarea, prin sufragerie, bucătărie, ajungând în 
biblioteca impresionantă. Nu au avut timp să admire rafturile 
încărcate de cărţi de la podea și până în tavan; erau în căutarea 
unui monstru. 


Au urcat scara cu balustradă curbată. S-au simțit urmăriţi de 
ochii portretelor din picturile în ulei. Au trecut pe sub tablourile 
înfățișând un bărbat căzut pe gânduri, o femeie cu ochi umezi 
ca de căprioară, două fete cu chipuri de heruvimi, amândouă 
așezate în faţa unui clavecin. Ajunși în capul scării, au privit în 
jos spre holul mochetat, dincolo de o serie de uși. Jane nu știa 
configuraţia casei și nici la ce se putea aștepta. Cu toate că îl 
avea alături pe poliţist și știa că afară mai erau trei polițiști, 
postați chiar în faţa casei, a simţit că-i transpiră palmele și că 
inima îi bate de să-i sară din piept. Au trecut dintr-o încăpere în 
alta, deschizând dulapuri, trecând cu precauţie dincolo de 
pragul ușilor. Au verificat astfel patru dormitoare și trei băi. 

Apoi au ajuns la o scară foarte îngustă. 

Jane s-a oprit, deoarece scara ducea spre pod. „Of, Doamne. 
Nu vreau să merg acolo.” 

A strâns balustrada între degete și a făcut primul pas. A auzit 
treapta scârțâind sub greutatea ei și și-a dat seama că oricine s- 
a fi aflat mai sus a auzit-o, dându-și seama că urca. În spatele 
ei, a auzit respiraţia poliţistului devenind mai apăsată. 

„Și el simte. Răul care plutește în aer.” 

A urcat treptele scârțâitoare ce duceau spre ușă. Și-a simţit 
palma năclăită de sudoare pe clanță. A aruncat o privire scurtă 
spre colegul ei și l-a văzut dând ușor din cap, în ciuda încordării. 

Jane a deschis ușa brusc și a intrat repede, iar fasciculul 
lanternei a descris un arc prin beznă, dezvăluind forme umbrite 
și schimbătoare. A perceput sclipiri metalice și a văzut umbre 
masive, parcă pregătite să atace. 

Apoi, în spatele ei, polițistul a găsit în cele din urmă 
comutatorul și a aprins lumina. Surprinsă de explozia de lumină, 
Jane a clipit ca să-și adapteze ochii. După o clipă, atacatorii 
ghemuuiţi s-au transformat în mobilier, lămpi și covoare rulate. În 
pod se afla depozitată o adevărată comoară de antichităţi. 
Sansone era atât de bogat, încât până și piesele de mobilier la 
care renunţase valorau probabil o avere. A trecut prin pod și a 
simţit cum, treptat, pulsul i-a scăzut, iar temerile au pierit. Nici 
acolo nu exista vreun monstru. 

Și-a băgat pistolul în toc și a rămas în mijlocul acelor bogății, 
simțindu-se rușinată. Pătrunderea intrusului trebuie să fi fost o 
alarmă falsă. „Atunci, cine sau ce lăsase semnul acela pe 
pervaz?” 

Brusc, aparatul de emisie-recepţie al poliţistului a căpătat 
viaţă. 

— Graffam, care e situaţia? 

— S-ar părea că nu există niciun motiv de temeri. 

— Rizzoli e acolo? 

— Da, chiar lângă mine. 

— Avem o problemă aici. 

Jane s-a uitat întrebător la poliţist. 

— Ce s-a întâmplat? a întrebat prin radio polițistul. 

— Doctorul Isles o așteaptă jos cât mai repede. 

— Coborâm imediat. 

Jane a mai aruncat o privire prin pod, apoi a început să 
coboare scara, ajungând în hol și trecând prin dreptul 
dormitoarelor deja verificate, pe lângă portretele din care se 
simţiseră priviţi. Inima îi bătea iar cu putere când a ieșit pe ușa 
principală, în noaptea străpunsă de luminile roșii și albastre ale 
mașinilor de poliţie. Între timp, mai sosiseră câteva echipaje de 
poliţie, astfel că s-a oprit brusc, orbită de  sclipirile 
caleidoscopice. 

— Jane, a fugit. 

A reușit să distingă trăsăturile Maurei, care era luminată din 
spate de girofarurile mașinilor de patrulare. 

— Poftim? 

— Lily Saul. Stăteam cu toţii acolo, pe trotuar. lar când ne-am 
întors, ea dispăruse. 

— La naiba, a făcut Jane și a măsurat strada din ochi, văzând 
siluetele neclare ale polițiștilor și pe spectatorii curioși care 
ieșiseră din case în frigul nopţii ca să urmărească ce se 
petrecea. 

— Asta s-a întâmplat acum câteva clipe, a spus Maura. 
Imposibil să fi ajuns prea departe. 

e TREIZECI ȘI CINCI 


Lily Saul a țâșnit pe o stradă lăturalnică, apoi pe alta, 
șerpuind și mai adânc în labirintul străzilor din cartierul 
necunoscut ei. Nu cunoștea Bostonul și nici nu avea idee încotro 
se îndrepta. A auzit sirenele mașinilor de patrulare ale poliţiei, 
dând târcoale ca niște rechini. Luminile schimbătoare ale 
girofarurilor au făcut-o să se refugieze pe o alee. Ajunsă acolo, 
s-a ghemuit îndărătul unor pubele în timp ce mașina de poliţie 
trecea încet pe lângă ea. În clipa când automobilul a dispărut 
după colţ, a sărit în picioare și a pornit în direcţia opusă. Acum 
cobora și aluneca pe pietrele de râu acoperite de gheață, iar 
rucsacul o lovea în omoplaţi. Nu era îmbrăcată pentru acea 
vreme aspră și-și simţea deja picioarele ciupite de ger, iar 
degetele îi cam amorțiseră. Tălpile netede ale pantofilor sport 
au patinat pe pietre, făcând-o să aterizeze direct în fund. Ca 
urmare a căzăturii, a simţit o înţepătură puternică de-a lungul 
spinării. A rămas năucită vreme de câteva secunde, având 
senzația că are un gong în cap. Când, într-un târziu, privirea i s- 
a limpezit, a observat că ajunsese la poalele dealului. De 
cealaltă parte a străzii se afla un parc înconjurat de un gard viu 
și de tufișuri, copacii dezgoliți aruncându-și umbrele ciudate pe 
zăpada acoperită cu o pojghiţță de gheaţă. Un simbol luminos i-a 
reținut atenţia. 

Semnul care anunţa o staţie de metrou. 

Va sări într-un tren, și în câteva minute putea ajunge în altă 
parte a orașului. Plus că avea să stea la căldură. 

Simţind o arsură în palme și o durere în șezut, ambele 
provocate de căzătură, s-a ridicat în picioare. Șchiopătând, a 
traversat strada, a făcut câţiva pași pe trotuar, apoi s-a oprit. 

O mașină de poliţie tocmai dăduse colțul. 

S-a repezit în parc și s-a ascuns îndărătul unor tufișuri. Acolo, 
a așteptat, simţindu-și inima în gât, dar mașina de poliție nu a 
trecut mai departe. Uitându-se pe furiș printre crengi, a văzut că 
parcase și aștepta în faţa staţiei de metrou. La naiba! Trebuia să 
găsească altă soluție. 


A aruncat o privire în jur și a zărit un semn luminos anunțând 
o altă intrare la metrou, aflată de cealaltă parte a parcului. S-a 
ridicat în picioare și a pornit să traverseze zona cu gazon, 
deplasându-se doar la adăpostul copacilor. Zăpada era 
acoperită cu o crustă de gheață, și la fiecare pas se auzea un 
zgomot de parcă fata ar fi călcat pe sticlă, iar picioarele i se 
afundau în omătul gros. S-a chinuit să meargă mai departe, cât 
pe ce să piardă un pantof în zăpadă, iar curând a început să 
gâfâie din cauza efortului făcut pentru a înainta. Apoi, acoperind 
zgomotul respirației gâfâite, a auzit un alt sunet înapoia ei, un 
scârțâit, un hârșâit. S-a oprit și s-a întors, și brusc a simţit că-i 
îngheață sufletul. 

Silueta stătea sub un copac - fără chip, fără trăsături, o formă 
întunecată care părea a fi mai mult o umbră decât ceva 
material. „El este”, a gândit. 

Cu un suspin, Lily a luat-o la fugă împleticindu-se prin zăpadă, 
simțind cum pantofii ei sparg pojghiţa de gheață. Respirația ei 
precipitată, bubuitul propriei inimi au acoperit orice zgomot scos 
de urmăritor, însă ea era conștientă de prezenţa lui. Mereu se 
aflase în spatele ei, în fiecare clipă, cu fiecare răsuflare, ţinându- 
se după pașii ei, parcă prevestindu-i sfârșitul. Dar nu fusese 
niciodată atât de aproape, niciodată! N-a mai privit înapoi, 
pentru că nu voia să vadă cum se furișa creatura care îi dăduse 
atâtea coşmaruri. S-a năpustit din nou înainte, fără să mai bage 
în seamă că își pierduse un pantof, iar șoseta îi era deja 
îmbibată de apă rece ca gheața. 

Apoi, brusc, a trecut clătinându-se de un troian și a ajuns pe 
trotuar. Intrarea la metrou se afla exact în faţa ei. A coborât 
treptele parcă în zbor, aproape așteptându-se să audă un vâjâit 
de aripi și să simtă mușcătura unor gheare în spinare. În loc de 
toate astea, a simţit în față respiraţia caldă a tunelului de 
metrou și a văzut călătorii care se îndreptau spre scări. 

„Nu mai am vreme să mă complic plătind. O să sar peste 
turnichet!” 

A făcut un pas pentru a-și lua avânt, după care piciorul 
încălțat doar în șosetă a plescăit pe pardoseală. Încă doi pași, 
apoi s-a oprit alunecând într-un picior. 

Jane Rizzoli stătea exact în fața ei. 

Lily s-a răsucit, pornind înapoi spre turnichetul peste care 
sărise, însă un poliţist era postat acolo, blocându-i calea. 

Disperată, a privit în jur, căutând din ochi creatura care o 
urmărise, dar nu a văzut decât călători care o priveau mirati. 

Imediat după aceea, a auzit declicul unor cătușe care i s-au 
închis peste încheieturile mâinilor. 

e 

S-a trezit în mașina parcată a detectivului Rizzoli, prea 
epuizată ca să se mai gândească la evadare. Șoseta umedă 
părea un bloc de gheaţă care îi prinsese laba piciorului, și, cu 
toate că radiatorul funcționa, nu reușea să se încălzească și nu 
se oprea din tremurat. 

— Așa, domnișoară, a zis Jane. Acum o să-mi spui adevărul. 

— Dar n-o să-l crezi. 

— Pune-mă la încercare! 

Lily nu s-a cilintit, și nu a făcut niciun efort de a-și îndepărta 
de pe faţă părul încâlcit. Nu mai conta. Era prea sătulă să tot 
fugă. „Renunţ.” 

— Unde e Dominic? a întrebat-o Jane. 

— E mort, a răspuns Lily. 

Au trecut câteva momente până când Jane a procesat acel 
răspuns și a reușit să ajungă la unele concluzii. Prin fereastra 
închisă se auzea vaietul unei mașini de pompieri gonind către 
un incendiu, însă în mașină singurul zgomot era murmurul 
sistemului de încălzire. 

— Tu l-ai ucis? a întrebat Jane. 

Lily și-a înghiţit nodul din gât. 

— Da. 

— Așadar, mama lui nu a venit după el? Nu l-a luat în 
străinătate. De aceea ai scris cererea aceea către conducerea 
școlii. 

Lily a lăsat capul în piept. Nu avea rost să îl ia pe „nu” în 
braţe. Femeia din faţa ei reușise să rezolve deja o mare parte 
din puzzle. 

— Cei de la școală au telefonat. Au insistat, dorind să știe 
dacă se va întoarce. A trebuit să trimit acea scrisoare ca să pun 
capăt întrebărilor insistente ale conducerii școlii. 

— Și cum l-ai ucis? 

Lily a respirat adânc și zgomotos. 

— S-a întâmplat la o săptămână după înmormântarea tatei. 
Dominic era în garajul nostru și se uita la mașina mamei. 
Spunea că ea nu mai avea nevoie de mașină, așa că voia să o ia 

el. Glasul lui Lily a scăzut până la o șoaptă reţinută. Atunci i-am 
spus. Ştiam că el i-a ucis pe toţi. 

— Cum de ţi-ai dat seama? 

— Pentru că îi descoperisem jurnalul. Îl ţinea sub saltea. 

— Și ce conţinea acel jurnal? 

— Totul despre noi. O pagină după alta despre plicticoasa 
familie Saul. Ce făceam în fiecare zi, ce ne spuneam unul altuia. 
Își notase până și pe ce cărare mergea Teddy până la lac. Ce 
pastile se găseau în dulăpiorul din baie. Ce mâncam la micul 
dejun, cum ne spuneam noapte bună. A făcut apoi o pauză, ca 
să-și înghită nodul din gât, după care a continuat: Ştia și unde 
ținea tata cheia de la dulapul unde se afla pistolul. S-a uitat spre 
Jane. Era ca un om de știință care ne studia atent. Nu eram 
decât niște cobai. 

— Chiar a scris în jurnal că îţi ucisese familia? 

Lily a ezitat. 

— A, nu. Ultima notație era din opt august, ziua în care 
Teddy... a zis ea, apoi a amuţit. Își dăduse seama că nu era 
cazul să scrie așa ceva. ` 

— Unde este acum acel jurnal? Il mai ai? 

— L-am ars. Împreună cu toate cărţile lui. Nu mai suportam să 
le văd. 

Lily a descifrat expresia din ochii lui Jane. „Ai distrus probe. 
Cum să te cred?” 

— Bine, a spus Jane. Ai zis că l-ai găsit pe Dominic în garaj, că 
l-ai pus în fața faptelor lui. 

— Eram atât de tulburată, încât nici nu m-am gândit la ce se 
va întâmpla după aceea. 

— Şi ce s-a întâmplat? 

— Când i-am spus că știam ce făcuse, el s-a mulțumit să mă 
măsoare cu privirea. Fără teamă, fără nicio expresie de 
vinovăție. „N-ai cum să dovedești asta”, mi-a zis el. Lily a 
inspirat adânc, apoi a expirat treptat. Chiar dacă aș fi putut să 
dovedesc ce făcuse, avea doar cincisprezece ani. N-ar fi fost 
trimis la pușcărie. După câţiva ani ar fi fost eliberat, iar familia 
mea tot nu ar fi înviat. 

— Și ce s-a întâmplat după aceea? 

— L-am întrebat de ce a făcut-o. De ce comisese ceva atât de 
îngrozitor. Și știi ce mi-a răspuns? 

— Ce? 

— Că ar fi trebuit să mă port mai frumos cu el. Atât mi-a spus. 
Nimic mai mult. Apoi a surâs și a ieșit din grajd, de parcă nu s-ar 
fi sinchisit deloc. Lily a tăcut o clipă, apoi a continuat: Atunci n- 
am mai rezistat. 

— Cum adică? 

— Am ridicat o cazma. Stătea rezemată de perete. Nici măcar 
nu ţin minte când am apucat-o. N-am simţit greutatea ei. A fost 
ca și cum... ca și cum aș fi acționat prin braţele altcuiva. A 
căzut, dar era conștient, și a început să se îndepărteze târâș, a 
zis Lily și a scos un oftat adânc, apoi a continuat mai încet: De 
aceea l-am mai lovit o dată. 

Afară, zgomotele nopţii se stinseseră. Vremea geroasă gonise 
trecătorii de pe stradă; din când în când, mai trecea câte un 
automobil. 

— lar după aceea? a întrebat Jane. 

— M-am gândit doar cum să scap de cadavru. L-am urcat în 
mașina mamei. M-am gândit să fac totul să arate ca un 
accident. Era noapte, așa că nimeni nu văzuse nimic. Am mers 
cu mașina până la o carieră aflată la câţiva kilometri de oraș. 
Am împins mașina peste mal, în apă. Am presupus că, până la 
urmă, o va descoperi cineva. Și va anunţa autorităţile, a 
adăugat Lily, scoțând un hohot de râs, drept semn de 
neîncredere. Dar nu s-a întâmplat așa. |ţi dai seama, a făcut ea 
și a privit-o pe Jane. Nimeni n-a descoperit-o până acum. 

— lar după aceea, tu ţi-ai văzut de viaţă. 

— Da, am absolvit liceul. Apoi am părăsit orașul, pentru 
totdeauna. Nu voiam să fiu acolo când avea să i se descopere 
cadavrul. 

Cele două femei s-au privit fix un moment, apoi Jane a zis: 

— Sper că înţelegi că ai recunoscut că l-ai ucis pe Dominic 
Saul. Va trebui să te arestez. 

— AȘ face-o din nou, a zis ea fără să tresară. A meritat. 

— Cine a mai știut de faptă? Cui i-ai spus că l-ai ucis? 

Lily a tăcut. Prin dreptul lor a trecut o pereche, amândoi 
ținând capetele plecate, ca să se ferească de vânt, încorsetaţi în 
hainele de iarnă. 

— Sarah și Lori-Ann au știut? 

— Erau cele mai bune prietene ale mele. Trebuia să le spun. 
Au înțeles de ce am făcut-o și au jurat să păstreze secretul. 

— lar acum sunt moarte. 

— Da, a zis Lily cutremurându-se și prinzându-și umerii cu 
brațele. E vina mea. 

— Cine a mai știut? 

— N-am mai spus altcuiva. Crezusem că s-a terminat, a zis ea 
și a răsuflat amărâtă. Apoi Sarah a primit cartea aceea poștală. 

— Cu trimiterea la Apocalipsă? 

— Da. 

— Nu se poate, mai știe cineva de faptă. O persoană care te-a 
văzut în acea noapte ori a aflat ulterior. lar acum se amuză 
torturându-te. 

Lily a clătinat neîncrezătoare din cap. 

— Doar Dominic ar fi trimis acea ilustrată. 

— Dar e mort. Cum putea face asta? 

Lily a rămas tăcută o vreme, știind că tot ce avea să spună de 
acum încolo i se va părea absurd acelei femei glaciale și 
raţionale. 

— Doamnă detectiv, crezi în viaţa de apoi? 

Așa cum anticipase Lily, Jane a pufnit dispreţuitoare. 

— Eu cred că avem doar o șansă în viaţă. De aceea nu este 
cazul să-ţi baţi joc de ea. 

— Vechii egipteni credeau în viața de apoi. Considerau că 
fiecare are un Ba, pe care o descriau ca pe o pasăre cu chip 
uman. Ba este sufletul fiecăruia. După moarte, pasărea devine 
liberă și poate reveni în zbor în lumea celor vii. 

— Și ce legătură are această legendă cu vărul tău? 

— Păi tocmai asta este, că el s-a născut în Egipt. Avea 
nenumărate cărţi de la mama lui, unele dintre ele foarte vechi, 
cu incantaţii extrase din textele de pe sarcofage, farmece 
pentru a-l aduce la viaţă pe Ba. Cred că a găsit o modalitate de 
a reveni. 

— Vorbești despre înviere? 

— Nu. Posesie. 

Tăcerea care s-a lăsat a fost extrem de apăsătoare. 

— Te referi la posesia demonică? a întrebat-o Jane în cele din 
urmă. 

— Da, i-a răspuns Lily cu fereală. Ba își găsește alt cămin. 

— Preia trupul altcuiva? Îl pune pe acesta să comită crimele? 

— Sufletul nu are formă fizică. El trebuie să-i comande unui 
trup din carne și oase. Conceptul de posesie demonică nu este 
nou. Biserica Catolică a cunoscut asta de la începuturi și a 

înregistrat unele cazuri concrete. De aceea există riturile de 
exorcizare. 

— Vrei să spui că Ba-ul vărului tău a răpit un corp, și în acest 
fel a reușit să te urmărească, ucigându-ţi astfel prietenele? 

Lily a simţit nota de scepticism din glasul lui Jane și a oftat. 

— N-are rost să mai discutăm despre asta. Nu crezi câtuși de 
puţin în așa ceva. 

— Dar tu? Tu chiar crezi? 

— Acum doisprezece ani nu credeam, a zis Lily, aproape în 
șoaptă, privind-o pe Jane. Dar acum cred. 

e 

„Doisprezece ani sub apă”, a gândit Jane, în timp ce, 
tremurând, stătea la marginea carierei de piatră. Motoarele 
urlau, iar cablurile întinse gemeau, trăgând automobilului 
scufundat. Ce se întâmplase cu trupul care stătuse în apă vreme 
de doisprezece ani, acoperit de alge pe durata verii și îngheţat 
bocnă la vreme de iarnă? Ceilalţi oameni care stăteau alături de 
ea erau tăcuţi, chiar sumbri, cu siguranţă temându-se de 
imaginea cadavrului lui Dominic Saul. Medicul legist al 
districtului, doctorul Kibbie, și-a ridicat gulerul și și-a tras fularul 
peste faţă, de parcă ar fi vrut să dispară în întregime sub palton 
- ori să se afle în cu totul alt loc. In copacii care străjuiau lacul, 
trei ciori au început să cârâie, ca și cum abia ar fi așteptat să 
vadă și să ia o îmbucătură din cadavrul ce urma să fie adus la 
suprafaţă. „Sper să nu mai fi rămas nicio rămășiță de carne”, se 
ruga Jane. Ar fi fost în stare să îndure priveliștea scheletului 
dezgolit. Scheletele aminteau de decoraţiuni de Halloween, 
făcute din plastic. Nu sugerau nimic uman. 

A aruncat o privire spre Lily, care stătea alături de ea. „Pentru 
tine, sigur e mai neplăcut. L-ai cunoscut. Și l-ai ucis.” Dar Lily nu 
s-a întors dezgustată; a rămas alături de Jane, cu privirea 
aţintită asupra carierei cotropite de apă. 

Cablul s-a încordat, scoțând povara din apa întunecată, pe 
luciul căreia jucau bucăţi de gheaţă. Un scufundător coborâse în 
adânc și confirmase existenţa automobilului, însă apa fusese 
prea tulbure ca să poată vedea ceva în interiorul lui. După ce 
apa a lăsat impresia că dă în clocot, vehiculul a ieșit la 
suprafaţă. Aerul din cauciucuri îl făcuse să se răstoarne cu roţile 
în sus, așa că pneurile s-au ivit primele, iar apa a început să 
șiroiască de pe metalul ruginit. Asemenea unei balene care iese 

pentru a respira, la suprafaţa apei a apărut bara de protecţie din 
spate, având numărul de înmatriculare acoperit de alge și de 
sedimente. Motorul macaralei a vuit și mai puternic, iar Jane a 
simţit cum mugetul pătrunzător al mașinii îi sfredelește creierul. 
A observat cum Lily se crispează, și a crezut că tânăra se va 
răsuci pe călcâie și se va retrage în mașină. Însă Lily a reușit să- 
și păstreze atitudinea glacială, chiar și când macaraua a 
îndepărtat povara de carieră și a coborât-o delicat pe zăpadă. 

Un muncitor a eliberat cablul. A urmat încă o ambalare de 
motor, o tresărire a macaralei, după care mașina s-a răsucit, 
ajungând pe roţi. Din vehicul a început să șiroiască apa, care a 
pătat zăpada, făcând-o să devină de un maroniu murdar. 

Un timp, nimeni nu a vrut să se apropie de automobil. L-au 
lăsat să stea locului, șiroind de apă. Apoi doctorul Kibbie și-a 
tras mănușile și a pășit atent prin zăpada înnoroită, până la 
portiera șoferului. A tras de ea, însă aceasta a refuzat să se 
deschidă. A dat ocol mașinii, ajungând la portiera din dreapta, și 
a tras cu putere. A făcut un salt înapoi când ușa s-a deschis, 
slobozind brusc un val de apă care i-a udat ghetele și manșetele 
pantalonilor. 

A aruncat o privire spre ceilalţi, apoi și-a îndreptat din nou 
atenţia asupra portierei deschise, prin care continua să se 
reverse apa. A inspirat adânc, făcându-și curaj pentru ce avea 
să vadă, și s-a aplecat, băgând capul în mașină. A rămas în acea 
poziţie destul de multă vreme, ţinându-și corpul îndoit din talie, 
doar fundul rămânându-i practic la vedere, pentru că restul 
corpului se afla în interiorul vehiculului. Brusc, s-a îndreptat și s- 
a întors către oamenii care se aflau în apropiere. 

— Nu-i nimic înăuntru, a zis el. 

— Poftim? a făcut Jane. 

— E goală. 

— Și nu vezi nici rămășițe umane? 

Doctorul Kibbie a clătinat din cap. 

— În mașină nu există niciun cadavru. 

e 

— Scafandrii nu au găsit nimic, Lily. Nici cadavru, nici schelet. 
Nicio dovadă că vărul tău s-a aflat acolo. 

Stăteau în mașina lui Jane, iar fulgii se așezau pe parbriz, 
alcătuind un strat tot mai gros de zăpadă, trimițând cu gândul la 
o dantelărie fină. 

— Dar n-am visat, a spus Lily. Știu că așa s-a întâmplat. A 
privit-o pe Jane disperată. De ce-aș fi inventat așa ceva? De ce 
aș fi mărturisit că l-am ucis dacă nu ar fi fost adevărat? 

— Ni s-a confirmat că e mașina mamei tale. Înmatricularea nu 
a fost reînnoită de doisprezece ani. Cheia este încă în contact. 

— Așa am și declarat. V-am spus precis unde veţi găsi 
mașina. 

— Da, totul s-a verificat, mai puţin acest mic amănunt. Nu 
există niciun cadavru. 

— Poate s-a descompus. 

— Trebuia să existe măcar scheletul. Dar nu e nimic. Nici 
îmbrăcăminte, nici oseminte. Jane a făcut o pauză. Ştii ce 
înseamnă asta, nu? 

Lily a înghiţit în sec și a privit spre parbriz, devenit deja 
complet acoperit de zăpadă. 

— Că trăiește. 

— Nu ai fugit de o fantomă ori de vreun spirit rău. E viu, și 
cred că este extrem de supărat pe tine pentru că ai încercat să-l 
ucizi. Asta e problema, Lily. Răzbunarea. Acum doisprezece ani, 
era doar un puști. Acum însă e bărbat, și poate în sfârșit să 
treacă la represalii. În august anul trecut, ţi-a pierdut urma în 
Italia și nu știa unde să te găsească. De aceea s-a dus la Sarah 
și la Lori-Ann încercând să capete informaţii. Dar ele nu știau 
unde te aflai; deci nu i-au fost de niciun folos. Avea nevoie de 
altă modalitate de a te găsi. 

— Clubul Mefisto, a murmurat Lily. 

— Dacă acest club este atât de bine privit cum susține 
Sansone, atunci vestea privind reputaţia lui a ajuns și la alte 
urechi decât la ale autorităţilor. Evident, Dominic a aflat despre 
el. Și, bineînţeles, a știut cum să-i atragă pe membrii ei. 
Telefonul acela dat lui Joyce O'Donnell. Cuvintele în latină, 
cochilia, simbolurile satanice - toate astea i-au făcut pe cei din 
Clubul Mefisto să-și închipuie că erau pe urmele Satanei. Eu însă 
cred că au fost trași pe sfoară. 

— Dominic s-a slujit de ei ca să mă găsească. 

— lar ei au făcut o treabă grozavă, nu? Cei din Clubul Mefisto 
te-au găsit în doar zece zile. 

Lily a rămas puţin pe gânduri. 

— Fără cadavru, nu mă mai poţi acuza de nimic. Nu mai ai 
dreptul să mă reţii. 

Jane s-a uitat în ochii ei sclipitori de teamă și și-a zis: „Vrea să 
fugă din nou”. 

— Sunt liberă să plec, nu? 

— Liberă? a făcut Jane și a pufnit în râs. Asta numești tu 
libertate, să trăiești ca un iepure mereu pe goană? 

— Dar am supraviețuit, nu? 

— Și când o să ripostezi? Când o să ai curajul să-l înfrunţi? Nu 
discutăm despre diavol, ci despre un om. Poate fi doborât. 

— Îţi vine ușor să vorbești. Nu pe tine te vânează! 

— Nu, dar eu îl vânez, și am nevoie de ajutorul tău. 
Cooperează cu mine, Lily! Îl cunoști mai bine decât oricine. 

— Tocmai de aceea nu-și poate permite să mă lase în viaţă. 

— Îţi promit că vei fi în siguranţă. 

— Nu ai cum să respecţi o astfel de promisiune. Crezi că nu 
știe deja unde sunt? Doar ai văzut cât de meticulos este. Nu i-a 
scăpat niciun amănunt, nicio ocazie. Poate că e viu. Dar n-o să 
mă convingi că este uman. 

Telefonul lui Jane a sunat, ceea ce le-a făcut pe amândouă să 
tresară. In timp ce a răspuns la apel, a remarcat privirea 
încordată și întrebătoare a lui Lily. „Se gândește la ce poate fi 
mai rău.” 

La telefon era Barry Frost. 

— Unde ești acum? 

— Incă suntem toţi la Norwich. E târziu, de aceea probabil că 
vom înnopta la un motel și vom reveni în oraș mâine. 

— Cred că ar fi mai bine să nu o aduci pe fată aici. 

— De ce? 

— Pentru că avem o mare problemă. Oliver Stark e mort. 

— Poftim? 

— Cineva a folosit telefonul lui ca să cheme poliţia, apoi a 
lăsat receptorul alături. Așa am aflat despre crimă. Acum sunt în 
casa lui. Doamne, să vezi ce nenorocire e aici... a rămas legat 
de scaunul cu rotile, dar e de nerecunoscut. Sărmanul tânăr n-a 
avut nicio șansă să se apere. A făcut apoi o pauză, așteptând 
reacţia lui Jane. Alo, Rizzoli? 

— Trebuie să-i prevenim pe ceilalţi. Pe Sansone și pe doamna 
Felway. 

— l-am anunţat deja, dar și pe doctorul Isles. Mefisto mai are 
membri și în Europa, și trebuie și ei să-și ia măsuri de 
prevedere. 

Jane s-a gândit la cele spuse de Lily: „N-o să mă convingi că e 
uman”. Ce precauţii se puteau lua împotriva unui ucigaș care 
părea capabil să treacă prin ziduri? 

— Acum îi vânează pe toţi, a spus ea. 

— Așa s-ar părea. Lucrurile au căpătat dimensiuni mai 
înspăimântătoare decât ne-am închipuit. Nu e vorba doar despre 
Lily Saul. Mă refer la toți membrii clubului. 

— De ce dracu' procedează astfel? De ce e atât de pornit 
împotriva tuturor? 

— Ştii cum a numit Sansone asta? a întrebat Frost. 
Exterminare. Poate ne înșelăm în privința lui Lily Saul. Probabil 
că nu ea este adevărata ţintă. 

— Oricum ar fi, acum n-o pot aduce acolo. 

— Locotenentul Marquette consideră că în afara Bostonului 
poate fi protejată mai bine, și sunt de acord cu asta. Elaborăm 
un plan pe termen lung, dar ne va lua o zi sau două. 

— Şi, până atunci, ce fac cu ea? 

— Sansone a sugerat un loc din New Hampshire. O casă în 
Munţii Albi. Susţine că este sigură. 

— A cui este casa? 

— Aparține unei prietene de-a doamnei Felway. 

— Şi să ne încredem în sfatul lui Sansone? 

— Marquette a fost de acord. Spune că șefii nu au îndoieli 
ce-l privește. 

„Atunci ei știu mai multe despre Sansone decât mine.” 

— Bine, a zis ea. Cum găsesc această casă? 

— O să-ţi telefoneze doamna Felway ca să-ţi dea detalii. 

— Dar Sansone și Maura? Ei ce fac? 

— Vor merge și ei. Vă întâlniți acolo. 


A 


n 


e TREIZECI ȘI ȘASE 


Era unu după-amiază când au trecut granița statului 
Massachusetts, intrând în New Hampshire. Lily abia dacă 
scosese o vorbă de dimineaţă, când plecaseră de la motelul din 
Oneonta. Acum, în timp ce mergeau spre nord, către Munţii Albi, 
singurul sunet era scârţâitul ușor al ștergătoarelor care 
îndepărtau fulgii de zăpadă de pe parbriz. „E prea agitată ca să 
flecărească”, a remarcat Jane, uitându-se la tovarășa ei de 
călătorie. Noaptea trecută, o auzise  răsucindu-se și 
frământându-se în patul de alături, iar acum avea ochii înfundați 
în orbite. Era suficient de slăbită încât să i se vadă oasele feţei 
prin pielea palidă. Dacă ar mai fi pus pe ea câteva kilograme, 
Lily Saul ar fi fost chiar atrăgătoare. Insă așa cum o vedea Jane 
în acele momente arăta ca un cadavru ambulant. 

„Poate chiar asta și este.” 

— O să stai cu mine și la noapte? 

Întrebarea fusese adresată atât de încet, încât aproape că a 
fost acoperită de zgomotul ștergătoarelor. 

— O să verific casa, a spus Jane. După aceea o să-ți spun 
părerea mea. 

— Deci s-ar putea să nu rămâi. 

— Nu vei fi singură acolo. 

— Cred că vrei să te întorci acasă, nu? a zis Lily și a oftat. Ești 
căsătorită? 

— Da. 

— Ai copii? 

Jane a ezitat. 

— Am o fiică. 

— Nu vrei să vorbești despre tine. Nu ai încredere. 

— Nu te cunosc îndeajuns de bine. 

Lily s-a uitat pe geam. 

— Toţi cei care m-au cunoscut cu adevărat au murit. A făcut o 
pauză. Mai puţin Dominic. 

Afară ninsoarea se transformase într-un văl dens și alb. 
Drumul urca printr-o pădure deasă de pini, și, pentru prima 

oară, Jane s-a întrebat dacă automobilul ei va face față 
condiţiilor dacă ninsoarea avea să continue. 

— De ce să ai încredere în mine? a zis Lily, cu un hohot de râs 
amar. Păi, tot ce știi despre mine este că am încercat să-mi ucid 
vărul. Și nici asta nu mi-a ieșit cum trebuia. 

— Ce înțeles are mesajul acela de pe peretele dormitorului lui 
Lori-Ann? a întrebat Jane. „Am păcătuit.” 

— Exact asta s-a întâmplat, a murmurat Lily. Și nu voi înceta 
să plătesc pentru acest păcat. 

— lar cele patru locuri de la masa pentru cină? Asta a vrut să 
reprezinte familia Saul, nu? O familie formată din patru 
persoane. 

Lily și-a trecut palma peste ochi și a întors capul spre geam. 

— lar eu sunt ultima. A patra persoană la masă. 

— Ştii ceva? a spus Jane. Și eu l-aș fi ucis pe ticălos. 

— Te-ai fi descurcat mai bine decât mine. 

Drumul a devenit mai abrupt. Motorul mașinii Subaru gemea 
la urcuș, iar cauciucurile răscoleau zăpada proaspătă, așezată în 
strat destul de gros. Jane a aruncat o privire la telefonul mobil și 
a constatat că nu avea deloc semnal. lar de mai bine de opt 
kilometri nu trecuseră prin dreptul nici unei case. „Poate c-ar 
trebui să ne întoarcem, își zise ea. Trebuie să am grijă să 
rămână în viaţă, nu să ne înzăpezim pe vreun munte, unde o să 
îngheţe de frig.” 

Oare acela era drumul bun? 

A privit mai atentă prin parbriz, încercând să vadă vârful 
dealului. Atunci a zărit și casa de lemn, cocoţată ca un cuib de 
vultur pe un pisc stâncos. În apropiere nu mai existau alte case 
și ăla era singurul drum de acces. De sus, panorama asupra văii 
era cu siguranţă extraordinară. Au trecut o poartă lăsată 
deschisă special pentru ele. 

— Casa asta pare cât se poate de sigură, a remarcat Jane. Cu 
poarta închisă, acest loc e inatacabil. Nu va putea ajunge aici 
decât dacă are aripi. 

Lily a rămas cu privirea la faleza stâncoasă. 

— Dar nici noi n-am avea vreo scăpare, a zis ea încet. 

În faţa casei stăteau parcate două mașini. Jane a oprit în 
spatele Mercedesului lui Sansone, apoi amândouă au coborât. 
Oprindu-se pe alee, Jane a ridicat ochii spre bârnele negeluite și 
spre acoperișul ascuţit, ţâșnind spre cerul pe care se învârtejeau 

fulgii de zăpadă. S-a dus la portbagaj să ia valizele, și tocmai 
închidea portiera, când a auzit un mârâit în spatele ei. 

Cei doi câini doberman apăruseră ca niște furii din pădure, 
apropiindu-se atât de discret, încât nici măcar nu-i auzise. 
Rânjind, ei au înaintat către Jane și Lily, care au îngheţat. 

— Să nu fugi. Nici să nu te clintești, i-a șoptit Jane lui Lily și a 
scos arma. 

— Balan! Bakou! Înapoi! 

Câinii s-au oprit și au întors capetele spre stăpâna lor, care 
tocmai apăruse din casă și stătea pe verandă. 

— Imi cer scuze dacă v-au speriat, a spus Edwina Felway. A 
trebuit să le dau drumul să mai facă puţină mișcare. 

Jane nu și-a băgat arma în toc. Nu avea încredere în acele 
animale și nici în stăpâna lor. Câinii au rămas în fața femeilor, 
urmărindu-le cu ochii negri care aveau fixitatea celor de șarpe. 

— Au un simţ teritorial foarte pronunţat. Dar își dau imediat 
seama cine le este dușman și cine prieten. Sper că v-aţi venit în 
fire. Bagă arma în buzunar și veniți spre mine. Dar să nu vă 
grăbiţi. 

Cu o expresie de îndoială, Jane și-a băgat arma în toc. Ea și 
Lily au trecut prin dreptul câinilor, care le-au urmărit cât au 
urcat treptele spre verandă. Edwina le-a condus înăuntru, într-o 
încăpere foarte mare, care mirosea a fum de lemne. Deasupra 
capului se arcuiau bârne impresionante, iar pe pereţii din 
scânduri noduroase de pin se aflau așezate trofee de vânătoare: 
capete de ren și de cerb. In căminul din piatră, flăcările devorau 
bușteni de mesteacăn. 

Maura s-a ridicat de pe canapea ca să le salute. 

— Bine că aţi reușit să ajungeţi, a spus ea. Când am văzut că 
începe viscolul, am început să ne facem griji. 

— Drumul până aici a fost destul de prost, a spus Jane. Când 
aţi ajuns? 

— Am urcat aseară, imediat după ce ne-a telefonat Frost. 

Jane s-a dus spre o fereastră și a privit spre vale. Prin 
perdeaua groasă a ninsorii, a reușit să zărească piscurile 
îndepărtate. 

— Aveţi mâncare pentru câteva zile? a întrebat ea. Dar 
combustibil? 

— Avem un stoc suficient pentru câteva săptămâni, a liniștit-o 
Edwina. Prietena mea are aici destule provizii. Inclusiv o pivniță 

plină cu vinuri bune. Avem și lemn din belșug. Și un generator, 
dacă rămânem fără curent electric. 

— lar eu sunt înarmat, a zis Sansone. 

Jane nici nu-l auzise intrând în încăpere. S-a întors și a rămas 
surprinsă văzând cât de sumbru arăta. Evenimentele petrecute 
în ultimele douăzeci și patru de ore îl făcuseră să se schimbe 
radical. El și prietenii lui se simțeau acum asediați, iar acest 
lucru se vedea pe faţa lui suptă. 

— Mă bucur că veți rămâne cu noi, a recunoscut el. 

— Dacă mă gândesc bine, a zis Jane și s-a uitat la ceasul de la 
mână, cred că situaţia nu prezintă riscuri. 

— Doar nu te gândești să pleci în noaptea asta, a intervenit 
Maura. 

— Eu așa speram. 

— Peste o oră se întunecă. Până dimineaţă, drumul nu va fi 
curăţat. 

— Trebuie să rămâi peste noapte, a sfătuit-o Sansone. Drumul 
nu este foarte accesibil. 

Jane s-a uitat afară la ninsoarea abundentă. S-a gândit la lipsa 
de aderenţă a pneurilor și la drumurile montane singuratice. 

— Cred că ai dreptate, a admis ea. 

— Așadar, rămâne toată lumea aici peste noapte? a întrebat 
Edwina. Bun, atunci mă duc să încui poarta. 

e 

— Propun un toast, a zis Edwina. 

Au rămas cu toții în încăperea spațioasă, adunați în jurul 
șemineului uriaș din piatră. Sansone a mai pus un buștean pe 
foc, iar coaja albă ca hârtia a scos un fâsâit, apoi s-a aprins 
azvârlind scântei. Afară se întunecase. Vântul șuiera, ferestrele 
zdrăngăneau, iar o rafală neașteptată de vânt a aruncat o pală 
de fum din horn drept în cameră. „Ca și cum Lucifer și-ar anunţa 
intrarea”, i-a trecut prim minte lui Jane. Cei doi dobermani, care 
stăteau întinși lângă scaunul Edwinei, și-au înălţat capetele 
brusc, de parcă ar fi simţit un intrus. 

Lily s-a ridicat de pe canapea și a venit mai aproape de vatră. 
Cu toate că focul ardea întețit, în cameră era răcoare, iar ea a 
rămas acolo cu o pătură strânsă peste umeri, urmărind flăcările, 
lumina lor roșiatică reflectându-i-se pe chip. Erau cu toţii prinși 
în acel loc, însă Lily era adevărata prizonieră. Singura persoană 
în jurul căreia bântuia întunericul. Ea nu a vorbit aproape deloc 

în tot cursul serii. Abia dacă s-a atins de mâncare și nici nu a 
dus mâna spre paharul de vin atunci când ceilalţi au cinstit în 
amintirea lui Oliver. 

— Pentru Oliver, a murmurat Sansone. 

Au ridicat paharele, în semn de tribut trist și tăcut. Jane a 
sorbit doar o înghiţitură din pahar. 

Dorindu-și mai curând o bere, a împins paharul ei spre Maura. 

— Avem nevoie de sânge proaspăt, Anthony, a spus Edwina. 
Mă gândeam la noi candidați. 

— Nu pot cere nimănui să ni se alăture. Mai ales acum, a zis 
el, apoi s-a uitat spre Maura. Imi pare rău că ai fost atrasă în 
situaţia asta. Știu că nu ai vrut să fii amestecată. 

— Cunosc pe cineva din Londra, a spus Edwina. Sunt convinsă 
că el va fi dispus să devină membru al fundaţiei. l-am sugerat 
deja numele lui Gottfried. 

— Nu e momentul potrivit, Winnie. 

— Atunci, când? Acel om a colaborat cu soţul meu în urmă cu 
mulţi ani. Este egiptolog, și probabil poate interpreta tot ce 
Oliver n-a... 

— Nimeni nu îi poate lua locul lui Oliver. 

Răspunsul tăios al lui Sansone a părut că o ia prin surprindere 
pe Edwina. 

— Sigur că nu, a zis ea într-un târziu. Nu asta am vrut să 
spun. 

— V-a fost student la Boston College? l-a întrebat Jane pe 
Sansone. 

Acesta a confirmat printr-o mișcare din cap, apoi a zis: 

— Avea doar șaisprezece ani, fiind cel mai tânăr student din 
campus. Mi-am dat seamă de înzestrarea lui din prima zi când a 
intrat în clasă stând în cărucior. Punea mai multe întrebări decât 
oricare altul. Faptul că în liceu avusese rezultatele cele mai 
bune la matematică l-a ajutat să fie atât de priceput la ceea ce 
făcea. Arunca o privire la câte un cod antic și vedea imediat 
relaţiile. Sansone și-a lăsat paharul pe masă. N-am mai cunoscut 
pe cineva care să-i semene. Din momentul în care îl cunoșteai, 
îți dădeai seama că era sclipitor. 

— Spre deosebire de noi, ceilalţi, a spus Edwina și a surâs 
strâmb. Eu sunt unul dintre membrii lipsiţi de strălucire, căci a 
trebuit să fiu recomandată de cineva. Apoi s-a uitat la Maura și a 

adăugat: Bănuiesc că știi... tu ai fost propusă de Joyce 
O'Donnell. 

— Părerile Maurei sunt încă împărțite, a spus Sansone. 

— Nu ţi-a plăcut Joyce prea mult. 

Maura a golit și paharul lui Jane. 

— Aș prefera să nu vorbesc urât despre morți. 

— Pe mine nu mă deranjează să mă exprim fără 
menajamente, a zis Jane. Clubul la care Joyce O'Donnell ar fi 
membră nu m-ar atrage câtuși de puţin. 

— Nici nu m-aș aștepta să devii membră, a spus Edwina, în 
timp ce a desfăcut încă o sticlă de vin, pentru că nu crezi. 

— In Satana? a zis Jane și a râs. Nu v-aţi găsit persoana 
potrivită. 

— Mai poţi face o asemenea afirmaţie chiar și după ce ai 
văzut atâtea nenorociri de-a lungul timpului, doamnă detectiv? a 
întrebat-o Sansone. 

— Dar acele crime au fost comise de oameni obișnuiți. Și nu, 
eu nu cred în posedarea satanică. 

Sansone s-a aplecat spre ea, iar strălucirea flăcărilor i s-a 
reflectat pe faţă. 

— Ai auzit de cazul numit Ceașca Otrăvită? 

— Nu. 

— E vorba despre un băiat din Anglia, pe nume Graham 
Young. La vârsta de paisprezece ani, a început să-i otrăvească 
pe membrii propriei familii. Mama, tatăl și sora. În cele din urmă, 
a ajuns la închisoare pentru uciderea mamei. După anii de 
detenție, când a fost eliberat, a reînceput să otrăvească oameni. 
Când l-au întrebat de ce făcea așa ceva, a spus că pentru a se 
distra. Și pentru renume. Nu era o ființă umană obișnuită. 

— Era mai curând bolnav psihic, a spus Jane. 

— E foarte comod să apelezi la un asemenea șablon. Prin 
atribuirea unui diagnostic psihiatric, se explică inexplicabilul. 
Insă există unele fapte atât de groaznice, încât ele nu pot fi 
explicate, a spus Sansone, apoi a tăcut câteva clipe. Graham 
Young a inspirat un alt ucigaș tânăr. O fată din Japonia, cu care 
am discutat anul trecut. Citise jurnalul lui Graham Young, care 
fusese publicat, iar crimele comise de el o inspiraseră într-atât 
încât hotărâse să-l depășească, întâi a ucis animale. Le tăia, și 
apoi bucăţile de corp îi slujeau drept obiecte de joacă. A păstrat 
un jurnal în format electronic, în care a descris cu minuţie ce 


311 


simțea când înfigea cuțitul în carnea vie. Căldura sângelui, 
tremurul final al creaturii muribunde. Apoi a trecut la oameni. Și- 
a otrăvit mama cu taliu și a notat în jurnalul ei toate simptomele 
dureroase simţite de aceasta. Sansone s-a rezemat de spătarul 
canapelei, dar a rămas cu privirea aţintită la Jane. Și pe ea o 
consideraţi tot bolnavă psihic? 

— Aţi numi-o demon? 

— Nu există alt cuvânt pentru ceea ce este. Ori pentru ceea 
ce este un om ca Dominic Saul. Noi suntem convinși că demonii 
există, a zis el, apoi s-a întors să privească focul. Din nefericire, 
și ei par să știe de existența noastră, a adăugat el încet. 

— Doamnă detectiv, aţi auzit de Cartea lui Enoh? a întrebat-o 
Edwina, în timp ce umplea din nou paharele. 

— Aţi mai adus vorba despre ea. 

— A fost descoperită printre Manuscrisele de la Marea Moartă. 
Este un text antic, dinainte de creștinism. Face parte din 
literatura apocrifă. Prezice distrugerea lumii. Ne spune că 
pământul este chinuit de o rasă numită veghetori, care au fost 
primii care au învăţat umanitatea să facă săbii, cuțite și scuturi. 
Ei ne-au oferit instrumentele propriei distrugeri. Chiar și în 
Antichitate, oamenii știau despre aceste creaturi și recunoșteau 
că ele se deosebesc de noi. 

— Fiii lui Set, a spus șoptit Lily. Urmașii celui de-al treilea fiu 
al lui Adam. 

Edwina s-a uitat la ea. 

— Ştii despre asta? 

— Știu că poartă multe nume. 

— N-am auzit ca Adam să fi avut și un al treilea fiu, a sărit 
Jane. 

— De fapt, el apare în Facere, dar Biblia trece cu vederea 
multe lucruri, a zis Edwina. Foarte multe fapte istorice au fost 
cenzurate ori suprimate. Abia acum, la două mii de ani distanţă, 
am putut să citim Evanghelia după luda. 

— lar acești urmași ai lui Set... sunt veghetorii? 

— Au primit multe nume de-a lungul veacurilor. Elohimi, 
nefilimi. În Egipt, au fost numiţi Shemsu Hor. Noi știm doar că 
originea lor este foarte veche, tocmai în Levant. 

— Unde? 

— În Țara Sfântă. Cartea lui Enoh ne spune că, într-un final, va 
trebui să luptăm cu ei pentru a supraviețui. Și vom trece prin 

suferințe cumplite, în vreme ce ei vor ucide, vor oprima și vor 
distruge. Edwina a făcut o pauză pentru a umple din nou 
paharul lui Jane. Apoi, în sfârșit, se va hotărî totul. După bătălia 
decisivă. Apocalipsa, a zis ea și s-a uitat la Jane. De crezi ori nu, 
furtuna se apropie. 

Flăcările au părut să se stingă dinaintea ochilor obosiţi ai lui 
Jane. Și, pentru o clipă, și-a imaginat o mare de flăcări, care 
înghiţeau totul. „Așadar, asta e lumea în care locuiţi voi. Una pe 
care eu n-o recunosc.” 

A privit spre Maura. 

— Doctore, te rog să nu-mi spui că dai crezare unor astfel de 
lucruri. 

Însă Maura s-a mulţumit să-și termine paharul cu vin și să se 
ridice. 

— Sunt epuizată, a zis ea. Mă duc la culcare. 


e TREIZECI ȘI ȘAPTE 


Cineva părea să pipăie la marginea conștiinței lui Lily, 
încercând să pătrundă în peisajul tainic al visurilor ei. S-a trezit 
și, pe întuneric, s-a simţit cuprinsă de panică în clipa când nu a 
recunoscut locul. După aceea, a văzut lumina lunii și și-a adus 
aminte unde se afla. Prin fereastră a zărit zăpada uimitor de 
scânteietoare. Viscolul încetase, iar acum luna strălucea peste o 
lume albă și pură, tăcută și fermecată. Pentru prima oară după 
luni de zile, se simţea în siguranță. „Nu mai sunt singură. Stau 
alături de oameni care îmi înțeleg temerile, care mă vor apăra.” 

A auzit apoi un clic-clic trecând prin dreptul camerei și 
stingându-se pe hol. „Probabil e vreunul dintre dobermani, a 
socotit ea. Bakou și Balan. Ce nume respingătoare.” A rămas 
întinsă în pat, trăgând cu urechea după același sunet trecând 
prin dreptul ușii, dar în sens invers, însă n-a mai auzit nimic. 

Bine. Asta, pentru că voia să se ducă la baie, și nu avea chef 
să dea nas în nas cu vreunul din câini pe hol. 

A coborât din pat și s-a apropiat de ușă. Scoţând capul pe hol, 
s-a uitat în stânga și-n dreapta după câini, dar nu a văzut nici 
urmă de ei și nici n-a auzit sunetul de gheare pe pardoseală. 
Dinspre scară se vedea o lumină scăzută, cât să-i îngăduie să 
parcurgă holul până la baie. A privit în jos, și a văzut luciul slab 
al unei mici bălți. Dezgustată, și-a retras piciorul. Vreunul dintre 
câini, desigur. Ce altceva mai lăsaseră pe podea? N-ar fi vrut să 
calce în ceva mai neplăcut. 

Ajunsă în baie, a pipăit peretele după comutator, a apăsat pe 
el și, în lumină, a examinat podeaua. A văzut și alte mici 
băltoace, dar și-a dat seama că nu aveau nicio legătură cu 
câinii, căci erau de fapt zăpadă topită și aveau forma unor tălpi. 
Prin urmare, cineva ieșise afară și adusese zăpadă în casă. A 
ridicat privirea către o oglindă aflată pe hol și și-a văzut chipul 
cu obraji supţi și ochi somnoroși. Și a mai observat ceva care a 
făcut să i se ridice părul de pe ceafă - reflectarea desenului de 
pe peretele din spatele ei. 

„Trei cruci răsturnate.” 

Gâfâind, s-a tras înapoi și a fugit din baie. Panica a făcut-o să 
gonească de-a lungul holului, iar picioarele desculțe i-au 
alunecat pe podeaua umedă când a ţâșnit spre cea mai 
apropiată ușă. Era dormitorul Maurei. 

— Trezește-te! i-a șoptit ea. Trebuie să te scoli! 

A scuturat-o pe femeia care dormea, însă a procedat atât de 
violent, încât a făcut căpătâiul patului să zdrăngănească, iar 
arcurile să protesteze. Maura s-a mulțumit să suspine în somn, 
fără să se trezească. 

„Ce-ai păţit? De ce nu te pot trezi?” 

Dinspre hol, a auzit un scârțâit, așa că a întors capul spre ușă. 
A simţit că inima îi bate gata să-i spargă pieptul, dar a reușit să 
ajungă la ușă. Acolo a stat și a tras cu urechea, încercând să 
audă și alte sunete decât propriile bătăi de inimă. 

Nimic. 

A scos capul pe după ușorul ușii și s-a uitat de-a lungul 
holului. Era pustiu. 

„Să-i trezesc pe ceilalți. Trebuie să afle că el a pătruns în 
casă!” 

S-a strecurat pe hol și a fugit cu pași mărunți către camera în 
care știa că trebuia să se afle Jane. A întins mâna spre clanţă și 
a scos un oftat de disperare descoperind că ușa era încuiată. 
„Să bat la ușă până o trezesc? Să fac zgomot ori nu?” Apoi a 
auzit scâncetul unui câine și sunetul ghearelor pe pardoseală, 
venind de la parter. S-a îndreptat spre scară, vrând să coboare. 
Uitându-se peste balustradă, aproape că a izbucnit în râs de 
ușurare. 

La parter, focul încă ardea în vatră. lar pe canapea, așezată 
cu faţa spre flăcări, era Edwina Felway. Când Lily a coborât 
treptele, cei doi dobermani au ridicat capetele spre ea, iar unul 
din ei a scos un mârâit. Ajunsă la capătul scării, Lily a îngheţat. 

— Gata, gata. Balan, a spus Edwina. Ce te agiţi atât? 

— Edwina! a șoptit Lily. 

Edwina s-a întors și a văzut-o. 

— Ah, te-ai trezit. Mă pregăteam să mai pun niște bușteni pe 
foc. 

Lily a aruncat o privire spre focul care ardea cu putere; 
flăcările se vânzoleau, înghițind un morman destul de înalt de 
lemne. 

— Ascultă, a șoptit Lily către Edwina, făcând un pas în faţă și 
oprindu-se când unul din câini s-a ridicat în picioare, arătându-și 
colții. A ajuns în casă! Trebuie să-i trezim pe ceilalţi! 

Netulburată, Edwina a ridicat doi bușteni și i-a aruncat în focul 
și așa puternic, de parcă ar fi vrut să alimenteze infernul. 

— Ah, Lily, am observat că abia dacă te-ai atins de vin. 

— Dominic e aici! 

— La fel ca toată lumea, ai fi putut dormi cât ţinea totul. Dar, 
dacă te-ai trezit, e și mai bine. 

— Poftim? 

Câinele a scos încă un mârâit, iar Lily i-a văzut colții sclipind 
în lumina focului. 

„Câinii”, și-a dat ea brusc seama. Aceștia nu lătraseră deloc 
până atunci. lar în casă pătrunsese cineva care lăsase urme de 
încălțăminte pe podele. Și câinii nu reacţionaseră în niciun fel. 

„Pentru că-l cunosc.” 

In timp ce Edwina se întorcea cu fața spre ea, Lily a ţâșnit 
spre foc și a înșfăcat vătraiul din apropierea focului. 

— Tu l-ai adus încoace, a spus ea, trăgându-se înapoi și ţinând 
vătraiul pregătit ca să se apere. Tu i-ai spus. 

— Vai, dar nici nu a trebuit. Se afla deja aici, pe munte, 
așteptându-ne. 

— Unde este acum? 

— Dominic va sosi când va socoti de cuviinţă. 

— Să te ia dracu'! a strigat Lily și a strâns vătraiul și mai bine 
în mână. Unde se ascunde? 

A observat prea târziu atacul. A auzit mârâitul gros, zgomotul 
de gheare pe podeaua de lemn, și abia a apucat să vadă cum, 
din lateral, cei doi câini, ca niște săgeți întunecate, au ţâșnit 
spre ea. Izbitura lor a făcut-o să se prăbușească la podea și să 
scape vătraiul din mână, care a căzut cu zgomot. A simţit cum 
colții câinilor îi străpung braţele. A scos un țipăt chiar în clipa 
când carnea i-a fost sfâșiată. 

— Balan! Bakou! Pe loc repaus! 

Nu Edwina rostise acea comandă, ci altcineva: glasul pe care 
îl auzise în toate coșmarele ei. Câinii i-au dat drumul; era în 
stare de șoc și sângera. A încercat să se ridice pe braţe, dar cel 
stâng era moale și fără de vlagă, deoarece tendoanele îi 
fuseseră sfârtecate de fălcile puternice ale unuia din animale. 
lar ceva mai în faţă, dincolo de băltoaca de sânge, a văzut 

bocancii cuiva îndreptându-se spre ea. Respirând printre 
suspine, a reușit să se ridice cât de cât. El s-a oprit lângă foc și a 
rămas cu spatele luminat de flăcări, ca o siluetă întunecată care 
apare din infern. Bărbatul a privit în jos spre Lily. 

— Nu știu cum, dar întotdeauna reușești asta, Lily, a spus el. 
Mereu îmi pricinuiești necazuri. 

Lily s-a tras înapoi cu greu, dar s-a lovit cu umerii de un scaun 
și nu s-a putut retrage mai mult din faţa lui. Îngheţată, a privit 
spre Dominic, devenit acum bărbat. Avea părul la fel de auriu, 
aceiași ochi albaștri. Însă era foarte înalt, umerii i se lăţiseră, iar 
faţa, cândva ca de înger, căpătase trăsături ascuţite, aspre și 
crude. 

— M-ai ucis acum doisprezece ani, a zis el. Acum o să-ți 
răspund cu o favoare identică. 

— Te rog să stai cu ochii pe ea, l-a sfătuit Edwina. E foarte 
iute. 

— Păi și eu ţi-am spus același lucru, mamă. 

Privirea lui Lily a trecut de la unul la celălalt. „Aceeași 
înălțime. Aceiași ochi.” 

Dominic a observat expresia de deconcertare de pe chipul ei 
și a zis: 

— Cui altcuiva să se adreseze un băiat de cincisprezece ani 
când are necazuri? Mai ales când reușește să iasă la suprafaţă 
dintr-un automobil aflat pe fundul unui lac, doar cu hainele de 
pe el? A trebuit să mă dau mort și să nu apar nicăieri, altfel ai fi 
pus poliţia pe urmele mele. Mi-ai răpit orice șansă de viață, Lily. 
Norocul meu că-mi mai rămăsese una. 

„Mama lui.” 

— Scrisoarea mea a ajuns la ea abia după câteva luni. N-am 
spus mereu că va veni după mine? Dar părinţii tăi n-au vrut să 
creadă asta. 

Edwina a întins mâna să mângâie fața fiului ei. 

— Dar tu ai știut că voi veni. 

El i-a surâs. 

— Tu îţi respecţi întotdeauna promisiunile. 

— Pe asta mi-am respectat-o, nu-i așa? Ti-am adus-o la 
picioare. Tu trebuia doar să ai răbdare și să-ţi închei pregătirea. 

Lily a săgetat-o cu privirea pe Edwina. 

— Dar parcă făceai parte din Clubul Mefisto. 

— Și am știut cum să mă folosesc de oamenii din club, a spus 
Edwina. Am avut priceperea de a-i atrage în acest joc. Lily, tu îţi 
închipui că e vorba doar despre tine, dar, în realitate, e vorba 
despre ei. Despre răul pe care ni l-au făcut de-a lungul anilor. 
Acum o să-i doborâm, a zis ea și a privit spre foc. O să avem 
nevoie de lemne. Mă duc afară să mai aduc un braţ. 

— Nu cred că mai trebuie, a spus Dominic. Casa asta e uscată 
ca o cutie de chibrituri. Nu e nevoie decât de o scânteie să ia 
foc. 

Lily a clătinat din cap și a spus: 

— Așadar, îi ucizi pe toți... 

— Asta trebuie să facă, i-a răspuns Edwina. Nici nu vor apuca 
să se trezească. 

— Nu va fi la fel de amuzant ca atunci când am ucis-o pe 
Joyce O'Donnell, a recunoscut Dominic. Dar măcar ești trează, 
ca să te bucuri de priveliște, Lily. A ridicat vătraiul și a împins 
vârful lui adânc între flăcări. Grozav aliat este focul. Cât de 
deplin topește el carnea, nelăsând altceva decât oasele 
carbonizate. Nimeni nu va ști cum ai murit de fapt, pentru că nu 
va vedea tăieturile de pe trupul tău. Și nici urmele de arsură. Se 
va crede că ai pierit la fel ca toţi ceilalţi, în somn. Un accident 
nefericit, căruia doar mama mea va reuși să îi supravieţuiască. 
Nu se va ști că ai ţipat ore în șir înainte de a muri, a adăugat el, 
și a scos vătraiul din foc. 

Cu sângele șiroind din braţe, Lily a reușit să se ridice cu greu 
în picioare. S-a repezit spre ușă, dar cei doi dobermani s-au 
azvârlit în calea ei. A încremenit cu privirea la colții lor dezveliți. 

Edwina a prins-o și a târât-o înapoi, spre șemineu. Țipând, Lily 
și-a vânturat braţele, lovind la întâmplare. A avut un sentiment 
de satisfacție când a simţit că o izbise pe Edwina cu pumnul în 
obraz. 

Din nou câinii au fost cei care au îngenuncheat-o, pentru că 
amândoi s-au repezit asupra ei din spate, făcând-o să cadă la 
podea. 

— Lăsaţi-o! a strigat Dominic la ei. 

Câinii s-au retras. Cu o mână la obrazul lovit, Edwina i-a tras 
un pumn în coaste lui Lily, care s-a rostogolit, simțind dureri 
mult prea mari ca să mai poată măcar respira. În ameţeala care 
o cuprinsese din cauza durerilor, Lily a văzut ca prin ceaţă 
bocancii lui Dominic apropiindu-se de ea. A simţit de asemenea 

cum Edwina o strângea de încheieturi, ţintuind-o la podea. A 
ridicat ochii și a văzut faţa lui Dominic, în ochii căruia se 
reflectau flăcările focului. 

— Bun venit în iad, a zis el, ridicând vătraiul aproape înroșit. 

Urlând, Lily s-a răsucit și a încercat să se elibereze din 
strânsoare, însă Edwina s-a dovedit mai puternică. In clipa când 
Dominic a ridicat vătraiul, ea a întors capul, și-a lipit obrazul de 
podea și a închis ochii în așteptarea durerii ce avea să urmeze. 

Bubuitura explozivă a azvârlit o boare fierbinte peste obrazul 
ei. A auzit-o pe Edwina scoțând un gâfâit, apoi a perceput 
duduitul înfundat al vătraiului prăbușindu-se la podea. Și, brusc, 
și-a simţit braţele libere. 

A deschis ochii și a văzut cei doi câini gonind de-a latul 
camerei, către Jane Rizzoli. Poliţista a ridicat arma și a tras din 
nou. Unul din câini a căzut, însă celălalt era deja în aer, zburând 
ca o rachetă. Jane a tras încă o dată, exact în momentul când 
dobermanul s-a izbit de ea. Pistolul i-a scăpat din mână, apoi ea 
și câinele rănit au căzut la podea, luptându-se. 

— Nu, a gemut Edwina, stând în genunchi alături de fiul ei 
prăbușit la pământ, punându-i mâna pe faţă și dându-i pe spate 
părul căzut pe frunte. Nu se poate să mori! Tu ești a/esul. 

Lily s-a chinuit să se ridice în capul oaselor, iar încăperea a 
părut să se încline într-o parte. În lumina flăcărilor ce înghiţeau 
buștenii din vatră, a văzut-o pe Edwina ridicându-se în picioare 
ca o furie răzbunătoare. A observat-o aplecându-se și ridicând 
pistolul scăpat de Jane. 

Camera a părut să se rotească nebunește când Lily s-a ridicat 
cu greu în picioare. Dansul vertiginos al imaginilor refuza să se 
liniștească. Flăcările. Edwina. Balta de sânge pierdut de 
Dominic, sclipind în lumina focului. 

Și vătraiul. 

Câinele a mai tresărit o dată convulsiv; Jane l-a împins 
deoparte. Cadavrul, cu limba scoasă și atârnând moale, a căzut 
la podea cu un bufnet. Jane a văzut-o abia după aceea pe 
Edwina stând deasupra ei cu pistolul în mână. 

— Totul s-a sfârșit. În noaptea asta, a zis Edwina. Viaţa ta. Și 
existenţa celor din Clubul Mefisto. 

A ridicat arma, iar mușchii brațului i s-au încordat, anticipând 
bubuitura. Atenţia îi era atât de concentrată asupra lui Jane, 
încât nu a văzut cum moartea o pândea din spate. 

Lily a izbit-o cu vătraiul în cap și a simţit scrâșnetul produs de 
oasele sfărâmate și vibrația ce s-a transmis prin mânerul de fier 
forjat. Edwina s-a năruit la podea fără să scoată niciun sunet. 
Lily a scăpat vătraiul din mână și l-a auzit zăngănind când a 
atins lemnul. S-a uitat în jos și la ceea ce făcuse. La țeasta 
diformă a Edwinei. Și la sângele care curgea ca un șuvoi negru. 
Brusc, încăperea s-a întunecat, iar picioarele ei au cedat. A 
alunecat pe podea, căzând în fund. Și-a lăsat capul în piept și nu 
a mai simţit nimic: nici durere, nici vreo altă senzaţie în braţe ori 
în picioare. Plutea, parcă lipsită de trup, către un tărâm 
întunecat. 

— Lily, a zis Jane și a atins-o pe umăr. Lily, sângerezi. Dă-mi 
voie să-ţi văd braţul. _ 

Lily a scos un oftat. Încăperea s-a mai luminat puţin. Încet, a 
ridicat capul și s-a uitat la chipul lui Jane. 

— Am ucis-o. 

— Nu te uita la ea, m-auzi? Hai, vino pe canapea! 

Jane s-a aplecat să o ajute pe Lily să se ridice în picioare. Apoi 
a îngheţat, degetele ei crispându-se pe braţul lui Lily. 

Auzind șoaptele, Lily a simţit că sângele îi îngheaţă în vene. S- 
a uitat la Dominic și a văzut că avea ochii deschiși și părea 
conștient. A întredeschis buzele, rostind cuvintele atât de slab, 
încât cele două femei abia au reușit să le audă. 

— Nu... nu... 

Jane s-a aplecat peste el ca să audă mai bine. Lily a rămas 
unde era, temându-se că Dominic va sări brusc la ea ca un 
șarpe. Îl puteau ucide mereu, mereu, însă el avea să învie de 
fiecare dată. Fără să moară. 

„Răul nu moare niciodată.” 

Focul a licărit în balta de sânge, tot mai întinsă, de parcă și 
flăcările se ţârâiau pe podea, ca o prelungire a infernului, 
avându-l ca izvor pe Dominic. 

Tânărul a mișcat din nou buzele. 

— Nu suntem... 

— Spune, l-a îndemnat Jane. Spune-mi mie! 

— Nu suntem... singurii. 

— Cum? a exclamat Jane și l-a prins pe Dominic de umeri, 
scuturându-l cu putere. Cine mai este? 

Dominic și-a dat ultima suflare. Încet, gura s-a deschis moale, 
iar trăsăturile de pe faţa lui s-au înmuiat, de parcă ar fi fost din 

ceară topită. Jane a dat drumul cadavrului și s-a ridicat în 
picioare. Apoi a privit-o pe Lily. 
— Ce a vrut să spună cu asta? 
Lily s-a uitat la ochii goi ai lui Dominic, la faţa lipsită de viaţă. 
— Ne-a spus că nu s-a terminat cu adevărat. 

e TREIZECI ȘI OPT 


Un plug de zăpadă își făcea loc pe drum, iar duduitul puternic 
al motorului răsuna în toată valea, ajungând până în vârful 
mulţilor. Stând pe terasa acoperită de zăpadă a casei, Jane a 
urmărit înaintarea lentă a plugului de-a lungul drumului șerpuit, 
lăsând în urmă o potecă largă prin zăpada proaspăt căzută. 
Luând o gură de aer rece și înviorător, și-a ridicat faţa spre 
soare, încercând să alunge și ultimele rămășițe de ceaţă din 
minte. După ce drumul va fi curăţat, pe munte vor sosi o 
mulțime de vehicule oficiale: poliţia statului, medicul legist, 
echipa de criminaliști. Trebuia să fie cu mintea trează, ca să 
poată răspunde la toate întrebările acestora. 

Cu toate că nu deținea încă toate răspunsurile. 

A bătut din picioare ca să se scuture de zăpadă, a deschis ușa 
glisantă și a intrat înapoi în casă. 

Ceilalți supraviețuitori stăteau în jurul mesei din bucătărie. Cu 
toate că în încăperea mare, unde focul încă ardea, era mai cald, 
nimeni nu voia să plece din bucătărie. Nimeni nu voia să stea în 
aceeași încăpere cu cadavrele. 

Maura a terminat de bandajat a doua oară rana lui Lily. 

— Se pare că au fost afectate tendoanele flexoare. Cred că 
vei avea nevoie de o intervenţie chirurgicală. In orice caz, de 
antibiotice nu vei scăpa, a zis ea, apoi s-a uitat la Jane. După ce 
vor curăța drumul, trebuie dusă urgent la spital. 

— Nu mai durează mult, a spus Jane. Plugul a ajuns la 
jumătatea drumului. S-a așezat și a privit spre Lily. Sper că-ţi dai 
seama, poliţia îţi va pune o sumedenie de întrebări. Multe. 

— Pot aștepta până când primește îngrijire medicală. 

— Da, desigur. Dar să știi, Lily, că va trebui să răspunzi în 
legătură cu cele întâmplate în noaptea trecută. 

— Nu poţi susţine ce va spune ea? a întrebat Lily. 

— N-am văzut totul, a zis Jane. Am dormit o bună parte din 
noapte. 

— Slavă Cerului că nu ţi-ai terminat vinul. Altfel, acum am fi 
fost cenușă. 

— Mă simt vinovat, a intervenit Sansone. N-ar fi trebuit să 
adorm deloc. Am greșit lăsând-o pe Edwina să-mi toarne vin. 

Jane l-a privit încruntată pe Sansone. 

— Cum adică, plănuiai să stai treaz toată noaptea? 

— Mă gândisem că cineva trebuia să rămână treaz. Pentru 
orice eventualitate. 

— Înseamnă că deja o suspectai pe Edwina? 

— Nu, recunosc că nu, din păcate. Trebuie să înțelegeţi că 
suntem foarte precauţi când primim noi membri. Aceștia vin la 
noi doar cu recomandări din partea unor persoane pe care le 
cunoaștem foarte bine. lar apoi facem și noi verificarile 
necesare. În privința Edwinei nu am avut îndoieli, a zis el și s-a 
uitat la Lily. În tine nu am avut încredere. 

— De ce tocmai Lily nu prezenta încredere? l-a întrebat Jane. 

— În noaptea aceea, când s-a forțat fereastra dinspre grădină, 
am spus că stă întotdeauna încuiată, mai ţineţi minte? 

— Da. 

— Asta însemna că a deschis-o cineva dinăuntru, cineva care 
se afla în casa mea în acea noapte. Am presupus că Lily fusese 
aceea. 

— Tot nu înţeleg, a spus Maura. Dacă aveţi atâta grijă când 
primiţi un nou membru, cum de v-aţi putut înșela în privinţa 
Edwinei? 

— Eu și Gottfried va trebui să descoperim cauza. Felul în care 
s-a infiltrat. Cum s-a plănuit și s-a executat acest lucru. Doar n-a 
apărut din senin la ușa noastră; a beneficiat de sprijin din partea 
cuiva care face parte din Clubul Mefisto, cineva care a făcut 
curățenie în trecutul ei, eliminând orice element care ne-ar fi 
putut trezi suspiciuni. 

— Înainte de a muri, Dominic a rostit ceva, a zis Lily. „Nu 
suntem singurii.” 

— Sunt convins că mai există și alţii, replicat Sansone și s-a 
uitat spre Jane. Doamnă detectiv, chiar dacă nu vă daţi seama, 
ducem un război. El se desfășoară de secole, iar noaptea trecută 
s-a dat doar o luptă. Răul abia de-acum urmează. 

Jane a clătinat din cap și a râs trist. 

— Văd că iarăși vorbiţi despre demoni. 

— Eu cred în ei, a zis apăsat Lily. Știu că există în realitate. 

Au auzit scrâșnetul lamei plugului pe pietrele din pavaj și 
zgomotul puternic al motorului. În cele din urmă, drumul fusese 

curățat, iar ei puteau cobori de pe munte, revenind astfel 
fiecare la viața lui. Maura, în braţele lui Daniel Brophy, care îi 
putea aduce speranţă ori durere. Jane, înapoi la familie, unde-și 
putea relua eforturile de a face pace între mama și tatăl ei, 
acum dezbinați și învrăjbiţi. 

„lar eu mă întorc la Gabriel, care mă așteaptă.” 

Jane s-a ridicat și s-a apropiat de fereastră. Afară, soarele 
făcea zăpada de un alb neîntinat să strălucească. Cerul se 
limpezise, iar la acea oră probabil că drumurile fuseseră 
curățate și presărate cu nisip. Era o zi minunată pentru 
întoarcerea acasă. Ca să-și strângă în braţe copilul și să-l sărute. 
„Abia aștept să ajung la voi.” 

— Incă nu mă credeţi, doamnă detectiv? a întrebat-o 
Sansone. Nu sunteți convinsă că suntem în plin război. 

Jane a ridicat ochii spre cer și a zâmbit. 

— Azi prefer pacea, a zis ea. 

e TREIZECI ȘI NOUĂ 


Norii întunecați păreau că se târăsc aproape de pământ, iar 
Lily a simţit miros de ninsoare când a ridicat privirea spre casa 
în care crescuse. Nu o vedea așa cum arăta în acea zi, o clădire 
părăsită și neglijată, cu veranda scufundându-se, cu acoperișul 
din șindrilă cenușie. Nu, o vedea așa cum fusese vara, cu flori 
de curpen alb căţărându-se pe garduri, cu briboi și cu flori roșii 
atârnând de streșini. L-a văzut pe fratele ei Teddy ieșind din 
casă, a auzit scârţâitul și pocnetul ușii cu plasă contra ţânţarilor, 
apoi l-a zărit coborând în goană treptele verandei. A văzut-o de 
asemenea pe mama ei, făcând semn cu mâna și strigând: 
„Teddy, să nu întârzii la cină!” Apoi și-a văzut tatăl bronzat 
fluierând în timp ce, cu săpăliga în mână, traversa curtea, 
îndreptându-se spre straturile lui cu legume. Acelea erau zilele 
pe care voia să le țină minte, zilele dragi ei. 

„Restul, tot ce s-a întâmplat de atunci încoace, trebuie să 
devină scrum.” 

— Sunteţi sigură de ceea ce vreți să faceţi, domnişoară Saul? 
a întrebat-o șeful echipei de pompieri. 

Oamenii din echipa lui, în echipament complet, stăteau în 
așteptarea ordinului. Ceva mai jos, câteva persoane venite din 
oraș așteptau să participe la spectacol. Insă Lily și-a concentrat, 
atenţia asupra lui Anthony Sansone și asupra lui Gottfried Baum. 
Avea încredere în ei, iar acum ei stăteau alături de ea, să asiste 
la exorcizarea demonilor ei. 

S-a întors din nou spre casă. Mobilierul fusese scos și donat 
unor organizaţii caritabile. Cu excepţia baloturilor de paie pe 
care pompierii le îngrămădiseră în dormitorul de la etaj, 
structura era golită cu totul pe dinăuntru. 

— Domnișoară Saul? a mai întrebat-o o dată șeful pompierilor. 

— Daţi-i foc, a spus ea. 

Bărbatul a dat semnalul, iar oamenii din echipa lui au înaintat 
cu furtunuri și cu canistre pline cu kerosen amestecat cu 
motorină. Nu se întâmpla des să li se ofere o casă atât de mare 
care să fie sacrificată pentru antrenament, astfel că pompierii s- 
au apucat de treabă cu hotărâre, dornici să dea lupta cu 

flăcările. Pentru aplicaţie, ei aveau să mai potolească flăcările, 
pentru ca apoi să le înteţească, după care să le controleze din 
nou, până când urmau să lase focul să-și ducă opera la bun 
sfârșit. 

În timp ce fumul negru s-a înălţat spre cer, Lily s-a tras înapoi 
și a rămas între cei doi bărbaţi pe care ajunsese să-i considere 
mentorii ei, ba chiar părinţi. Sansone și Baum nu au scos o 
vorbă, însă Lily l-a auzit pe Baum suspinând puternic atunci 
când la fereastra de la etaj au apărut primele flăcări și a simţit 
palma lui Sansone așezată pe umărul ei, pentru a o liniști. Nu 
avea nevoie de sprijin; stătea dreaptă, cu privirea ațintită 
asupra casei. lnăuntru, flăcările aveau să înghită scândurile 
podelelor încă pătate de sângele lui Peter Saul și aveau să 
devoreze zidurile care fuseseră pângărite de cruci lipsite de 
sfinţenie. Asemenea locuri nu aveau dreptul să supravieţuiască. 
Un asemenea rău nu poate fi nicicând curăţat, ci doar distrus. 

In cele din urmă, pompierii s-au retras din apropierea casei ca 
să urmărească ultimul asalt al flăcărilor. Acestea au înghiţit 
acoperișul, iar zăpada topită a sfârâit, transformată în aburi. 
Ghearele roșietice s-au întins prin ferestre și s-au căţărat de-a 
lungul șindrilei uscate ca iasca. Arșiţa i-a silit pe pompieri să se 
îndepărteze și mai mult, iar vâlvătăile au căpătat consistenţă și 
tărie, asemenea unor fiare care-și simt victoria aproape. 

Lily s-a uitat spre inima acelui incendiu, care înghiţea și 
ultimele rămășițe ale copilăriei, și a văzut, încadrat de flăcări, un 
singur moment din trecut. O seară de vară. Mama, tata și Teddy 
stând pe verandă, urmărind-o pe ea alergând prin iarbă și 
vânturând o plasă de fluturi. Și insecte zburătoare luminiscente, 
atât de multe, încât păreau o constelație de stele ce sclipeau în 
noapte. „Uite, sora ta a mai prins una!” spune mama ei, iar 
Teddy râde, întinzând borcanul în faţă pentru a-și primi darul. 
Toţi îi zâmbesc de peste ani, dintr-un loc în care flăcările nu pot 
ajunge deoarece se află în siguranţă, în sufletul ei. 

Apoi acoperișul s-a năruit, iar scânteile au zburat spre cer, 
moment în care Lily a auzit exclamaţiile uimite ale oamenilor 
care asistaseră la acel incendiu și simţiseră câte ceva din 
emoţiile ei. Pe măsură ce flăcările s-au potolit, spectatorii din 
oraș au început să se scurgă în josul dealului, către mașini, 
pentru că atracţia zilei se încheiase. Lily și cei doi prieteni ai ei 
au rămas, urmărind ultimele flăcări care erau stinse de pompieri 

și fumul ce se vălătucea din bârnele carbonizate. După ce 
molozul și resturile aveau să fie duse de acolo, Lily urma să 
planteze pomi. Cireși și meri. „Dar pe acest deal nu se va mai 
construi niciodată o casă.” 

A simţit o sărutare rece pe nas și, ridicând ochii, a văzut fulgi 
mari căzând alene din cer. lată că venea și binecuvântarea 
supremă, sacră și purificatoare. 

— Lily, putem pleca? a întrebat-o Baum. 

— Da. Sunt gata, a zis ea zâmbind, apoi s-a întors să-i 
urmeze. 

Cei trei vânători de demoni au pornit în josul dealului. 

e POSTFAȚĂ 


Întrucât am studiat antropologia la Stanford University, am 
fost mereu fascinată de miturile lumii antice. Îmi place să cred 
că există o fărâmă de adevăr în istorisirile ce ne-au fost 
transmise de-a lungul veacurilor. Ceţurile timpului au mai 
modificat unele amănunte, dar până și cea mai neverosimilă 
poveste sigur a pornit de la evenimente și persoane reale. 

În urmă cu câţiva ani, frunzărind câteva cărţi într-o librărie din 
Oxford, Anglia, am dat peste un exemplar al Cărţi; lui Enoh, în 
traducerea lui R.H. Charles, și nu m-am putut abţine să nu o 
cumpăr. Cartea lui Enoh este un text antic, cunoscut cu două 
secole înainte de nașterea lui Isus Hristos. Deși cuprinde istoria 
unui patriarh al Vechiului Testament, Enoh, stră-străbunicul lui 
Noe, cartea a fost eliminată din scriptura ebraică și discreditată 
ca apocrifă de către primii părinţi creștini. A dispărut din istorie, 
iar vreme de secole textul a fost considerat definitiv pierdut. 

Insă el nu se pierduse. Ascuns în diferite locuri secrete, Cartea 
lui Enoh a supravieţuit. Pe la 1700, în Etiopia s-au descoperit 
exemplare ale textului, traduse din greacă. lar în 1947, într-o 
peșteră de pe ţărmul nordic al Mării Moarte, un păstor beduin a 
făcut o descoperire uimitoare: vase conţinând manuscrise 
antice. Din complexul de peșteri de acolo au apărut șapte 
fragmente din Cartea lui Enoh, scrise în aramaică. 

In paginile acestui text de mult pierdut se găsește un mister 
care continuă să-i uimească pe savanţi. Este vorba despre 
povestea veghetorilor, îngeri căzuţi care au avut legături intime 
cu femei din rasa umană, dând naștere unei rase păgâne care 
avea să aducă mereu nenorociri asupra umanităţii: 


Spiritele rele au ieșit din trupurile lor, fiindcă ei sunt 
născuți din bărbat și din sfinții veghetori este începutul 
și originea lor dintru început; aceștia vor fi spiritele 
rele de pe pământ, și atunci spirite rele se vor chema. 


Aceste creaturi de rasă amestecată, cunoscute și sub numele 
de nefilimi, mai apar într-un text antic, Cartea Jubi/eelor. Și în 


328 


această scriere ei sunt descriși drept răi și malefici. Potrivit 
acestei cărți, nefilimii au fost distruși pe vremea lui Noe, dar 
Dumnezeu a îngăduit ca o zecime dintre aceștia să 
supravieţuiască drept supuși ai Satanei. Prin neamul lor, răul va 
continua să afecteze pământul. 

Așadar, femeile care se împerecheau cu îngeri dădeau 
naștere unor monștri hibrizi? Aceasta este cu adevărat o 
poveste extraordinară, iar unii savanţi, cunoscători ai Bibliei, 
sugerează pe drept cuvânt că aceste împerecheri au fost, în 
realitate, amestecuri interzise între diferite triburi. „Ingerii” erau 
bărbaţi din spița superioară a lui Set, iar femeile proveneau din 
triburi mai puţin importante, născute din neamul lui Cain. 

Cu toate acestea, ca romancier, m-am gândit, în mod firesc: 
„Dar dacă povestea veghetorilor nu e doar o alegorie, ci istorie? 
Dacă acești nefilimi erau reali, iar descendenţii lor se află încă 
printre noi, producând haos?” 

În întreaga istorie a omenirii, anumiţi oameni au comis fapte 
de o cruzime atât de îngrozitoare, încât ne întrebăm dacă 
aceștia sunt cu adevărat membri ai rasei umane ori dacă nu 
reprezintă cumva o subspecie violentă, animată de nevoi și de 
instincte diferite de ale noastre. Dacă e să dăm crezare celor 
scrise în Cartea lui Enoh şi în Cartea Jubileelor, atunci faptele 
unor monștri care au ucis oameni, precum Pol Pot și Vlad Țepeș, 
pot fi explicate. Nefilimii coexistă, pur și simplu, ca prădători 
invizibili, în rândul celorlalţi, care constituie prăzi. lar când apare 
prilejul, când societatea se descompune în vreme de război ori 
de tulburări civile, când forțele care apără legea nu ne pot 
asigura pacea, acești prădători ies la atac. 

Abia atunci descoperim cine sunt ei cu adevărat. 

Răul nu se explică prea lesne. În prezent, la mai bine de două 
mii de ani după scrierea Cărții lui Enoh, nu am reușit să 
înțelegem mai bine de ce există răul. Știm doar că el există. 

Rizzoli & Isles 

CLUBUL 
MEFISTO 


a j 
PAM 


TESS GERRITSEN 


Peccavi - Expresia în latină a fost scrisă cu sânge la scena unei 
crime brutale: „Am păcătuit”. Este un Crăciun sinistru pentru 
medicul legist Maura Isles și pentru detectivul Jane Rizzoli, care 
face rapid legatura între victimă şi controversatul psihiatru Joyce 
O'Donnell, membru al unei cabale sinistre numite Clubul 
Mefisto. La Club, acoliţii se dedică analizei răului: Poate fi acesta 
explicat de ştiinţă? Are o prezenţă fizică? Demonii au venit pe 
Pământ? Pe baza unor date istorice întunecate şi a unui 
simbolism religios misterios, membrii Clubului Mefisto doresc 
să dovedească o teorie uimitoare: că însuşi Satan se află printre 
noi. Cadavrul găsit demonstrează, într-adevăr, că cineva sau 
ceva a ieşit la vânătoare în oraş. Curând, membrii clubului încep 
să se teamă chiar de subiectul studiului lor. Oare acest ucigaș 
maniac este unul dintre ei sau au invocat, fără să vrea, o entitate 
malefică din întuneric? 


